
V olumul „Fiul adoptiv“, ca şi „Dacia felix“ apă- 
rut în 1968, face parte din același ciclu de evocări 
istorice dedicate memoriei împăratului Traian. 

Aria tematică cuprinde perioada celui de-al doi- 
lea război daco-roman (105—107 e.n.) și perioada de 
pace care i-a urmat, cu implicaţiile inerente în 
viaţa celor două popoare. 

Dacă partea întîi a ciclului se ocupă cu desfășu- 
rarea războiului pe teritoriul Daciei şi poate constitui 
un volum de sine stătător, în volumul „Fiul adoptiv“ 
acţiunea se petrece la Roma iar eroul central este 
căpetenia dacă — Ariort. 

Pentru cei care n-au citit „Dacia felix“ iată o 
scurtă introducere în temă : 

Chiar de la începutul ostilităţilor, tribunul Lu- 
cius Longinus cade prizonier și este închis ca ostatic 
de preţ în cetatea sfetnicului regesc Diaies. Aya, 
frumoasa fiică a lui Diaies se îndrăgosteşte de tînă- 
rul prizonier, motiv de a refuza peţitorii veniţi în 
cetate cu prilejul sărbătorii culesului viilor. Unul 
dintre aceştia — Ariort, tînăr falnic şi iute din fire, 
jignit de refuzul Ayei, cere să-l vadă pe romanul 

prizonier şi după un violent schimb de cuvinte îl 
rănește grav. 

Ingrijit şi ajutat în ascuns de Aya, Longinus eva- 
dează şi ajunge în tabăra romană, iar în primăvară 
se întilneşte cu Ariort pe cîmpul de luptă. Învins 
în această înfruntare, Ariort este rănit grav şi pierde 
un ochi, dar Longinus îi cruţă viaţa şi-l lasă liber. 

În Sarmizegetusa asediată de romani, Decebal în- 
miînează însemnele puterii viteazului Ariort și-l tri- 
mite să strîngă noi rezerve de luptători în afara ce- 
tăţii, dar moartea regelui şi căderea Cetăţii de scaun 
zădărnicesc strădaniile lui Ariort. În același timp, 
tribunul Longinus se îndreaptă în fruntea unui de- 
taşament spre muntele „Cogheonul“ unde speră s-o 
regăsească pe Aya. 

Cu acest episod se încheie primul volum, urmînd 
ca firul evenimentelor să-și afle continuarea în vo- 
lumul de faţă. 


AUTORUL 


PROLOG 


Motto 


Nunc est bibendum 
(Şi acum să ne veselim, 
să bem) 


C ulegînd din fugă mirezmele pajiştilor, dumbrăvilor, 
livezilor, vintul montan părea că-și păstrează în- 
tregul elan pentru întinderea nesfîrşită a mării, unde 
avangărzile sale străvezii, mînind către apus turmele 
speriate ale valurilor, au și început să smulgă şi să 
spulbere spuma de pe coamele lor. 

În năzuinţa sa către mare, vîntul, sicîit de obstacolele 
puse în cale, mătura de-a curmezișul marele drum pie- 
truit — Via Flaminia, care venea dinspre miazănoapte 
spre Roma. 

Năpustindu-se în pinii străvechi, negri şi noduroşi, 
plantați de-a lungul şoselei, îi scărmăna vijelios, îne- 
cînd în freamătul cetinii lor zgomotul a mii de pași, 
ţăcănitul copitelor, uruitul roţilor. Umfla mantiile călă- 
reţilor, flutura penajele căştilor, zburlea coamele cailor, 
smucea din mîinile stegarilor acvilele şi semnele de co- 
horte, lipea tunicile de corp îngreunînd mersul, pocnea 
în coviltirele carelor cu poveri. 

Zburînd pe deasupra oștirii, lungite în mersul ei pe 
mile * întregi, smulgea din vuiet şi freamăt crîmpeie de 
cîntece ostășești, sunete de trîmbiţe, zăngănit de arme, 
vorbe de duh, voioase, pline de bucuria întoarcerii, pline 
de așteptarea desfătărilor fără număr. Și peste toate, 
freamăiul maiestuos al pinilor răvășiți de neobosita pu- 
tere a vîntului în goană peste șosea, în aceleași rafale 
lungi, aceleaşi scurte potoliri. 

Numai oamenii, cu ale lor, erau mereu alţii. Pe ace- 
lași drum au mărșăluit cîndva legiunile lui Marius, ale 


* Mila romană = 1479 metri 

dușmanului său de moarte — Sylla, ale lui Pompeius 
şi Caesar. Peste aceste pietre au răsunat cîndva pașii 
armatei de gladiatori şi sclavi ai legendarului Spartacus 
și ai atîtor alţi conducători de oşti, mereu alţii. 

Nu mai era mult pînă la Roma, după cum nici soarele, 
coborînd într-o apoteotică învălmăşire de nori, nu mai 
avea mult pînă să asfinţească. Razele piezișe aprindeau 
roșul cald al tulpinilor de pini, învăluind firea întreagă 
într-o diafană lumină aurie. 

Din cauza lipsei corăbiilor, căci flotele din Mare Nos- 
trum se aflau în porturile Asiei şi Africii, legiunile care 
au luptat în Dacia au trebuit să ocolească Adriatica, 
așternîndu-se la drum prin Singidunum, Noviodunum, 
Aquilea, Bononia. Aproape treizeci de zile le-au trebuit 
ca să ajungă pînă la Roma, la triumful lor şi al lui 
Traian. De altfel, tot drumul acesta, lung, pe alocuri 
anevoios, era asemănător unui triumf. Campînd în preaj- 
ma oraşelor, răsfăţaţi de senatele provinciale şi consi- 
liile orăşeneşti, fericiți că nu mai este nevoie să se oste- 
nească în fiecare seară cu săparea șanțurilor şi înălţarea 
valurilor de pămînt, după cum s-au ostenit în Dacia, ca 
să se poată odihni în oarecare linişte, oştenii s-au grăbit 
cît au putut. De-a lungul întregului traseu ovaţiile nu 
mai conteneau, mai ales în provinciile megieșe cu Dacia, 
în Moesia, Illyria, Pannonia, locuitorii jubilau la gîndul 
că de acum satele și oraşele lor nu vor mai fi amenin- 
țate, că agoniseala, libertatea şi chiar viața lor nu vor 
mai depinde de bunul plac al năvălitonilor. Peste tot, 
oficialităţile ordonau slujbe de mulțumire, înălțau altare, 
puneau pietre votive în cinstea marelui şi bunului Iu- 
piter, atotrăzbunătorului Marte și a augustului cezar, 
imperator Marcus Ulpius Nerva Traianus. Populaţiile din 
drumul lor se întreceau în procurarea hranei şi a fura- 
jelor pentru oştire, ştiind că această contribuţie, oricît 
ar fi ea de apăsătoare, îi va despăgubi cu vîrf și îndesat 
în anii de pace ce vor urma. 

De la jumătatea drumului, împăratul însoţit numai 
de statul său major, părăsi armata, ajungind cu două 
zile înaintea ei la Roma, mai bine zis la cîmpul lui 
Marte, unde se instală într-un cort. Tradiţia şi legea 


8 


nu-i permiteau unui conducător de oști să pătrundă în 
incinta cetăţii, decît după concedierea armatei şi depu- 
nerea insignelor de general. 

Prin apropiere, tot în afara zidurilor, se afla templul 
zeiței războiului, Bellona, nedespărţita tovarăşă a lui 
Marte. Pe altarul acestui templu, învingătorul dacilor 
depuse cererea de a-şi sărbători triumful, adresată se- 
natului, urmînd ca preotul și preoteasa Bellonei să mij- 
locească între el şi forul suprem al statului. De la Caesar 
încoace aceste obiceiuri şi-au pierdut semnificaţia, la 
origine profund republicană, care puneau stavilă, în as- 
censiunea unor conducători de oști ambiţioși, către tira- 
nie. Traian, deşi era stăpînul absolut al statului roman, 
poate mai mult decît alţi cezari, dorea să-i redea obi- 
ceiului străvechia strălucire. 

Nu toate oştile care luaseră parte la cucerirea Daciei 
se îndreptau către Roma. Legiunea a XIII-a Gemina, 
bunăoară, fusese lăsată în Apulum, oraş situat în inima 
noii provincii Dacia. De asemenea, multe cohorte din 
alte legiuni, precum şi multe unităţi auxiliare ale alia- 
ţilor, s-au reîntors în garnizoanele lor înşirate de-a lun- 
gul Danubiului, sau la graniţa de nord-est a imperiului, 
învecinată cu vastele teritorii împădurite şi pline de 
smircuri ale seminţiilor germanice libere. Numai de 
dragul triumfului Traian n-ar fi îndrăznit să-şi retragă 
oștile de la hotare. Luase cu el pretorienii şi corpurile 
de elită italice, adăugîndu-le un mare număr de oşteni 
care s-au distins în luptă, formînd din ei cîte două co- 
horte alese pentru fiecare legiune. 

În seara aceea vîntoasă a zilei a VII-a înaintea Ide- 
lor lui Iunie, în freamătul răscolitor al pinilor seculari, 
oastea celor aleşi intra în cantonamentul pregătit din 
timp, cu grijă şi minuţiozitate de către tribunii militari 
și edilii Romei. 

La lumina puţină a soarelui roşu, imens şi turtit, care 
apunea dincolo de fluviu, unităţile, dirijate de curieri că- 
lări, intrau în lagărul imens, ocupîndu-și locurile desti- 
nate fiecăreia. 

Pentru ostașii care au petrecut ani în șir în provin- 
ciile imperiului ori pe teritoriile barbarilor, a campa în 


preajma Cetăţii Eterne era o mare desfătare, pentru 
unii cu totul nouă, neîncercată, pentru alţii — reîmpros- 
pătarea plăcerilor al căror gust se ștersese cu timpul. 
Văzîndu-și de treabă, ei aruncau din cînd în cînd pri- 
viri curioase, pline de nerăbdare, către imensul oraș, ale 
cărui ziduri, turnuri, edificii și monumente încă mai scli- 
peau în razele piezişe. 


Nu se știe prin ce miracol, zvonul despre al doilea 
triumf asupra dacilor, precedase sosirea lui Traian la 
Roma, le-o luase înainte pînă şi curierilor săi, sosiți încă 
din ajunul Calendelor lui Iunie. 

Cind trupele au sosit la Roma, orașul era de pe acum 
tixit de lume adunată aici din localităţile aflătoare la o 
depărtare de trei-patru zile. Pe marile drumuri, ce se 
adună aici din patru zări : Via Appia, Latina, Praenestina, 
Tiburtina, Nomentana, Salaria, Flaminia, Cassia, Clodia 
ca şi pe drumul fără pulbere al Tibrului, cel bogat în ape, 
provincialii nu încetau să sosească, găzduind la rude, 
prieteni, cunoștințe, sau închiriindu-și un colţişor la ne- 
voiașii Romei, înghesuiți şi aşa în micile cubicule ale 
caselor insalubre. Cei mai înstăriți trăgeau la hanuri de 
tot soiul, de la cele mai mizerabile şi deochiate spelunci 
din cartierele rău famate : Subura şi Porta Capena, pînă 
la cele mai scumpe, situate în vecinătatea cartierelor se- 
lecte. Şi pentru că astfel de aglomerări provocau, de 
obicei, dezordini, dînd apă la moară răufăcătorilor 
şi pungașilor, edilii au poruncit gardienilor să scoată afară 
din oraș pe toți acei care la căderea nopţii s-ar afla în 
străzi și pieţe. O dată cu sosirea armatei, gărzile primiră 
poruncă severă de a nu lăsa să intre în oraş decît per- 
soane oficiale şi acei cetățeni care puteau dovedi că au 
unde trage la noapte. 

Cei mulţi, nevoiaşi fără trecere şi bani, îşi petreceau 
nopţile în cîmp. Țăranii și colonii din Campania, păstorii 
pe jumătate sălbatici de la poalele munţilor Sabini, sau 
de pe malurile lacului Fucinus, locuitorii Ostiei și pescarii 
de pe ţărmul mării, poposeau afară, sub marele cort al 
cerului spuzit de stele, cinau în jurul focurilor de 

vreascuri, dormeau sprijinindu-şi capul pe bocceaua în 
care aveau, păturită cu grijă, tunica albă, de zile mari. 

Dacă cineva s-ar fi uitat de pe o înălțime spre Osiia 
ori Tus.ulum, către Praeneste sau Tibur, spre Veii sau 
Nomentum, ar fi văzut peste tot, ca pe un cer răsturnat, 
mii de luminiţe, în unele locuri mai dese, în altele, acolo 
unde prezenţa vilelor, grădinilor şi templelor nu permi- 
tea camparea, mai rare. Înspre apus, mijind prin abu- 
reala ușoară a Tibrului, dincolo de Via Campana, erau 
cele mai multe lumini. Numai dealul Ianiculum, cu ves- 
titele-i grădini, părea o insulă întunecată. În dreapta lui, 
însă, luminile apăreau din nou, ba se şi suiau pe coasta 
colinei Vaticanus, lăsînd în fața acesteia un gol, acolo 
unde se afla teatrul lui Nero. Spre miazănoapte de acesta, 
cam în dreptul lui Via Triumphalis, focurile se opreau 
brusc ca în fața unui domeniu interzis, străjuite de o 
linie rară şi dreaptă de luminiţe, pe semne, făcliile vi- 
gililor postați pe marginea drumului. Dinspre răsărit, în 
dreptul porţilor Collina și Viminalis, în jurul cazărmii 
pretoriene şi dincolo de ea, erau mult mai puţine focuri. 
La poalele colinelor Esquilin şi Caelius precum şi pe 
cîmpurile dintre şoselele Praenestina, Latina și Appia, 
focurile de popas se întindeau pînă pe sub zidurile ora- 


şului. 


Precedată de doi sclavi cu făclii, o lectică, purtată de 
alți opt, coborî pe Vicus Iugarius, strada ce ocoleşie 
Stînca Tarpeiană și se opri în dreptul scării care urcă 
la templul lui Iupiter Capitolinul. 

Doi bărbaţi în haine somptuoase, coboriră şi porun- 
cind purtătorilor să-i aştepte, urcară încet cele o sută de 
trepte. Recunoscînd în unul dintre ei pe senatorul Caius 
Caecilius Plinius Secundus, fostul consul, ostașii străjeri 
îi lăsară să intre. 

Vizitatorii nocturni se îndreptară către marginea din- 
spre Tibru a platoului și unul din ei, tot oprindu-se şi 
privind înapoi, spre templu, zise : 

— Niciodată nu mă voi sătura privind acest edificiu 
magnific. Mai ales noaptea, marmora asta imaculată, ima- 
terială, iradiază lumina ei proprie. Nu e așa, Plinius? 

— Așa e Apollodor, numai că lăcaşul sfînt al lui 
Iupiter Pater e atît de mare că nu sînt în stare să-l 
cuprind cu ochii; totuși, să-ţi spun drept, îl prefer 
scăldat în razele lunii. 

— Zeița farmecelor nocturne, răspunse rîzînd Apol- 
lodor, poleind cu argint marmora, înăspreşte umbrele 
şi face să dispară în abisul lor detaliile diafane. 


Admirară un timp în tăcere neasemuita priveliște. 


Marea buclă a rîului, ocolind cîmpul lui Marte, se 
apropia la distanță mică de dealul capitolin, dar res- 
pinsă de malu-i stincos, cotea din nou spre apus, pier- 
zîndu-se în întuneric. Părea un balaur uriaș cu spina- 
rea acoperită de solzi lucitori. Balansarea zecilor de 
corăbii, a sutelor de bărci, tremurul necontenit al fe- 
linarelor de bord, şerpuirea reflexelor în apa neagră ca 
smoala, dădeau acea părere de fiinţă fantastică, care-și 
joacă mușchii ascunşi sub crusta-i mișcătoare. 

— N-am fost niciodată într-o cetate asediată, zise 
Apollodor, dar, nu ştiu de ce, mi se pare că așa ar fi 
trebuit să arate. 

— Nu eşti departe de adevăr. Şi acesta este un ase- 
diu. Poimîine în zori, asediatorilor li se vor deschide 
porțile. Focurile acestea nenumărate, la care cei veniți 
din împrejurimi își fierb polenta* și se încălzesc în 
răcoarea nopții, oraşul acesta imens, care adăpostește un 
milion de oameni plini de toane și pofte, sînt grăitoare. 
Ei nu înțeleg să renunţe la puţinul ce-l au: darurile şi 
distracţiile. Dacă graţie dacilor învinși ei vor fi scutiți 
de impozite, pentru un timp, și vor căpăta mîncare gra- 
tuită, asta nu înseamnă că vor renunţa la sîngele capti- 
vilor daci. Ai contribuit și tu, Apollodor, la dezastrul 
acestui popor viteaz, construind acea minune arhitectu- 
rală-— podul peste Danubiu. Dar să lăsăm asta. Nu te-am 
adus aici ca să discutăm chestiuni grave, care de altfel 
ne depășesc, totuși trebuie să mai adaug ceva. Primul 


* Polenta — terci din făină de orz uscată la foc 

lucru care îi face pe toţi oamenii aceștia să se adune la 
Roma este dărnicia cezarilor, al doilea — dorinţa firească 
de a se distra şi abia în al treilea rînd — obiceiul, datina, 
spiritul de comuniune al acelora de același sînge și neam. 
Cea mai bună dovadă că nu greşesc stă în faptul că la 
pseudo-triumful lui Domitian, cezarul care n-a fost bi- 
ruitor în nici unul din războaiele purtate prin generalii 
săi, la Roma s-a adunat tot atît de multă lume, dacă nu 
şi mai multă. 

— Mă miîndresc cu prietenia ta, nobile Plinius. A te 
asculta, a-ți urmări logica, a-ți admira puterea de pă- 
trundere în miezul lucrurilor, este pentru mine o cinste 
mare şi un nebănuit noroc. 

— Îmi place şi mă uimește modestia ta. Deşi îmi ești 
superior, căci eşti un mare creator, mă admiri pentru 
erudiția mea, pe care o datorez în întregime dispărutului 
meu tată adoptiv şi memoriei cu care natura m-a în- 
zestrat din belșug. Nu sînt decît un demnitar meticulos 
care se bucură de favorurile celui mai bun dintre cezari, 
ca şi tine de altfel. 


— Abia aştept să se termine triumful ca să-i prezint 
augustului planurile de pe acum elaborate ale edificiilor, 
pe care plănuieşte să le înalțe. 

— Mi-e teamă că va trebui să te înarmezi cu răb- 
dare. Serbările triumfului cer încordarea tuturor forțe- 
lor trupești şi sufleteşti; augustul va fi foarte ostenit. 
Şi pentru mine, de mîine începe un şir de zile pline de 
oboseală și griji. De poimîine se va distra numai poporul, 
toţi acei, însă, care deţin o funcţie în stat vor avea de 
lucru pînă peste cap. 

Vîntul care bătea cu atîta e IM de trei zile, se 
molcomi de tot. Torţele străjerilor și flăcările din urne, 
din fața templului, ardeau liniștit. Luminiţele din jurul 
Romei se micşorau ca număr, se stingeau pe măsură ce 
pelerinii, osteniți de drum, adormeau. Urcau valuri de 
răcoare dinspre rîu. 

— Să mergem, Apollodor! S-a făcut tirziu și e cam 
frig. Am o sănătate atît de șubredă... 

La al doilea ceas după răsăritul soarelui, Traian, ur- 
mat de generali și demnitari, merse pe jos la templul Bel- 
lonei. Şapte dintre cei mai venerabili senatori îl salu- 
tară în numele Senatului și poporului roman și-i înmi- 
nară actul prin care, pentru victoria sa mare, era au- 
torizat să-și serbeze triumful în „Pomerium“, incinta 
sacră a Romei. 

După ce primi felicitările asistenţei, Traian, urmat 
doar de generalii săi, plecă să inspecteze trupele. 

Cohortele îl aşteptau aliniate în Cîmpul lui Marte și 
uralele tumultuoase, pline de voioșie, îi umplură inima 
de mîndrie şi recunoştinţă. 

Adresîndu-și cuvîntul oștirii, Traian încheie astfel : 

— Ostași, acum un an, înainte de marea luptă cu 
dacii, v-am vorbit, sfătuindu-vă să fiți curajoşi și disci- 
plinaţi, făgăduindu-vă victoria. Toate s-au împlinit după 
cum am dorit. Dacia a devenit provincie romană. Miine 
vom intra în incinta sacră a Romei şi vom păși sub bol- 
tile arcului de triumf. Toţi locuitorii Romei și mulțimea 
cetățenilor sosiți din întreaga Italie, vă aşteaptă ca să vă 
mulţumească pentru dirzenia cu care aţi apărat grani- 
tele imperiului şi curajul de care aţi dat dovadă cuce- 
rind o provincie nouă. Miine vom aduce sacrificii lui 
Iupiter Capitolinul şi lui Mars Ultor şi le vom mulţumi 
pentru că în acest război au fost mereu alături de noi. 
In zori de zi vă aştept în fruntea cortegiului triumfal. 

— Vivat, Traian imperator, vivat, vivat ! îi răspunse 
armata într-un glas. 

După ce ecoul uralelor se stinse în văzduh, împăra- 
tul se întoarse în cortul său pentru a prezida consiliul 
imperial, iar oștirea se apucă febril de pregătiri. 


Darea de seamă prezentată împăratului la ședința 
consiliului, privitoare la repartizarea banilor proveniţi din 
prăzile luate în Dacia, întrecu orice așteptări. 

După scăderea soldelor şi darurilor oferite armatei cu 
generozitate, a enormelor cheltuieli pentru sărbătorirea 
triumfului şi a sumelor rezervate lucrărilor edilitare la 

Roma şi în imperiu, excedentul răminea uriaș. La pro- 
punerea împăratului, consiliul votă o dispoziţie prin care 
toţi cetăţenii plebei erau scutiţi de plata impozitului pe 
un an şi căpătau, pe deasupra, o donație de șase sute 
cincizeci de denari fiecare. 

După aceea i-au fost aduse cîteva monede noi, bătute 
cu ocazia victoriei. Privi cu atenţie reprezentările alego- 
rice de pe reversul fiecăreia. Pe un sesterțiu era înfățișată 
zeiţa Victoria, ţinînd un scut pe care scria DACIA VICTA 
(Dacia învinsă). Cu privirea înnegurată de amintiri, Tra- 
ian se uită lung la efigie, punînd-o apoi pe tava ţinută 
de sclav, zise fără să se adreseze cuiva anume : 

— Cît de simplu rezolvă artiştii lucrurile complicate. 

Cînd a venit vorba despre jocuri și lupte de circ, pre- 
fectul Romei ceru ca această chestiune să fie discutată la 
urmă. Traian pricepu că Licinius Sura nu doreşte să dis- 
cute despre asta de faţă cu toţii şi o amină. 

După ce termină cu Nepos, senator foarte meticulos şi 
grav, care avea în subordine pe toți liberţii şi sclavii te- 
zaurului de stat, după ce dădu porunci noi comandanților 
cohortelor pretoriene şi prefecţilor navali ai porturilor din 
Ostia, împăratul le porunci să plece, oprindu-i doar pe 
Licinius Sura, Plinius şi Trebonius Rufinus. 

— Acum, cînd am rămas numai noi, vorbește, zise 
Traian. 


— Auguste, în scrisoarea ta, din decembrie al anului 
trecut, anunţi senatul că din pricina mulțimii captivilor 
daci, ai de gînd să arunci în arenă cîteva mii din aceştia 
care împreună cu gladiatorii de meserie să fie zece mii. 
Vestea s-a împrăștiat încă de pe atunci și plebea este în 
delir. Te ovaţionează şi te preamăresc cu orice prilej, pre- 
tutindeni, subliniind că nu în zadar senatul şi poporul 
roman ţi-au oferit titlul rar de „optimus princeps“. 

Licinius Sura tăcu, urmărind efectul vorbelor sale, iar 
Trebonius Rufinus, om de mare curaj și rară sinceritate, 
folosindu-se de tăcerea amîndorura, zise : 

— Să nu confundăm lucrurile Licinius. Acest titlu i-a 
fost acordat augustului pentru marea lui bunătate faţă de 
supuși. Sclavii sînt şi ei supușii săi și a-i ucide cu miile 
nu este uman. 

Privindu-l lung, Sura îi răspunse fără răutate : 

— Dacă nu te-aş cunoaște cum te cunosc eu, aş crede 
că ai devenit adeptul acelui lisus Nazareteanul, crucificat 
în timpul împăratului Tiberius și a cărui sectă ne dă mult 
de furcă cu indolenţa și absurditatea concepţiei ei. Tu ai 
mai pledat în public, sub Domitian în favoarea lui Iunius 
Mauricus, dușman înverșunat al luptelor de circ. 

— Asta n-o mai știu, zise Traian binedispus. Lumina- 
ți-mă şi pe mine! 

— Auguste, răspunse Rufinus, povestea e de pe vre- 
mea lui Domitian și Licinius nu-şi mai aduce aminte bine 
cum a fost. Despotul m-a exilat atunci în neinsemnatul 
oraş Vienna, al Allobrogilor din Galia, unde în calitatea 
mea de duumvir am abolit luptele de gladiatori şi jocurile 
atletice pe motiv că ele corup moravurile populaţiei și o 
fac mai turbulentă. Piîrit şi tras la răspundere în fața Se- 
natului pentru depășire de autoritate, am fost apărat în 
lipsă de Iunius Mauricus, om deo mare fermitate de ca- 
racter. Terminîndu-și pledoaria, acesta a spus: „Aş ti 
vrut chiar ca jocurile și luptele singeroase să fie suprimate 
la Roma“. 

— Dar tu, Plinius, ce părere ai în această chestiune, 
întrebă Traian ? 

— Auguste, am fost atunci de față în Senat şi am 
tăcut din prudență, deși părerea mea era formată de 
mult. Jocurile de pe urma cărora jumătate din atleți zac 
cu şira spinării frîntă şi doi din trei gladiatori nu se 
mai ridică de pe nisip, nu fac decît să pervertească mo- 
ravurile provincialilor, trezind în ei instinctele sînge- 
roase, după cum și jocurile din Roma strică moravurile 
întregii lumi. Totuşi, viciile celor din Vienna sînt închise 
între zidurile ei, cîtă vreme ale noastre se împrăștie 
mult mai departe. Chestiunea trebuie privită din latura 
ei civică, deoarece într-un corp politic, ca și într-un trup 
omenesc, boala cea mai periculoasă este aceea care vine 
de la cap”. 


* Giînduri surprinzătoare pentru epoca aceea, mărturisite în 
scrisoarea a XXIII-a a lui Plinius către Sempronius Rufus. 

— Ce instructiv este să stai de vorbă cu prieteni 
luminaţi, zise Traian cu seninătate. Acum să ne întoar- 
cem la sclavii noştri. 

— Auguste, reluă Sura, te rog să ne ierți că ne-am 
abătut, făcîndu-te să-ți pierzi timpul preţios. Dintre toţi 
dacii trimiși la Roma, am reuşit să alegem cîteva mii de 
voinici maturi, lăsînd de o parte pe cei mai tineri, așa 
cum ne-ai poruncit. 

— Într-adevăr așa am spus, căci sînt mai maleabili 
și se vor adapta mai uşor noilor condiţii de viaţă. Totuși, 
despre ce este vorba ? 

— Nici un mijloc cunoscut laniștilor și instructorilor 
de gladiatori nu a reușit să-i convingă ori să-i silească să 
lupte între ei. Rufinus, căruia îi repugnă treaba aceasta, 
și Plinius îmi sînt martori că nici biciul, nici vergelele 
înroşite în foc, nici înfometarea și însetarea, nici măcar 
promisiunea îmbunătăţirii condiţiei lor mizere nu i-au 
convins. Oamenii pe care i-am pus să supravegheze ope- 
raţia, pînă la urmă s-au înfuriat pe laniști şi instructori 
și pe mulţi i-au pedepsit. Nu știam cum să descurc po- 
vestea aceasta și după multă chibzuinţă, am socotit că va 
trebui să le dăm dacilor adversari din alte neamuri, ba 
chiar pe gladiatori şi încă dintre cei mai buni, căci dacii 
disperaţi, dîrji și vînjoşi ar putea să triumfe peste tot, 
ceea ce nu intră în socotelile noastre. 

Traian asculta cu privirea aţintită undeva departe, 
apoi răspunse cu un ușor tremur în glas: 

— Simt crescînd în mine mîndria că am astfel de 
sfătuitori luminaţi şi prudenţi și n-aş vrea să mă jude- 
caţi greșit. Îmi plac foarte mult luptele în arenă, dar 
numai între oameni de meserie, între gladiatori, acești 
aventurieri neînfricaţi ai riscului, cărora viaţa fără pri- 
mejdie li se pare searbădă și care atita cît trăiesc, gustă 
cu savoare admiraţia mulțimii. Îmi repugnă măcelul fără 
sens cu hecatombele lui. li prefer pe daci vii, căci scla- 
vii morți nu ne sînt folositori la nimic, dar din păcate 
plebea nu judecă așa. Poftele sutelor de mii de oameni 
buclucași, plini de toane, pe care le-am altoit timp de 


secole tot noi — conducătorii, trebuie satisfăcute. Și nu 
numai ei ne vor judeca ci şi atîția senatori, cavaleri, oa- 

2 — Fiul adoptiv 


meni bogaţi și influenţi, cu tot alaiul lor imens de cli- 
enţi. Ne vor judeca şi mulţi dintre liberţii cu funcţii la 
stat, pînă și unii sclavi. Ca să nu mai pomenesc de femei, 
care în frunte cu Marea Vestală se prăpădesc după spec- 
tacolele sîngeroase. Credeţi-mă, prieteni, vremea refor- 
melor în acest domeniu nu a sosit încă. 

— Atunci ce e de făcut, auguste ? 

— De ce-mi cereţi mie dezlegarea ? 

Văzînd că-şi pleacă capul, plictisiţi şi sîcîiți de acest 
impas, Traian se sculă, dîndu-le de înţeles că sfatul a 
luat sfîrşit. Trecînd lîngă Sura, îi cuprinse umerii și-i 
zise încet : 

— Nu trebuie să fie neapărat mulţi, cine o să-i nu- 
mere ? Împarte dacii la cît mai multe arene. La nevoie, 
îmbracă tilharii şi ucigașii condamnaţi în haine de daci 
şi trimite-i cu arme neascuţite împotriva fiarelor sălba- 
tice; vom scăpa mai ușor de ei. Și-apoi, gîindiţi-vă, in- 
ventaţi ceva, apelaţi la imaginaţia voastră! După cum 
văd, dacii, pînă și învinşi, ne dau de furcă; totuşi îi 
prefer vii, căci am nevoie de ei. 


De cum s-a crăpat de ziuă, zeci de mii de cetăţeni 
s-au îndreptat către porţile Romei, de astă dată larg des- 
chise oricui. Acei care cunoşteau desfăşurarea procesiu- 
nii, nu s-au mai ostenit să se înghesuie la porţi și s-au 
oprit la circul Flaminius, aflat în afara zidurilor, ocu- 
pind pînă la refuz marele amfiteatru. Acei care n-au 
mai găsit loc în circ, s-au adunat de-a lungul drumului 
cotit care trece pe lîngă teatrul lui Balbus, pe lîngă por- 
ticul Octaviei şi teatrul lui Marcellus. Şi aici, ca pretu- 
tindeni pe traseul cortegiului triumfal, totul fu ocupat 
pînă la ultimul locșor. 

În incinta zidurilor era și mai greu de găsit un loc 
pe marginea drumului, cu atît mai mult undeva sus — 
pe acoperiș, terasă ori în arcadele clădirilor, așa că mulţi 
dintre cei sosiți de la ţară se împrăștiară prin străzile 
înguste ale orașului, cu speranţa de a răzbi undeva, de 

unde ar fi putut vedea cortegiui. Dar peste tot, unde 
străzile dădeau în marile artere, îmbulzeala era atit de 
mare încît, renunţind, oamenii umblau prin oraş căscînd 
gura la temple și edificii. Pînă la urmă se aciuau și ei 
undeva în Forum Boarium, Forum Olitorium. pieţe vaste, 
în trecut — tîrguri de vite şi de legume, cărora li se 
păstraseră doar numele și prin care, după datină se 
scurgeau cortegiile triumfale. 

Dar cel mai vast loc, care putea cuprinde peste un 
sfert de milion de spectatori era Circul Maximus și 
pentru că procesiunea triumfală trecea şi prin el, ge- 
mea de lume venită încă din ajun ca să ocupe locurile 
cele mai bune. 

Marea urbe fremăta de mulțimea spectatorilor so- 
siţi de pretutindeni și în lumina încă puţină a dimine- 
ţii, o rumoare continuă se întindea deasupra ei ca o 
poală uriașă de cort. 

Pe Via Sacra care străbate forumul roman de la 
templul Sacrae Urbis, vatra străvechei Rome, şi pînă la 
templul lui Saturn, accesul cetățenilor de rînd nu era 
permis. Cordoane masive de pretorieni blocau acest tra- 
seu, iar sclavii imperiali, frumos îmbrăcaţi, controlau tes- 
serele din plăcuţe de os ale celor invitaţi. 

În părţile mai largi ale acestei străzi cotite se aflau 
tribunele oficiale pentru tot ce avea Roma mai ilustru, 
mai influent şi mai bogat: Marea Vestală cu cele şase 
preotese ale ei, senatorii cei mai bătrîni, foștii consuli, 
guvernatori şi pretori, oratori, scriitori, poeţi, artiști și 
actori celebri ; augustali — curteni a căror singură ocu- 
paţie era de a înfrumuseţa cortegiile și ospeţele împă- 
rătești ; oameni noi: mari proprietari, armatori, negus- 
tori, cămătari a căror lipsă de strămoşi iluștri era com- 
pensată de sacii grei cu bani. 

Sclavii favoriţi ai tuturor acestora şi liberţii cu im- 
portante funcţii de stat, fără a avea loc în tribune, se 
aflau printre cei privilegiați, aciuindu-se sub arcadele edi- 
ficiilor, pe acoperișuri, terase şi în toate locurile înalte 
de unde puteau vedea bine cortegiul. 

De-a lungul întregii Via Sacra, începînd de la splen- 
dida fîntînă Meta Sudans, pînă la scările ce urcă la Ca- 

pitoliu, erau plantați stilpi înalţi, auriţi, cu vulturi în 
vîrf, cu trofee decorative bătute la mijloc. De la unul la 
altul, de-a curmezișul străzii, atîrnau ghirlande de ver- 
deaţă cu jerbe de flori. 


'Urcînd pe tribună, Rufinus privi în jurul său și ză- 
rindu-i pe Plinius şi Apollodor, discutînd cu Tacitus şi 
Caninius, se apropie de ei plin de voie bună. 

— Salve, prieteni ! Aţi auzit noutatea ? 

— Care ? 

— Împăratul i-a interzis apa şi focul Romei lui Ma- 
rinus Priscus. 

Pe fețele tuturor se întipări o uimire vie. 

— În sfîrșit, zise Apollodor, am și eu o satisfacție. 
Cit sînge rău mi-a făcut acest sperțar. 

— Oho! exclamă Tacitus. Cursul istoriei se schimbă. 

— Prin urmare l-au dibuit, adăugă Plinius. De fapt, 
ultimul cărăuș din Urbe ştia cine este Priscus, însă ni- 
meni nu putea dovedi nimic. 

— E atît de abil, zise rizind Rufinus, că ar fi în 
stare să străbată pe jos, fără mîncare și băutură, acele 
o sută de mile fatale, de interdicţie, din jurul Romei. 

— Pînă acum, nici unul dintre acei cărora li s-au in- 
terzis apa și focul Romei, nu a scăpat, zise poetul Cani- 
nius. Cînd s-a întîmplat asta ? 

— Aseară, Augustul a primit printr-un curier o scri- 
soare. O citi el însuși și nu a spus nimănui nimic. După 
asta porunci să-i fie adus Priscus cu dările de seamă 
asupra aprovizionării Romei. L-am asistat, Sura și eu. 

— Ah! exclamă pentru a doua oară Tacitus. Va să 
zică nu degeaba ţi-a mers vestea de om incoruptibil? 
Să nu te dezminţi niciodată! Pe Moneta, mama muze- 
lor ! împăratul a avut inspiraţie divină. 

Apollodor nu-și găsea astimpăr de bucurie. 

— Pentru mine, exclamă el, ziua de astăzi este un 
dublu triumf. În sfîrșit, voi primi materialele la timp 
şi cred că vor fi de calitate bună. 

— Rufinus, întrebă Plinius, pînă la urmă cum a ră- 

mas cu dacii şi participarea lor la luptele din arenă ? 
Tu şi Sura aţi găsit vreo ieșire din impas? 

— Am procedat așa cum ne-a sugerat augustul. Tot 
el e mai deștept decît noi toţi laolaltă. Participarea da- 
cilor la lupte va fi redusă, după posibilităţi și va consta 
mai ales în lupta împotriva fiarelor sălbatice. Cîteva 
sute de captivi, dintre cei mai voinici, vor lupta în arenă, 
dar nu între ei, ci împotriva gladiatorilor de meserie. 
Acum, vă las! Mă așteaptă calul în strada Cămătarilor. 
Trebuie să ajung cortegiul în drum. Salut ! 

Privindu-l cum coboară de pe tribună, salutind în 
dreapta și în stînga, Apollodor zise : 

— Dacă toţi demnitarii romani ar fi drepţi, cinstiţi 
și inimoşi ca Trebonius Rufinus, viaţa în imperiul ro- 
man s-ar asemăna cu aceea din Grădinile Elizee. 

Plinius îi răspunse riîzînd : 

— Ar fi plictisitor să trăieşti într-o lume în care 
virtuțile n-ar fi avut preţ, nu crezi? În lipsa răului, 
cine ar fi apreciat binele ? 


În cortul imens şi luxos, de faţă cu cei mai înalţi 
dregători şi generali, preoţii lui Iupiter Capitolinul, 
urmînd ceremonialul fastuos, îl îmbrăcară pe Traian în 
veșmintele marelui zeu, aduse din tezaurul templului. Îl 
încălţară cu sandale aurite, îi puseră „tunica palmata“ 
şi-l înfășurară cu „toga picta“. Înmînîndu-i insemnele 
de imperator — coroana de lauri din aur masiv, scep- 
trul-toiag din fildeş cu vulturul de aur în virf și ramura 
de laur, cizelată şi ea din aur, preotul cel mare rosti for- 
mula consacrată : 

— Fii modest în magnificenţa ta, auguste cezar! Se- 
natul te-a investit cu titlul de imperator nu pentru ca 
să-ţi îndrepți puterea împotriva, ci pentru binele popo- 
rului roman. În faţa porţilor sacrului Pomerium, în care 
se află tot ce este mai de preţ neamului latin, leapădă-te 
de gînduri trufaşe, dacă le ai; ascultă, fără a te miînia, 
pe toţi acei care te vor judeca pentru lipsurile tale, iar 
pentru ca laudele aduse ţie să nu-ţi îmbete orgoliul cu 
deșertăciunea lor, adu-ți aminte că eşti muritor! 

Cu aceste cuvinte, luînd de mînă un om cu părul şi 
barba albe, îmbrăcat într-o tunică lungă,  imaculată, 
adăugă : 

— Sclavul acesta umil te va urma în drum spre Capi- 
toliu şi-ţi va aduce aminte ceea ce eu, în numele popo- 
rului roman, ţi-am spus aci. 

La al doilea ceas după răsăritul soarelui, cerul, pină 
acum piclos deasupra văii Tibrului și a mlaștinilor Cam- 
paniei, se limpezi de tot. Calde şi ușoare adieri, rămăși- 
tele vîntului care a bătut cîteva zile în şir, erau de bun 
augur. 

Cortegiul se înjehebă avînd capul în fața vechiului 
teatru al lui Pompei, iar coada la podul lui Aelius. Ar- 
mata, gătită şi lustruită, ocupa cele două cîmpuri de 
exerciţii, urmînd să intre în Via Triumphalis, cohortă 
după cohortă, cînd le va veni rîndul. 

Împăratul ieși din cort, urmat de generalii săi, părtaşi 
cu toții la victorie, chiar dacă unii dintre ei au luat parte 
numai la primul război dacic, ori au fost trimiși în altă 
parte în cursul celui de-al doilea. 

Era acolo Hadrian, ruda sa prin alianţă, Lucius Licini- 
us Sura — prefectul Romei, Lusius Quietus — coman- 
dantul cavaleriei maure, Cornelius Falco — comandan- 
tul unui corp de armată, Aulus Cornelius Palma și 
Quintus Turbo — sosiți curînd din Orient, unde cuce- 
riseră Arabia şi potoliseră cîteva răscoale, Balbus — to- 
pograi militar, tehnician de mare faimă şi valoare, Cla- 
udius Livianus — comandantul gărzii imperiale, Man- 
lius Felix — şeful de lucrări, prim-genist al armatei. 

Precedat de corpul senatorial, în frunte cu cei doi 
consuli, cortegiul era întocmit după datină într-o anumită 
ordine, în care împăratul își avea locul la mijloc, între 
prizonieri şi armată. 

Plecind din Ciîmpul lui Marte şi intrînd pe poarta 
Triumphalis, cortegiul urma să treacă prin mijlocul cir- 
cului Flaminius ocupat de o mare mulțime de spectatori. 
Pătrunzînd apoi în sacrul Pomerium prin poarta Carmen- 
talis şi traversînd cele două piețe mari — Forum Vela- 
brum și Forum Boarium, el trebuia să se abată prin circul 
Maximus şi făcînd ocolul imensei piste să iasă prin aceeaşi 

poartă. Ocolind apoi splendidele palate de pe dealul Pala- 
tinus şi angajindu-se pe Via Sacra, cortegiul trebuia să 
urce la Capitoliu. 


Cel mai vechi și mai frumos din toate, circul Maxi- 
mus suferise stricăciuni mari în timpul marelui incendiu 
neronian. Cu primele sume de bani realizate din prăzile 
iuate în Dacia, împăratul Traian porunci să fie reconstruit 
anume pentru zilele triumfului său. S-a lucrat cu rîvnă 
şi în cîteva luni de zile, toată lemnăria arsă fu înlocuită 
cu zidărie, iar spaţiul ocupat pe vremuri de loja imperială, 
substanţial micşorat. Bunăvoinţa împăratului mărise astie] 
capacitatea circului cu cinci mii de locuri. Gestul său fu 
apreciat şi mult aplaudat de popor. 

Nici un oraş din lume în afara Romei și Alexandriei 
nu putea să se laude cu o populaţie mai mare decît aceea 
a circului Maximus şi nici o armată din lume, de la înce- 
putul istoriei nu a numărat atîția ostași. Peste trei sute 
de mii de oameni se aflau în circ şi în afara primelor 
cîteva rînduri ocupate de cavaleri şi nobili de provincie, 
modești şi rustici, imensul amfiteatru gemea de lume 
foarte amestecată. Se adunaseră aici oameni de toate 
profesiile și meseriile, cu nevestele, rudele, copiii, calfele 
şi sclavii lor. Majoritatea copleşitoare însă, era formată 
din plebei, pătură socială anume, caracteristică Romei ; 
săraci, leneşi şi gălăgioşi, acești oameni liberi trăiau din 
mila statului și a marilor bogătași, interesaţi în a nu-i 
aţiţa. 

În tribuna oficială, un magistrat prezida această aglo- 
merare pestriță şi numai loja imperială, loc sacru prin 
menirea sa, rămăsese liberă. 

Un vacarm de nedescris, dar plin de voie bună, plutea 
peste uriașa incintă şi dacă puterea lui nu ar fi fost ab- 
sorbită de vastul spaţiu înconjurător, acei care-l produ- 
ceau ar fi asurzit de bună seamă. 

Pentru a-şi omorî timpul, spectatorii mîncau, beau. 
discutau, se certau, se strigau de la distanţă, făceau 
glume. Din cînd în cînd, la apariţia în mijlocul lor a 

vestiţilor gladiatori sau conducători de quadrige, izbuc- 
neau în aplauze și ovaţii furtunoase, urmate de dispute 
contradictorii despre jocurile şi luptele anunțate, al 
căror număr şi durată întreceau orice aşteptări. Ici-colo, 
grupuri compacte de susținători ai unor fracțiuni se în- 
căierau verbal, înjurîndu-se, batjocorindu-i pe eroii frac- 
țiunilor adverse. 

— Pe Hercule, striga unul, albata (culoarea albă) va 
învinge ; nici un auriga nu se poate asemui cu Allianus ! 

— Aruncațţi-l în Cloaca Maxima pe Allianus al vos- 
tru, răspundea un altul. Beţivanul acesta își va fringe 
gitul la primul ocol. Prasina (verde) va învinge! 

— Înghiţi-v-ar Tartarul pe toţi, şi pe albi şi pe verzi ! 
De cînd stă Roma în picioare tot rusata (roşu) a fost mai 
tare. Aţi uitat ce aţi păţit acum un an? 

Dar pătimașilor fracţionişti nu le putea nimeni astupa 
gura atît de uşor, mai ales că succesele culorilor erau 
schimbătoare și era greu de prevăzut care din ele se va 
menţine mult timp învingătoare. 

— Fuscianus, Felix, Allianus sînt niște cîrpaci față 
de neînvinsul Callamus. Veneta (albastru) va învinge ! 

— Cine ? Callamus ? Nimeni nu ştie să ţină friile ca 
Tenax. 

— Huo! Numai numele îi este tenace, mîinile îi sint 
de ceară. Vivat albata! 

— Vivat prasina ! 

— Jos cu prasina! Vivat veneta ! 

Spiritele se încălzeau la culme și de fapt nimeni nu 
mai asculta ce spune celălalt; dar asta n-avea nici o 
importanță. Pînă la urmă agenții grupărilor scoteau tăbli- 
țele de plumb și notau numele certăreților care încheiau 
pariuri. 

Încă din zorii zilei, uriașa arenă fu invadată de actori 
ambulanți, bucuroşi că de astă dată spectatorii, neavînd 
ce face, le dau atenție. De o parte şi de alta a zidului 
scund — „spina“, care împarte arena în două şi în jurul 
căruia, ocolindu-i capetele, aleargă carele de cursă, trupe 
de actori de tot soiul se foloseau de ocazie spre a-şi de- 
monstra talentele. 

In fața spectatorilor mai mult ori mai puţin atenţi se 
perindau dansuri de tot felul, în acompaniament de felu- 
rite instrumente muzicale. Tumbe, salturi, grimase, în- 
căierări comice, scenete pastorale obscene, jocuri gro- 
teşti, mimări burleşti ; fauni aprigi urmărind nimfe sumar 
îmbrăcate ; alergători în saci, împiedicîndu-se la tot pasul, 
stîrnind rîsete, personaje groteşti imitînd cu haz luptele de 
gladiatori ; cavalcadele piticilor călări pe uriaşi ; scamatori, 
mîncători de foc, jongleri, saltimbanci, dresori de animale, 
tot ce putea etala marea Romă în domeniul acesta, se 
agita, se foia, se schimonosea, mutîndu-se din loc în loc 
ca să fie văzut de cît mai mulţi spectatori și să le ţină 
de urit pînă la apariția cortegiului triumfal. 

Din cînd în cînd actorii se apropiau de balustradă cu 
:străchini de lemn, bonete și tichii întinse, cerînd răsplată 
işi de sus ploua cu mărunţiș, turte, fructe. 

Din pricina gălăgiei infernale, produse deopotrivă de 
„actori şi de spectatori, nimeni nu a auzit tumultul maies- 
tuos al uralelor, atunci cînd cortegiul triumfal, pătrunzind 
în Forum Boarium se apropia de circ. 

Slujbașii, însărcinaţi cu ordinea, vestiră prin curieri 
pe ostașii trimbiţași și în clipa cînd sunetele stridente 
'sfîşiară văzduhul, vacarmul se potoli brusc, cedînd loc 
unei agitații pline de neastimpăr. Numeroşi gardieni 
'evacuară pista de histrioni, comici şi saltimbanci, iar 
sutele de sclavi din serviciul circului, apăruţi cu greble 
“şi coșuri, curăţiră la iuţeală și neteziră pista. 

Atunci, în liniştea relativă ce se lăsase, se auziră, 
mai întîi vag, apoi din ce în ce mai clar, exploziile 
îndepărtate ale uralelor. Era în aceste sunete ceva etern 
:şi maiestuos, ritmic și plin de nebănuite forţe, ca al 
“valurilor mării, împinse către țărm de neostoita putere 
„a vîntului, 

Mai întîi intrară pe poartă acei care după datină des- 
.chideau procesiunea. Cu pasul măsurat, plin de demni- 
tate, fluturîndu-și în cadența mersului poalele super- 
belor togi laticlave, ţinînd colţul triunghiular al acestora 
pe braţul stîng îndoit, apărură consulii, pretorii, censorii 
şi numerosul corp al senatorilor. 

Spectatorii se ridicară în picioare. Întii sute, apoi 
mii de glasuri îi ovaţionară îndelung. 

— Vivat consules ! 

— Vivat patres conscripti ! 

Nenumărate brațe, basmale, jerbe fluturară deasupra 
capetelor. 

Urmiîndu-și drumul, demnitarii ocoliră „spina“ pe 
dreapta şi parcurgînd în sens opus arena pe partea cea- 
laltă, ieşiră din circ. 

Îndată după aceştia, ţișnind de sub arcadele porţii, 
apăru un grup numeros de histrioni, băieţi şi fete, aleşi 
dintre cei mai frumoşi şi talentaţi. Îmbrăcaţi sumar, ca 
să-şi pună în valoare splendoarea trupească, purtind 
coroare de flori pe cap, ei se mişcau într-un ritm per- 
fect. plin de graţie și mare putere de seducţie, cîntînd 
în acelaşi timp, unii din gură, lovind în chimvale, alţii 
din lire aurite. Printre ei se remarca unul de o fru- 
museţe rară — Pyllade, desgre care toată lumea ştia: 
că este favoritul lui Traian. 

În urma acestui grup, plin de farmec tineresc, apă- 
rură mai mulţi sclavi împărăteşti, la fel de frumos îm- 
brăcaţi, care duceau coroanele de aur oferite triumfă-. 
torului din partea provinciilor. 

La al patrulea ceas, soarele, depășind marginea zidu- 
lui, ardea cu putere, inundînd pista cu lumina-i rever-- 
berantă. dar în așteptarea grandiosului spectacol, ce 
urma să se desfășoare, privitorii nu luau în seamă nici. 
căldura, nici zăpușşeala. 

Lăsînd anume parcă o pauză mai mare în cortegiu, 
ca să impresioneze mai mult, de sub bolțile porţii se 
iviră perechi-perechi de cai gătiți cu panglici multico- 
lore și jerbe de flori, trăgînd carele, frumos împodo-- 
bite, încărcate cu prăzi luate din Dacia cucerită. Vase: 
de aur. electrum * şi argint, artistic lucrate, arme pre- 
țioase, podoabe, lingouri, cufere pline cu galbeni și ar-- 
ginţi, țesături rare, covoare şi o sumedenie de alte lucruri, 
de o ir.estimabilă valoare, apărură, sclipind în razele soa-- 
relui, în fața privirilor uluite. 


* Electrum = aliaj din trei părţi aur şi o parte argint. 

Priveliştea bogățiilor încărcate în sute de care luase 
mințile spectatorilor. Mii de ochi ieşiţi din orbite de uimire 
şi lăcomie, mii de miîini care punctau numărind, mii de 
guri care prin şoapte voluptoase ori prin exclamaţii 
nestăpînite, savurau, preamăreau, evocau zeii. 

Orbiţi, uluiți şi zăpăciţi de perindarea acestor bogă- 
ţii, de strălucirea comorilor aduse din noua provincie. 
«cetăţenii Romei, mult timp după aceea, nu erau în stare 
să se scuture de vraja ce-i cuprinsese. 

Între timp apăru cortegiul somptuos al reprezentărilor 
„alegorice, montate pe care trase de boi, ori pe brancarde 
duse de sclavi vînjoși, drapate şi decorate cu embleme și 
ghirlande. Mai întîi apăru reprezentarea podului peste 
Danubiu, construit de Apollodor şi machetele, mai mult 
ori mai puţin fanteziste, ale cetăților cucerite. Apoi apă- 
'rură tablourile vii: zeița Victoria sprijinindu-şi piciorul 
pe dușmanii doborîţi, Marte Ultor în compania soţiei sale 
războinice — Bellona, din nou zeul Marte aruncindu-se 
“în luptă, flancat de tovarășii săi nedespărțiţi — Pavor şi 
Pallor. Şirul lung al alegoriilor se încheia cu un grup de 
daci adevăraţi, înlănţuiţi în jurul unui trofeu și provin- 
xia nouă — Dacia, în chip de femeie frumoasă, tristă, 
îngenunchiată cu graţie la picioarele zeiței Roma. 

Nu se stinse bine ecoul aplauzelor stîrnite de admi- 
raţie, cînd apărură viatimarii în tunici sîngerii, minind 
-douăzeci de tauri albi ca zăpada munţilor. Splendidele 
animale aveau coarnele aurite, înfăşurate în ghirlande, 
“coroane mari de flori atîrnîndu-le pe grumaji și erau 
menite sacrificiului pe altarul lui Iupiter. 

După aceea, în urma unui manipul de pretorieni 
„călări, apărură captivii. 

Dintre nenumăratele triumfuri la care au asistat vreo- 
dată cetăţenii Romei, acesta era, de bună seamă, cel mai 
«ciudat. Conducătorul dacilor, eroicul rege Decebal murise, 
mai toţi demnitarii şi generalii săi, în noaptea căderii 
Sarmizegetusei şi-au curmat viaţa. Cortegiul triumfal al 
lui Traian fu, astfel, sărăcit de prezenţa oamenilor de 
“vază daci. Atîţia regi, atîtea regine, prinți de sînge și sfet- 
mici mari au fost tîrîți odinioară prin Roma în delir, ati- 
“tea capete mîndre au căzut sub topor în carcera fărâ 

uși din Tullianum, de astă dată însă, în afară de o soră a 
lui Decebal, cu doi copii nevîrstnici, nu s-a găsit nici un 
personaj de seamă ca să înfrumuseţeze triumful. Sin- 
gurul prizonier de soi — Bicilis, secretarul regelui, acela 
care de frica torturii trădase secretele stăpînului său, în 
drum spre Roma, fusese sugrumat de robii daci de care 
era însoţit. Părea că în agonia sa, poporul dac își bătuse 
joc de cuceritori, lipsindu-i de această satisfacţie. 

Cîţiva tarabostes bătrîni, care din pricina bătrîneţii 
nu luaseră parte la război, îmbrăcaţi în haine bogate, 
nepotrivite rangului mic, au fost suiţi într-o carruca (car 
de voiaj) trasă de boi şi plimbaţi în triumf, fără să li 
se strige numele şi rangul, fără ca acestea să fie scrise 
pe tăblițe, așa cum se obișnuia. Astfel, nenorocita femeie: 
prinsă cu odraslele ei chiar de la începutul războiului şi 
cîțiva pseudo-sfetnici deschideau cortegiul trist al capti- 
vilor. 

Dar poporul roman nu știa adevărul, iar acei care-l 
ştiau nu prea-şi băteau capul, preocupaţi de altceva.. 
Ovaţiile pline de voioșie, pînă acum, se revărsară în cas- 
cade de blesteme, injurii şi huiduieli peste șirurile mize- 
rabile ale captivilor. Ceea ce îşi aminteau romanii erau 
propriile lor mizerii, sforţările supraomenești, enormele: 
pierderi în oameni şi materiale suferite în teribila încleș- 
tare între Roma şi poporul dac. 

În urma acestor deschizători ai drumului suferinţei: 
s-au perindat mii şi mii de prizonieri şi robi. Între două. 
rînduri de paznici înarmaţi cu bice, captivii, legaţi cîte 
șase în şir, se scurseră prin circul uriaș timp deo jumă- 
tate de oră. 

Dar huiduielile se stinseră repede şi lumea sătulă de- 
monotonia tristei privelişti se apucă să mănînce, să bea, 
să ridă şi să glumească, odihnindu-se şi prinzînd puteri 
înainte de apariţia triumfătorului. 

În sfîrşit, veni şi clipa mult aşteptată: din poartă. 
țișni un călăreț. 

— Vestitorul, vestitorul ! se auziră glasuri. 

Tînărul călăreț își struni calul focos şi, săltînd cwu 
graţie de-a lungul pistei, agita o ramură de măslin, stri-- 
gînd la intervale egale : 

— Io triumphe! Io triumphe ! 

După cîteva clipe, ce li s-au părut tuturora nemă- 
surat de lungi, apărură cei douăzeci şi patru de lictori 
împărăteşti, în mantii roșii ca focul, cu fascii pe umăr. 

Cu răsuflarea tăiată, spectatorii se sculară în picioare 
privind poarta cu nerăbdare. 

În carul său de bronz aurit, tras de patru cai falnici 
dar cuminţi, împăratul strălucitor ca un zeu ridica 
dreapta cu ramura de lauri şi saluta mulțimea zîmbind. 
Alături de el, ceva mai înapoi, sclavul nins de ani, în 
haine albe, ţinea deasupra capului său coroana lui lupi- 
ter. 

Atunci, din sute de mii de guri izbucniră uralele şi 
nimic în lume nu putea să li se asemene în forță şi spon- 
taneitate. 

— Io triumphe ! Io triumphe ! 

— Vivat Traianus imperator ! 

— Vivat Dacicus, Victor ! 

— Vivat optimus princeps ! 

— Io triumphe ! 

Alegînd anume crîmpeiele de linişte din noianul de 
izbucniri ale afecțiunii cetățenești, sclavul, întorcîndu-și 
faţa către împărat, cu o voce puternică şi gravă, striga 
sacadat i t 

— Memento mori! (Adu-ți aminte că eşti muritor!) 

Dar, de cele mai multe ori, acest avertisment sobru 
și plin de tîle se îneca în vuietul glasurilor şi doar miş- 
carea capului și a gurii sugera mulțimii că cel mai umil 
dintre supușii lui Traian îi amintește de moarte și-i 
atrage luarea aminte asupra deșertăciunii celor lumeşti. 

In urma carului triumfal pășeau cetățenii romani 
eliberaţi din sclavie prin victoria sa. 

Sunetele muzicilor militare, estompate pînă acum, 
răsunară deodată cu putere, chiar sub bolta porţii. În 
față, un grup de călăreţi din garda stegarilor suna în 
„lituus“, trîmbiţe lungi, uşor curbate, cu timbru ascuţit 
și sonor. După ei pășeau trompetiştii pedeștri cu „tubae“, 
trompete lungi, drepte, terminate cu pilnii, care sunau 
violent și aspru. Încă o ceată, suflînd în „cornu“, instru- 
mente mari, răsucite în cerc, terminate cu o gură de 
balaur ; ele se purtau pe umăr şi scoteau un sunet pre- 

lung, răgușit și surd. Muzica se încheia cu un pilc de 
suflători în „bucina“, asemănătoare buciumului de vină- 
toare. folosit noaptea de către străjeri. 

-Departe de a fi haotică, împletirea acestor patru 
timbre diferite, precum şi nuanțarea lor după putere şi 
cadență, dădea o impresie festivă, de forță şi voioșşie, an- 
trenînd și dind ton cortegiului care urma, adică oștirii 
învingătoare. 

Mai întii apărură generalii în uniformele lor strălu- 
citoare, deosebite după armă, grad şi gustul fiecăruia. 
Loricele preţioase, lucrate de mari făurari, aurite, argin- 
tate, brunate, mulate după corp, acoperite cu reliefuri 
decorative, coiîurile din metal masiv, ornate cu penaje 
din struț, egrete de flamingo, cozi de cal colorate în roşu 
aprins, mantiile albe, negre, vişinii, albastre, bogat bro- 
date, caii falnici, pur-sînge, cu harnaşamente preţioase, 
tot ce atrage prin varietate şi încîntă prin fantezie mul- 
țimea. 

Fiind cele mai populare personaje după împărat, lu- 
mea se sculă din nou în picioare, ovaţionînd îndelung, 
strigîndu-i pe nume, urîndu-le noi succese. 

Apoi începu lunga defilare a cohortelor învingătoare. 
Ostașii, de astă dată fără scuturi și sulițe, unii doar cu 
„hasta pura“ (lance onorifică. fără vîrf). purtînd cununi 
din frunze de laur. încinşi cu sabia scurtă, mîndri de fale- 
rele, lanţurile. decoraţiile prinse de platoşă, treceau vo- 
ioşi, agitîndu-și braţele. recitind cuplete hazlii, ustură- 
toare. cîntind. proslăvindu-l pe împărat şi pe generalii 
săi. 

Din pricina distanţei și gălăgiei, sensul cuvintelor nu 
ajungea pină la spectatori, consumiîndu-se între rîndurile 
apropiate ale ostașilor, stîrnind valuri de riîs şi aprobări. 
Ici unul. mai mucalit. pişca cu versuri naive zgîrcenia 
unui comandant de legiune, colo un altul ustura excesul 
de severitate al prefectului, alţii criticau viciile comandan- 
ților muieratici, miîncăcioşi, beţivani ori dedaţi patimii 
jocului de noroc. Mulţi, de la cel mai mare pînă la cel mai 
mic, trecînd prin toate gradele intermediare, se pomeniră 
scărmănaţi de opinia mulţimii ostăşești, fără ca asta să le 
știrbească prestigiul de oşteni faimoşi, strategi, tacticieni, 
crganizatori, conducători neînfricaţi. Nu scăpară nici acei 

ostași mărunți, ale căror fapte, poate nu atit de grave 
cît ieşite din comun, stîrneau risul prin ciudăţenia lor. 

Aceste scărmăneli aveau un rol educativ şi supărîndu-l 
numai pe cel vizat, produceau un efect salutar asupra 
celorlalți. 

Cele două cohorte de elită, care reprezentau legiunea 
a V-a Macedonica, defilară în fruntea oștii ; aşa a dispus 
împăratul Traian, dorind prin aceasta să-l cinstească pe 
Gaius Cassius Longinus, fost comandant al Legiunii, și 
care se sacrificase de bună voie pentru binele patriei. 
Noul comandant, tînărul prefect Papirius Marcellinus şi 
tribunul Lucius Longinus, fiul regretatului Gaius Longi- 
nus, deschideau parada militară. 

Cinstea era mare dar și gloria legiunii era mare, căci 
ea a fost aceea care deschisese drum oștirii romane prin 
valea Alutei, ţinuse piept trupelor de elită ale regelui De- 
cebal în lupta decisivă și escaladase prima zidurile Sarmi- 
zegetusei. 

O imensă agitaţie puse stăpiînire pe cea mai mare parte 
a acelor adunaţi în amfiteatru. Toţi plebeii, pe care acasă 
nu-i aștepta decît scîncetul plozilor flămînzi, se grăbiră să 
coboare treptele, ca să ajungă la timp în pieţe și pe cheiul 
Tibrului, unde de obicei se distribuia mîncarea celor 
săraci. 

Îmbulzeala iscată de această grabă justificată prici- 
nuise multe necazuri cetățenilor a căror demnitate de oa- 
meni căpătuiți nu le permitea să se amestece cu vulgul, 
dînd totodată mult de furcă visililor însărcinați cu ordi- 
nea. Inerentele certuri, busculade, accidente, se încheiara 
prin evacuarea grăbiţilor din circ, dintre care mulţi, cu 
sau fără merit, scăpaseră plini de cucuie și vinătăi prici- 
nuite de bastoanele păzitorilor ordinii publice. 

Numai după aceea, coboriră și ceilalţi şi în curind 
marele circ rămase doar cu îngrijitorii săi şi cu imensa 
pistă de opt sute de pași, presărată cu ramuri, bălezar și 
flori. 


Capul cortegiului ajunse între timp la tribuna publică, 
de pe care, încă din vremea primului război punic, au 

vorbit cei mai iluştri oratori şi a cărei denumire de Rostra 
se datorește coloanei de marmură, ornată cu ciocurile de 
bronz ale corăbiilor feniciene capturate. 

În ovaţiile pline de elan ale asistenţei de pe Via Sacra, 
senatorii şi demnitarii se traseră de o parte, așteptind 
sosirea împăratului. Grupul de histrioni se mistui într-o 
străduţă lăturalnică ; taurii de sacrificiu fură mînaţi către 
Capitoliu, iar carele cu prăzi, cotind pe Clivus Capitolinus, 
se îndreptară către Tabularium, ca să fie descărcate, in- 
ventariate și luate în primire de către trezorierii statului. 
Un singur car, cu lucrurile alese dintre cele mai preţioase 
şi mai rare, rămăsese la baza scării ce urcă la templu şi 
era destinat, ca dar, marelui zeu. 

Şirul lung al robilor, după ce trecu în faţa tribunelor 
oficiale de pe Via Sacra, fu minat în dreapta pe Clivus 
Argentarius. 

Ultimele rînduri ale oștirii încă mai defilau prin circul 
Maximus, cînd împăratul, trecînd pe sub bolta arcului lui 
Augustus, apăru în Forum Romanum. Spectatorii din tri- 
bune îl aclamau îndelung şi frenetic. 

Încetinind mersul carului, Traian salută cu o plecă- 
ciune plină de respect pe Marea Vestală, zîmbi bătrînilor 
senatori, foștilor consuli, pleiadei de oratori, scriitori, ar- 
tişti, iar atunci cînd ajunse în dreptul statuii generalului 
Gaius Cassius Longinus, mort eroic în captivitate la daci, 
opri pentru o clipă carul. Mulţi dintre cei prezenţi au 
băgat de seamă că mîna sa, în care ţinea sceptrul, se 
ridică şi bătu, în semn de tristă reculegere, de cîteva 
ori în piept, ca și cînd ar fi vrut să stirnească ecou în 
iînima-i recunoscătoare. 

Armata, lăsîndu-şi conducătorii şi un grup ales din- 
tre cei mai destoinici ofiţeri la Capitoliu, însoţită de 
vijelia uralelor asistenţei, coti la stînga, pe Vicus Iu- 
garius, pentru a se reîntoarce la cantonament, unde i 
s-a pregătit un bogat ospăț. 

Soarele străbătuse de acum două treimi din drumul 
său ceresc, înclinînd maiestuos către Trans Tiberim, 
cartierul de dincolo de fluviu. Era acel ceas, între zi și 
seară, cînd pămîntul, apele și aerul sînt încălzite la 

culme, iar pietrele şi marmora reverberează lumina, 
rănind ochii ; era ceasul de aur al zilelor unei veri latine. 

Împăratul, obosit de veghe şi încordare, îşi adună 
forţele pentru o ultimă încercare. Întîmpinat cu imnul de 
slavă intonat de preoţi, urmărit de privirile unei asis- 
tențe alese, Traian pătrunse în templu și urmînd un ri- 
tual străvechi. depuse pe altar, la picioarele colosalei 
statui a lui Iovis Pater, insemnele puterii: coroana, 
sceptrul şi ramura de lauri. Apoi, în încăperea unde se 
păstra tezaurul, își dezbrăcă vestmintele sacre, îmbră- 
cînd haina de „pontifex maximus“ *. Tot aici i se aduse 
un vas cu apă în care el își răcori obrazul. şi o cupă de 
vin ușor cu care îşi potoli setea. 

În clipa cînd ieşea, Claudius Livianus, comandantul 
gărzii sale, se apropie şi-i zise: 

— Auguste, prizonierii daci fruntaşi au fost închişi 
în carcera din Tullianum și după datină trebuie să fie 
executaţi în clipa cînd va începe sacrificiul pentru Ma- 
rele Zeu. 

— Dacă aşa spune datina, ce mai aştepţi ? 

Văzîndu-l în mare încurcătură, Traian zîmbi şi răs- 
punse în locul lui, rar și apăsat: 

— Pentru că, de fapt, fruntașii adevăraţi: regele, 
prinții, generalii și sfetnicii nu mai sînt în viaţă și cin- 
stea ta de militar nu-ți îngăduie să ucizi oameni fără în- 
semnătate, care nu au hotărît soarta poporului dac ? 

— Întocmai, auguste. 

— Atunci, trimite un om de încredere la Tullianum 
cu grațierea mea pentru toți întemniţaţii. Îți cer totodată 
păstrarea deplină a secretului. 

— Eşti prea generos, auguste, zise prefectul, oftînd 
ușurat, 


— Vezi, Livianus, dacă-l aveam pe însuşi Decebal, pe 
fratele său Dieghes, pe Vezina, pe Bicilis şi mai ales pe 
vulpoiul acela de Susagus, i-aș fi executat fără scrupule, 
chiar dacă ar fi să răzbun, nu mii de ostași morţi şi 
schingiuiţi, ci doar pe bunul meu Gaius Longinus. Du-te, 
ca să nu întîrzii ! 


* Pontifex maximus = Marele preot. 

3 — Fiul adoptiv 


Refăcut întrucitva de scurtul răgaz petrecut în ră- 
coarea templului, Traian ieşi din nou în soare şi dădu 
poruncă să se purceadă la serviciul divin. 

Presimţind moartea, taurii museau prelung şi trist. 
dar mugetul lor se pierdu în valurile maiestuoase ale 
imnului de slavă înălțat supremei zeități. 


Roma delira. Străzile înguste, tixite de lume, păreau 
niște puhoaie cu ape învălmășite, din care ieșeau doar 
capetele celor care, tîrîți de setea distracţiilor, cîntau, 
strigau, recitau, evocau ; săltînd, dansînd, făcînd mii de 
nebunii, 

Din loc în loc, la răscruci, de pe scările unui templu, 
de pe balustrada unui edificiu, slujitorii urmaţi de gar- 
dieni înarmaţi, băgau mîinile în sacii ţinuţi de sclavi și 
aruncau în sus pumni de monedă măruntă. Stipşii, așii, 
sesterţii * cădeau sclipind în mulţime. Mii de braţe în- 
tinse încercau să le prindă din zbor, arareori reușind. 
Alte braţe, vinjoase, azviîrleau vecinii în lături ca să 
adune bănuții de pe jos. 

În pieţele publice, se distribuiau daruri, fel de fel de 
nimicuri : bilete norocoase, cănițe pictate, basmale, turte 
dulci cu scene de triumf presate pe amîndouă fețele. 
Pentru nevoiaşi aceste flecuşoare aveau o valoare ne- 
prețuită și se transmiteau din tată în fiu. Înghesuiala 
în acele unghere era mare, ordinea greu de întreţinut, 
cu atît mai mult cu cît aceste cadouri nu se puteau 
arunca și se dădeau în mînă. 

Tot în pieţe şi de-a lungul cheiului, cetăţenii se orin- 
duiau în şiruri interminabile, supraveghiaţi de vigili, în 
dreptul meselor rudimentar alcătuite din scînduri. Aici, 
sclavii publici dădeau fiecăruia cîte o cană de vin ieftin, 
pe care oamenii și-l turnau în ploști sau în lipsa aces- 
tora, de-a dreptul în gură; puneau în mîna fiecăruia 
cite o halcă de carne perpelită la foc; le vărsau în poală 
un pumn de nuci, mere, prăjituri. 


* Stips = monedă de aramă. As = 12 stipși. Sester- 
tius = 21/2 aşi. 

Acei care reușiseră să prindă din zbor ori să culeagă 
de pe jos cîteva monede, să capete un dar şi să se în- 
frupte din pomana împărătească, se sacoteau fericiţi, 
rămînînd cu amintirea acestei zile pînă la un alt triumf, 
dacă îl mai apuca în viață. Alţii după ce mai făceau rost 
de bunătăţi pentru cei rămași acasă, mai zăboveau în 
pieţe ca să caște gura la spectacolele date de actorii 
ambulanți. Dacă nu aveau răbdare să mai stea la rînd, 
porneau cu prietenii să colinde străzile. 


Se lăsase seara. Hermadio tabularius. sclav imperial 
și prietenul său bun Eutyches, sclavul capadocian al ar- 
hitectului Apollodor, după ce se plimbară un timp pe 
străzile tixite de lume, se opriră în Forum Boarium. 

— Ce facem, întrebă Eutyches? Mergem la copa 
Upupa ?* 

— Să mergem! M-am săturat de distracţii şi de în- 
ghesuială. Amărit cum sînt, nu-mi rămîne decît să mă 
îmbăt. 

— Tot nu i-ai uitat pe dacii tăi? 

— Asta nu se uită, sînt pe jumătate dac. 

Erau gata să cotească într-o stradă, cînd din mulţime 
se auziră exclamaţii : 

— Metoposcopus, metoposcopus! (Ghicitorul). 

— Bătrînul Lupulus ! 

— Marele mutilat. Daţi-vă la o parte! 

Și mulţimea cît era de deasă, se desfăcea cu o teamă 
superstițioasă, mai repede decît ar fi reușit vigilii lovin- 
d-o cu bastoanele. 

— Cine e? întrebă capadocianul, oprindu-se în loc. 

— Stai și privește întîi! zise Hermadio. zîimbind pen- 
tru prima oară în ziua acea. 

Un copil, de vreo șapte anişori, slab și zdrenţăros, 
ducea de mînă un bătrîn înalt, gîrbovit de virstă. 

— Ce arătare murmură Eutyches. Pe Erinii, fiicele 
Întunericului, mă trec fiori de groază. 


* Copa = ciîrciumărrasă. Upupa = pupăză. 


35 


Tras de mîneca goală a braţului sting retezat, bătrînul 
Lupulus şonticăia, sprijinindu-se cu dreptul într-o cîrjă, 
căci îi lipsea şi un picior. Ţinea bărbia săltată și parcă 
adulmeca aerul. Sub sprîncenele-i stufoase se căscau gâ- 
vanele negre, pline de mister, iar chipul său măsliniu 
purta urmele unor groaznice arsuri. 

— Unde ne aflăm, Myro? întrebă el pe micul său 
conducător. 

— In Forum Boarium, stăpine. 

— Pe Orcus, împăratul morţilor. în mulţimea asta 
gălăgioasă am pierdut simțul orientării. Scoate-mă re- 
pede de aici! Azi nu-i arde nimănui de ghicit. 

Băiatul adulmecă aerul în care plutea mirosul cărnii 
prăjite și înghiţi în sec. 

— Dar mi-e foame, stăpîne. 

— Așa e, dragul meu. Am uitat că un tînăr ca tine 
trebuie să şi mănînce. Apoi, adăugă ca pentru sine: 
Etas, mala merx (Bătrîneţe, marfă proastă). 

— Acolo, înspre chei, se distribuie mîncare, zise bă- 
iatul. Ție o să-ţi dea fără rind. 

— Bine zici. Du-mă într-acolo! 

Myro îl trase de mînecă şi porni prin mulţimea ce se 
desfăcea plină de respect. Apropiindu-se de mese, băiatul 
se rugă cu umilinţă: 

— E bătrînul Lupulus, lăsaţi-l să ia fără rînd. 

Deși nerăbdători, oamenii îi lăsară şi sclavul care dis- 
tribuia vinul zise binevoitor : 

— Mi-ai ghicit o dată, .cinstite Lupulus și prezicerea 
ta s-a împlinit. Dă-mi plosca să ţi-o umplu. 

Băiatul desprinse de pe cîrjă tigva de dovleac şi i-o 
întinse. Al doilea sclav alese din grămadă două bucăţi 
de carne mai mari şi le puse în traistă. 

— Mîncaţi sănătoşi ! adăugă un al treilea, dîndu-le 
turte, nuci și mere. 

— Dionisos să vă resfeţe cît veţi trăi! îngînă bătri- 
nul. Să veniţi să vă ghicesc fără bani. , 

Dîndu-se la o parte se apucară să mănînce. 

— ÎI cunoşti, Hermadio, întrebă Eutyches ? 

— Îl cunosc prea bine. Potoleşte-ți dezgustul, căci în 
ciuda înfățișării sale, este un om cumsecade şi nu este 
pe lume poveste mai tristă ca povestea vieții lui. 


36 


— Spune-mi-o ! 

— A fost militar şi a servit într-o legiune glorioasă. 
Forţa şi curajul său deveniseră proverbiale, așa că de 
tînăr a ajuns aquilifer (stegar). I se prevestea o carieră 
strălucită, dar în timpul domniei lui Vespassian a luat 
parte, sub comanda cezarului Titus, la asediul Ierusali- 
mului. Urcîndu-se cel dintîi pe zid, a fost opărit cu apă 
clocotită şi s-a prăbușit de la o mare înălțime. De atunci 
este orb, olog și ciung, iar frumosul său chip... îl vezi 
și tu, cum e! 

— Ce soartă tristă. 

— Dar asta nu e tot. Ca mare mutilat și erou, Lupu- 
lus a căpătat o recompensă bănească şi o bucată de pă- 
mînt roditor în Syria. Banii însă s-au dus repede. Oribil 
cum era, nici o femeie n-a vrut să-l ia de bărbat, nici 
măcar de dragul moşiei sale și nenorocitul a trebuit să-şi 
vîndă pămîntul pe o nimica toată. Luat din milă de 
niște marinari, s-a reîntors în Roma sa natală și după 
ce a cerșit ani de zile la rînd, a descoperit în el darul 
shicitului. Acum este un vestit metoposcopus și ghicește 
după frunte, pipăind-o cu degetele. 

— Într-adevăr este cea mai tristă poveste din cîte am 
auzit. 

— Se spune că a strîns o avere cu ghicitul, dar 
nu ştie nimeni unde o are ascunsă și de ce nu se folosește 
de ea. 

— Dar băiatul ? 

— A avut un sclav încă din război, dar acela, văzin- 
du-l neputincios, a fugit. Acum cîţiva ani a cumpărat 
scump, de la un proprietar de sclavi nemilos, pe acest 
Myro. Îl iubeşte ca pe propriul său nepot şi, cine știe, 
poate stringe bani pentru el? 

— O să-l caut ca să-mi ghicească şi mie. 

— Locul său preferat este la capătul dinspre teatrul lui 
Marcellus al podului Fabricius. Toţi sclavii părăsiţi ori 
izgoniți de stăpîni, care se refugiază pe insula între cele 
două poduri şi unde, în virtutea legii lui Claudius, devin 
oameni liberi, vin să le ghicească. E atît de cunoscut, 
încît îl caută nu numai cei din Roma dar şi mulţi din 
provincie. 

Odată cu lăsarea nopţii, atenţia mulţimii fu atrasă 
de o nouă distracţie. Lăsînd dansul, cîntatul şi zbenguiala, 
lumea îşi îndreptă privirile în direcția templului lui Her- 
cule. i 

— Funambuli, funambuli ! (Jucători pe frînghie) stri- 
gau sute de glasuri şi oamenii, atrași ca muştele de 
miere, se înghesuiră într-acolo, unde se înălțau doi stilpi 
dungaţi. 

— E ora funambulilor, zise Hermadio. Noaptea, la 
lumina torţelor, jocul lor periculos impresionează mai 
mult. Ce facem, Eutyches, mergem la taberna bătrînei 
Upupa ? 

— Mai stăm puţin. Povestea nefericitului Lupulus 
mi-a răvășit simţurile şi vreau să mă aflu în preajma 
lui. 

Micul Myro atras de strigătele mulțimii, văzînd cum 
se montează stilpii și se întinde coarda între ei, îl trase 
de miînecă pe bătriînul Lupulus şi-i zise cu încintare : 

— Stăpine, funambulii se pregătesc să joace, vreau şi 
eu să-i văd. Să ne apropiem! 

Chipul îngrozitor al bătrînului închipui ceva prea pu- 
ţin asemănător unui zîmbet. Punînd mîna pe creștetul co- 
pilului, răspunse cu blîndeţe : 

— Bene, puere (bine, băiatule), să ne apropiem! 

Dinspre stilpii pregătiţi pentru spectacol! răsună muzica. 
Sunetele pline, catifelate, ale corzilor unui barbitos” 
grecesc, învăluiau cu căldură pe cele ascuţite, săltărețe 
ale syrinxului, ” amîndouă unite de cadența metalică a 
chimvalelor. Un om în haine pestriţe, suit pe o scară 
pliantă, striga ceva deasupra capetelor mulţimii adunate. 
La lumina cîtorva ploști cu smoală, aprinse în jurul locu- 
lui, o fată subţirică urcă sprinten, pe o scară de fringhie, 
pină-n vîrful stilpului. 

Punînd un picior pe coardă şi încolăcind stilpul cu ce- 
lălalt, își agită cu graţie braţele subţiri. Avea o tunică 
scurtă prinsă cu o agrafă între picioare și sînul stîng dez- 
golit. Îndată după asta, un adolescent urcă pe stilpul din 
faţă. 


* Barbitos = instrument cu mai multe coarde. 
”* Syrinx = fluier de trestie. 

La acea oră lumea se mai rărise. Unii s-au dus să hoi- 
nărească pe străzile luminate ale Palatinului şi Capitoliu- 
lui sau în Forul Roman. Alţii s-au înfundat în străzi lă- 
turalnice în căutare de aventuri, ori ca să continue 
cheful la popine și taberne. Bătrînul ghicitor cu sclavul 
său putură să se apropie de locul spectacolului, iar Her- 
madio cu Eutyches îi urmară de aproape. 

Un răpăit alarmant de tobă şi mulţimea amuţi, răs- 
turnîndu-și capetele pe spate. Celor doi acrobaţi li se 
aruncară cite o prăjină flexibilă și cumpănindu-le în 
miini. ei păşiră pe coardă în clipa cînd mica orchestră 
atacă un dans lent şi tărăgănat. 

— Ce frumos! îngînă micul Myro, agăţat de pulpana 
stăpînului. 

După cîteva evoluţii pline de graţie, în timpul cărora 
acrobaţii cînd se apropiau, cînd se depărtau unul de 
celălalt, făcînd mici sărituri, pe un picior, pe altul, fan- 
dind și lunecind ușor, muzica își precipită treptat ritmul, 
ajungînd, la capătul unui sfert de oră, la o cadență îndră- 
cită. În ciuda poziţiei lor nestabile, la peste treizeci de 
picioare deasupra pavajului, jucătorii urmăriră cu precizie 
tactul, fără să comită o greşeală ori să arate vreo slă- 
biciune. 

— Mi-e frică, stăpîne, murmură Myro. 

— De ce să-ţi fie, puer? 

— Să nu cadă. Sint atit de sus. 

— Sînt învăţaţi şi n-o să cadă. 

— Par acum ei se mișcă prea repede și pot să alu- 
nece. Auzi muzica, cum îi îndeamnă ? 

— Nici eu n-aş fi căzut de pe zid, deşi era tare 
înalt, dacă nu mi-ar fi vărsat în cap o căldare cu apă 
clocotită, răspunse bătrînul cu o stranie resemnare. 

— Nu mai pot privi, mi-e teamă, strigă băiatul, 
tremurind şi ascunzîndu-şi faţa în pliurile hlamidei stă- 
pinului său. 

— Atunci să plecăm, căci eu tot nu văd nimic. 

În clipa cînd băiatul întorcîndu-se mai privi o dată 
sus, fata alunecă, scăpă prăjina şi căzu. Era un truc, 
căci se prinse îndată cu mîinile de frînghie şi se căţără 
ia loc. Micul Myro însă, n-a mai avut timp să judece, 

scoase un țipăt sfişietor, şe prăbuşi la pămint şi incepu 
să se zbată cumplit. 

Cei din jur, uitînd de acrobaţi, îl înconjurară priving 
cu teamă cum i se răsuceau mîinile şi picioarele. cum 
se izbea de pietre, cu ochii dați peste cap şi spume la 
gură. 

— Caducus morbus (epilepsie), strigă cineva și alţii 
repetară ca vrăjiţi. Caducus morbus, caducus morbus ! 

Bătrînul Lupulus, devenit dintr-o dată neputincios, 
şonticăi în dreapta, în stînga și bijbiind în jurul său, 
scăpă cîrja. 

— Să-i ajutăm, strigă Hermadio și smulgîndu-şi pe- 
lerina, îl acoperi pe băiat. Eutyches ridică cîrja şi-l spri- 
jini pe bătrin. 

— Acoperiţi-l cu ceva prin care să nu străbată lu- 
mina, vă implor! strigă Lupulus. E a treia oară cînd îl 
loveşte caducus morbus. Neghiob bătriîn ce sînt. nu tre- 
buia să-l las să privească funambulii. 

— Linişteşte-te, l-am acoperit. Sînt Hermadio tabu- 
larius*. Eu şi prietenul meu Eutyches vă vom duce 
acasă. 

— Pe Anna Perenna, cea miloasă, sînteţi prea buni! 
Ce soartă crudă ! Dacă nu era el — Myro, de mul mi-ar 
fi cîntat exodium (cîntec de sfîrșit). Hermadio, prietene, 
zeii mi te-au trimis! 

Aplecîndu-se ca să-l ridice pe băiat, Hermadio zări 
jos o monedă, din acelea aruncate poporului. O ridică 
și la lumina torţei, din mîna unui spectator, văzu că e 
un sesterțiu nou nout pe care scria — DACIA VICTA. 


* Tabularius = slujbaş, scrib. 


PARTEA ÎNTII 


Ira furor brevis est 
(Furia este o nebunie scurtă) 


HORAȚIU 


tunci cînd vestea morţii regelui Decebal îl ajunse 

din urmă, Ariort se afla în munți şi avea strînsă în 
jurul său o ceată de cinci sute de viteji. Tragica moarte 
a regelui şi căderea cetăţii de scaun tăiaseră avîntul celor 
mulţi și atunci cînd toamna tîrzie, neasemuit de dulce 
își revărsase culorile peste codrii nesfirșiţi, ceata, strinsă 
cu atîta trudă, se topi aproape de tot. 

Urmat doar de o mînă de voinici, cam cincizeci la 
număr, umblind numai noaptea și cu mare fereală, Ari- 
ort cobori printre dealuri, dînd tîrcoale locurilor sale de 
baştină. Toate aici îi aminteau de vremuri fericite. Fie- 
care plăișor și crîng, vîlcea și pîrîiaș erau pline de mie- 
zul dulce al aducerilor aminte. Codrii din jur, unde vl- 
nase, mai întîi cu tatăl său, apoi cu o ceată de prieteni, 
ogoarele părăsite, în parte arse, în parte rămase nesece- 
rate, livezile şi viile în paragină, îi aminteau de viața fără 
griji, îmbelșugată, de odinioară. 

Nu întilni romani în preajmă, dar își găsi casa stră- 
moşească arsă din temelie, slugile risipite, ţăranii pribe- 
giţi cine știe unde. Nu zăbovi decît atît cît i-a trebuit ca 
să dezgroape banii şi acele cîteva lucruri de preț, din lo- 
cul numai de el știut. 

După ce-și răsplăti tovarășii cu o parte din această 
avere, se trase din nou la codru, aşteptînd, într-un loc 
anume, sosirea prietenilor săi tarabosta Udar, Daizus și 
Bituva, foștii săi vecini de moşie și camarazi de arme. La 
fel ca și dînsul, aceştia s-au dus să-și ia rămas bun de la 
vetrele lor risipite şi mormintele strămoșilor. 

Cînd se adunară din nou, împăcaţi cu gîndul că nu 
mai au ce căuta în locurile pîngărite de dușmani, hotă- 

rîră să se pribegească deocamdată, pînă la schimbarea 
semnelor vieţii, unii spre miazănoapte, în ţara Costobo- 
cilor, alţii către răsărit, la Roxolani. 

O singură treabă îi mai reţinea în ţară : de fapt, era 
treaba lui Ariori, legată de cuvîntul acestuia dat bătrinu- 
lui sfetnic Diaies dea avea grijă de fiică-sa, Aya. Dar nu 
toţi erau de părere să mai zăbovească în ţara cotropită 
de duşmani, în care nu mai era nimic de făcut, nimic de 
dres. Bituva, bunăoară, se puse de-a curmezişul, despăr- 
țindu-se de ceată cu încă cîțiva grăbiţi să plece cît mai 
repede. i 

Cu ceata-i împuţinată, Ariort porni în căutarea Ayei. 
În drum, trecură foarte aproape de cetatea lui Diaies, 
priviră cuprinși de minie zidurile-i înnegrite de incendiu, 
buciumară îndelung, primind drept răspuns doar ecoul. 
Întristaţi de înfățișarea locului atît de primitor odinioară, 
acum numai ruină, pe care o vor măcina încet-încet vin- 
turile şi ploile, se așternură din nou la drum prin codrii 
vrăjiţi și tainici, ruginii pe alocuri, înmărmuriţi în văz- 
duhul limpede al unui început de toamnă. Printre trun- 
chiurile fagilor, asemănători coloanelor unui templu 
uriaș, pe sub bolțile frunzișului rărit, prin care ţișneau 
orbitor smocurile razelor, cărările șerpuiau, se încruci- 
șau, abia zărite sub covorul pestriţ al frunzelor moarte, 
îndemnînd călătorii la drum. Doar că de astă dată călă- 
reţii mergeau cu fereală, tăcuţi și trişti, ascultînd cu lu- 
are aminte, căutînd să deslușească printre sunetele cu- 
noscute ale codrului pe cele necunoscute. 

Ciudate i se păreau lui Ariort aceste meleaguri. Odi- 
nioară nu se putea să nu întîlneşti oameni pe aceste că- 
rări. Unde sînt păstorii cu turmele ? Unde sint vînătorii, 
prisăcarii, tăietorii ? Părea că un vint năpraznic, un sorb 
uriaș, îi suflase și-i înghiţise pe numeroșii locuitori ai 
acestor ţinuturi. Pe unde or fi pribegind ? Doar n-au pie- 
rit cu toţii în luptă, nici n-au fost luaţi cu toţii în robie. 

Ariort avea de gînd să se ducă de-a dreptul la Plaiul 
Mioarelor, un munte înalt, pleşuv, bogat în pajiști, ferit 
de drumul mare prin codri de nepătruns, apărat de stînci 
și grohotişuri. Acolo nădăjduia s-o găsească pe Aya. Alt 
loc de pribegie nici că se putea. Stăpînul stînii de acolo, 


43 


un frate de lapte al lui Diaies, ar fi primit pe toţi din 
neamul acestuia ca pe ai lui. 

'Trecînd foarte aproape de muntele Cogheonul, care se 
înălța în stînga drumului, dincolo de un pinten de deal 
împădurit, Ariort se răzgîndi. Faptul că îi apucase înse- 
rarea în drum, îl îndemnă să se abată pînă la vechea 
aşezare, unde avea și el o casă a lui, pe unde trecuse în 
luna lui Cuptor, atunci cînd regele îl trimise să adune 
cetele pribegite la munte. Dădu atunci Ayei sfatul să se 
adăpostească pe Plaiul Mioarelor, pînă va veni el ori ta- 
tăl ei s-o ia, s-o scoată peste graniță. Se simţea ocrotito- 
rul lor, poate singurul și asta îl făcea să-și umfle piep- 
tul de mîndrie. Numai s-o găsească pe Aya, că o va scoate 
el din ţara cotropită, o va adăposti la Costoboci sau Ro- 
xolani, și o va lua de nevastă. 

Nu se pribegea de teama dușmanului, nici pentru 'a-și 
scăpa pielea trăind printre străini. Se va reîntoarce el o 
dată și nu singur, ci în fruntea oștirii, nu degeaba regele 
Decebal l-a trimis să strîngă cetele. Acesta îi era visul 
cu toate că, deocamdată, viermele îndoielii îi rodea inima. 
Ştia că, obişnuit să lupte cu romanii, cunoscîndu-le păr- 
țile slabe, ar fi putut să ajungă un mare conducător, dar 
cu toată înzestrarea sa, simţea că-i lipsește faima. Do- 
vadă, atîta timp cît acţiona în numele lui Decebal și fai- 
ma acestuia îl ocrotea, oamenii îl urmau cu încredere. 
o dată regele mort, nimeni nu mai credea că ar fi putut 
să facă ceva. Rămăsese doar un ostaș al marelui om și 
atit. Se simţea jignit și umilit. Nu putea să priceapă de 
ce ostașii săi s-au risipit sub diferite temeiuri, lăsîndu-l 
singur, cînd aflaseră de moartea conducătorului suprem. 
Însuşi Decebal a avut încredere în el, l-a ales dintre toţi 
și i-a pus în deget inelul. Nu de mult, fiecare nou venit 
în ceată, se încredința și jura credinţă, acum, deși îl mai 
poartă, nimeni nu mai vine să i-l sărute. Pînă acum, cer- 
culeţul de aur cu chipul regelui avea puteri magice, 
acum nu mai era decît o bucată de metal mort. „Nu 
cumva, îi trecu prin gînd, este o părticică a lui Decebal 
și a plecat o dată cu acesta în grădinile lui Zalmoxis ?“. 
Ariort înţelese că faima lui Decebal era atît de mare, în- 
cît poporul, negăsindu-i pereche, o înmormîntă o dată cu 

stăpînul ei, neîndrăznind să-și închipuie măcar, că ar fi 
putut încununa pe altcineva. 


Cînd urcară poteca către străvechea așezare de la poa- 
lele muntelui, doar vîrfurile copacilor celor mai înalţi 
mai ardeau, aprinse de pălălaia apusului. Din întuneri- 
cul ce înghiţise valea, nu răzbătea decît vuietul neîntre- 
rupt al urlătoarei. 

De cînd se sfîrşise războiul de două ori a răsărit luna 
nouă ; romanii ar fi putut ajunge pînă aici. Înaintară 
deci cu prudenţă și de la jumătatea drumului auziră hă- 
măit de cîini. Așezarea părea totuşi pustie ; nici o șuviţă 
de fum nu se înălța din hogeaguri. 

Ieşind în plăişor, Ariort își opri ceata și trimise doi 
oameni în recunoaștere. Peste puțin timp aceștia se în- 
toarseră urmaţi de un bătrîn înalt, cu pletele și barba 
albe, îmbrăcat într-o haină lungă, cenuşie. În lumina 
puţină a înnoptării, părea mai degrabă o arătare, dar cînd 
veni aproape, Ariort îl recunoscu şi se bucură. 

— Bună seara. vraciule Dada, îi zise! 

— Bună să-ţi fie inima ! răspunse bătrînul. Cine ești 
tu ? 

Mai făcînd cîţiva pași şi punînd mîna pe diîrlogii ca- 
lului, îl recunoscu. 

— Ah! Tu ești, Ariort ? Fii binevenit! 

— Ai rămas singur aici ? 

— Da, deocamdată. Sînt prea bătrîn ca să mă pribe- 
gesc. 

— Unde sînt ai noștri? 

— Au plecat care încotro. 

— Eşti cam zgîrcit la vorbă, bătrine, și nu pari să fii 
bucuros că am venit. 

— Am sălbăticit stînd singur aici. 

— Ştii, cel puţin, ce se petrece pe lume, moş Dada ? 
Știu. Vremuri de restriște, vremuri schimbătoare. 
Ge a fost, n-o să mai fie. Totul va trebui început de la 
capăt, dar nu va mai dibui vechiul drum. Poporul nu mai 

are conducător, nu mai are cetăţi, floarea lui a fost dusă 
aiurea. Vom aştepta să crească înlocuitorii. 

— Vorbești ca-n dodii, zise Ariort plictisit, nerăbdă- 
tor să afle ce s-a întîmplat. 

Descălecă și apropiindu-se de bătrîn, îl întrebă scurt: 

— Diaies cu fiică-sa unde sînt ? 

— Nu sînt în acelaşi loc. 

— Ce-i cu tine Dada, de mă fierbi așa? Nu-mi pune 
răbdarea la încercare. 

— De acum încolo, ai să ai nevoie de răbdare mai 
mult ca de orice pe lume. 

Ariort îl săgetă cu privirea, strînse pumnii, dar se 
stăpîni. 

— Unde e Diaies ? 

— Pe Plaiul Mioarelor. 

— Dar Aya? 

— Peste șapte mări și ţări. 

— Au luat-o romanii? întrebă Ariort cu sufletul la 
gură. 

— Da. 

— Au ajuns pînă aici, blestemaţii ? 

— Au ajuns. 

Ariort rămase citeva clipe ca trăznit, apoi, trezindu-se, 
strigă deznădăjduit : 

— Cum se face că aceste case mai stau în picioare, 
cum de mai eşti tu în viață? 

— Despre romanii care au trecut pe aici am o părere 
bună ; nu ştiu cum or fi ceilalți. 

Uluit de acest răspuns, Ariort amuţi. Faţa i se învi- 
neţi, fălcile se înțepeniră. 

— Vorbeşte o dată! răcni ca un ieșit din minți. 

Bătrînul se încruntă măsurîndu-l din ochi. 

— Iar tu, potoleşte-ţi furia şi nu te răsti la mine, căci 
nu-ţi sînt slugă. Nu necinsti părul meu alb şi anii mulţi 
ce-i port în cîrcă. Vei fi tu un viteaz fără pereche, dar 
faţă de mine eşti un copil. 

Datina, adinc înrădăcinată în orice dac, fu și de astă 
dată mai tare decît pornirea nesăbuită a firii. Ariort îşi 
lăsă capul în piept şi zise încet, ca să nu-l audă oștenii: 

— Iartă-mă, Dada! Iată, m-am stăpînit. 

— Bine. Acum dă poruncă de popas oamenilor tăi. 
Pentru masul lor le dau o oaie din acele cîteva pe care 
le am. Să mergem acum la sălaşul meu și cred că pînă 
vom păși pragul lui, te vei linişti de tot. 

După ce îi dădu să se spele, îl pofti în odăiţa sa cu- 
rată în care mirosea a miere, ceară și ierburi de leac. 
Aprinse opaițul şi-l pofti la masă. 

— Eşti flămind. Gustă din bucatele mele simple şi 
după aceea vom sta de vorbă. 

Supunîndu-se voinței gazdei, Ariort luă cîteva îmbu- 
cături şi bău o căniţă de lapte. Văzîndu-l nerăbdător să 
afle ce s-a întîmplat în timpul lipsei sale, bătrînul vorbi 
cu glasu-i domol, în care nu se simţea nici tristeţea, nici 
bucuria, nici mirarea, ci doar acea înţelegere a tuturor 
lucrurilor la care năzuiește şi ajunge un înţelept: 

— A trecut pe aici un tînăr comandant roman, cu 
trei sute de călăreţi. Veniseră să cerceteze ţinutul și să 
îndemne oamenii să se strămute în cîmpie, pe ogoarele 
mănoase, rămase pustii. 

— Erai singur aici ? 

— Nu, era și Diaies cu cîțiva slujitori. 

— Cum se face că n-aţi fugit din faţa romanilor? 

— Aveau o călăuză și ne-au luat prin surprindere. 

Ariort răsuilă adînc, parcă vroind să se afunde. Vru 
să întrebe ceva, dar se stăpini. Ghicindu-i întrebarea, 
bătrînul povesti mai departe : 

— După ce duse pe Aya cu femeile și copiii lui Cos- 
tas la Plaiul Mioarelor, Diaies se întoarse aici ca să mai 
ia din avutul său. Avea el bani îngropaţi pe undeva. Toc- 
mai atunci au picat și romanii şi mă aduseră în faţa co- 
mandantului lor. Aflind pentru ce au venit, le-am răs- 
puns : „Ca să-i faceţi pe cei pribegiţi să creadă în vor- 
bele voastre, trebuie mai întîi să-i găsiţi și să-i încredin- 
{ați că nu umblaţi cu șiretlicuri, că nu vreţi să-i momiţi 
din ascunzișurile lor, ca să-și bage singuri gitul în laţt. 
„Nu, cinstite pustnic, îmi răspunse romanul, armele au 
vorbit, timpul furiei a trecut, iar porunca semnată de 
împărat este sfîntă pentru noi. De acum înainte nu-i 
vom judeca decît pe acei care ni se vor împotrivi cu ar- 
mele, ori ne vor atacat. 

Tăcură un timp amindoi. 

— Citesc cu ușurință în suflete, continuă Dada, și 
mi-am dat seama că romanul este un om drept, nedat la 
ticăloșşii. Ostașii săi, cît au stat aici, nu au furat, nici nu 
au stricat nimic, de aceea i-am răspuns cinstit, fără pa- 
timă şi ură : „Dacă stăpînirea voastră îi îndeamnă pe ai 
noștri să se întoarcă la vetrele lor, înseamnă că aveţi 
nevoie de ei, că nu puteţi clădi pacea fără temelii. Am 
înțeles de mult, înaintea altora, că așa se vor sfîrși lu- 
crurile, că vremurile se vor schimba, că de acum înainte 
vom trăi unii lîngă alţii. Cu cît ne vom înțelege mai 
bine, cu atît vom fi mai fericiţi, dar pentru asta trebuie 
multă bunăvoință, mai ales din partea voastră“. 

— Chiar aşa i-ai spus ? izbucni Ariort. 

— Chiar așa. 

— Cine te-a pus să vorbești în numele tuturor ? Crezi 
că noi ăştilalţi ne vom împăca vreodată cu hrăpăreţii nă- 
vălitori ? 

— N-am vorbit în numele tuturor ; eu nu sînt rege şi 
nici el nu era împărat, ca să putem pecetlui sorţile nea- 
mului nostru ; alţii le vor pecetlui fără voia noastră. M-ai 
întrebat şi-ţi răspund: Da, vă veţi împăca. Dacă veţi fi 
înţelepţi, vă veţi împăca, dacă nu — după ce va mai 
curge sîngele vostru și al acelora pe care îi veţi primej- 
dui, dar de împăcat vă veți împăca. 

— Cred că ești singurul care judeci aşa. Cu greu mă 
abtin ca să nu-ţi spun... 

— 'Trădător, nu-i aşa ? Nu, tinere, îți înţelegi greşit 
datoria și menirea. Dacă te vei încăpăţina să lupţi acum, 
îţi vei sorti neamul stîrpirii. Nici nu vei putea-o face 
căci n-ai cu ce. Unde ţi-e oștirea după care te-ai dus? 

Atins în mîndria sa, Ariort strigă în loc de răspuns: 

— Mai bine moartea decît sclavia. 

— Eh! În curgerea  nesfirgită a vremii multe se 
schimbă, poporul însă rămîne același. 

Ariort sări în picioare. 

— Ajunge! Nu sînt copil. Însuși regele Decebai mi-a 
dat acest inel, socotindu-mă în stare să conduc o oaste 
întreagă. M-ai năucit cu palavrele tale și asta ai făcut-o 

ca sè amiîi răspunsul la întrebarea mea. Unde se află 
Aya? 

Bātrînul rămase nemișcat ; îşi întinse doar mîinile, 
cu pâimele lipite de masă. 

— După răspunsul meu, un nesăbuit ca tine ar putea 
să mă omoare, dar nu mi-e frică de moarte, am trecut 
de ncuăzeci de ani. Află că romanul o luase pe Aya de 
soţie. O iubea de mult. 

— Cum ? Ce-ai spus ? Eşti în toate minţile ? 

— Nu-ţi face griji cu mintea mea, este cît se poate 
de limpede. După ce l-au adus şi pe Diaies, romanul l-a 
recuncscut îndată, căci a stat mult timp închis în cetatea 
sa. 

— Lucius Longinus, îngăimă Ariort. Broboane de su- 
doare íi năpădiră fruntea. Blestem pe capul meu ! 

— Nu e nici un blestem, Ariort. Aya nu te-a iubit 
niciocată. Mi-a spus că nici tu nu ai iubit-o cu adevărat. 
Era cea mai frumoasă și mai bogată fată din ţinut, iar tu, 
dintoiceauna, nu ţi-ai dorit decît tot ce e mai bun. 

Ariort îşi izbi fruntea cu pumnul încleştat și, privin- 
du-l pe Dada cu ochii rătăciţi, strigă : 

— Nu-i adevărat. Minciuni. Nu se poate ! 

— Ce să nu se poată? Cînd vine vorba de dragoste, 
totul se poate. Ei s-au iubit și s-au luat. 

— Cu un roman ? Cu un dușman de moarte ? 


— Dragostea nu alege. Ea trece peste toate oprito- 
rile, biriie ură de neam și nesocoteşte răzbunările părin- 
ților. De acum mcolo mutte ferigi dace își vor lua soți 

”Toihani și copiii lor vor șterge deosebirea dintre neamuri 
învrăjbite. 

— Şi unde a dus-o vrăjmașul meu? întrebă Ariort 
cu giasul stins. 

— Ştiu că v-aţi vrăjmășit şi că el a fost mai omenos 
ca tine. A dus fata cu el, în depărtata Italie. 

— A înstrăinat-o, ticălosul. 

— O s-o aducă înapoi, după ce se vor așeza toate la 
locul lor. Diaies s-a împotrivit un timp, dar înţelepciu- 
nea bătrinească a biruit. Oare propriul său neam nu l-a 
blestemat ? Nu l-a scos, oare, din rindul oamenilor, pen- 
tru că fiul său Diza, un copil, s-a înspăimîntat în fața 

4 — iiul adopre 


morții? Am fost de față și m-am îngrozit. Întîia oară 
cînd străvechea datină mi s-a părut crudă și goiită de 
miez. 

— Cunosc povestea. Nu mi-o mai aminti! Băiatul a 
fost un laş. 

— Atunci de ce ai vrut să te înrudeşti cu neamul pe 
care a căzut blestemul laşității ? 

—- Diaies, răspunse Ariort cu amărăciune, nu trebuia 
să-și dea fata după un roman, mai bine o ucidea. 

— Vezi, un tată şi-a înţeles fiica, după cum a înţeles 
și chemarea vremurilor noi. Nu a omorit-o, dimpotrivă, 
pînă la urmă, a binecuvîntat-o. De bună seamă, tu, dacă 
erai de faţă, ai fi omorît-o, deși susţii că o iubești. 

Ariort își trecu mîna pe frunte, ca şi cînd ar fi dorit 
să gonească un vis urit. Era palid și răvăşit. Vru să 
spună ceva, dar nu reuși decît să înghită nodul ce i se 
pusese în git. 

— Du-te, Ariort ! zise bătrînul cu blîndeţe. Întoar- 
ce-te la vatra ta și apucă-te să ridici din cenușă casa și 
sufletul. Stringe oamenii în jurul tău, muncește și vei 
uita... 

Lui Ariort îi reveni glasul, dar nici el nu şi-l recu- 
noscu : 

— Romanii nu-l vor ierta niciodată pe Ariort Chiorul, 
care le-a dat atîtea lovituri crunte. Mă duc să-mi caut 
moartea și dacă nu pot răzbuna soarta neamului meu, 
să-mi răzbun propria mea soartă. 

Cu aceste vorbe Ariort se sculă şi ieși. De atunci Dada 
nu-l mai văzu niciodată. 


Avriort își petrecu noaptea într-o odăiță a casei sale 
dărăpănate. Gîndurile amare și negre făcură strajă în 
jurul său și nu lăsară somnul să se apropie. Pentru a 
doua oară în viață credea că mintea o să-i ia foc. Întîia 
oară i s-a întîmplat cînd se trezise pe cîmpul de luptă, 
după bătălia cea mare. Atunci ca și acum pricina chinu- 
rilor sale era Longinus — romanul. Soarta i-l scotea me- 
rcu în cale, ca pe un blestem; nu în zadar îl urise din 

prima clipă. Acum îi părea nespus de rău că măciuca sa 
nu-i crăpase romanului ţeasta. Sau poate că ar fi fost mai 
bine cacă el — Ariort, nu s-ar fi grozăvit atunci, în 
noaptea aceea fatală, cînd romanul intrase în viaţa sa. 
Era ameţit de băutură și refuzul Ayei de a-și alege un 
soţ l-a scos din sărite. Făţarnica fată, de pe atunci îl 
iubea pe prizonier, de aceea s-a sumețit, s-a ridicat împo- 
triva datinei şi și-a trimis peţitorii la plimbare. De pe 
atunci şi-a făcut socoteala şi iat-o acum în braţele lui 
Lonci?us. Gîndul acesta îl pirjolea și-i părea insuporta- 
bil. îi era scîrbă de Aya şi scîrba era mai mare decit 
părerea de rău. Își dădea seama că faptul de afifost res- 
pins il durea mai puţin decît acela că Aya a preferat un 
roman. Îşi închipui că lumea a devenit prea strimtă pen- 
tru amândoi și unul din ei trebuie să piară. Bun cunos- 
cător in ale războiului, ştia că punînd-o la adăpost pe 
Aya. ca pe o pradă de preţ, Lucius Longinus se va în- 
toarce la unitate. Oștile romane nu părăsiseră încă ţara 
și pe semne nu vor pleca atit de curînd. Atita timp cît 
vor îi răzbunători, ca el bunăoară, romanii vor sta de 
veghe şi se vor întări în țara cucerită. Ce-i rămîne atunci 
de făcut? Un singur lucru — să-l caute pe Longinus și 
să-l ucidă ca pe un cîine, lipsind-o pe Aya de mulțumi- 
rea ce a-l fi trădat pe el, de a-și fi batjocorit neamul și 
țara. 

Asa hotărise Ariort în noaptea aceea albă. Cum o va 
face. cum va reuşi să se strecoare în preajma dușmanu- 
lui său nu se gîndea deocamdată. Răbdarea și timpul sînt 
sfetnicii buni. Ştia însă că pentru a reuși trebuie să-și 
adune toată voinţa, puterea și curajul ca într-o măciulie 
şi, de astă dată, să lovească fără milă, cu sînge rece, fără 
să-i tremure mîna. 

În. zori, cînd își trezi oamenii, era atît de îngrozitor 
la chip, încît nici măcar Daizus şi Udar, prietenii săi 
buni. nu îndrăzniră să-l întrebe ce a păţit. Îl cunoșteau 
prea bine, îi cunoșteau firea năvalnică şi nestăpînită, dar 
peniru că, în același timp, îl cinsteau pentru istețimea și 
curajul său fâră margini, îl lăsară în pace, îndeplinin- 
du-i fără cricnire poruncile. 

Nici atunci cînd el îi duse înapoi pe drumul pe care 
veniseră, nu îndrăzniră să-l întrebe care ar fi fost pri- 
cina. 

Pe drum uciseră un cerb. La prînz mîncară în tăcere. 
Văzînd trăsăturile lui Ariort înseninîndu-se, Udar, care 
nu-l slăbea din ochi încă din zorii zilei, se sculă și-și 
drese glasul. Ghicindu-i gindul, Ariort se sculă și el. 

— Prieteni, zise cu voce înăbușită, v-am adus aici, 
în inima pădurii, ca să fug cît mai departe de cuibul 
trădătorilor de neam și ţară. De aici drumurile noastre 
se despart. Fiecare își va vedea de rostul lui şi-şi va în- 
drepta paşii într-acolo unde-l cheamă inima. 

Văzîndu-le chipurile uimite, urmă : 

— Eu unul, nu mai plec din ţară; m-am răzgîndit. 
Am niște socoteli de încheiat ; numai după aceea, dacă 
voi scăpa cu zile, mă voi pribegi în ţări străine. Din clipa 
asta nu vă mai sînt conducător şi îi rog pe aceia pe care 
i-am nedreptăţit cu ceva să mă ierte. 

Se lăsă o liniște atît de adîncă, că se auzea lucrarea 
carilor din tulpina bătrinului fag sub care ședeau. O ve- 
veriţă, sărind de pe o creangă pe alta, rostogoli un con 
de brad, trezindu-i din înmărmurire. 

Udar cel voinic și îndesat se apropie de Ariort și-i 
zise : 

— Aseară te-ai închis cu Dada și ai stat la el pînă 
tîrziu. Cînd te-ai întors, obosiţi cum eram, dormeam duşi 
şi nu puteam afla ce s-a întîmplat. Îţi sînt prieten ne- 
despărţit şi la bine şi la rău. Spune-mi, ce te face să ză- 
bovești acum, în pragul iernii pe meleagurile care nu 
mai sînt ale noastre ? 

— O treabă ce mă privește numai pe mine. Aţi auzit 
şi voi, aseară, că romanii au trecut pe aici ? Ei bine, cone 
ducătorul lor, Lucius Longinus, cu care am de încheiat 
niște socoteli, s-a întrecut cu gluma și a luat-o pe Aya 
cu el. 

— Pe Aya? strigă Daizus, sărind în picioare. 

— Fecioara pe care am peţit-o cîndva? adăusă cu 
minie Udar. 

— Fiica lui Diaies ! exclamară cîțiva oșteni. 

— Şi tu vrei s-o scapi din sclavie? întrebă Udar. 


52 


— Nu! Longinus, cică, a luat-o de soţie şi a dus-o 
în Italia. 

— Cu voia ei? 

— Așa se pare. Dada, acest bătrin smintit, zice că ei 
s-au iubit încă de cînd Longinus era prizonier. 

— Trădătoarea ! grohăi Udar. 

— Ticăloasa ! strecură printre dinţi Daizus. Ne-a pă- 
călit pe toți. Am vrut s-o mai văd o dată; acum, însă, 
nimic nu mă mai oprește. Plec, mă pribegesc ! 

— Faci cum vrei, răspunse Ariort. De azi încolo nu 
mai sînt conducătorul vostru, 

Un oștean voinic și spătos se ridică de pe buturugă. 

— Ba, zise scuturîndu-și pletele arămii, mie-mi ești. 

— Ascuită, Andena, a mă urma înseamnă să duci o 
viață de cîine, a fi fără căpătii. 

— Eh, răspunse voinicul, și așa sînt fără căpătii. Toţi 
ai mei au murit iar viaţa mea nu face nici cît o ceapă 
degerată. 

— Gindeşte-te bine! 

— M-am gîndit, tarabosta. N-am fost mereu în preaj- 
ma ta? La Sarmizegetusa nu te-am urmat în toate ispră- 
vile tale voinicești ? Te voi urma și de acum încolo. 

— Îţi mulțumesc, Andena. Cu unul ca tine nu mi-ar 
fi frică să mă avînt chiar în inima oștirii dușmane. 

— Te urmez și eu, prietene, zise Udar îmbrăţișîndu-l 
şi nu căuta să-mi muţi gîndul căci te vei strădui în za- 
dar. 

Ariort îl strînse cu drag la piept. 

Se mai ridicară cîţiva oșteni și trecură în spatele lui 
Ariort. 

După ce stătu un timp cu capul lăsat în piept. Daizus 
se ridică și zise : 

— Ceea ce vreți să faceți este moarte curată. Buni- 
cul, mama și surorile mele s-au pribegit la Costoboci și 
trebuie să am grijă de ei. De altfel, ţin la viaţă, deşi nu 
sînt laș. 

— Nu ești, Daizus, o știm cu toţii. Bine faci că pleci. 
Eu nu mai am pe nimeni, aşa că viața-mi aparține. 

Din mijlocul celor care nu i s-au alăturat, ieși unul 
mai vîrstnic. 

— Tarabosta Ariort, ai fost bun cu noi şi ne-ai răs- 
plătit. Te iubim şi te cinstim şi-ţi dorim să reuşeşti în 
ceea ce ţi-ai pus în gînd să faci. E frumos că vrei să mori 
luptind, căci la ceea ce te duci se cheamă moarte. Noi, 
ăștia, mai avem datorii de îndeplinit față de muierile și 
copiii nostri. Cu bine, itarabosta ! 

— Cu bine, oameni buni și să aveţi parte de fericire! 

— Fericire ? îngăimă oșteanul și dădu din mînă a 
pagubă. Poate să fie cineva fericit într-o ţară cotropită 
de dușmani ? 


Rămas cu un pumn de oameni îndrăzneţi și călitţi, 
obișnuiți cu greutăţile unei vieţi de hărțuială, asemănă- 
toare vieţii fiarelor din codru, Ariort tinu un sfat temei- 
nic, hotărind să se dea prin părţile Sarmizegetusei, să 
iscodească ce se mai întîmplă pe acolo. 

Umblind cu mare băgare de seamă, tupilîndu-se prin 
codri, pe cărări numai de ei cunoscute, pîndind și cerce- 
tind, pe la sfîrşitul lui Brumărel dădură de un detașa- 
men: roman, de vreo sută de oameni, care se întorcea 
dintr-o misiune. Erau prea mulţi ca să încingă o luptă 
cu ei. Ariort nu vroia ca romanii să prindă de veste că 
sînt urmăriţi şi se mulţumi doar să răpească fără zgo- 
mot doi ostași. | 

Înspăimîntaţi, romanii le-au povestit ce știau. Printre 
altele au spus că tribunul Longinus a fost plecat dar s-a 
reintors curînd și acum se află la Germisara, pe lîngă 
comandamentul împăratului, că adesea pleacă cu diferite 
misiuni spre castrele din jur, iar acum cîteva zile a fost 
văzut la Sarmizegetusa. 

După ce îi ucise şi porunci să fie îngropaţi, Ariort 
cu ai lui începură să dea tircoale castrului de la Sarmi- 
zegetusa. Se hrăneau cu carnea afumată în gropi acope- 
rite cu frunzare, ca să nu-și trădeze prezenţa. Ca să nu 
lase urme, caii aveau copitele înfășurate în blănuri. Pînă 
şi aceste slabe urme le încurcau făcînd ocoluri, mergînd 
prin mijlocul piraielor. 

Mai prinseră cîţiva romani, dintre acei care lucrau 
la tăiatul pădurii. Unii nu știau nimic. alţii confirmau 

spusele primilor doi. Alarmaţi de dispariţia camenilor, 
romanii luară măsuri şi unul din detașamentele călări 
pornite în căutare se întîlni pe neaşteptate cu ceata lui 
Ariort. Nu mai era chip să evite ciocnirea. Pînă ce dacii 
descălecară ca să scoată încălțările cailor, care îngreu- 
nau mersul, romanii porniră către ei. Nu erau mulţi, 
vreo douăzeci și Ariort năpustindu-se asupra lor cu toată 
furia, îi izbi şi după o luptă scurtă îi măcelări. Ciţiva 
reușiră să scape cu fuga. Bănuind că romanii se vor în- 
toarce cu forțe înzecite, isteţul Ariort merse fără fereală 
către munte, lăsînd urme adinci, apoi făcînd un ocol, 
trecu Rîul Mare către asfinţit, cobori din nou, dar cu 
mare grijă, la șes. Umblînd mai mult noaptea, de astă 
dată ferindu-se de a se încăiera cu romanii întilniţi, la 
mijlocul lui Brumar ajunse pe culmea dealurilor ce stră- 
juiau valea rîului Maris. 

Aici, cercetașii săi, umblind ca simpli ţărani, cu 
armele ascunse sub straie, dădură de primele așezări noi 
ale dacilor strămutați de la munte la șes de către romani. 
Supravegheaţi de ostași, țăranii și păstorii reușiseră să 
înjghebeze așezări trainice și-și vedeau liniștiți de treabă. 
Unii dintre ostaşii lui Ariort, au fost ispitiţi de a se așeza 
printre ei, căci era mare lipsă de bărbaţi în floarea 
virstei. Pe temeiul că-și caută rudele, aceștia însă plecau 
mai departe. 


Pe la mijlocul lui Brumar, vremea s-a stricat. Se 
porni un vint rece cu ploaie și fulguială. Cei trei oameni 
trimiși în recunoaștere prin sate nu s-au mai întors. Să- 
tui de pribegie, lipsuri și hărţuială, s-au aciuat în cele 
din urmă pe lingă vetrele primitoare. 

Cei optsprezece oameni rămași cu Ariort nu murmu- 
rau, dar sufereau cumplit fără hrană şi adăpost. 

Frămiîntat de gînduri amare, pentru întîia oară în 
viață. Ariort nu ştia ce să mai facă. Flacăra răzbunării, 
pe care o întreținea cu atîta grijă, se stingea sub năvala 
necazurilor. Cînd se porniră ploile lungi de toamnă, nu 
se mai gîndea decit la tovarășii săi. pe care i-a viriît în 
această încurcătură. 

Ținură din nou sfat și mulţi şi-au spus păsul. Fiecare 
din ei ar fi vrut să lupte, să răzbune nenorocirile ce le 

aduseră cotropitorii, dar nu erau decit un pumn de oa- 
meni sfirşiţi de puteri. Or mai fi cete ca a lor în ţara 
aceasta mare, dar cine să le adune, unde să le caute? 

Hotăriră să plece de zor la munte, să se așeze pe 
lingă vreo stiînă, să se mai întremeze, să-şi îngrijească 
trupurile prăpădite și numai după aceea să judece ce-i 
de făcut. Unii se vor pribegi la primăvară, alții poate 
vor rămîne pe loc. Deocamdată nu-și doreau decit un 
adăpost. şi căldura unei vetre. Aşa nu se mai putea. De- 
cît să moară de moarte ticăloasă, de frig, de foame și 
boli, mai bine să-și caute sfîrşitul aruncîndu-se în mij- 
locul dușmanilor. Dar gîndul fiecăruia înclina către un 
adăpost. Pînă și fiarele pădurii au cîte o vizuină. 

Acum, cînd ploile nesiîrșite spălau de îndată urmele 
cailor, nu se mai fereau. Dind tircoale unui cătun nou 
și văzînd că romanii lipsesc, cîrmiră într-acolo şi cerură 
oamenilor mîncare, îmbrăcăminte și fin pentru cai. 

Deşi le era milă de ei, bătrînii satului, răspunzători 
în faţa romanilor, îl rugară pe Ariort să-și urmeze dru- 
mul și să nu-i primejduiască pe locuitori. Dacă romanii 
vor afla că au ajutat o ceată de oșteni daci înarmați, 
vor fi minaţi cu toţii în robie. 

— Să le spui romanilor tăi, îi răspunse Ariort frun- 
tașului, că v-am luat bunătăţile cu de-a sila şi atunci 
noii voştri stăpîni vă vor ierta. 

După ce dijmuiră satul şi schimbară citiva cai bete- 
giti cu alţii mai zdraveni, porniră către miazăzi. 

A doua zi după întîmplare, trecînd de-a curmezișul 
unui plai golaş de pe un deal întins, bucurîndu-se că 
ploaia a stat, se pomeniră ca din senin înconjurați de 
dușmani, din trei părţi, ieşind din pădurile din jur. 

După cîteva clipe de chibzuială, Ariort porunci oa- 
menilor săi s-o ia către apus, singurul lor drum rămas 
deschis. acolo unde dealul cobora lin către pădure. Dar 
caii lor obosiţi nu mai puteau să alerge ca pe vremuri 
şi urmăritorii îi ajunseră din urmă chiar la marginea co- 
drului. Erau peste o sută de mauri tuciurii. 

— S-a zis cu noi, zise Udar trăgînd sabia. 

— Să murim vitejeşte, prieteni! strigă Ariort. Asta 
ne-am dorit de mult. Zalmoxis o să ne primească în gră- 
dinile sale. Făceţi cerc vitejilor ! 

Îndemnul conducătorului îi înflăcără, dar fu uitimul 
pe care-l auziră din gura lui, căci o lance aruncată de 
un dușman se înfipse în pieptul calului. Ani:nalul 
necheză jalnic, se ridică în două picioare, se răsuci și 
împiedicîndu-se căzu. Zburînd peste cal, Ariort se lovi 
cumplit cu capul de un trunchi și-și pierdu cunoştinţa. 
Descălecînd, Udar alergă către el dar o săgeată i se 
înfipse în spate, omorîndu-l pe loc. Vitejii făcură cerc în 
jurul lor şi se apărau cu înverșunare. 

Credinciosul Andena, văzînd ce se petrecuse, ieși din 
rînduri, descălecă și-i cercetă pe amîndoi. Dîndu-și sea- 
ma că Ariort e numai leșinat, îi scoase repede inelul re- 
gelui și-l trecu pe mîna lui Udar. Apoi îi smulse de pe 
cap căciulița de dihor, desprinse sabia prețioasă și le 
aruncă pe amîndouă în tufiș. După asta, voinicul săltă 
leșul lui Udar în şa și încălecînd se prefăcu că fuge. 

Zărindu-l ieșind din rînduri, cîţiva mauri se năpus- 
tiră după el și-l prinseră îndată cu laţul. 

Numai cinci oameni din ceată fură prinși de vii. cei- 
lalţi mușcară ţărîna. 

Pe jumătate sugrumat de laţ, Andena fu adus în faţa 
centurionului. 

— Pe cine ai vrut să salvezi, dacule ? întrebă acesta 
prin tălmaci. 

— Pe conducătorul nostru, răspunse voinicul. trecîn- 
du-și beregata. 

— Cum îl cheamă ? 

— 'Tarabosta Udar. 

— Ce căutaţi voi aici ? 

— Mergeam la munte. Sîntem ostaşi ai regelu: Dece- 
bal şi vroiam să fim liberi. 

Centurionului, pesemne, îi plăcu răspunsul. Cerce- 
tînd cadavrul lui Udar, zise : 

— Voinic bărbat, dar nu ca tine. 

Rise și dinţii săi albi sclipiră pe chipu-i negricios, 
învineţit de frig. Aplecîndu-se, scoase inelul de pe dege- 
tul mortului şi întorcîndu-l pe toate feţele, plescăi din 
limbă. 

— Frumos inel! Al cui este chipul reprezentat aici ? 

— Al regelui nostru, răspunse cu mindrie Andena. 

— O! exclamă ofiţerul. O să-l ofer nobilului Lusius 
Quietus ; o să fie foarte mulţumit. Decebal al vostru este 
mort şi ar fi bine să uitaţi că a existat cîndva. 

— Nu vom uita niciodată, romanule ! 

— Tu, poate nu-l vei uita, dar ceilalți daci, tinerii, 
copiii. femeile îl vor uita. 

— Nu vor uita nici ei. 

— Eşti foarte voinic, dacule. din tine o să iasă un 
excelent gladiator. 

Încreţindu-și fruntea, ca să priceapă tălmăcirea tra- 
ducătorului, Andena întrebă : 

— Ce-i aia gladiator ? 

Cenrurionul și ostașii săi rîdeau cu poftă. 

— Ai să vezi și tu. Aşteaptă pînă la primăvară. Cred 
că o să-ţi placă. 

Ricicînd apoi glasul, centurionul porunci : 

— Cercetaţi leșurile și luaţi tot ce au de preţ. îi luăm 
cu noi pe cei uşor răniţi. Săltaţi-i pe cai! 

Văzind că Ariort își revine şi caută să-și salte capul, 
Andera se rugă cu umilinţă : 

—- Stăpiîne roman, am un frate aici. L-a trîntit calul 
într-un copac și şi-a pierdut cunoștința ; dă-mi voie să-l 
îngrijesc. 

Centurionul învîrtea inelul între degete şi mulțumit 
de această captură și de felul în care zdrobise ceata înar- 
mată a dacilor, zise binevoitor : 

— Nu pot să te refuz, pentru că-mi placi, dacule. 
Du-te ! 

Aricena îngenunchie lîngă Ariort, îi sprijini capul, îi 
îrecă :împlele, grumazul, pieptul şi cînd acesta, deschi- 
zînd ochiul, vru să zică ceva, îi puse mîna pe gură, șop- 
tindu-i la ureche să nu spună vreo prostie. 

Ariort făcu un gest de mînie, încruntîndu-se la tova- 
rășul său, dar Andena astupîndu-l cu spatele său enorm, 
de privirile celorlalţi, îi zise : 

— Dacă vor afla cine eşti, te vor duce la Roma în 
cușcă, dar așa, chiar sclav fiind, vei putea să-l întîlnești 
pe vr&:mașul tău şi să te răzbuni. 

Ariort şi Andena avură norocul să nimerească în 
aceeaşi ceată. Erau vreo cinci sute de prizonieri și _:icrau 
la drumul militar între Sarmizegetusa şi Germisara. Fosti 
ostași, prinși după încetarea ostilităților, sclavii erau 
vînjoși, neînfricaţi, căliţi în greutăţile vieţii. Romanii 
nu-i slăbeau din ochi, păzindu-i cu străşnicie. 

Dîndu-și seama că tactica constrîngerii şi înfricoşării 
era inaplicabilă la poporul dac, au renunțat la ea. De 
bună seamă, unele cazuri grave, de nesupunere, încer- 
cări de evadare sau instigare la revoltă, au fost aspru 
judecate, încolo, romanii căutau să pară niște stăpîni 
drepți și omenoși. Ei nu uitau niciodată străvechea ma- 
ximă : „Quod servi, tantum hostes“ (Cîţi sclavi. atâţia 
dușmani), dar mai știau că fără sclavi nu se poate. Me- 
todele prea  blînde îi făceau pe sclavi obraznici, cele 
crude îi înrăiau, metoda de mijloc, a echităţii, muit dis- 
cutată în consilii imperiale și în senat, s-a dovedit a fi 
cea mai înțeleaptă. Pecetluindu-le soarta de fiinţe lip- 
site de libertate, aceleași legi le lăsau şi vagi speranțe ; 
punîndu-le condiţii de conduită le arătau portiţele prin 
care ei s-ar fi putut strecura în lumea celor liberi. Im- 
portant era ca mașina complicată a statului să meargă, 
iar romanii, cu spiritul lor organizatoric, știau s-c pună 
pe roate. 

Orice sclav ştia că îmbunătăţirea condiției saie, sau 
eliberarea, depind în primul rînd de jocul orb al rorocu- 
lui, deci legate strîns de speranța, pe care nu trebuia să 
și-o piardă niciodată. Metoda aplicată la robii daci s-a 
dovedit eficace. În curînd, aceștia își dădură seama că 
munca neîntreruptă, dar de loc istovitoare, era răsplă- 
tită cu somn şi mincare pe săturate, că anumite ore din 
zi le erau hărăzite pentru a se distra, iar cîteva ziie din 
an, cele sacre, odihnei totale, că de cele mai multe ori 
ascultarea şi sîrguinţa erau încununate cu mutarea la 
munci mai ușoare. Toate aceste amăgiri, îluturate în fața 
mizerabililor lipsiţi pentru totdeauna de libertate și drep- 
turi, sfîrșiră prin a-i convinge că altfel nu se poate, că 
trebuie urmărit doar ceea ce este cu putinţă în starea lor. 

Ariort, care în viața sa nu ştiuse decit să porurcească, 
la început scrîşnea din dinţi, clocotind de miînie. Fap- 

tul că era pus să sape. să spargă piatra, să bată cu 
maiul. i se părea peste măsură de umilitor. Adeseori 
răbdarea sa ajungea pe marginea prăpastiei, gata-gata 
să-l azvirle în hăul nebuniei și numai gîndul mereu 
treaz al răzbunării, îl oprea în ultima clipă. Adeseori 
vedea în preajmă ofițeri superiori veniți să inspecteze 
lucrările și nădejdea de a da ochii cu tribunul Longinus 
nu-l părăsea niciodată. Atunci va ști ce are de făcut, 
chiar dacă în loc de armă o să aibă în mînă o cazma 
sau un par. 

Sustinut de acest gînd, Ariort aștepta, aștepta me- 
reu. Nu-i păsa ce o să i se întimple după ce-şi va ucide 
vrăjmaşul, după ce-și va potoli setea grozavă de răz- 
bunare. Dar, Longinus nu apărea. De cînd a fost oprit 
la înaitul comandament, avea, pesemne. altceva mai bun 
de făcut. decît să supravegheze lucrările de amenajare 
a drumurilor. 

Ariort nu avea de unde să ştie ce face Longinus și 
aştepta mereu. Ziua în care se va întîlni cu acela care 
cirmise aiurea cursul firesc al vieţii sale, lipsindu-l de 
fericirea unei morţi eroice pe cîmpul de luptă și arun- 
cîndu-l în ticăloşia robiei, va fi o zi mare. Tot gîndin- 
du-se la ea, își dădu seama că de fapt îi doreşte moar- 
tea lui Longinus nu atît ca să-și răzbune umilinţa și nici 
infirmitatea, ci ca s-o lipsească pe Aya de omul pe care-l 
îndrăgise. Îşi dădu seama, atunci, că n-o iubește și că 
bătrinu! vraci Dada a avut dreptate cînd i-a spus că: 
„a iubi, înseamnă a ierta“. 

Zilele se scurgeau la fel de triste, la fel de umili- 
toare. Vremea era nestatornică ; zilele friguroase se suc- 
cedau cu cele calde, ceața ceda locul ploii, aceasta — 
poleiuiui sau zloatei. Așa trecu toată luna decembrie. 

Îmbrăcaţi ca vai de lume, sclavii umblau zgribuliţi, 
se mai încălzeau puţin lucrînd, dar după oboseala unei 
zile de lucru nu aşteptau decit strachina cu mîncare ca 
să se incălzească pe dinăuntru. Unii se mai adunau, în 
ceasurile lor libere, în jurul unui foc, să-și încălzească 
şi inima cu aduceri aminte, sau cu un cântec trist. Cei 
mai mulţi însă nu aşteptau decit clipa, cînd, retrași în 

corturi şi sălașe puteau să se cufunde în somnul aducă- 
tor de uitare. 

În zori îi sculau trîmbiţele şi fie că dimineţile erau 
calde sau reci, romanii îi obligau să se spele şi să-și ardă 
păduchii, spaima lagărelor și taberelor de pretutindeni, 
de cînd stă lumea în picioare. La întiia apariţie a riiei 
omul trebuia să se înfăţișeze paznicului și acela îl tri- 
metea într-un loc despărţit de restul taberei, unde i se 
dădeau îngrijirile necesare. 

Dormeau îngrămădiţi unul în altul, ca să se încăl- 
zească şi vegheau pe rînd ca focul de la intrare să nu 
se stingă. Ariort nu se despărțea de Andena, care se dă- 
dea drept frate-său. De ceilalţi patru supraviețuitori din 
ceata sa nu ştia nimic. Vijeliosul joc al sorții îi împrăș- 
tiase ca pe frunze uscate. 

Andena părea împăcat cu viața și preocuparea sa de 
căpetenie era grija de fostul său comandant. Adeseori 
Ariort căuta să-şi închipuie cum ar fi fost fără Andena 
şi de fiece dată se înfiora de spaimă. Își dădea seama că 
fără Andena n-ar fi suportat robia. Tovarășul său știa 
să-i încălzească inima cu o vorbă caldă, o snoavă, cu 
un cîntece]. Ştia să-l potolească cînd îl mistuia focul nă- 
praznic al furiei dar, ce-i mai ciudat, în același timp 
căuta să întrețină nestinsă scînteia răzbunării. Şi, deoa- 
rece Ariort, veşnic înnegurat, suporta cu greu ceasurile 
de odihnă, Andena, ca să-l sustragă gîndurilor negre, 
îl învăță să se îndeletnicească cu cîteva meşteşuguri mă- 
runte. Andena nu vroia să-l umilească, ci doar să-i ocupe 
mîinile cu o treabă, abătîndu-i gîndurile, limpezindu-l, 
odihnindu-l, căci numai odihna aduce uitarea. 

El însuși, meseriaş destoinic, reuşi chiar să vîndă din 
lucrul său romanilor dornici de a duce acasă amintiri 
din Dacia. Începuse cu împletitul din paie, răchită, păr 
de cal. apoi făcîndu-și rost de o custură, cioplea bite, 
linguri, căușe. 

Cird Ariort îi înjura pe romani, Andena adăuga şi el 
o înjurătură, rizind. Cînd îi vorbea de Longinus şi de 
răzbunarea sa, Andena dădea din cap cu înţelegere și-l 
sfătuia să aibă răbdare. În același timp Andena nu în- 
tîrzie să-și facă prieteni printre romani. Peste tot unde 

apărea voinicul cu plete arămii, ostașii îl întimpinau cu 
zîmbete, îl băteau pe umăr, schimbau o vorbă cu el. 
Puțin cîte puţin, Andena învăţă cîteva vorbe, reușind pînă 
la urmă să încropească mici convorbiri. 

Din pricina zorului, se lucra în două schimburi: 
cinci zile ziua, cinci — noaptea, la lumina torțelor. 

Noaptea, cînd ostașii strîngeau echipele la treabă, 
strigînd în latina lor: „Lucubrare, lucubrare !“ ceea ce 
însemna a munci noaptea la lumina torțelor, el îi însîna, 
pocind vorba : 

— Lucrare, hai la lucrare! 

În curînd, toţi robii, mai în glumă mai în serios, zi- 
ceau muncii de noapte „lucrare“. 

Într-o dimineaţă, cînd centurionul le împărţi terenul 
pe porţiuni, pentru săpătură, Andena zise, rizirc. lui 
Ariort : 

— Treabă ușoară, mai mult joacă decît treabă. si din 
vorbele lui era greu de ghicit dacă le-a rostit în bătaie 
de joc sau pentru că era pătruns de adevărul lor. 

Ariort îl privi lung, fără să-i răspundă, şi scuipînd 
în palme, apucă tirnăcopul. Își dădea bine seama că 
treaba este ușoară şi că romanii nu le cer nimic supra- 
omenesc, ci doar împlinirea sarcinii impuse. Își dădea 
seama cu ciudă că romanii sînt deştepti, că din sarcinile 
acestea uşoare, puse cap la cap, se naște un lucru trainic. 
Privind operaţiunile succesive ale construirii drumului, 
se minuna fără voia lui de iscusinţa celor care le diri- 
jau. Era convins că astfel de drumuri sînt veșnice. 

Cînd dădură primii nămeţi și nu se mai putu lucra 
la drum din pricina pămîntului îngheţat bocnă, robilor 
li se împărţi îmbrăcămintea caldă. O parte din ei fură 
trimiși să deszăpezească drumul, altă parte să taie pă- 
durea. Dacă ziua frigul era mai lesne de suportat. nop- 
tile geroase păreau înfiorător de lungi. Iarna se nimeri 
aspră și cînd nu mai era de răbdat, romanii adunară ce- 
tele la un loc şi porunciră săparea bordeielor. Învioraţi 
de întorsătură, dacii le făcură repede şi bine, ca pentru 
ei. Pentru romani construiseră barăci din birne. pe ju- 
mătate îngropate, așa că luna lui Făurar îi găsi ze toți 
la adăpost sigur. 


62 


Astfel, cu chiu şi vai, trecu iarna. Cîţiva robi bolnavi 
se prăpădiseră, alți cîţiva reușiseră să fugă. 

O cată cu primele fire de iarbă, după ce zăpada topită 
se scurse susurînd și clipocind în piîraie şi rîuri. robii 
îşi luară conturile în spinare şi se duseră să termine 
drumul către Germisara. 

În zarva plecării, un dac tînăr, scăpînd de suprave- 
ghere. fugi. La apel nu fu găsit. L-au căutat în bordeie, 
nu l-au găsit nici acolo. Atunci, dădură ciinilor să mi- 
roase citeva lucruri de-ale lui şi, asmuţindu-i pe urmele 
fugarului, l-au prins la o milă de lagăr. Nenorocitul nu 
putu fugi prea departe pentru că-și scrîntise glezna să- 
rind într-o văiugă. 

Adus în faţa comandantului roman, își mărturisi vina 
fără teamă. Doi dintre centurionii lagărului votară pentru 
pedepsirea cu vergele, ceilalţi trei, deși le era milă de 
flăcăul curajos, insistară să fie săltat în furci. 

— Primăvara e de vină, trase concluzia comandantul. 
Şi pentru că noi nu putem pedepsi primăvara care-i răz- 
vrăteşșe pe toţi, pînă şi pe noi, trebuie să-l pedepsim pe 
acest dac. Să fie pildă pentru toţi! 

Plecarea fu amiînată și la marginea pădurii, în fața 
rîndurilor de robi, ostașii romani îndepliniră porunca. 
Aduseră un trunchi tînăr de arin, curăţat ae crenguţe și 
coajă. cu două crăci sus în chip de furcă și-l plantară 
în pămintul jilav, acoperit pe alocuri cu pete de zăpadă 
grunjoasă, prin care îşi scoteau căpșorul nenumărați ghi- 
ocei. 

Între timp îlăcăului i se dădu voie să-și ia rămas bun 
de la camarazi. Se îmbrăţișă mai întîi cu un dac cu pă- 
rul şi barba sură, care îi spuse încet la ureche: 

— N-ai murit cu arma în mînă, căci n-ai avut-o, to- 
tuşi Zalmoxis te va primi în grădinile sale, deoarece 
te-ai impotrivit pînă la ultima clipă silniciei duşmani- 
lor și nu te-ai împăcat cu viața de rob. 

Băiatul zîmbi stînjenit. 

— Am vrut doar să-mi văd logodnica. Cînd a suflat 
o dată vîntul de primăvară, m-a zăpăcit de tot și am 
luat-c din loc. 

Virstnicul păru să nu înțeleagă uşurătatea celor spuse 
de flăcău şi adăugă tot atît de grav: 

— A-ţi strînge la piept logodnica e tot una cu a-ţi 
iubi ţara. Prin îmbrăţișările tinerilor dăinuie neamul. 

După ce mai îmbrăţișă pe cîțiva şi strînse mina la 
alți cîțiva, ostașii îl luară între ei şi-l duseră la iccul su- 
pliciului. Îi legară mîinile la spate, îl ridicară sus și pu- 
nîndu-i capul între cele două ramuri, îl înțepeniră bâgînd 
un băț între git şi furcă. 

Îl lăsară acolo, spînzurat în fălci, să moară încet, căci 
nu era vorba de o pedeapsă oarecare de sclav și nu se 
dădu nici o poruncă să fie scos la timpul potrivit. 

— Ticăloșii ! şuieră printre dinți Ariort. 

Andena oftă din rărunchi și scărpinindu-se în barbă 
îi zise încet : 

— Îţi aduci aminte, tarabosta, atunci. la Sarmizege- 
tusa, cînd după fiece ieşire aduceam romani legaţi în 
cetate, și îi dădeam pe mîna muierilor ? 

Clătină din cap, rîzînd încetișor. 

— Ah, muierile noastre, cum îi mai chinuiau, răzbu- 
nîndu-și morţii ! Îi jupuiau de vii, îi ardeau cu făclii... 
Îți aduci aminte ? 

Ariort îl privi lung. Ca și alte dăţi, nu pricepu ce 
tilcuri ascund vorbele ciudate ale lui Andena. I se pă- 
reau în doi peri, deşi nu avea de ce să se lege. 

„Nu cumva, își zise, vrea să spună că noi am fost 
mai cruzi ca romanii ? Şi ce-i în asta? Așa e în război. 
Fiecare îşi chinuiește vrăjmașul, fiecare îşi plînge mor- 
tii“. 


După iarna grea, primăvara se nimeri dulce și blîndă, 
cu ploi liniștite și la timp, fără furtuni și vîntoase adu- 
cătoare de uscăciune. 

Li se adăugă încă o ceată de cîteva sute de robi. treaba 
merse de două ori mai repede şi pe la calendele lunii 
Maius reușiră să aducă drumul la porțile castrului din 
Germisara. 

Aici, în valea mănoasă şi largă a Marisului se schim- 
baseră multe. Ca prin minune, răsăriseră sate şi cătune 
noi. Oameni posaci dar harnici, aduşi de pe coclauri, 
din codri şi munţi, lucrau de zor. Zgomotul de topoare 
şi ciocane, tesle și ferăstraie nu înceta niciodată. Supra- 
veghindu-i fără încetare, dar fără a se amesteca în tre- 
burile lor, romanii nu pretindeau decît dijma așezată de 
noua legiuire. 

Văzind cum se spetesc și se dărîmă cu lucrul copiii, 
femeile şi moșnegii, prizonierii daci, toți bărbaţi în floa- 
rea vîrstei, oftau cu părere de rău. Nu le era dat să-i 
ajute cu braţele lor vinjoase, să-i scutească de istovitoa- 
rele munci bărbătești. Dar ce puteau face? Erau duş- 
mani prinşi cu arma în mînă și în virtutea legilor romane 
scoşi din rîndul oamenilor. Erau puși în rînd cu lucrurile 
neînsufleţite și cu vitele lipsite de grai și suflet. 

După ce au isprăvit drumul, au fost puşi să scoată și 
să care piatra pentru înălțarea zidurilor cetăţii de pe ma- 
lul drept al Marisului. Unii au lucrat la făcutul cărămi- 
zilor, alţii la adusul și ascuţitul parilor pentru palisade, 
ori la tăiatul scîndurilor și despicatul şiţei pentru case. 
Muncă multă, muncă neîncetată, dar tot așa — fără să 
scoată sufletul din ei. 

În ajunul idelor lunii Maius, într-o zi caldă, însorită, 
cînd livezile, întîia oară îngrijite după război, înălbiră 
coastele dealurilor, în loc să fie scoşi la muncă, robii fură 
miînaţi către cîmpul de exerciţii al garnizoanei. Aici, pe 
malul apei, la o stadie mai jos de cetate, se adunaseră 
peste trei mii de robi escortaţi de cîteva sute de ostași 
romani. În aşteptarea a ceva, ceea ce părea să fie de mare 
însemnătate, robii vorbeau încet între ei. Din cînd în 
cînd, acolo unde dacii își permiteau să ridice glasul peste 
șoaptă, se auzeau strigătele aspre ale ostaşilor de pază: 

— Silentium, servi! (Tăcere, sclavilor !) 

Andena, cel vesel şi nepăsător, îi tot povestea ceva 
lui Ariort, dar acesta, furat de propriile sale gînduri, 
nu-l asculta. Cu sosirea primăverii, devenise mai ursuz 
și mai încruntat şi părea să-și fi pierdut cu totul speran- 
țele şi răbdarea. Privirile i se îndreptau tot mai des 
către zări. 

5 — Fiul adoptiv 


Se schimbase mult prin partea locului. Acolo, unde 
cu un an în urmă se afla Germisara, orășelul dac cu 
case de lemn, înghesuite în jurul curţii marelui tarabosta 
Vezina, împrejmuită cu zid de piatră, cu odăi așşijderea 
de zid și cula cu trei caturi de pe care străjerii scrutau 
zările, acum se întindea vastul castru roman. După lupta 
cea mare, dacii înșiși dărimaseră și dăduseră foc așe- 
zării în timpul retragerii. Şi iată că pe ruinele străvechei 
Germisara, pe malul drept al Marisului cel cu ape line, 
acum se înălțau zidurile semeţe ale castrului, reşedinta 
provizorie a împăratului Traian, mare, cu ziduri înalte, 
cu turnuri și mai înalte, ieșite în afară şi o poartă ma- 
sivă străjuită de două turnuri, deasupra căreia flutura 
stindardul împărătesc. Pe malul stîng un castru de pă- 
mînt cu valuri, șanțuri și palisade, se unea cu castrul 
printr-un pod pe vase. Printre creneluri și de-a lungul 
valurilor se plimbau străjerii. 

Ordinea, disciplina și spiritul organizatoric al dușma- 
nilor îl iritau pe Ariort. Se simțea mic, neînsemnat și 
neputincios în faţa acestei priveliști, din care emana atîta 
forță şi stabilitate. Dacă, pînă acum, sub spuza răbdării, 
Ariort mai avea o scînteie de speranță că totul se va 
îndrepta, că norocul le va suride dacilor și romanii vor 
părăsi meleagurile sfinte, acum scînteia se stinse într-o 
ultimă pilpiire, înăbușită sub cenușa rece a deznădejdii. 

Cît vedeai cu ochii, la poalele dealurilor, de o parte 
şi de alta a Marisului luceau în soare acoperișurile ţugu- 
iate, din șiță nouă, a noilor așezări. Fumurile se ridicau 
din hogeaguri, pe costișe. roboteau oamenii în cămăși albe; 
turme, încă puţin numeroase, păşteau în lunci; sus pe 
deal, mici bulucuri de oi se mișcau pe pășune. 

Un oftat adînc îi clătină pieptul. Privi cu coada ochiu- 
lui în dreapta și în stinga lui, rușinat de această slăbi- 
ciune a sa. Surprinse privirea îngrijorată a lui Andena 
şi-şi întoarse capul înainte încleștîndu-și fălcile pînă la 
durere. 

„Nu, îşi zicea, acestea sînt amăgiri, o mreajă în care 
năvălitorii hrăpăreţi își atrag prada. Mulţi vor fi momiţi 
de această privelişte, își vor lăsa locurile tainice din 
munți și vor cobori la belșugul înșelătorilor. Cînd roma- 

nii îi vor avea în mînă cît mai mulţi, își vor arăta ade- 
vărata lor față de asupritori“. 

Aşa își zicea, deşi nu prea credea în zisele sale. Aşa 
îşi zicea și dorea în clipa aceea ca cele spuse de el să se 
adeverească, nu pentru că ar fi dorit rău alor săi, ci 
pentru că îi ura de moarte pe romani. 

Giîndurile îi zburară pe neașteptate căci paznicii au 
început să se agite şi să pună ordine în rîndurile pri- 
zonierilor. 

Dinspre cetate venea un grup de călăreţi. Erau ofi- 
teri superiori căci pe căștile lor fluturau penaje multico- 
lore. Se apropiară de flancul stîng al șirului lung de robi 
şi treceau încet, pe caii lor jucăuși. Din cînd în cînd 
unul din ei întindea mîna și un sclav ieșind din rînduri 
rămînea la doi-trei paşi în fața acestora. leșeau mereu, 
unul după altul şi Ariort băgă de seamă că sînt cei mai 
voinici și bine făcuţi. 

Atunci cînd grupul ofiţerilor se afla la vreo sută de 
paşi de el, Ariort recunoscu într-unul din ei pe Lucius 
Longinus. Mai întîi înmărmuri, apoi mintea începu să-i 
lucreze cu înfrigurare. 

Iată clipa mult așteptată. lată-l pe duşmanul său de 
moarte, Ce ar fi putut face ca să-l pedepsească pentru 
tot? Romanul era călare şi înarmat. Îi cunoştea prea 
bine vitejia şi iscusința. Dacă se va repezi înainte şi-l 
va răsturna de pe cal, oare are sorți să-l sugrume îna- 
inte ca ceilalți să-i sară într-ajutor ? Ce ar fi, mai întii 
să-i smulgă sulița ostașului ce-i păzea? Nu, asta ar fi 
pierdere de timp. Ostaşul era la vreo patru paşi în 
dreapta. Pînă va ajunge la el, ceilalți romani se vor pune 
în gardă. Atunci? Ce să facă? Va pierde și prilejul 
acesta, poate singurul ce-l avea ? 

»O, Zalmoxis, ajută-mă !“ strigă în gînd, plin de cre- 
dinţă. 

Dar din partea zeului nu veni nici un răspuns, nici 
un semn. Se perpeli cîteva clipe, secătuindu-şi mintea în 
zadar, cînd îl văzu pe Andena privindu-l lung, cerce- 
tîndu-i cu băgare de seamă chipul. Îl lumină un gînd: 

„Ce ar fi s-o facem amindoi? Andena mi-e credin- 
cios. O să vrea oare? În ultima vreme are ciudăţenii, 
pare prietenos cu romanii“. 

Dar peste o clipă toate s-au destrămat de la sine, căci 
apropiindu-se, ofiţerii își schimbau locul. Acum Longi- 
nus nu mai era dincoace ci dincolo; în faţa lui erau alţi 
doi călăreţi. 

Pesemne Andena îi ghici gîndul oglindit în trăsă- 
turile schimonosite ale feței, în privirea aţintită asupra 
grupului de ofiţeri. 

— Vrăjmașul tău e printre ei, tarabosta, nu-i așa? 

Ariort nu-i răspunse, dar din felul în care îi jucau 
mușchii feţei, tovarășul său își dădu seama că nu gre- 
șise. 

— Acum nu-i poţi face nimic, îi șopti repede, stăpi- 
neşște-te ! Orice ai încerca va fi în zadar şi vei pieri fără 
să te răzbuni. Aşteaptă ! 

Străjerul se întoarse către ei, șuierînd printre dinţi 
și ameninţindu-i cu pumnul: 

— Silentium, exsecrati servi! (Tăcere, sclavi bleste- 
maţi !). 

Tăcură. Ariort schimba feţe-feţe și părea pierdut. 
Gîndul de a da ochii cu acela care-l batjocorise și-i furase 
pe Aya Il scotea din minţi. Simţi mîna lui Andena apu- 
cîndu-l de încheiețură și se smuci cu furie, dar încleș- 
tarea nu slăbi deloc. 

Comandanții se opriră în faţa lor. Ariort, dîndu-şi 
seama că Andena are dreptate, își feri privirea ca să nu 
se aţițe mai mult. 

Unul dintre ofițeri, înalt și falnic, arătă către Ariort : 

— Frumos bărbat, Lucius, nu-i așa ? 

În clipa aceea, parcă atras de vrajă, Ariort își ridică 
privirea. Nu înţelegea ce spun dușmanii, dar știa că este 
vorba de el. Privirea i se încrucișă cu aceea a lui Lucius 
Longinus, chiar în clipa cînd acesta îi răspundea celuilalt. 

— Nu, Papirius, îi lipsește un ochi. N-am mai văzut 
gladiatori cu un astfel de beteșug. 

— Eu am văzut, răspunse Papirius Marcellinus. Se 
bătea ca un demon. Dar fie! Avem de unde alege. Iată 
unul și mai falnic. 

Paznicul îl apucă pe Andena de braţ şi-l îmbrînci 
înainte. 

— Bun, zise Longinus, şi după ce Marcellinus dădu 
afirmativ din cap, trecură înainte. 

Ariort simţi că ameţeşte. Chipul i se învineţi de ciudă, 
ură și ruşine. 

„lată, îşi zise, cum a fost întîlnirea mea cu omul pe 
care-l urăsc mai mult ca pe oricare altul pe lume. Oare 
merită să mai trăiesc ? Dacă mi-l ia şi pe Andena, atunci 
voi înnebunit. 

Nu se îndoia o clipă că Longinus îl recunoscuse. Din 
nou se petrecu un lucru ciudat, pe care el nu putea să 
și-l lămurească, dar care îi şoptea că Longinus interve- 
nise ca să nu fie scos din rînduri. Nu știa pentru ce îi 
scoteau afară pe tovarăşii săi de suferinţă, dar presupu- 
nea că vor fi trimiși undeva. Din nou umilinţa de a se 
simți jucărie în mîna dușmanului său și neputinţa de a 
pricepe ce-l îmboldea către ciudăţenii de felul acesta, îi 
pîrjoleau creierii. 

Gîndurile îl slăbiră doar atunci cînd Andena, făcîn- 
du-i semn cu mîna, zise: 

— Rămii cu bine, prietene! Vedea-ne-vom oare în 
viața asta ? Fii mai chibzuit, tarabosta, și nu te pierde 
cu firea. Roagă-te Marelui Zeu să pogoare liniștea în su- 
fletul tău ! 

Andena era mai vîrsinic şi Ariort nu avea de ce să 
se supere că îi dă sfaturi lui, fostul său comandant. Fap- 
tul că se despărțea de acest devotat şi priceput tovarăș 
de ostășie și de suferinţă îl durea nespus. 

Toţi, cei scoși din rînduri, şi erau cîteva sute, fură 
strînși la un loc și mînaţi către cetate. 

De abia seara, în lagăr, după ce frînt sufletește, intră 
în cortul său, Ariort află de la cei patru, rămași pe loc, 
că voinicii aleși vor porni chiar mîine la Roma și că vor 
fi pregătiţi să lupte în arenă pentru desfătarea învingă- 
torilor. 


În vastul patrulater al şcolii de gladiatori din Via 
Labicana, voinicul Andena se simţea la fel de bine ca 

in orice alt loc. Totul îl interesa aici, după cum nimic 
nu putea să-l scoată din veșnica lui seninătate. 

În această școală erau pregătiţi peste trei sute de daci, 
toţi voinici printre voinici. Unii sumbri și încruntaţi, alţii 
liniștiți şi senini, cu toţii îşi ziceau: „Aşa vrea Zalmoxis. 
Toate ne vin de la el, ca să ne încerce tăria sufletului“. 

De două zile, freamătul Romei, cuprinsă de beţia dis- 
tracţiilor, ajungea pînă la zidurile înalte, mohorite ale 
vestitei şcoli, vestind celor închiși între ele că marele 
oraş sărbătoreşte triumful gloriosului său împărat și al 
oştirii sale. 

Cît a durat drumul de la Dunaris pînă aci, — şi nu 
a durat mult, căci dacii aleşi pentru a fi gladiatori, soco- 
tiţi marfă scumpă, au fost transportaţi pe mare la portul 
cel mai apropiat de Roma. Cît a durat drumul, Andena 
nu scăpa nici un prilej de a învăţa limba stăpînilor săi, 
așa că, pînă la urmă, înţelegea și se făcea înţeles de 
paznicii săi. Pronunţa ciudat și stilcit vorbele străine și 
romanii rîdeau auzindu-l ; totuși, ori de cîte ori aveau 
nevoie de tălmaci, îl foloseau cu plăcere. Avea Andena 
ceva ce-l făcea să fie căutat și iubit. 

Dar veni ziua cînd gărzile din escortă predară robii 
autorităţilor din Roma și prizonierii se pomeniră încon- 
juraţi de alţi paznici, neîndurători și crunţi, căci regimul 
unei școli de gladiatori era de zeci de ori mai aspru ca 
al unei cazărmi. 

Mîncarea bună, băile, masajul, supravegherea vraci- 
lor, le redară în curînd vigoarea de odinioară. Gimnas- 
tica şi exerciţiile zilnice îi făcură mai ageri. Simţurile se 
ascuţiră, agilitatea trupească crescu mult. Deși chinui- 
toare și obositoare, toate acestea, pentru foștii ostași, își 
aveau farmecul lor. Ştiau că vor merge la moarte, dar 
mai știau că vor merge pregătiţi și înarmaţi. Dar, făcînd 
parte dintr-un alt neam, cu alte deprinderi și obiceiuri, 
dacii nu puteau pricepe de ce romanii își trimit robii să 
se ucidă între ei în loc să-i folosească la munci, la lu- 
cruri folositoare. 

De la un timp, însă, se împrăștie printre ei un zvon 
înfiorător : că romanii au de gînd să pună pe daci să se 
bată și să se ucidă între ei. Pînă acum nu le venea în 

minte o astfel de blestemăţie. De cîteva zile, dacii au 
început să se agite și să murmure. Cazarma aducea cu 
un stup de albine în care s-au strecurat niște. viespi. La- 
niștii, instructorii și paznicii, ştiind ce înseamnă asta, se 
înrăiră, sporind vigilenţa. Şeful școlii, Adrius, un libert 
bogat, cu suflet negru, se grăbi să ceară orașului un 
manipul de arcași. Veştile sosite din cazarma vecină și 
din alte şcoli, pline de daci, erau alarmante. 

Luptele de circ abia începuseră. Împăratul promisese 
romanilor o sută de zile de „ludi circenses“, în timpul 
cărora vor fi mînate în arenă nesfirşite cohorte de gla- 
diatori, din ce în ce mai bune, din ce în ce mai pregă- 
tite. Majoritatea dacilor sortiţi sacrificiului, după cum 
s-a stabilit la consiliul imperial, vor lupta împotriva fia- 
relor sălbatice. Pentru asta, se spunea că au fost aduse 
din provincii şi din ţări îndepărtate peste unsprezece mii 
de sălbătăciuni de tot felul. Dacii meniţi să înfrunte fia- 
rele nu aveau nevoie de pregătire specială de luptă, ci 
doar de tărie sufletească ; acei însă care erau pregătiţi în 
şcoli trebuiau să se înfrunte cu luptători de meserie și 
se îngrozeau la gîndul că vor fi puși să se măcelărească 
între fraţi de sînge. 

Acum erau adunaţi în curtea interioară, cu toate por- 
tile zăvorite și cîteva sute de arcași erau postați în arca- 
dele de sus ale clădirii. Însuși lanista Adrius, înconjurat 
de instructorii săi, foști gladiatori, crunţi, cu inima îm- 
pietrită, era de față. Un murmur surd și ameninţător plu- 
tea în văzduh. 

— Gladiatori, strigă Adrius, v-am adunat aici ca să 
vă întreb: de ce în ultima vreme sînteţi neliniștiţi și 
încruntaţi ? 

Şi după ce tălmaciul traduse ultimul cuvînt, continuă : 

— Nu cumva mincarea nu e bună ori nu vi se dă 
îngrijirea necesară ? Poate instructorii sînt nedrepţi sau 
răi şi scot sufletul din voi ? Alegeţi unul din sînul vos- 
tru care să răspundă în numele tuturor! 

Șiretul lanista, cu îndelungata-i experienţă, vroia de 
fapt să pipăie instigatorii, căci era convins că sînt dintr- 
aceștia care îndeamnă pe daci să se pună de-a curmezişul. 

Andena ştia asta dar, departe de a se înfricoșa, ieşi 
din rînduri. 

— Cine e? întrebă încet Adrius pe șeful instructor. 

— E Andena, cel mai capabil dintre toţi, dacă nu și 
cel mai voinic. De altfel, e un sclav liniștit și la locul lui. 

— Vorbeşte, Andena ! porunci lanista. Răspunde ia 
întrebările mele ! 

Auzind un murmur de aprobare în spatele său, An- 
dena zise : 

— Stăpine, dacii nu murmură pentru că mîncarea 
şi îngrijirea n-ar fi bune. Slavă lui Zalmoxis, de asta nu 
ne putem plinge. Nici de greutăţi nu ne plingem, căci 
sintem obișnuiți cu ele ; războiul şi robia ne-au învățat 
să fim răbdători. Sîntem sortiţi morţii și dacă așa au 
vrut zeii, o vom primi cum se cuvine. Nu degeaba stri- 
găm, atunci cînd ieşim în arenă: „Ave Caesar, morituri 
te salutant !“ E chiar mai frumos să mori luptînd, decit 
să tirii o viaţă ticăloasă de sclav, dar noi am auzit că vreţi să 
ne puneţi să ne ucidem între noi, între fraţi de sînge. 
Dacă este adevărat ce am auzit, atunci socotelile voastre 
au dat greș. Nici un dac nu va lupta împotriva altui dac. 

Adrius se încruntă și zise cu asprime : 

— Sîntem stăpiînii voştri şi vom face cu voi tot ce 
socotim de cuviinţă să facem. 

Andena se întoarse către ai săi şi văzînd semne de 
aprobare, auzind glasurile ce-l îndemnau, răspunse : 

— Nici o pedeapsă nu va clătina hotărîrea noastră. 
Dacă voi, stăpînii noștri, ne-aţi ales ca să vă înveselim 
murind, o vom face cu potrivnici de alte neamuri, dar 
nu ne vom mînji mîinile cu sîngele fraţilor noștri. Cred 
că aţi auzit că dacilor nu le e frică de moarte și dacă pe- 
deapsa pentru neascultarea noastră va fi moartea, atunci 
sîntem gata s-o primim, chiar dacă va fi să trecem prin 
cele mai mari chinuri. Așa ori altfel, tot moartea ne 
aşteaptă. 

— Vorbeşti prea frumos, tu ești instigatorul. 

— Nu sînt instigator, căci noi toţi, oricît de mulţi am 
îi, aici şi aiurea, gîndim la fel. 

— Faci pe grozavul, sclav ticălos, răcni Adrius. Vom 
vedea îndată cît ești de dîrz. 

Bătu din palme şi dădu cîteva porunci. Paznicii scoa- 
seră din rînduri un dac voinic, încă tînăr şi mînară ceata 
sclavilor dincolo de grilajul de zăbrele care despărțea 
curtea de cazarmă. 

— Vei lupta cu arme adevărate împotriva unuia din- 
tre ai voştri, zise lanista rînjind. Vom face o repetiţie 
generală înainte de a vă scoate în arenă. 

Celălalt dac se apropie. 

— Eftepir, îrăţioare, îl întrebă Andena îmbrăţișîndu-l, 
ai de gînd să mă ucizi ? 

— Nu, Andena. 

— Atunci ne vor schingiui, Eftepir. 

— Vom răbda, Andena. 

Un instructor le aduse armele și zise: 

— Tu, Andena, vei face pe tracul, iar tu, Eftepir, pe 
samnitul. Începeţi ! 

Schimbînd o privire plină de duioșie, dacii aruncară 
armele și se îmbrăţişară din nou. 

— Să fie bătuți, răcni Adrius. Două sute de vergele 
de fiecare. 

Paznicii se năpustiră asupra celor doi nefericiţi, îi 
tîrîră la niște stilpi şi le legară mîinile de inele de fier. 

Dacii ştiau că două sute de vergele înseamnă moarte. 
Din. mulţimea robilor se auziră îndemnuri la bărbăţie și 
curaj pentru cei doi tovarăși, huiduieli și blesteme pe 
capul sbirilor. 

Nici la a cincizecea lovitură, cînd spatele li se umplu 
de sînge, nici unul din ei nu scoase nici cel mai mic gea- 
măt. Scrîșneau din dinţi, se cutremurau sub loviturile ce 
le sfîşiau carnea, însă răbdau voinicește. La a optzecea 
izbitură, Eftepir leșină. Andena rezistă și la o sută. 

Atunci lanista porunci încetarea. 

— Duceţi-i în carceră, strigă el ca să fie auzit de 
toţi. După ce-şi vor reveni, ardeţi-i cu fierul! 

Dar, nevroind să piardă doi dintre cei mai capabili 
gladiatori, Adrius dădu poruncă să fie îngrijiţi și mutaţi 
în cazarma de alături. 

Încă o dată soarta îl ocoli pe Andena, cruţindu-l, ca 
şi cînd, dintre atîtea vieţi curmate fără milă, în orice cli- 

pă, pretutindeni, ar fi avut nevoie de viaţa lui pentru 
un scop numai ei cunoscut. 

A fost o ultimă încercare de a-i obliga pe daci să 
se bată între ei. După asta, îi lăsară în pace și potrivit 
ordinului împărătesc, le dădură, în arenă, adversari din 
alte neamuri, avînd grijă ca aceştia din urmă să le fie 
superiori şi să triumfe asupra fiilor unui popor biruit. 


. . . . . 


Veni şi ziua cînd Andena apăru în circ. Era ultima 
decadă a luptelor. De nouăzeci de ori se înroşise pînă 
acum arena circului Colosseum şi spectatorii, sătui de 
sîngele vărsat, obișnuiți cu fiorii provocați de atitea 
agonii, nu se mai mulțumeau cu lupte banale, spec- 
taculoase, între oameni slabi ori nu îndeajuns de pre- 
gătiți. Erau sătui de „andabatae“, călăreți care se bat 
legați la ochi, de „sportula“, luptă rapidă între mai 
mulți gladiatori, de „munus sine missione“, luptă fărá 
sfîrşit, unde potrivnicul doborît era îndată înlocuit. 
Spectatorii mofturoşi vociferau, cerînd cu insistență 
lupte între gladiatori din ce în ce mai buni, mai aprigi 
şi mai dîrji. l n 

În dimineața aceea luminoasă a lunii septembrie, în 
timpul paradei celor douăzeci de perechi de gladiatori, 
Andena apăru pentru întîia oară în arenă. Alături de 
el pășea, mindru și dispreţuitor, galul Eporix, gladia- 
tor de meserie, un dușman de temut. Supravieţuise de 
atitea ori că era socotit nemuritor şi imbatabil. Ca să-i 
încunune cariera strălucită îi dădură ca adversar pe cel 
mai capabil gladiator dac. La a cincea victorie lui Epo- 
rix i se oferi bastonul libertăţii, dar dispreţuind liber- 
tatea ca ceva searbăd şi nefolositor, se vînduse pentru 
bani mulţi din nou lanișştilor şi reuşi să mai triumfe de 
zece ori. Ştia că şi de astă dată i se va oferi libertatea 
şi încă nu ştia dacă o va primi. Îşi făcea anumite soco- 
teli. Totul depindea de starea în care va părăsi arena. 
Nu se gîndea la moarte, libitinarii nu-i vor tîri cada- 
vrul în camera mortuară, dar unui gladiator îndrăgos- 
tit de meseria lui i se poate întîmpla ceva mult mai 

rău : putea să fie rănit ori schilodit, ceea ce nu i-ar mai 
fi permis apariţia în arenă. Atunci banii și libertatea 
îi vor prii de minune. Pe dacul de lîngă el, deși voinic 
și bine pregătit, nu-l lua în seamă. Era un începător. 

Cu veșnicul lui dor de viață, Andena nu se credea 
un condamnat și era hotărît să nu se lase ucis, nici 
măcar de acest gal faimos, dar și încrezut. Nu se amă- 
gea și era pregătit pentru moarte mai mult ca niciodată. 
În ajun se rugase fierbinte lui Zalmoxis, mulţumindu-i. 
pentru cele bune și cele rele, lăsîndu-l pe marele zeu 
să hotărască dacă el, neînsemnatul şi umilul Andena, 
merită să fie cruțat ori ba. 

Orbit de lumina puternică din imensa incintă, uimit 
de priveliștea nemaivăzută a zecilor de mii de spectatori, 
de frumuseţea sobră a clădirii, de strălucirea şi luxul 
celor din primele rînduri, se pomeni, fără să bage de 
seamă, în faţa lojei împărătești.  Privea cu ochii larg 
deschişi mărețul tablou al sutelor de togi albe, al hai- 
nelor somptuoase, de diferite culori, brodate în tot fe- 
lul, împodobite cu toate  nestematele lumii și nu știa 
care dintre aceşti oameni mîndri, cu trăsături energice 
și voluntare este împăratul, căci nu-l văzuse niciodată. 
In clipa cînd se opriră în faţa lojei şi tovarășii săi, ri- 
dicînd mîna, strigară formula consacrată, zări un bărbat 
frumos, între două virste, cu părul scurt,  încărunțit, 
care zîmbea cu bunătate. Cînd îl văzu ridicînd mîna ca 
răspuns la salutul gladiatorilor, singurul dintre toţi, 
Andena își dădu seama că era împăratul. Nu şi-l închi- 
puia așa şi zăpăcindu-se îngînă odată cu ceilalţi formula 
învățată pe de rost. Era dezamăgit. El îşi închipuia că 
numai un căpcăun cu înfăţişarea fioroasă, crunt și sîn- 
geros, ar fi putut să cucerească lumea întreagă, să sub- 
juge popoare şi să trimită oamenii să se ucidă între ei, 
pentru desfătarea sa. Acesta pe care îl vedea era un 
om oarecare, ca înfățișare nu mai grozav decît ceilalţi 
din jurul său. Pe deasupra, avea un chip atît de blajin 
și zîmbitor, Şi cu istețimea lui de totdeauna, Andena 
bănui că împăratul nu avea cine ştie ce vină în toate 
acestea, că nu el îi trimite la moarte și dacă şade aici, 
ridică mina și zîmbeşte, asta o face pentru că nu poate 
face altfel. 

După ce ocoliră pista, gladiatorii intrară din nou în 
încăperea boltită unde se înarmară în tăcere şi-şi aştep- 
tară rîndul. 

Cînd păşi în arenă alături de Eporix, sclavii tirau 
către subterană un cadavru şi Andena recunoscu în chi- 
pul alb al mortului pe unul din tovarășii săi. Mormăi 
o rugăciune şi-l privi pieziş pe învingător, un om cu 
pielea tuciurie, care mergea în urma leșului şchiopătînd. 
Îşi apăsa mîna pe şold și printre degete i se prelingea 
sîngele. 

— Vivat invincibilul Eporix ! izbucni mulţimea acla- 
mîndu-l pe gal, neluîndu-l în seamă pe Andena. 

— Vivat Eporix, vivat! 

Simpatiile publicului erau de partea adversarului 
său, și-l făcură pe Andena să se simtă singur şi neaju- 
torat. Nu ştia ce rol important joacă „jubilatores“ (su- 
porterii) şi că strigătele lor încurajatoare. sînt legate 
strîns de pariurile încheiate între spectatori. 

La un semnal al „monitor“-ului începură lupta şi 
după cîteva evoluții, Andena simți că în pofida faimei 
sale, galul nu e chiar atît de temut. De aceea, rugîndu-se 
în gînd lui Zalmoxis, îl lăsă să atace ca să-și desvăluie 
felul de a lupta. Apărîndu-se cu mare fereală, în 
curînd își dădu seama că potrivnicul său are un picior 
mai slab. Pesemne o rană mai veche, ce nu se lecuise 
cum trebuie. Liniștindu-se şi neluînd în seamă ur- 
letele mulţimii, începu să atace la rîndul său, învîrtin- 
du-se în jurul lui Eporix. 

— Lașule ! îi strigă galul care pricepu despre ce 
este vorba. Lepădătură, cu mine te pui? Cu neînvinsul 
Eporix ? 

Căuta să-l scoată pe Andena din sărite, să-l facă mai 
puţin prudent, dar nu reuşi. Fără să-i răspundă, dacul 
îi dădea tîrcoale, răsucindu-l în toate părţile. La o în- 
toarcere, glezna galului îi jucă renghiul. Se poticni și 
descoperindu-se pentru o clipă, primi o lovitură sub 
apărătoarea umărului, în muşchiul pieptului. 

Un strigăt plin de îngrijorare izbucni din mii de 
guri. 

— Nu te lăsa Eporix ! Loveşte-l! Doboară-l! îi stri- 
gau din toate părţile. Foloseşte-ţi marea lovitură. 

Andena nu cunoștea „marea lovitură“ a lui Eporix, 
iar acesta o păstra pentru mai tîrziu. Deocamdată, cu 
o mișcare dibace îi tăie lui Andena cureaua căștii şi 
acesta a trebuit s-o arunce din cap ca să nu-i cadă 
peste ochi. 

Spectatorii jubilau şi-l grăbeau pe gal. Mulţi dintre 
acei ce au pariat pe el, auzeau de pe acum sesterţii su- 
nîndu-le în pungă. 

Căutînd să-şi protejeze capul cu scutul său mic, tra- 
cic, Andena își descoperea partea de jos a trupului şi 
de aceea fu nevoit să lupte chircit. Ştia că în felul 
acesta nu va rezista mult, chiar dacă Eporix era rănit 
și ţinea cu greu scutul mare. 

Atunci dacul recurse la un şiretlic. Ochi bine locul 
unde zăcea casca sa şi făcînd un salt înapoi, îl făcu pe 
gal să se împiedice de ea. Clipa aceea mică de şovăire 
i-a fost fatală galului căci Andena, cu virful sabiei sale 
uşor încovoiată, îi crestă fulgerător beregata.  Galul 
scăpînd scutul căzu întîi în genunchi, horcăi un bles- 
tem şi se prăvăli pe spate. 

O dată cu sîngele din tăietură, izbucni valul năpraz- 
nic al urletelor mulţimii. Era ca o vijelie ce se năpusteşte 
în frunzișul unui codru, învălmășindu-l, scărmănîndu-l, 
luindu-l în răspăr. Strigăte de cruntă dezamăgire şi de 
admiraţie  neprefăcută,  vaiete, blesteme, huiduieli şi 
ovaţii îl. zăpăciră pe Andena, care după încordarea aceea 
supraomenească sufla din greu, simţindu-şi inima bă- 
tînd nebunește. 

Acei spectatori, și erau mulţi, cărora Eporix le strica- 
se afacerile, înșelîndu-le încrederea, lipsindu-i de un cîş- 
tig pe care-l știau sigur, strigau cu furie, poruncitor, 
lui Andena : 

— Jugula, jugula! (înjunghie-l ! ). 

Dacul însă nu-și sprijini piciorul în pieptul celui 
căzut, căci acesta expira horcăind. Își ridică doar bra- 
tul, așa cum fac învingătorii și privea îngrijorat către 
loja imperială. Era un novice şinu știa ce o săi se întîm- 
ple după ce îndrăznise să-l omoare pe favoritul mulți- 
mii. Dar locuitorii Romei sînt lesne  schimbăcioși. 

Idolul lor doborît era mort, deci nefolositor, și nu merita 
să-şi mai bată capul cu el. Un alt favorit se ridica și 
simpatiile lor se întoarseră către acesta. 

— Bravo, dacule! strigau unii. 

— Andena fortis (viteazul Andena), vivat! 

Nu erau puţine nici injuriile şi blestemele celor rău 
înșelaţi în așteptările lor. 

— Barbarus exsecrabilis ! (barbar blestemat). 

— Dacus sordidus ! (dac murdar). 

— Bracatus ! (cel ce poartă iţari). 

Surprins de această întorsătură, împăratul Traian zise 
cu jumătate de glas: 

— Fors plus quam ratio potest (Soarta e mai presus 
de rațiune). 

I-l lăudaseră atît de mult pe Eporix, încît nu se în- 
doise o clipă că victoria îi va reveni acestuia. Nu se 
așteptase la un atare deznodămint. De fapt, orgoliul său 
nu fusese atins: nu pariase pe nici unul. Amîndoi gla- 
diatorii îi erau deopotrivă de simpatici, după cum fi 
erau la fel de indiferenți. Licinius Sura, care stătea în 
dreapta sa, era descumpănit şi sufla supărat pe nări. Îi 
părea rău că dacul triumfase, dar era un om drept şi 
nu spuse nimic. Traian îl privi zîmbind şi punîndu-i 
mîna pe genunchi, zise : 

— Licinius, ia măsuri ca acest dac să nu mai apară 
în arenă pînă la sfîrșitul jocurilor. Mi-e teamă că o să 
triumfe peste tot. Expediază-l la Capua și dă-l pe mîna 
celui mai bun instructor. Mai tirziu, după serbările tri- 
umfului, îl vom readuce. Atunci poate voi paria şi eu 
pe el. Daţi-i cununa de învingător, însă nu-i oferiţi 
daruri. E prea devreme. 


L una Maius, cu alaiul ei, trecu pe lîngă înneguratul 
Ariort fără ca acesta să-i bage în seamă frumusețile 
ademenitoare. De cînd dăduse ochii cu duşmanul săn. 

s-a închis în sine şi nu mai vorbea cu nimeni. Pînă şi 
tovarășii săi de cort au început să-l ocolească ; unii cre- 
deau chiar că s-a ţicnit. Singurul om care-i lipsea era 
Andena și Ariort nu găsea de cuviință să-l înlocuiască. 
Lucra ca o mașină, mereu mohorit, încruntat și nimeni 
nu știa ce e în capul lui. Nu se dădea în lături de la 
nici o muncă oricît ar fi fost ea de grea sau înjositoare şi 
cei din jur, privindu-l, credeau că voinicul cu păr bălai 
este un nenorocit blestemat care făcuse legămînt de 
ispăşire a unui păcat greu, de nesuporttat. 

Trecuse o lună de zile şi romanii, adunîndu-i din nou 
pe sclavi, îi numărară, îi dăscăliră şi-i trimiseră sub o 
escortă puternică, de-a lungul Marisului, către apus. Pă- 
răsind apoi valea, apucară peste dealuri și coborîră pe 
valea rîului Tsierna pînă la Dunaris. 

Aici, Ariort văzu o mare cetate romană — Drobeta. 
Oraşul din jurul ei, forfota şi voioșia îl scoaseră puţin 
din mohoreala sa, dar locul i se păru străin, după cum 
și el se simţea străin peste tot unde erau romanii. 

După ce fură puşi să sape şanţuri şi să întindă pe 
fundul lor nişte țevi de pămînt ars, îi trecură dincolo, 
în Moesia. Uriașul pod, peste care îi mînaseră, îl ului 
într-atîta că nu putu să-și vină în fire. După ce-l trecu, 
îşi tot întorcea capul ca să-l mai vadă o dată. Din clipa 
aceea nu se mai îndoi de imensa superioritate a roma- 
nilor față de alte neamuri. I se părea chiar ciudat că tă- 
rişoara sa îndrăznise să le pună stavilă. În același timp 
era mîndru că poporul său se încumetă s-o facă și le 
dădu mult de furcă năvălitorilor. 

Merseră apoi în susul Dunarisului, pe un drum să- 
pat în stîncă, deasupra căruia atîrnau amenințător munți 
împăduriţi. În curînd ajunseră la locul uhde Dunarisul 
primește în sînul său rîul Savus, aproape tot atît de 
larg la vărsare. Pe colţul stîncos, între cele două ape, se 
înălța Singidunum, oraș prosper, înconjurat de ziduri, 
cu multe temple și edificii. 

Aci, escorta militară îi părăsi. În locul ei apăru o 
ceată de paznici civili cruzi şi nemiloși. Multor sclavi 
le păru rău de ostașii care, cu toată severitatea lor, îi 
tratau ca pe niște dușmani învinşi în luptă. De acum 

încolo, bătăile şi înjurăturile cădeau grindină peste bie- 
ţii daci. Dacă pînă acum își petreceau nopțile în cor- 
turi şi mîncau pe săturate, de acum încolo dormeau- bu- 
luciţi ca niște oi, pe pămîntul gol, după ce-și astîm- 
părau foamea cu tocătură de boabe fiartă cu oasele și 
resturile spurcate, ce se aruncă de obicei cîinilor. Aceste 
lături greţoase deveneau cu atît mai puţin săţioase, cu 
cît paznicii și bucătarii furau bucăţile cele mai bune. 

Cît au stat la Singidunum, negustorul, un libert la- 
com și nemilos, îmbogăţit din negoţul de sclavi, închiria 
oricui numărul necesar de oameni pentru muncile cele 
mai grele și înjositoare. Cu asta se îndeletniceau și aju- 
toarele lui, pînă şi unii paznici, doar că cei mici se sim- 
teau obligaţi să aducă plocoane superiorilor lor. 

Sclavii își dădură curînd seama că armata îi vînduse 
unor ticăloși de meserie, pesemne la un preț mic şi că 
de acum încolo vor fi vinduţi la preţuri ridicate acelor 
care duceau lipsă de mînă de lucru ieftină. De aseme- 
nea, aflară că în curînd la Singidunum se va ţine tîrgul 
anual, la care vin cetăţenii din întreaga regiune înve- 
cinată cu oraşul ba chiar şi din provinciile megieșe. De 
bună seamă, nu vor lipsi negustorii de sclavi de peste 
mări, care în ţările lor vindeau cu mare cîştig, ca pe o 
noutate rară, oamenii cu pletele de culoarea spicului de 
grîu copt sau al arămii lustruite. Un paznic mai vorbă- 
reț, tras de limbă, le spusecă la Singidunum vor fi 
vîndute toate femeile şi copiii, adunaţi de către negustor 
încă din toamna anului trecut. Stăpînul vroia să scape 
de această marfă, mai gingașă, care n-ar suporta un 
drum lung. Aflară totodată că localnicii nu cumpără 
bărbaţi daci, pentru că de obicei aceștia fug în patria 
de care nu-i despărțea decit fluviul Danubius. Mulţi au 
fugit pe vremuri după ce s-au răzbunat crunt pe stăpînii 
lor, ucigîndu-i fără milă şi dîndu-le foc caselor. 

Vreo douăzeci de bărbaţi, printre care și Ariort, fură 
trimiși în piața mare a orașului, cu scînduri și unelte ca 
să încropească în grabă estrade pentru sclavi. Cu acest 
prilej văzură un tîrg de sclavi. Dacii mai virstnici ştiau 
prea bine ce este un tîrg de sclavi roman. Acum cinci- 
sprezece, douăzeci de ani, pe vremea împăratului Do- 

mitian, flăcăi fiind, au vîndut ei înşişi romanilor sclavi 
capturați în luptele cu seminţiile megieșe. Ariort și cei- 
lalţi tineri îl vedeau pentru întîia oară și pentru că aici 
erau vinduţi oameni de același sînge, muierile și copiii 
fraţilor lor de neam, mulţi au fost zguduiți de această 
priveliște. 

Spălaţi, pieptănaţi, unși cu ulei, sătui de astă dată, 
despuiaţi, copiii şi muierile fură urcați pe podiumuri 
improvizate. Fiecăruia i se atîrnă de git cîte o tăbliță 
pe care erau scrise, dedesubtul preţului, ţara de baștină, 
numele, vîrsta, calităţile şi metehnele ființei scoase la 
vînzare. Unor exemplare mai frumoase li s-au pus co- 
roane de flori pe cap. Cind totul fu gata, paznicii pos- 
taţi în jur se dădură la o parte și mulţimea năvăli în 
piaţă. Slujbașii celor cîțiva negustori de sclavi se pu- 
seră pe strigat, chemînd, îndemnînd, lăudînd marfa stă- 
pînului lor. 

Cumpărătorilor care arătau ca niște cetățeni înstă- 
riţi, li se dădea voie să cerceteze marfa pe-ndelete, cău- 
tind-o la dinţi, dînd de o parte pinza ce ascundea nurii 
muierilor. apreciindu-le duritatea şi rotunjimea cărnii, 
pipăind frăgezimea pielii copiilor. Celor mai puţin ară- 
toși nu li se dădea voie să pipăie marfa decit dacă do- 
vedeau că au bani în pungă. 

Fel de fel de lume forfotea în piață: magistrați şi 
patricieni, provinciali, nobili rustici, militari din garni- 
zoană. matroane cu slujnicele lor, negustori de toate 
neamurile, liberți şi sclavi slujbași la stat. Înscrisurile 
rudimentare se eliberau pe loc, întocmite la repezeală 
de scribi cu pana iute, pe care nu-i încurcau forfota, în- 
ghesuiala, zgomotul, toemitul, certurile, jurămintele ne- 
gustorilor și căpăţinoșenia cumpărătorilor, exclamaţiile 
de uimire și admiraţie, pocnetul degetelor, plescăitul din 
limbă. Aceste fiţuici, scrise pe pătrăţele de papirus, ori 
pe fișii de pergament, de pe care se rîciise textul vechi, 
erau suficiente ca să-l lege pe cel vîndut pe vecie de 
noul său stăpin,.să-l proclame „inventar grăitor, pe două 
picioare“ spre deosebire de cel „mugitor, pe patru pi- 
cioare*. De acum încolo, în sarcina noului stăpîn cădea 
necazul și nicidecum datoria de a-l hrăni, îmbrăca și 

a-l păzi pe rob, iar în caz de nesupunere, de a-l pe- 
depsi, chiar şi cu moartea, deși după lege, stăpinul nu 
avea voie să-și omoare. sclavul şi era judecat ca şi cînd 
ar fi omorît sclavul altuia, adică l-ar fi jefuit pe un al- 
tul de bunul lui. 

Retraşi la o parte, supraveghiaţi de doi paznici, bär- 
baţii daci aşteptau sfîrşitul tirgului, ca să desfacă estra- 
dele și să le care înapoi. Uimit de cele văzute, Ariort 
uită de propria-i nevolnicie. Sub năvala impresiilor ne- 
maitrăite încă, gîndurile amare se potoliră. Pînă şi amă- 
răciunea ce-l cuprinse întîi la vederea acestui tirg tică- 
los îl slăbi. Nările încă îi fremătau și ochiul arunca scîn- 
tei, căci văzuse o femeie dacă, tînără, cu părul casta- 
niu, despletit, curgîndu-i pe umerii goi. Era tînără și 
voinică și se înfiora sub degetele hulpave ale unui cum- 
părător. Boabe de lacrimi, strivite de pleoape, îi picu- 
rau din ochii mari, triști. Își aduse aminte de Aya și 
se gîndi cu groază că şi ea ar fi putut să ajungă într-o 
stare asemănătoare. Undeva, într-un ungher tăinuit al 
minţii sale se înfiripă un gind rebel că poate e mai bine 
aşa cum e şi că mîndra fată, dăruindu-se unui roman 
de rang, scăpase de murdăria și înjosirea unui tîrg de 
sclavi şi unei vieţi de umilinţă. Încruntîndu-se, goni gîn- 
dul nepoftit, menit să-l lipsească de singurul sprijin în 
viață — răzbunarea. Mai mult de mîntuială, decît pen- 
tru a se dezvinovăţi, strecură printre dinţi: „Mai bine 
sclavă, decît soţia unui roman. Cel puţin nimeni n-ar fi 
învinuit-o de trădare“. 

Își abătu privirea, plimbiînd-o de-a lungul edificiilor 
şi templelor din jur. În zori de zi, cînd sosise în piață 
cu sarcina grea în spinare, se oprise uimit de frumuse- 
tea, graţia şi zvelteţea clădirilor, dar paznicul nu-i lăsă 
timp de admiraţie croindu-l cu biciul peste picioare. 
Era primul oraş roman mai de seamă pe care îl vedea 
şi ar fi minţit dacă ar fi jurat că nu-i place. Acum, cînd 
tot nu aveau ce face iar paznicii sorbeau din ochi mu- 
ierile goale, spunîndu-și unul altuia obscenităţi și înju- 
rîndu-i pe grăsunii pricopsiţi care le pipăiau, Ariom putu 
în sfîrşit să-şi  desfete privirea. Era atita fru- 
museţe calmă în acele coloane, capiteluri, frontoane, 

atita sclipire imaculată în trupul de marmoră al statui- 
lor. Pe scările înalte ale unui templu, din două urne de 
bronz se ridicau șuviţe de fum albăstrui, ce se topeau 
în văzduhul scînteietor. 


Descoperise frumusețea și inima-i aspră de ostaș se 
înmuie sub vraja ei. În clipele acelea uitase de mizeria 
miilor de oameni viînduţi ca niște vite, uitase de pro- 
pria sa mizerie, uitase unde se află și cum nimerise pe 
meleagurile acestea. După podul de la Drobeta, aceasta 
a fost a doua lui uimire. Simţea născîndu-se în el o căl- 
dură nouă, vagă şi mîngîietoare, cevă asemănător cu un 
dor de viaţă, pe care l-a avut cîndva şi l-a pierdut în- 
tr-o noapte albă, plină de zbucium năpraznic. 

Vecinul său, un dac de vreo patruzeci de ani, sur- 
prinse pe chipul veșnic înnegurat al lui Ariort, ceva ase- 
mănător unui zîmbet. În clipa aceea chipul, pînă acum 
nesuferit, i se păru atrăgător. Urmărindu-i privirea şi 
ghicind pricina care îi înmuiase trăsăturile, dacul îl 
atinse cu cotul. Şi cînd Ariort, trezit din visare îl privi 
în ochi, zise: 

— Te minunezi, ai? Eu am mai apucat să văd cîte 
ceva în viaţa asta — cetăţile de pe malul mării, la mia- 
zăzi de Dunaris. Paznicul ăsta, care cască gura la piaţă, 
mi-a spus adineaori : „Asta-i o nimica toată. Un orășel 
oarecare. Să vezi Roma, Capua, Cumae, ce minuni sînt 
acolo. Merită să trăieşti ca să le vezi măcar o dată“. 

— Cine, zici, că ţi-a spus asta, acela de acolo? 

— Da, acela. 

— Credeam că e un ciine ca şi ceilalți. 

— Viaţa l-a făcut așa, căci și el duce o viaţă de câine. 
Rob sau paznic de robi, totuna-i. 

Tăcu o clipă, apoi adăugă : 

— Tu cine eşti? Nici nu ştiu cum te cheamă. Poţi 
să-ţi spui numele adevărat, căci am scăpat de ostaşi. 
Ăstora puţin le pasă cum te numești şi cine ai fost. 
Cred că ești un om de soi, poate chiar un tarabosta. 

— Mă cheamă Ariort. 

— Atunci, tu ești Ariort Chiorul ? Eroul de la Sar- 
mizegetusa ? Nu te cunosc, căci am apărat cetatea de 
la Dealul Roşu. 

— Aşa mi se spune. Mai bine zis, asta-i porecla dată 
mie de către romani. 

— Pentru că ai băgat ceva spaimă în ei. 

Chipul blajin al bărbosului, zîmbetul lui bun, cald, îi 
dădu de veste lui Ariort că are lîngă el un prieten. Îl în- 
trebă la rîndul său: 

— Dar pe tine cum te cheamă ? 


— Mă numesc Sola, ostaș de meserie, deși mie îmi 
place viața tihnită şi plină de răgazuri plăcute. O să mai 
fim un timp împreună. Aici nu dorește nimeni să cum- 
pere sclavi, foşti ostași. Dacia este prea aproape. 


După ce scăpă de femei și copii, umplîndu-și cufărul 
cu denari, hrăpăreţul negustor îşi mînă turma către ora- 
şul Pola, unde în timpul sărbătorilor divinului Augustus, 
la începutul lunii închinate memoriei sale, se ţinea un 
tîrg anual. Evenimentul atrăgea multă lume, nu numai 
din pricina afacerilor dar și a frumuseţii rare a orașului 
de pe țărmul Mării Adriatice. 

Zile şi zile de mers, sub arșița soarelui de miez de 
vară, pe un drum prost întreţinut de pe valea rîului Sa- 
vus, cel cu ape multe și leneșe. Merseră în susul văii 
largi, mănoase, cînd aproape de rîu, cînd departe, atunci 
cînd drumul ocolea bălțile şi smircurile provenite din re- 
vărsări. Trecuseră pe lîngă multe așezări, mai arătoase 
şi mai amărite, iar de la Marsonia, unde valea se îngus- 
tează sugrumată de dealuri înalte, împădurite, drumul le 
aminti robilor daci de ţara lor dragă, rămasă în urmă, 
pe care nu o vor mai vedea niciodată. Mirosul și răcoa- 
rea codrului le mai înviorară simţurile amorţite. Stăpînul 
le dădea voie să se scalde și să-şi spele zdrenţele mai la 
orice popas și asta o făcea nu pentru că era milos de 
felul său, ci ca să nu-și strice marfa umplind-o de pă- 
duchi și rîie. 

De la Siscia — oraş de mărimea Singidunumului, pă- 
răsiră valea Savusului, urcînd de-a lungul unuia dintre 
afluenții săi pînă aproape de izvoare. De acolo, pe po- 

teci înguste, cu urcuș anevoios, trecură lanțul de mun- 
cele, dincolo, către ţărmul Adriaticei. 


Cu toată greutatea drumului și istovirea trupească, 
Ariort nu putea să nu admire frumuseţea acelor melea- 
guri. Totul aici era altfel decît în ţara lui: culoarea și 
forma stîncilor, vegetaţia săracă dar de o stranie frumu- 
seţe, dar mai ales farmecul de basm al mării de azur, cu 
horbota albă de spumă, ce se sparge neîncetat, unduin- 
du-se de-a lungul țărmului stîncos, dantelat. În zare, o 
mulțime de insule pluteau în boarea străvezie, ca nişte 
scoici sidefii. 


Vraja acestei nemaivăzute privelişti îl cuprinse. Do- 
rul de viață îl copleşi ca niciodată. Sorbea din priviri lu- 
mea asta nouă, îmbătat de splendoarea ei. Nu mai văzuse 
tufe ţepoase ca niște arici sau cu frunze late și ascuţite 
ca nişte săbii, nici trunchiuri înalte, drepte și păroase, 
încununate la vîrf cu smocuri de ramuri dinţate ca la 
ferigă. Și iarba şi florile de aici erau mai altfel. poate 
nu atît de gingașe, nici zemoase ca pe meleagurile dacice, 
dar mai colorate și mai mirositoare. Cerul, zîmbet cald, 
se oglindea în mare și numai privindu-l, omului îi venea 
să cînte. 

Pînă și paznicii, răi și ursuzi, se înviorară. 

— Adria, Adria! striga unul, ridicîndu-și mîna în 
care avea biciul, de astă dată însă, nu ca să lovească, ci 
ca să salute mărgăritarul rar al tuturor mărilor. 

Altul, cuprins de înduioșare, își împărtăşea admiraţia 
robilor daci : 

— Priviţi, servilor, asta e patria mea! Aci m-am năs- 
cut.. Colo pe insula aceea lungă. Nu prima, care se nu- 
mește Curicta, ci a doua — Cripsa cea binecuvîntată. 

Dar sclavii nu înțelegeau din vorbele lui decît că este 
foarte bucuros şi dacă ar fi priceput de ce este atit de 
fericit, de bună seamă, l-ar îi întrebat: de ce a părăsit 
această gură de rai şi de ce s-a făcut paznic de sclavi 
hoinar. 

Coborînd către țărm şi mergînd de-a lungul lui, pri- 
veliştea nu mai era ca în palmă. Acum mereu o astupa 
cîte o. stîncă, cite o ieşitură năpădită de verdeață, dar și 

crîmpeiele ce apăreau din cînd în cînd prin spărturi erau 
încîntătoare. 

Pe seară, făcură popas într-un loc unde ţărmul cobora 
lin și marea, cu veșnica ei răbdare, își mîna turmele foş- 
nitoare ale valurilor, să-i spele bolovănișul, să-i nete- 
zească nisipul, să-i arunce în dar scoici frumoase, pietri- 
cele colorate și alge mustind de sevă sărată. 

În așteptarea cinei, sclavii căpătară învoirea de a se 
scălda și pentru mulţi, atingerea valului cald, sărat-amă- 
rui, fu o noutate plăcută, de neuitat. Singurul dac care 
la viaţa lui văzuse marea era Sola, noul tovarăș al lui 
Ariort. Mai tîrziu, cînd întunericul înghiţise depărtările, 
iar stelele se aprinseră pe nesimţite pe bolta de catifea, 
Sola, cel cu părul cărunt, le povesti întîia sa întâlnire cu 
marea : 

— În timpul primului război cu Traian, cînd marele 
conducător Susagus trecu Dunarisul pe gheaţă cu sar- 
maţii săi, am venit şi noi de la Decebal, cam o mie de 
călăreți să-i dăm o mînă de ajutor. Atunci am văzut şi 
eu apa cea mare, vecină cu țara noastră, în care se varsă 
prin trei guri marele Dunaris și căreia romanii îi zic Pon- 
tus Euxinus. Numai că am văzut-o iarna şi în loc să mă 
încînte, m-a înfricoșat. Malurile ei erau îngheţate și o 
furtună năpraznică arunca cu vuiet şi trosnet sloiurile pe 
țărmul acoperit de zăpadă. Apa părea neagră, plină de 
taine şi noi, care am trecut Dunarisul pe pod de gheaţă 
şi mulţi s-au înecat la mijloc, unde firul iute al apei l-a 
subţiat, ne-am cutremurat amintindu-ne că împotriva pu- 
terii firii omul este neputincios. Atunci am făcut prăpăd 
în așezările romane și grecești. Cetățile Histria, Tomis și 
Callatis şi-au închis în grabă porţile și nu le-am putut 
lua, în schimb am pîrjolit aşezările din afara zidurilor şi 
am trecut prin ascuţișul sabiei pe locuitorii lor. Nu ne-am 
ales cu nimic, căci în graba noastră nu ne puteam încurca 
cu robi și prăzi. Pînă la urmă ni s-a înfundat la cetatea 
Tropaeum, unde romanii, ajutaţi de cohortele sosite în 
grabă de la Durostorum și Dionysopolis, ne-au bătut 
crunt şi ne-au respins. Dar nu degeaba ne-am ostenit, 
am îngheţat și am sîngerat acolo, căci l-am silit pe Tra- 
ian să plece grăbit din Dacia, să coboare pe Dunaris în 

ajutorul Moesiei, iar în primăvară să încheie pace cu re- 
gele nostru. 

Sola tăcu iar ceilalți oftară din rărunchi, cuprinși de 
amintirea zilelor de luptă și de vitejie. 

— Acum totul s-a dus pe rîpă, zise unul mai virstnic. 
Țară nu mai avem, rege nu avem, vatră nu avem. Avem 
doar viață și viața asta este mai amară decît a cîinilor 
fără stăpîn. 

— Linișteşte-te, rise un al treilea, în privința asta 
sîntem mai norocoși, căci avem stăpin şi ce mai stăpîn ! 

Alături cîţiva robi începură un tîntec, nu prea tare ca 
să nu-i zgîndăre pe paznici, totuși deajuns ca să fie au- 
ziţi de-ai lor. 

„Vezi tu poala munţilor, 

Pe sub umbra brazilor . . .% 

Cîntecul se așşternea duios şi lin deasupra țărmului 
străin, pipăind parcă cu mîini tremurînde înttinderile cu- 
fundate în beznă, înălțindu-se cu încredere către stele, 
singurele lucruri cunoscute aici, blînde şi nepărtinitoare, 
care licăresc deopotrivă şi sclavilor și stăpînilor. 


€ n timpul războiului civil, oraşul Pola dăduse găz- 
duire trupelor lui Pompei și drept represalii a fost 
distrus din temelie. Mai tîrziu, la rugămințţile fiicei sale, 
împăratul Augustus îl reînființează sub denumirea — Co- 
lonia Iulia Pietas. De atunci, an de an, orașul își serba 
renaşterea din ruine şi cenușă prin grandioase festivități 
şi un tîrg anual de sclavi. 

Ariort rămase uimit de frumusețea acestui oraș în- 
floritor, perla Mării Adriatice. Nu văzuse pînă acum ni- 
mic asemănător şi spera să rămînă aici, dar soarta și 
stăpinul său hotăriseră altfel. 

Negustorul de sclavi îşi vinduse la Pola tot ce avea 
mai bun. Dacii tineri, cărora abia le-au dat tuleicle, flă- 

căii cu plete arămii, trași ca prin inel, vînjoși, îşi urmară 
noii stăpîni în oraşele învecinate, de pe amindouă ţărmu- 
rile Adriaticei. Ceea ce îi rămăsese negustorului, în 
afară de un cîştig gras, erau acei peste o sută de sclavi 
mai vîrstnici, ori însemnați cu un beteșug oarecare, buni 
pentru muncă grea, nicidecum pentru a înfrumuseţa ca- 
sele şi vilele celor bogaţi. Printre aceşti sclavi rămase şi 
ursuzul, veșnic încruntatul Ariort. 

Dindu-i-se de veste că la carierele din Luna * se caută 
braţe de muncă și că începerea lucrărilor la noul for, în- 
chinat împăratului Traian, cere cantităţi mari de mar- 
moră, negustorul își mînă turma grăitoare, mult împu- 
ţinată, către acolo. 

Astfel, după un marş istovitor de-a curmezișul Italiei, 
după grele urcușuri și coboriîșuri, cînd pe drumuri pa- 
vate, cînd pe simple drumeaguri de ţară, peste munţii 
sterpi sau împăduriți, peste poduri azvîrlite semeţ dea- 
supra torenţilor vijelioși, peste cîmpii mlăștinoase, pe ar- 
șiță şi răcoare cu vîntul în faţă sau în spate, ceata 
ajunse la ţărmul Mării Ligurice. 

După două zile de odihnă atît de trebuincioase robilor 
ca să-şi tragă sufletul şi să-și potolească durerea mădu- 
larelor dărîmate de drum, trebuincioase şi negustorului 
ca să-și aducă „marfa“ într-o stare mulţumitoare, tîrgul 
se făcu şi cîinosul negustor predîndu-și dacii patronilor 
de cariere, se duse într-ale lui. 

Soarta celor aduși îu pecetluită într-o zi senină și 
caldă de septembrie, legîndu-i pe viaţă de valea adîncă 
ce coboară către mare din munţii Ligurici. Teribila vă- 
găună, mai rea decît orice închisoare, era străjuită de 
muncele înalte, împădurite, de căldări mari săpate în cos- 
tișele lor, orbitoare acolo unde se dezgoliseră straturile 
de marmoră albă, mohorîte în acelea cu marmoră nea- 
gră. 

De acum încolo, din zori pînă-n noapte, albul povirni- 
şurilor, pămîntul acoperit cu fărămături sclipitoare, re- 
verberante, izbea, ustura ochii dacilor, obișnuiți cu ver- 
dele odihnitor al codrilor și poienelor, cu albastrul de- 
părtărilor. 


* Antica Luna sau Luni — actuală Carrara. 

După obiceiul sţatornicit la cariere, izvorit nu din 
milă omenească ci din teamă să nu le orbească robii, stă- 
pînii îi mutau din cînd în cînd la scoaterea marmorei ne- 
gre sau în port, aflat la patru mile depărtare, unde se 
încărecau cu blocuri și lespezi corăbiile largi, pîntecoase. 

Ca unul care nu cunoștea nici meşteșugul de pietrar, 
nici acela de cioplitor, Ariort nimeri într-o echipă de că- 
rători. Zorii zilei, cînd scripeţii începeau să scîrţiie, cînd 
dălțile mușcau sec în piatră, cînd ferăstraiele zbirnîiau 
monoton și neîntrerupt, îl prindeau gata să se opintească 
la pîrghii şi vălătuci, pentru a sălta pietrele grele pe ca- 
rele-platforme ce se apropiau într-un șir neîntrerupt, 
trase de multe perechi de boi uriași. 

În primele ore ale dimineţii, lumina încă puţină şi 
răcoarea binefăcătoare lăsată dinspre codri ori adusă cu 
vîntul dinspre mare, nu erau atît de chinuitoare. Mai 
tîrziu, pe măsură ce soarele urca către cheia bolţii, lu- 
mina și căldura deveneau ucigătoare. În scurtul răgaz de 
la amiază, robii se trînteau în umbra puţină, lipindu-și 
cu voluptate trupurile încinse de piatra rece. Astfel, cu 
ochii împăienjeniţi, storşi de voinţă, pînă şi de dorul de 
a trăi, aşteptau doar apropierea serii, aducătoare de odih- 
nă şi alinare. 

După trei luni de zile Ariort fu mutat într-o echipă 
de cărăuși. Faptul îl bucură nespus, deşi îl lipsi de to- 
vărăşia acelor cîțiva daci cu care lucrase pînă atunci. 
Astfel, însoțind carele de-a lungul văii, cunoscu orăşelul 
Luni, construit în întregime din marmoră, de la colibă 
pînă la palat. Cunoscu mai de aproape marea caldă și 
mângiietoare, nemărginirile ei tălăzuitoare, culoarea ei 
de peruzea. Toate acestea i se păreau de vis, de necrezut 
și ori de cîte ori își afunda privirea în zările acelaa al- 
bastre, uita de chin și necaz. 

Către sfîrşitul iernii, caldă în acele locuri, băgat în 
seamă pentru isteţimea și dibăcia sa, Ariort fu oprit în 
port, la munca cea mai de răspundere — încărcarea va- 
selor. Nici aici nu-i fu dat să aibă în preajmă pe vreunul 
din tovarăşii săi, dar fu mulţumit să aibă mereu în fața 
ochilor întinderea neţărmurită a mării care nu lăsa să 
i se șteargă din minte chipul amăgitor al libertăţii. Ţinea 

atît de mult la această amăgire încît se strădui din răs- 
puteri să nu-și supere stăpînii, să nu le dea vreun prilej 
să-l mute din nou în văgăuna dintre munți. 

Seara li se îngăduia să-și spele sudoarea în apa mării. 
Era singura lor plăcere. La atingerea valului, cînd lin şi 
mâîngiietor, cînd puternic şi împroșcător, robii se înviorau, 
prindeau puteri şi o dată cu acestea, speranțe nemărtu- 
risite în libertate. 

Această ţară a latinilor era nespus de frumoasă şi 
vraja ei îl cuprindea tot mai mult pe Ariort, după cum îi 
cuprindea pe toţi acei.care din vrerea sorții au fost arun- 
caţi pe țărmurile ei. 

Se adunaseră acolo la Luna multe neamuri, oameni cu 
graiuri, credinţe şi culoarea pielii diferite. Neamuri din 
toate ungherele vastului imperiu ca și de pe meleagurile 
îndepărtate de dincolo de hotarele lui. Erau acolo fiinţe 
răzvrătite de nedreptăţile stăpiînirii, precum şi fiii aces- 
tora, născuţi în robie ; erau și fiinţe care nu făcuseră ni- 
mănui nici un rău şi nici nu se răzvrătiseră, dar au avut 
nenorocul să fie prinși la un loc cu răzvrătiţii ; erau ȘI 
oameni din ţări străine, îndepărtate, răpiți de tilharii mă 
rilor sau ai deșerturilor, aduși şi vînduţi ca sclavi în pie- 
tele romane. 

În masa mare, pestriță a neamurilor, puţinii daci se 
topiră cu desăvîrşire și fiecare dintre ei se socotea feri- 
cit să nimerească în tovărășia vreunuia dintre ai săi. 

Pentru a se înţelege între ei, dar mai ales pentru ca 
să priceapă ceea ce li se poruncea, sclavii, de voie — de 
nevoie deprindeau graiul latin, de fapt acel grai ciudat, 
stilcit şi pocit, vorbit de oropsiţii imperiului, grai care se 
deosebea atît de mult de limba aleasă, elegantă, vorbită 
de pătura conducătoare. Era și firesc, căci gurile sclavi- 
lor nu se descleștau ca să cînte frumusețea naturii, a vie- 
ţii, a femeii şi nici ca să recite din Horaţiu şi Lucrețiu. 
Acest grai sărac le era, însă, îndestulător ca să-i înjure 
printre dinți pe stăpînii hapsîni, pe paznicii cruzi; ca 
să-i zică „porcărie“ polentei din boabe mucegăite sau 
„lături“ fierturii grețoase — sorbitio. 

Dar, ca totdeauna şi peste tot, se mai aflau și dintre 
acei care foloseau limba latină vulgară pentru a-i lin- 

guşi şi a le mulțumi stăpiînilor pentru o pomană pe lingă 
care şi un cîine ar fi trecut strîmbînd din nas. 

Gardianul, mai-marele echipei în care lucra Ariort, 
nu se deosebea de ceilalţi gardieni decît prin faptul că 
era mai deștept și nu-și chinuia robii fără rost. Biciul său, 
ca și al celorlalți, șuiera în aer, rareori însă mușca ume- 
rii celor de sub oblăduirea sa. Îi îndemna mai mult cu 
sfatul, strigăte şi înjurături în care era mare meșter; 
înjurături dificile, înzorzonate, pe jumătate poeme ob- 
scene, pe jumătate sacrilegii. Obişnuindu-se cu aceste ava- 
lanșe de cuvinte potrivite, rostite -ori strigate fără rău- 
tate, dintr-o cerință lăuntrică, sclavii nu-i purtau ran- 
chiună. 

În starea jalnică în care se afla, Ariort se putea numi 
totuși un om norocos. Toată vara lucră cît doi și dormi 
fără vise. A privi depărtările şi a nu fi provocat de se- 
menii săi, i se păreau două lucruri temeinice, care, deo- 
camdată, îl făceau să nu se gîndească prea mult la vitre- 
gia sorții și la împrejurările care l-au cufundat în ea. 
Trăia pentru a trăi şi nu-şi făurea vise de nici un fel. 

Dar într-o zi de toamnă, în clipa cînd înfipse ranga 
sub un bloc de marmoră, ca să-l salte, auzi ţipetele păsă- 
rilor călătoare. Se opri brusc din opintirea sa, ridică capul 
şi văzu un cîrd fiîlfiietor de cocori alunecînd către mia- 
zăzi. Sunetele duioase, pline de dor de ducă, unghiul 
acela unduios, care se îndrepta către o ţintă anumită, de 
la care nu-l putea abate nimeni și pentru care drumul 
libertăţii era tot atît de larg ca şi zările cerului. 

Nici atunci cînd Ariort își simți umerii arși de bici, 
nu-și reveni din starea aceea ciudată, vecină cu vraja, cu 
visul. Pieptul i se săltă năvalnic ; trupul și-l simți uşor 
ca un fulg şi un dor de ducă nemărginit îl cuprinse. 

Dar asta nu dură decit citeva clipe. Se dezmetici apoi, 
dar nu din pricina loviturilor și a grindinii de ocări, ci 
pentru că privirea îi căzu pe spinările încovoiate, încor- 
date la culme ale tovarășilor săi, înverşunaţi să oprească 
rostogolirea pietrei de pe schelă. Ranga sa se înfipse adînc 
între piatră şi scîndură şi cu o încordare supraomenească 
restabili echilibrul. 

Îndată ce corabia fu încărcată, Ariort fu întins cu 
faţa în jos, între patru ţăruși, de care i s-au legat mii- 
nile și picioarele și-și primi fără murmur cele douăzeci 
de lovituri. 

Om vechi în meserie, gardianul înţelese pornirea lui 
Ariort. Nu-i purta ranchiună. Îl pedepsise nu din răutate, 
ci pentru că un sclav nu are voie să-și ridice privirea 
mai sus de lucrul său. Şi pentru că ţinea la sclavul său, 
nu-l trimise la carieră. 

Dar din ziua aceea Ariort nu mai era acelaşi om. Lu- 
cra la fel de bine, dar smucit şi cu furie. Își cunoștea 
firea ; știa cît de furtunoase ar putea să devină izbucni- 
rile ei, de aceea răbda cu fălcile încleșştatte, tăcea și oco- 
lea privirile celor din preajma sa. Această crispare de 
suprafață nu reușea totuși să ascundă clocotul lăuntric. 
Tovarăşii săi, pînă și paznicii căutau să nu-l provoace 
în nici un fel. 

De atunci înainte nopţile îi deveniră albe. Gindurile, 
care în ultima vreme se retrăseseră undeva în cămările 
afunde ale minţii, ieșşiră din nou la iveală, sîcîindu-l, 
nelăsîna somnul să se apropie. Cînd aţipea, către dimi- 
neaţă, avea visuri urîte. O visase de cîteva ori pe Aya în 
braţele vrăjmașului său Longinus și după astfel de nopţi 
umbla ziua toată înnegurat și trist. 

Treptat-treptat se potolea, dîndu-și seama că toate prin 
cîte trecuse nu erau decît răţăciri, goană după o nălucă. 
Răbdarea şi amiînarea nu duseră la nimic. De acum în- 
colo, îngropat în acest mormînt de marmoră, nu va putea 
niciodată să se răzbune. Toate au fost în zadar. Undeva 
într-un colț ascuns al minţii se înfiripase un gînd firav 
dar sîcîitor, că nu mai dorea să se răzbune pe Longinus, 
că această răzbunare nu avea temei şi a te răscula îm- 
potriva mersului firesc al lucrurilor ar fi lipsit de în- 
țelepciune şi demnitate. Simţea că altceva, nou îl preo- 
cupă, altceva îl cheamă. De cînd văzuse cocorii știa că 
nu va mai putea suporta ticăloșia vieţii de sclav. Dorul 
de ducă, de libertate, măcar pentru o zi, măcar cu pre- 
tul vieții, i se părea singurul lucru înţelept în amărita-i 
viaţă. Zi după zi, dorul acesta devenea tot mai copleşitor. 
Pentru un brav ca el, a fugi era lucrul cel mai uşor. Nu 

știa ce este spaima. În viaţa sa făcuse isprăvi mai gro- 
zave fără ca inima să-i bată mai tare ca de obicei. Nu-i 
era frică de moarte pentru că avea credinţa nestrămu- 
tată că pe celălalt tărîm îl aşteaptă fericirea. Era însă 
tinăr și descoperise în el o fire cercetătoare şi dornică 
de frumos. De murit era gata să moară oricînd, la ne- 
voie, cînd nu va mai avea încotro ; de fugit, însă, era ho- 
tărît să fugă dar nu prostește, așa cum s-a mai întîmplat, 
cum se povestea seara în dormitor, înainte de culcare. 
Acei ce aveau amintiri din vremea libertăţii le povesteau 
acelora care nu le aveau. Cei născuţi în sclavie sau în- 
dobitociţi de ea de mici, nu-și puteau închipui libertatea. 
Giîndurile lor despre acest cuvînt neasemuit erau sim- 
ple plăsmuiri, visări împrumutate de la alţii. Şi, dacă cei 
mulți nu știau ce este libertatea, ştiau în schimb ce este 
frica. Era singurul simțămînt statornic și aievea, cuibărit 
trainic în inimile lor. Zicala : „Soarta îi răsfaţă pe cei cu- 
rajoşi“ nu li se potrivea și se dovedea mincinoasă pînă 
şi cu acei cîțiva neînfricaţi care încercaseră să fugă. Unii, 
prinși îndată și fără împotrivire, erau înfieraţi pe frunte 
şi snopiti în bătăi. Alţii, care se împotriveau și-i ucideau 
pe hăitași, erau crucificaţi. Urletele de spaimă ale celor 
prinși de cruce, gemetele, suspinele și blestemele celor 
ce expirau după două-trei zile de neînchipuite chinuri, 
lungi cufundări în leşin şi treziri într-o înfiorătoare lume 
de nebunie și coşmar, erau tot atîtea legi scrise cu slove 
de foc în creierul fiecărui sclav, o pravilă de conduită în 
viaţa lui doldora de obligaţii dar lipsită cu desăvîrșire de 
drepturi. Nu era de mirare că evadările erau extrem de 
rare, iar acei ce se încumetau rămîneau veșnic în amin- 
tirea celorlalţi ca nişte eroi-nebuni, prezenţi mereu în 
minţile înfricoșate, ca niște strigoi fără odihnă. 

Seara, înainte de a se culca, la lumina slabă a unui 
opaiț, se povesteau întîmplări înfricoșătoare, rămase de 
pomină, intrate în legendă. 

Unul care urcase stinca și se pierduse în codrii din 
jurul Lunei, fu prins după trei zile de căutări. Încolţit de 
moloşii dalmaţieni, cîini de o ferocitate neobișnuită, fu- 
garul se aruncă în prăpastie ca să nu fie sfişiat de ei. Un 
altul, după ce omorise doi paznici şi un ostaș străjer, 

fugi înarmat. Ajuns din urmă şi înghesuit într-un cotlon, 
se apăra cu dirzenie. Urmăritorii, văzînd că nu-l pot 
prinde de viu, l-au prefăcut în ţintă pentru arcurile lor. 
Îl ciuruiră încet, cu socoteală, fără să-i atingă organele 
vitale și, după ce-l aduseră pe targă, îl crucificaseră pe 
chei. Un al treilea, voinic fără pereche, reuși să omoare 
cîinii ce i-au călcat pe urme și zdrențuit de colții lor, se 
ascunse printre crengile unui brad înalt. Muri acolo din 
pricina pierderii de sînge. Fu găsit întîmplător, după o 
lună de zile, uscat ca o mumie. 

Unii sclavi povesteau, deoarece erau povestitori din 
fire, alţii — pentru buna pomenire a celor îndrăzneţi, dar 
mai erau și dintr-acei care repetau povestirile ca să bage 
groază în robi, să le amintească necontenit soarta ce-i 
așteaptă dacă nu vor fi supuşi. De ticăloși lagărul nu du- 
cea lipsă. Pentru un os în plus, pentru o pomană de ni- 
mic, erau oricînd gata să-şi slujească stăpiînii. 

Toate acestea nu-l înfricoșau pe Ariort și el își des- 
fășura mai departe planurile de evadare. 

Atlase că la o sută de mile spre miazăzi se găsea în 
mare o insulă pe nume — Ilva” şi tot la atîtea mile spre 
miazăzi — apus o altă insulă, mult mai întinsă — Cor- 
sica. Se spunea că țărmurile stîncoase și sălbatice ale aces- 
tora oferă adăpost piraților și sclavilor fugiţi. La ei ar fi 
vrut să ajungă. Pentru asta trebuia să fure o barcă din 
satul pescăresc vecin, aflat doar la o milă de Luna. Cu- 
noștea bine drumul și satul, căci fusese trimis acolo cu 
alţi sclavi să aducă pește. 

Ariort se învioră şi umbla zîmbind sieşi la gindul că 
pe mare urma i se va pierde, atît pentru hăitași, cît și 
pentru cîini. Un singur lucru îl opri să se avînte îndată 
ce-i veni în gînd acest plan. Bărcile erau prea grele pen- 
tru un singur om și avea nevoie de un tovarăș. Încercă 
să aducă vorba despre asta cu cîţiva dintre dacii cu care 
se întâlnea în lagăr după muncă, dar îşi dădu seama în- 
dată că nici unul nu era pe măsura sa. Erau oameni în 
vîrstă, frînți de soartă, care nu mai așteptau nimic de 
la viaţă. Singurul care s-ar fi încumetat era Sola, tova- 


* Ilva = Elba. 

rășul său de drum, cu care se împrietenise la Singidunum. 
Şi el era tomnatic, dar plin de hotărîre. 

Nu-l văzuse un timp şi căutindu-l află că, nu se știe 
prin ce minune, a fost trecut vislaș peo galeră de trans- 
port, ceea ce însemna o mare îmbunătățire a condiţiei 
lui de sclav. Vislaşii din flota de transport nu erau în- 
lănţuiţi ca tilharii și ucigașii de pe galerele de cursă lun- 
gă. Cetăţenii liberi și liberţii nu se înghesuiau la această 
treabă grea și prost plătită, așa că, de la un timp, aproape 
toți vislaşii, ba uneori şi mateloţii, se recrutau printre 
sclavii mai liniștiți și harnici. Viaţa lui Sola luă o întor- 
sătură favorabilă. De acum încolo, scăpat din văgăuna 
blestemată, va pluti către zări, de-a lungul ţărmurilor 
încîntătoare ale Italiei, va pune piciorul pe cheiul mul- 
tor porturi. va mînca și va bea pe săturate în contul sol- 
dei de viîslaş, care nu se plătea în bani sclavilor. Sola 
nu mai avea nevoie să-și ia lumea în cap evadînd din 
carierele de marmoră. Ariort, deşi se bucură mult, îl in- 
vidia pentru acest noroc. Nu-i rămînea decît să fugă de 
unul singur. 

Trecuse un an de cînd se afla la Luna. Învăţase ceva 
din tainele mării, din toanele ei legate de vînturi și ano- 
timp. În curînd vremea se va strica şi navigația va de- 
veni periculoasă. De aceea se hotărî să fugă în prima 
noapte fără lună. 

Veni şi noaptea mult așteptată, dar blestemaţilor de 
paznici le veni cheful să joace zaruri pînă la al treilea 
cîntat al cocoșilor. Cînd se culcară, era tîrziu să mai în- 
treprindă ceva. Îi blestemă în gînd și amînă fuga pen- 
tru noaptea următoare. Dormise puţin dar nu se simţea 
obosit. Ceea ce îl îngrijora era starea timpului. 

Marea, învăluită în ceaţă, ofta prelung şi-şi spărgea 
de țărm valurile lungi, uleioase. Pentru întiia oară în acea 
toamnă senină și caldă, năluca soarelui, abia schițată 
deasupra dealurilor, nu mai lumina și nu mai încălzea. 
Deși unii dintre tovarășii săi spuneau că ceața pe mare 
nu înseamnă neapărat stricarea vremii, vorbele lor nu 
reușiră să-i ia piatra de pe inimă. Gîndul amar, că n-are 
noroc în viaţă, îi cătrăni rău sufletul. 


95 


Dar atunci cînd nu se aştepta, cam la al treilea ceas 
după răsăritul soarelui, vintul din larg mătură ceţurile, 
gonindu-le către uscat, înghesuindu-le în văi și vilcele, 
zdrenţuindu-le prin ramuri, presărînd totul cu o brumă 
de picături reci. 

După ce umpluseră cala unei galere pîntecoase cu les- 
pezi și blocuri mai mici, sclavii se opinteau la un bloc 
imens, care urma să fie așezat pe punte. Treaba era grea 
şi de mare răspundere, primejdioasă atât pentru acei care 
schimbau vălătucii, cît şi pentru acei care împingeau cu 
pîrghii de la spate. Macaraua cu scripeţi, bună pentru 
pietre mai mici, acum nu le era de nici un folos. Două 
echipe se opinteau din răsputeri, trăgînd aerul adinc în 
piept, dîndu-i drumul hîrîit, toţi odată, la strigătele sa- 
cadate, ritmice ale gardianului. 

Nişte cetăţeni, care de dimineaţa se tot plimbau prin 
port, conduşi de patroni şi însoţiţi de meşterul șef, se 
opriră la cîţiva paşi. Unul dintre ei, om între două vîrste, 
cu faţa smeadă şi părul sur, cîrlionţat, pe care ceilalți îl 
tratau cu mare respect, îşi slobozi mîna din mantaua ce- 
nușie, în care era învelit şi arătînd blocul, zise : 

— Pietrarii marmurari care l-au desprins din stîncă 
să mi se înfăţişeze astă seară. 

— Am înţeles, ilustre ! răspunse maestrul șef. 

— Vreau cît mai multe monolite ca acesta, adăugă 
cetăţeanul, întorcînd capul către patroni. 

— Pe Fortuna! exclamă unul mài în vîrstă. Le vei 
avea Apollodor, dacă o să le răsplăteşti iscusința. 

— Nu numai eu, răspunse Apollodor cu răceală, mai 
desfaceţi şi voi baierele pungilor, din cînd în cînd. 

— Nici vorbă, ilustre, dar vremurile sînt grele. 

— Da, desigur, asta se poate deduce din toate cîte 
le-am văzut în orașul vostru de marmoră curată. 

— Dar marmora aici costă o nimica toată. 

— Eu mă refer la ceea ce am văzut între zidurile 
acestea ieftine. Atîta lux n-am văzut nici în casele sena- 
torilor de neam vechi. Ştiu că vouă vă convine să vin- 
deţi blocuri mici, pentru că se scot uşor și preţuiesc re- 

lativ mai mult. Pe Latona gemellipara *! am nevoie în 
toamna aceasta de cel puţin încă două blocuri ca aceşta. 
O veţi face pentru cezarul vostru, dacă nu pentru mine, 
sper ! 

— Le vei avea, ilustre, le vei avea. Cinstea de a-l 
servi pe Cezarul nostru este mare. 

— Desigur, căci altfel împăratul va fi nevoit să in- 
stituie controlul statului asupra carierelor voastre. 

— Me Dius Fidius juvet (așa să mă ajute zeul)! ex- 
clamă patronul îngrijorat. Nu va fi nevoie, ilustre Apol- 
lodor. 

Arhitectul îşi duse arătătorul la buze și făcu doi paşi 
înspre schelă. Voia să fie lăsat în pace și însoțitorii, înţe- 
legîndu-i gestul, au rămas pe loc. Participa din plin la 
dificila operaţie a încărcării blocului uriaș. Cu ușoare 
schimbări ale chipului său expresiv, judeca, aproba, în- 
drepta tăcut, mișcările dibace ori stîngace, sforţarea ade- 
vărată sau cea gratuită, isteţimea și imbecilitatea. Pe mă- 
sură ce blocul se apropia de buza vasului, ochii săi piro- 
niți au început să-i lăcrimeze, fruntea se acoperi cu 
broboane de sudoare. Trăia evenimentul, intens, în- 
cordat, înfiorat. Marmora era pentru el mai mult decît 
o fiinţă vie. Asemăna carnea ei rece, fragedă, albă, cu 
aceea a unei fecioare trecută în nemurire pentru că s-a 
iubit cu un zeu. Tremura pentru acest monolit, atît de 
perfect ca formă și culoare ; tremura pentru fiecare pal- 
mă a suprafeţei lui, pentru fiecare colţ şi muchie, vulne- 
rabile ca și carnea vie, deși îi cunoștea prea bine duri- 
tatea. 

Oftă ușurat cînd vălătucii se rostogoliră cu zgomot pe 
birnele sonore, de stejar uscat, ale punţii iar monitorul, 
ridicînd mîna, strigă triumfător ca un spectator de la 
hipodrom, cînd auriga (conducătorul carului) său prefe- 
rat a cîştigat cursa : 

— Erupit et vicit! (A ţișnit şi a învins). 

Cu mîna cealaltă gardianul își scoase boneta și-şi şter- 
gea sudoarea de pe față și grumaz. În încordarea lui obo- 
sise poate tot atît cît sclavii. 


$ Latona gemellipara = Latona mama gemenilor divini — 
Diana şi Apollo. 

7 — Fiul adoptiv 


— Gratulatio ! zise Apollodor făcîndu-i un semn prie- 
tenesc. 

Nu era însă nici pe departe ușurat. Acest bloc, din 
care proiecta să facă soclul statuiei ecvestre a augus- 
tului său protector, va trebui să treacă încă prin multe 
încercări pînă-şi va ocupa locul în mijlocul forului. Îl 
vor putea scufunda furtunile pînă să atingă siguranţa 
radei portului. Va trebui să urce Tibrul, fluviu capricios, 
care peste noapte depune bancuri de nisip adus cu apele 
tulburi aie afluenților săi vijelioși. Alte emoţii vor urma 
pe cheiul Romei, apoi la încărcatul și transportul pe pa- 
vajul bolovănos al orașului, la descărcatul lui pe locul 
construcției. Preţul unui asemenea monolit se ridica la 
sume neinchipuit de mari. Nici măcar atunci cînd va fi 
instalat, Apollodor nu va scăpa de griji. Deși cizelarea 
blocului va fi încredințată celor mai iscusiţi meşteri din 
imperiu, o singură lovitură greșită a dălţii va putea duce 
la micşorarea întregului volum, iar acesta va influenţa 
volumele întregului ansamblu. 

Cît era de mare și de stabilă, corabia se clătina ame- 
ninţător sub greutatea monolitului, afundîndu-se cu peste 
un picior în apă, stîrnind valuri în jur. Fără voie, Apol- 
lodor își aminti povestea aducerii pe mare, pînă la Os- 
tia, a obeliscului lui Caligula, în urmă cu aproape şapte- 
zeci de ani. Corabia uriașă, construită anume pentru acest 
scop, îndată după descărcarea preţioasei sarcini, fu scu- 
fundată în radă ca să servească de sprijin pentru un nou 
dig şi far. 

Se certă în gind pentru această emotivitate exage- 
rată. Atîţia ani de activitate și experienţă nu reușiseră s-o 
tempereze. 

— Eutyches, porunci sclavului său, du-te și adă-i pe 
sclavii aceia la mine ! 

Cînd cei peste douăzeci de sclavi, uzi leoarcă de su- 
doare, răsuflînd greu, se înşirară în faţa lui, îi cercetă 
cu băgare de seamă. Erau cu toţii voinici, unul însă, înalt, 
blond, cu o legătură murdară petrecută peste ochiul drept, 
îi atrase atenţia în mod deosebit. Trupul său suplu, cu 
mușchii armonios dezvoltați, ca la statuile lui Lisipp, 
mişcările sale pline de siguranţă și forţă, dar mai ales 

o nobleţe mîndră atît de neobișnuită la sclavi, îl cuce- 
riră și-l încînittară. Adineaori, cînd îl văzuse proiectat pe 
albeața marmorei, încremenit pentru o clipă într-o sfor- 
tare năpraznică, i se păruse un erou din vechime. Pie- 
lea aurie, părul și barba de culoarea spicului copt, tu- 
nica decolorată, prăfuită, păreau, prin apropierea nuan- 
țelor fără contrast, o materie unitară, ca într-un baso- 
relief. Avu atunci revelaţia unei opere sculpturale unice 
în felul ei. Imaginaţia sa de mare artist se aprinse ; alte 
idei suocedară primei şi o întreagă suită de grupuri sta- 
tuare se născu în mintea sa. 

„O, Natura ! murmură cu emoție, nimic nu există în 
afara ta. Nebuni sînt acei care te socot searbădă şi în- 
cearcă să te creeze din nou“. 

— Servilor, zise apoi tare, sînt mulțumit de voi şi 
de lucrul vostru. Restul zilei vă veţi odihni și veţi primi 
din partea mea cîte o cană de vin. 

Se auziră mulțumiri urmate de plecăciuni umile. 
Ariort şi alţi cîţiva nu răspunseră, fie că nu înțelegeau 
latina sa cultă, fie că o făcură anume din mîndrie. 

Apollodor se opri în fața dacului. 

— Cum te cheamă, servule ? 

Atâta lucru înţelese tînărul dac. Ştia de acum cine 
este acest cetăţean, atît de diferit de ceilalți oameni li- 
beri cu care avuse de-a face. Își aduse aminte de podul 
aruncat semeţ peste Danubius, lucrare pe care, după pă- 
rerea sa, numai un zeu ar fi putut-o face. 

— Mă numesc Ariort, răspunse el simplu şi cuviin- 
cios. 

— Eşti gal sau german ? 

— Sînt dac. 

— O-o-o! făcu Apollodor. Poate ai şi luptat îm- 
potriva noastră ? 

Ariort însă nu înțelese şi-şi încreți pielea pe frunte, 
întrebător. 

— Hermadio ! strigă Apollodor. Unde ești, tabula- 
rius ? 

— Aici, stăpîne. Eram în spatele tău. 

— Tu ești pe jumătate dac, tălmăcește-mi vorbele 
acestui efeb nordic. Ceilalţi sînt liberi să plece. 

Ariort se luă şi el după ceilalţi. 

— Stai, dacule! zise Hermadio, apucîndu-l de braţ. 
Ilustrul Apollodor binevoieşte să stea de vorbă cu tine. 

Auzindu-şi graiul din gura unui roman, Ariort se 
opri, zimbindu-i prietenește. 

— Ai luptat împotriva noastră ? 

— Am luptat. 

— Unde anume ? 

— Peste tot. În valea Alutei, în bătălia cea mare, 
la Sarmizegetusa. 

Răspunzindu-i, își aduse aminte de ostașul și tova- 
rășul său de suferință — Andena, acela pe care l-au 
luat ca să-l facă gladiator, să distreze poporul ucigind, 
sau să fie ucis în arenă. Își închipui că de as'ă dată îi 
venise rindul și se bucură nespus: „lată evadarea ce 
mi-am dorit-o ! Să-mi dea o armă în mină şi le voi arăta 
eu. Să se termine odată cu înjosirea și chinul !“ 

Fără să mai aștepte o nouă întrebare, spuse tălma- 
ciului, hotărît și sfidător : 

— Spune-i stăpînului tău că sînt Ariort, poreclit 
Chiorul, spaima romanilor. Bunicul, tata și fraţii mei au 
căzut luptind cu voi. Eu cu ceata mea de viteji v-am 
dat mult de furcă în timpul asediului. Însuşi regele De- 
cebal mi-a pus în deget inelul puterii și m-a trimis să 
adun cetele dacilor liberi ca să-l despresor. Soarta a vrut 
însă altfel și am căzut prizonier. 

— Impresionant, zise Apollodor cu visare în glas, as- 
cultind tălmăcirea lui Hermadio. — Spune-i că mi-a 
plăcut, că-l cumpăr și-l iau cu mine la Roma. Merită o 
soartă mai bună. Și mai spune-i să-și ţină gura, să nu 
se laude cu isprăvile sale, dacă vrea să scape cu zile şi 
să ducă o viață omenească. Ocupă-te tu de el, Hermadio, 
şi învaţă-l cît de cît latinește; pe corabie tot nu veţi 
avea ce face, iar drumul e lung. 


PARTEA A DOUA 


Aquila non capit muscas 


(Vulturul nu prinde muşte) 


locotul marelui oraș îl zăpăci pe Ariort. În viaţa 

sa nu văzuse ceva asemănător. Cînd debarcară pe 
cheiul Romei începură uimirile. 

Chiar în ziua sosirii, Apollodor fu chemat la un con- 
siliu, iar a doua zi, urmat de credinciosul său Eutyches, 
plecă la Pentelicon și la Paros pentru a alege alte 
blocuri de marmoră. Abia avu timp să arunce cîteva 
vorbe lui Hermadio, ce să facă cu Ariont şi se mistui în 
sorbul preocupărilor sale, multe şi copleșitoare. 

Cele o sută de zile ale serbării triumfului se scurseră şi 
gustul lor încă nu fusese uitat, cînd toată suflarea Ro- 
mei află de marile lucrări edilitare poruncite de Traian. 
Se spunea că forul nou va întrece cu mult în splendoare 
pe acela al lui Iulius Caesar și pe acela al lui Augustus. 
Pentru asta, însă, trebuia rasă de pe faţa pămintului 
saua care lega dealul Quirinal de cel al Capitoliului. 

Era o lucrare uriașă, ca şi cînd s-ar fi apucat ci- 
neva să mute un munte din loc. Trei mii de sclavi daci 
trudeau la săpături şi la căratul pămîntului aiurea. De 
bună seamă, dacii știau că pe locul acesta, stropit din 
belșug cu sudoarea lor, se va înălța lauda cea mare 
a învingătorului lor, acela care din oameni liberi îi făcu 
vite de jug. Dacă nu-i înfricoșa munca nesfîrșită ce-l 
aştepta, căci le era totuna la ce muncă se vor curăța, 
faptul că trudesc pentru faima lui Traian și glorificarea 
lui veșnică îi făcea să sufere cumplit. Cel mai bun din- 
tre împărații romani nu era pentru ei decît un tiran 
nemilos, cel mai luminat cap din cîte au purtat vreo- 
dată coroana imperială, era pentru ei un căpcăun. Lu- 
crau în silă, blestemîndu-și soarta, scrișnind din dinţi. 

Li se părea că cioplesc o uriașă lespede de mormînt 
pentru întregul neam dacic. 

Acest gînd nesuferit dezlănțuia, din cînd în cînd, iz- 
bucniri de furie la unii mai mîndri, mai neîmpăcaţi. Bi- 
cele și carcera îi potoleau pentru un timp, închizînd gura 
celorlalţi. Cu toată sila şi ura, oamenii totuşi mai ți- 
neau la viaţă, acest dar fără de preţ, oferit omului numai 
o dată. Cît timp trăieşte, omul speră şi dacă mai are și 
un crez, speră cu atît mai mult. Poate tocmai de aceea 
zeitatea cea mai adorată a sclavilor de pretutindeni era 
Spes (Speranţa), cuvînt care mai înseamnă „şansă“ și 
„Zar tras la sorți“. 

Dacii nu se închinau la Spes, căci nu o cunoșteau. 
Speranţa lor nu avea nume de zeiță, dar ea le încălzea 
sufletele la fel de bine. Peste tot și mereu întrezăreau 
chipul ei nedeslușşit și ceţos, simțeau mișcarea miîinilor ei 
care bijbiie după cel norocos. O întrezăreau în căldura 
și lumina soarelui, în răcoarea vîntului, în foşnetul frun- 
zelor, în şopotul apelor. Femeia, întruchiparea căldurii, 
miîngiierii și a gingășiei era şi ea un semn al speranţei. 
O sclavă sau o femeie din popor, oprită în drum ca să 
privească uriașa și clocotitoarea sforțare omenească, îi 
făcea să tresară. Glasul, rîsul, zîmbetul, o fîlffire de tu- 
nică în jurul nurilor femeiești, o lumină ţişnită din pri- 
viri, îi turburau pe sclavi, le înviorau simţurile, îi um- 
pleau de speranţă. 

O sumedenie de paznici cruzi și grosolani și detașa- 
mente de ostași, aflate în apropiere, supravegheau mul- 
țimea de sclavi încruntaţi, disperaţi, înarmaţi cu unelte. 
Vorbe grele de ocară, înjurături, îndemnuri, lovituri de 
bici cădeau grindină peste capetele și spinările înco- 
voiate. Atunci cînd în preajmă apărea un cetățean mai 
de soi, slujbaș sau demnitar, paznicii plictisiţi, de obicei 
adunaţi la vorbă, doi-trei la un loc, se întreceau în ze- 
lul de a dovedi că nu mănîncă pîinea de pomană. 

Zilele încă senine și destul de calde ale începutului 
lunii noiembrie, erau prielnice lucrului. Săpătura se 
adîncea mereu. Sute de care scîrțiiau neîncetat, ducînd 
aiurea pămîntul şi pietrișul. Dacă la început săpătorii 
scoteau la iveală oase, hirce, oale și ulcele, putregai care 

pe vremuri era îmbrăcăminte și podoabe, acum săpau 
în pămînt curat, neatins de la începutul lumii. 

Hermadio-tabularius, sclav împărătesc, avea în grija 
sa tabelele tuturor robilor daci, cam trei mii de suflete, 
notate cu numele, vîrsta și semnele trupești ale fiecă- 
ruia. Treabă grea, încurcată și de răspundere. Supra- 
veghea apelul de dimineaţa și de seara, știa rostul cete- 
lor de săpători, cărători, încărcători, precum și ale ace- 
lora care însoțeau carele şi le descărcau pe malul Ti- 
brului între Urbe și Ostia. Tot el ţinea socoteala bolna- 
vilor, accidentaţilor şi a morţilor. Orice alt sclav îm- 
părătesc, din cei învăţaţi, ar fi căutat să scape de o ast- 
fel de muncă, Hermadio, dimpotrivă, se zbătu şi se rugă 
din răsputeri să i se încredințeze lui această treabă. Fap- 
tul că putea fi de folos fraţilor săi de sînge îl răsplătea 
cu prisosinţă pentru strădania lui. Îi plăcea să stea în 
fața unei cete de pletoși, să le vorbească în limba lor, 
să-i strige pe nume, să-i împartă la felurite munci, după 
priceperea şi puterea fiecăruia. Deși sarcina ce o avea 
nu-i ingăduia să se apropie prea mult de robi, bieţii 
oameni îi simțeau bunătatea şi părtinirea pentru tot ce 
era dacic. 

Pînă la întoarcerea sa, Apollodor îi porunci lui Her- 
madio să-l pună pe Ariort la o muncă mai ușoară și ta- 
bularius îl duse la un fost centurion — lulius Super. Om 
posac și aspru, dar un neîntrecut meșter hotarnic, Su- 
per ridicase multe castre și împărțise pămînt veterani- 
lor, mai în toate colțurile imperiului. Aducîndu-l pe 
Ariort, Hermadio îi şopti că ilustrul Apollodor ţine mult 
la acest sclav și-l socoate privilegiat. Super trase, drept 
răspuns, o teribilă înjurătură, dar îl primi pe tînărul 
dac. 

Zgircit la vorbă, centurionul îl lămuri pe Ariort în 
puţine cuvinte despre ce are de făcut și drept avertis- 
ment îl ameninţă cu pumnul. La rîndul său, Hermadio 
îi explică protejatului său menirea și rostul fiecărui in- 
strument și sculă, de care trebuia să aibă grijă şi-l sfă- 
tui să nu-l supere cu nimic pe centurion. 

Însărcinarea nu i se păru grea lui Ariort și atît cît 
învățase latinește îi era de ajuns ca să se înțeleagă cu 

noul său şef și să-i îndeplinească fără șovăială porun- 
cile. 

Cînd, fără să-și: ridice privirea, întinzînd doar mîna, 
Super grohăia : 

— Groma! 

— Subitò, magister ! răspundea Ariort aducîndu-i în- 
dată instrumentul de măsurat unghiurile. 

— Sesquipedalia ! mormăia Super și dacul îi aducea 
prăjina gradată. 

Avea în grija sa colaaii de sfoară înnodată din pas 
în pas, riglele, colţarele, ţărușşii, măsuţa pliantă, tăbli- 
tele ceruite, sulurile cu planuri, stilurile de scris pe 
tăblițe. 

Priveliştea uriașei săpături, în care mii de daci mișu- 
nau ca viermii, îl întristă nespus pe Ariort, dar nu-i 
dezlănţui, ca pe vremuri, furia neputincioasă, Ştia de la 
Hermadio că la forul lui Traian lucrau numai prizonierii 
de război. Era măsură pentru măsură, răzbunarea în- 
vingătorilor pentru sutele de romani care s-au prăpădit 
ori şi-au șubrezit sănătatea la salinele, carierele şi minele 
din Dacia. A escortat el însuși cîteva cete de captivi ro- 
mani, în timpul războiului ; doar puţini au ţinut piept 
acelei munci ucigătoare. Dar pe atunci, deși viteaz și isteţ, 
Ariort nu se copsese încă la focul vieţii, nu ştia că orice 
lucru pe lume are două feţe, ca monedele, nu cunoştea 
prea bine deosebirea între bine şi rău și împărțea lumea 
în prieteni și vrăjmaşi ; nu-și închipuia că printre pri- 
eteni adeseori poţi găsi mai mulţi duşmani decît printre 
vrăjmași. De abia după ce soarta îl tăvăli prin noroiul 
umilitor al robiei şi-l sili să guste din poamele ei amare, 
Ariort descoperi omul, acea ființă care în pofida deose- 
birilor de neam, ţară, grai, credinţă, interes, poate să 
rămînă ea însăși, în orice loc, clipă şi împrejurare. Astfel 
de oameni erau Apollodor, Hermadio, Eutyches, pînă şi 
paznicul său de la Luna, și cîţi or mai fi fost, cîţi îi va 
mai întîlni în drumul vieţii. Omenia acestora se răsfrînse 
cu putere asupra lui, împăcîndu-l cu lumea şi cu el însuși. 
Simţi că viaţa merită să fie trăită, oricît ar fi ea de 
grea, atîta timp cît mai sînt oameni adevăraţi în sînul 
ei. 

O dată cu asta viața îl învăţă să fie răbdător şi în- 
găduitor. Soarta fraţilor săi de neam îl întrista, îl fră- 
mînta şi, așa mic-nimie ce era, nu înceta să-și bată 
capul cu soarta lor. Deși el însuși deocamdată nu vedea 
nici o ieşire, avea o credinţă vagă că oamenii luminaţi 
din jurul său îl vor învăţa ce are de făcut pentru a reuși 
sau cel puţin pentru a rămîne cu conștiința împăcată. 

In timpul călătoriei pe mare, stînd de vorbă cu Her- 
madio, Ariort lămuri multe din întrebările ce-l frămîn- 
tau. Plutind de-a lungul ţărmurilor de rară şi nemai- 
văzută frumuseţe, avînd în jurul său atîtea lucruri noi 
legate de mare şi navigaţie, Ariort se deşteptă din visul 
urît care era viața sa timp de doi ani de zile. Viaţa 
marinărească îl încînta, era pe gustul şi placul său, dar 
ceea ce îl încînta și mai mult era faptul că Hermadio 
îi ţinea de urît cu plăcere şi din toată inima. 

Hermadio nu văzuse niciodată Dacia, deşi singele 
său amestecat şi plin de neastîmpăr îl îndemna cu pu- 
tere şi-l otrăvea cu dorul de ducă, către meleagurile unde 
se născuse tatăl său. Povestirile lui Ariort îl vrăjeau 
şi-i tăiau răsuflarea. 

Tînărul dac îi vorbea despre munţii, codrii şi riurile 
țării sale, despre oamenii, cetăţile şi obiceiurile, datinile 
şi credinţele lor ; despre frumuseţea femeilor şi a portului 
lor; despre belșugul pămîntului şi al apelor; despre 
Dunaris cel larg și bogat în ape, despre sfîntul locaş de 
pe muntele Cogheonul; despre atîtea altele, multe şi 
felurite. Îi povestea despre lupte şi încleştări, hărţuiri şi 
asedii ; despre regele Decebal și sfetnicii săi; despre 
pătrinul Diaies și fiică-sa, Aya. Nu-i tăinui nimic, uşu- 
rîndu-și cugetul ca în faţa unui părinte sufletesc. îi vorbi 
despre iubirea sa, despre trădarea fetei şi cele trei întîl- 
niri cu vrăjmașul său, în cetate, pe cîmpul de luptă şi în 
lagărul de prizonieri. îi destăinui frămîntarea ce-l cuprin- 
sese după aceea, nedumerirea şi furia dar şi gîndurile 
sale dureroase, care, potolindu-se treptat, luară o altă în- 
făţişare, deschizîndu-i ochii în multe privinţe. Numai un 
singur gînd, cel mai ascuns, de care se rușina, nu i-l des- 
tăinui deocamdată. 

Pe corabie aveau răgazuri multe. Retraşi în vreun 
colţişor mai ascuns, mai la adăpost de acei cîţiva cetă- 
țeni liberi şi mîndri, pe care, sclavi fiind, nu aveau voie 
să-i supere cu prezenţa lor, Ariort şi Hermadio nu se mai 
săturau de vorbit. Tabularius cel învăţat îl iniţia pe Ariort 
în noua lui viaţă, ce abia începea. Îl învăţa latineşte, îi 
tălmăcea sensurile atîtor vorbe şi lucruri ivite cu orice 
ocazie în drumul lor sau pe spaţiul restrîns al corabiei, 
vorbe şi lucruri ciudate şi necunoscute pînă atunci tînă- 
rului dac. 

Adeseori, Hermadio se oprea uimit în fața setei de 
cunoaștere a lui Ariort şi a puterii lui de a învăţa de toate. 
Intr-o zi făcu o glumă: 

— Pe cei șapte înţelepţi ai vechimii! Ai tu un nu 
ştiu ce anume, de le prinzi cu atîta ușurință. În curînd 
n-o să am ce te învăţa. 

Şi cînd Ariort îl întrebă plin de nevinovăție : 

— Cine sînt cei șapte înţelepţi ? rise cu poftă și tre- 
bui să-i înşire. 

Hermadio glumise, căci cu toată condiţia sa de serv, 
era un om foarte învăţat. Bunăoară acum, împăratul îl 
trimisese la carierele din Luna ca să-i facă un raport 
detaliat despre tot ce se petrece acolo : cum se lucrează, 
cum se trăieşte, ce gînduri ascunse au patronii şi ce spun 
în gura mare. 

De mic copil fusese dat la şcoala sclavilor capabili şi 
cînd nu mai avu ce învăţa acolo, trecu prin mîna altor 
cîtorva dascăli dintre care ultimul era un „magister litte- 
rarum“ *. A luat multă bătaie și nu pentru faptul că era 
leneş sau prost, ci pentru că școală fără bătaie nu se mai 
pomenise. 

Devenise un om indispensabil. Deşi avea o slujbă la 
palat, se îndeletnicea și cu altele. Întocmea acte, cereri, 
epistole, dădea sfaturi în legătură cu diferite proceduri, 
corecta ciornele scrise de demnitari. Cunoştea toate for- 
mulele de adresare către casa imperială, senat, consuli, 
pretori, questori și edili. Ştia cum se compune o rugă- 
ciune, imprecație, invocaţie ; cărui zeu ori zeiță este 


* Magister litterarum = Doctor în litere. 

cazul a î se aduce sacrificiul, într-o ocazie sau alta. Iar 
romanii nu duceau lipsă de zei, căci de la străvechile 
zeități etrusce și latine pînă la ultimii zei barbari, la 
modă, se înșiruia un nesfirșit rînd de zei casnici, rustici, 
celești, acvatici şi subpămînteni, cu tot alaiul lor de semi- 
zei, genii, demoni, nimfe, naiade, fauni, tritoni, fiecare 
cu locul și rolul său. Dar cine ştia rostul zeităților tre- 
buia să ştie şi sărbătorile care se ţineau lanţ. Hermadio 
le ştia pe de rost, deși zilele sacre în calendar erau mai 
multe decît cele profane. Ca un bun cunoscător al obi- 
ceiurilor, datinelor şi legendelor latine, elene, chiar şi 
ale altor popoare, era adeseori împrumutat unor prinți 
ori soli, sosiți din ţări străine, ca să-i plimbe prin Roma, 
să le explice rostul, semnificaţia şi istoricul nenumăratelor 
edificii, temple, monumente și opere de artă. 

Desigur, din pricina îngustimii zărilor sale, Ariort își 
dădea prea vag seama de calităţile protectorului său, mai 
ales că-l ştia sclav, o fiinţă fără treaptă pe scara socie- 
tăţii, dar atît cît auzea și pricepea era de ajuns ca să-i 
insufle un respect fără margini. 

Corabia se balansa pe valuri, alunecînd încet de-a 
lungul coastei, cînd mai aproape, cînd mai departe de ea, 
ocolind promontorii stîncoase şi insule, intrînd în apele 
mai liniștite ale vreunui golf iar ei îşi povesteau pe rînd 
vieţile şi întîmplările ceasuri în şir, acompaniaţi de şuierul 
vîntului, de ţipetele păsărilor, de fișiitul spumei ce se 
spărgea de bord, de plescăitul ritmic al vîslelor. 

Abia în ultima seară, înainte de a acosta în portul 
Ostia, Ariort îndrăzni să-i povestească lui Hermadio ceea 
ce îi tăinuise pînă acum. 

— Sînt fiu de mare tarabosta şi taică-meu voia să mă 
vadă demnitar şi sfetnic regesc. Ținea mult să învăţ 
carte și graiuri străine. Aveam în casă doi greci tocmiţi 
anume pentru această treabă. Tata ştia greceşte şi își 
întocmea el însuși scrisorile, dar bătrînul fu omorît, 
împreună cu fratele meu mai mare, la Tapae, în timpul 
primului război cu Traian. Mama s-a prăpădit curînd 
după aceea de inimă rea. Eram flăcăiandru cînd rămă- 
sesem singur, stăpîn pe moșie şi mă pusesem pe trai 
înconjurat de o droaie de prieteni. Pe scribii greci, nefo- 

lositori mie, i-am trimis la munca cîmpului, de unde au 
fugit curînd. Îndemnat şi împins la rele de cei care-mi 
dădeau tircoale, lipsit de veghea înţeleaptă a părinţilor, 
o duceam într-un chef fără sfîrşit, întrerupt doar de 
vînători nebuneşti, în timpul cărora nu ştiu prin ce mi- 
nune nu mi-am frînt gîtul. Într-o seară rece de iarnă, 
întors cu mare tărăboi de la vînătoare, m-am legat de 
servitori că e frig în casă și pînă s-au repezit să mai 
aducă lemne, am aruncat în foc acele citeva volume şi 
suluri cu scrieri grecești, împreună cu tocurile lor de 
piele, cu tăbliţele cerate, cu cele trebuincioase scrisului, 
cu măsuţa pliantă și scăunelul din lemn preţios, tot ce 
adusese taică-meu cu mare cheltuială pentru luminarea 
minţii mele. 

Ariort rîse strîimb, dind din cap cu amărăciune. 

— Într-adevăr, m-am luminat pentru cîteva clipe cu 
vîlvătaia stîrnită și nici nu mi-a părut rău. Unii prieteni 
m-au certat; mi-au spus că sînt nesăbuit, că necinstesc 
dorinţa răposatului meu părinte, că e treaba mea dacă 
vreau să rămîn neșştiutor de carte, dar că trebuia să păs- 
trez cărțile ca o amintire scumpă. Pe vremea aceea nu 
puteam răbda să mi se pună cineva de-a curmezișul. 
Răspundeam cu izbucniri pline de furie. În seara aceea 
am zbierat, am lovit, am spart și am încheiat cu un chef 
nebun, cu muieri şi lingușitori care nu se dezlipeau de 
mine niciodată și încuviințau tot ce făceam eu. Ştii, Her- 
madio, dacă războiul m-a distrus, în acelaşi timp el m-a 
scăpat din ghearele unui dezmăţ care, fără doar şi poate, 
m-ar fi adus în pragul nebuniei. Școala umilinţei şi a 
răbdării, lipsa vinului şi a femeilor, dar mai ales a sfă- 
tuitorilor răi, m-au făcut alt om sau, mai bine zis, mi-au 
dat înapoi ceea ce era sădit în mine de fire dar îl pier- 
dusem între timp. Crede-mă, bunule Hermadio, nu sînt 
nici dezmăţat, nici destrăbălat, nici nesimţit la tot ce e 
bun și frumos. După ce am văzut podul aruncat semeț 
peste Dunaris, construit de acela care printr-o minune a 
devenit stăpîinul meu, după ce am văzut cîteva orașe 
de-ale voastre, dintre care Pola mi s-a părut un vis, după 
ce am cutreierat frumoasa Italie, izr acum îi cunosc 
mările atît de calde și azurii, dorul de viață și de cu- 

noaştere s-a născut în mine şi năzuieşte către împlinire. 
Mă uit şi sorb privelișştile, ascult şi sorb vorbele. Mi se 
pare atît de minunat să știu și să cunosc. Sînt voinic, 
am o sănătate de fier, puţin îmi pasă de greutăţile vieţii. 
Aș face orice numai să pot învăţa, aşa cum ai învăţat tu, 
dascăle. Ceea ce mi s-a întîmplat acum este o minune. 
Acolo, la carieră, era să înnebunesc ; eram gata să fug și 
aș fi făcut-o măcar pentru o zi de libertate, dacă Apollo- 
dor, binefăcătorul meu, nu m-ar fi scos din mormîntul 
acela de marmoră. 

— Apollodor, spuse Hermadio, punîndu-i mîna pe 
umăr, este un om superior, un om de cuvint. Ceea ce 
ţi-a promis rămîne sacru, așa că să nu-ţi faci griji. Nu 
te mai gîndi la greutăţi și la muncă degradantă. Dar tu 
nu cunoşti Roma. Este ţara tuturor posibilităţilor. Unii 
sclavi o duc aici mai bine decît mulţi cetăţeni liberi. Eu, 
bunăoară, sînt de fapt un om însemnat, deşi nu mi se 
dă pe faţă cinstirea cuvenită. De fapt n-am nevoie de 
ea, căci o socot deşertăciune. Aş fi putut să devin liber 
dar la ce bun ? Asta ar fi însemnat să plec din familia 
cezarului care ne protejează, să mă descurc de unul sin- 
gur, să-mi caut o slujbă în care orice neghiob să mă în- 
vîrtească după placul lui. Ca sclav imperial sînt intan- 
gibil. Tunica ce o port îmi permite să nu-mi înclin capul 
în faţa oricărui nătărău ori găgăuţă, care-și zice „civis 
romanus“. De altfel, sîntem educați și stilaţi și nu ne 
facem de rușine stăpînul, singurul în drept să ne pedep- 
sească, şi-i pedepseşte pe unii care întrec măsura ori 
abuzează de situaţia lor. Dacă nu eram sclav imperial 
n-aş fi putut să fiu de folos neamului meu, căci mă socot 
dac şi singura mea dorinţă fierbinte este să văd măcar o 
dată, măcar în treacăt, patria părintelui meu. 

Văzînd că Ariort tace, cu privirea aţintită în gol, îl 
întrebă : 

— Tînjeşti după ţara ta, Ariort ? 

— Nespus de mult, dar mai întîi vreau să cunosc 
lumea largă. Pe vremuri credeam că tot pămîntul se 
aseamănă cu ţara mea, de aceea nici nu căutam să-l 
cunosc. Povestirile celor umblați mi se păreau poveşti 
scornite de dragul lăudăroșşeniei și nu le ascultam. Aș fi 

rămas neştiutor dacă soarta nu m-ar fi aruncat cu de-a 
sila dincolo de zările mele. Mulţi daci îmi erau asemănă- 
tori; nu ştiu din ce pricină ? Poate din îngîmfare, poate 
din îngustime de minte, poate pentru că sînt într-adevăr 
niște barbari, aşa cum îi numiţi voi romanii. Vreau să-mi 
revăd ţara, cum să nu vreau? Dar sînt sclav și cred că 
n-am s-o văd niciodată, după cum n-am să văd nici lumea 
largă ce se întinde pînă la capătul pămîntului. Aș vrea 
să plutesc pe o astfel de corabie luni şi ani în șir, să pun 
piciorul pe ţărmuri străine, cu oameni ciudaţi, orașe ne- 
maivăzute. Nu m-ar fi speriat nici furtunile, nici piraţii, 
nici stîncile de sub apă, despre care mi-ai vorbit atita 
adineaori. 

— Nu dispera, Ariort. Nu se ştie ce zar îţi va arunca 
soarta. Stăpînul tău are o vilă la Roma, dar nu e ro- 
man. E un mare călător și adesea se abate în ţara lui 
de baștină, în Damascul său originar. 

— O, de ar fi să-l însoțesc! Dar el îl are pe credin- 
ciosul Eutyches. 


De atunci trecuse o lună de zile. Toate acestea deve- 
niseră amintiri. ; 

Toamna tîrzie învălui Roma în cețuri, o stropi din 
belşug cu ploi reci. Lucrările lîncezeau, oamenii zgri- 
buliți frămîntau noroaiele, îşi încălzeau mădularele în- 
țepenite — săpînd, cărînd. 

Tulius Super avea mereu de lucru și se instala cu 
oamenii şi sculele sale ba ici, ba colo. Poruncea să se 
sape gropi de sondaj, să se lase din loc în loc cîte o 
coloană de pămînt ţelinos, cu cîte o prăjină pe ea. Ochea 
linii închipuite cînd dintr-un loc, cînd dintr-altul și le 
trasa pe foile sale de papirus, le încrucișa, scria cifre 
şi cuvinte. Adeseori vorbea cu arhitecţii şi constructorii. 
Aruncînd vorbele cu zgîrcenie, își susținea părerile scurt 

şi hotărît. Cînd se încăpăţinau, îi punea să ochească prin 
groma şi-i băga cu nasul în planuri. Se certa cu unii, îi 
contrazicea deși era un simplu centurion, plebeu. Pînă şi 
unii nobili, înfășuraţi în togi tivite cu purpură își plecau 
capul în faţa argumentelor sale. 

Ariort era martorul mut al acestor discuţii mai mult 
ori mai puţin vehemente și mai degrabă simţea decît înţe- 
legea că în această lume de meșteri şi învăţaţi domnea spi- 
ritul, că acesta era deasupra puterii, a obirșiei ilustre şi 
era adevărata nobleţe a omului. Această lume de îndrăz- 
neţi creatori, care aveau darul de a vedea limpede opera 
înainte de înfăptuirea ei, de a prevedea totul, de a se 
descurca cu ușurință în noianul de amănunte, îl vrăjea și-l 
atrăgea. 

Trecu o lună de zile și Super nu-și schimbă atitudinea 
ursuză față de Ariort. Cu toate că de atunci nu-l certa și 
nici nu-l repezea, într-o zi se răsti la el. 

— la nu mai repeta ca un papagal: „Subito, magis- 
ter !“ 'Treabă să faci, atita îți cer. Cine te-a învăţat asta ? 

Ariort nu ştia ce înseamnă „papagal“, căci nu văzuse şi 
nici nu auzise de acest lucru, dar nu-i spuse că Hermadio 
l-a învăţat. Tăcu şi-şi lăsă capul în piept. 

Intr-o dimineaţă ceţoasă, Super îl chemă și-i zise : 

— Ai ochi ageri, căci eşti tînăr. Ia priveşte dacă cele 
două fire se suprapun cu prăjina aceea de acolo! 

Ariort se înclină în faţa gromei. Inima îi bătea tare. 
Atinse morișca cu patru braţe şi o mișcă ușor către stînga, 
fără să balanseze greutăţile de plumb. Apoi, cu buricul 
degetului de la cealaltă mînă opri oscilaţia ușoară a fire- 
lor întinse şi spuse : 

— Aşa e drept. 

Super îi urmărea cu luare aminte mișcările şi, minune 
mare, îl bătu pe umăr, apoi fără să verifice, notă cifra de 
pe gradaţie. 

— Bene, puer ! adăugă încet. 

De atunci Ariort nu mai era o unealtă însufleţită prin- 
tre atîtea neînsufleţite, ci mîna dreaptă a iscusitului meş- 
ter Super. 

Într-o zi, cînd făcea o vizare şi pronunţa cu stîngăcie 
cifrele pe care le învățase să le citească între timp, îl văzu 

pe Super zîmbind cuiva care se afla în spatele său. Se 
întoarse şi-l zăni pe Apollodor. Apropiindu-se pe nesim- 
tite, acesta îl privea cu interes. 

— Felicitări, Ariort ! Dacă va merge tot aşa, în curînd 
te vom trimite să ridici planuri în ţara ta. 

Ariort însă nu pricepu prea bine ce vrea să spună 
și-și frămînta mintea cu tălmăcirea celor spuse. Apoliodor, 
zîmbindu-i cu căldură, adăugă rar și apăsat: 

— Du-te şi-l caută pe Hermadio ! 

Îl găsi pe tabularius pe rampa de încărcare. Vestea 
întoarcerii la Roma a lui Apollodor îl bucură mult pe 
acesta. 

Se strecurară printre piîlcuri de robi traşi la faţă, mur- 
dari şi zdrenţuiţi, ferindu-se din drumul celor care împin- 
geau roabe cu pămînt. 

— Hermadio, se rugă Ariort, mi se sfîșie inima pri- 
vindu-i pe aceşti nenorociţi. O mizerie mai mare nici că 
se poate. Oare nu s-ar putea face ceva pentru ei? Ano- 
timpul ploios a început ; se lasă frigul, iar ei sînt tot goi 
și flăminzi şi dorm pe paie putrede. 

— Oh! exclamă Hermadio, înălțindu-şi mîinile la cer. 
Nu-mi sfișia inima, Ariort ! Mă zbat şi aşa să le îndulcesc 
viaţa. Împăratul e drept și omenos, dar e prea sus; e 
greu să ajungi pînă la el. Nu-mi stă în putinţă decît să le 
șoptesc unora dintre cei mari. Am și făcut-o, dar ei, cu 
necazurile lor mari, uită de necazul mic al altora. Unii 
nu uită, dar nu îndrăznesc, alţii, avînd de cerut ceva 
pentru ei nu vor să piardă prilejul bătîndu-și capul cu 
niște robi, deşi prizonierii de război nu sînt dispreţuiţi 
ca ceilalți sclavi și adeseori sînt iertaţi, eliberaţi, cîte- 
odată recrutaţi în armată. Numai Apollodor şi Plinius 
s-ar fi putut ţine de cuvînt, să-l implore pe augustul 
cezar. Bunătatea și spiritul dreptăţii acestora sînt pe mă- 
sura geniului lor, dar Apollodor de abia a sosit, iar Pli- 
nius şi-a zdruncinat sănătatea şi așa șubredă în timpul 
serbărilor triumfului şi zace în pat. Răbdare şi încredere, 
Ariort ! 

Ajunşi la locul unde Apollodor stătea de vorbă cu 
Super, Hermadio se înclină adînc urînd bun sosit arhi- 
tectului. 

8 — Fiul adoptiv 


— Bine te-am găsit, Hermadio. lată, m-am certat cu 
onorabilul Super pentru Ariort. Nu eu i l-am împrumu- 
tat, nu-i aşa ? Ai făcut-o tu, de capul tău, căci nu te-am 
rugat decît să-l pui deocamdată pe Ariort la o muncă 
mai ușoară. Acum, topograful nu vrea să mi-l dea îna- 
poi. Îmi eşti martor, tabularius, că Ariort este sclavul 
meu şi l-am cumpărat cu bani grei de la unul din pro- 
prietarii carierelor din Luna. Întărește-mi spusa, doar tu 
ai întocmit înscrisul. 

Apollodor dădea din cap în cadenţa vorbelor sale şi 
rîdea încetișor, iar Super, încurcat, își freca cu palma 
părul scurt și sur. 

— Aș fi putut să fac din el un bun hotarnic. Păcat! 

— Va trebui să-l rupem în două, continua tot în 
glumă Apollodor. Să-ţi las partea cea mai bună, adică 
mîinile şi capul, căci numai cu ele se poate învăţa o 
meserie, iar mie să-mi opresc picioarele care să mă ur- 
meze. 

Rideau cu toţii plini de voie bună. 

— Singurul om grav printre noi este chiar obiectul 
discuţiei noastre, adăugă de astă dată serios Apollodor, 
pentru că tu Hermadio nu l-ai învăţat latineşte. 

— Am făcut tot ce am putut și pot să zic că este 
un elev tare capabil, dar tu ilustre ai lipsit doar patru- 
zeci de zile. O limbă nu se învaţă într-un răstimp atit 
de scurt. Unde mai pui că eram amîndoi atît de prinşi 
cu treaba, încît seara cădeam jos de oboseală și nu mai... 

— Hermadio, îl întrerupse Apollodor, ești prea în- 
văţat şi preţios ca să te ocupi cu numărarea căruţelor şi 
apelul sclavilor. Voi cere să ţi se dea o treabă pe mă- 
sura ta. 

— Vai, stăpîne, te implor! Ce o să ajungă amăriţii 
aceștia de daci fără mine? Şi așa sînt goi și flămînzi, 
dacă le dăm și un tabularius cîinos, atunci... 

Apollodor deveni grav. Îşi privi un timp încălţările 
scumpe murdărite cu noroi, le curăţi distrat cu bastonul 
său de abanos. Apoi își plimbă privirea de-a lungul şi 
de-a latul şantierului, peste gropi și hîrtoape, peste mușu- 
roaie și maluri încă nesăpate, pline de oameni-furnici. 
Işi potoli un oftat. 

— În timpul absenței mele vremea s-a stricat și pri- 
veliștea, într-adevăr, este tristă. Să lăsăm deocamdată 
toate acestea. Ar fi de prisos să ne apucăm să le dregem 
aici pe loc. Miine dimineaţă să vii la mine cu Ariort; 
locul sclavului meu este în casa mea. Trebuie să am grijă 
de el și să-l pun la treaba pentru care l-am cumpărat. 
Cu bine! 

Punctînd cu mîna pe Super şi pe Hermadio, adăugă: 

— N-am să uit ce m-aţi rugat. 

Se îndreptă către lectica ce-l aștepta în forul lui Au- 
gustus. 


Î n dimineaţa următoare Hermadio şi Ariort ieșiră pe 
poarta căzărmii  îndreptindu-se spre locuința lui 
Apollodor. 

Zorii acelei zile reci însemnau o cotitură în viața lui 
Ariort : din sclav public devenea sclav privat — „ser- 
vus domesticus“. Acest lucru putea să însemne — bine, 
dar putea să fie şi — prost. Îi părea rău că l-a părăsit 
pe Iulius Super tocmai cînd acesta se hotărise să-l ini- 
ţieze în secretele meseriei sale. Îi părea nespus de rău 
că-și părăseşte fraţii de neam şi de suferinţă, ducîndu-se 
la mai bine. 

Ca să nu-i înfățişeze lui Apollodor un sclav zdren- 
țăros, Hermadio îi împrumută lui Ariort un rînd de haine 
de-ale sale, cam scurte și strîmte pentru un asemenea 
voinic, dar curate și întregi. 

Apucară pe străzile înguste și întortocheate ale car- 
tierului negustoresc situat între strada Zarafilor și poarta 
Carmentalis. În stinga, dominînd imensitatea de acope- 
rișuri, se înălța Capitoliul. Marele templu al lui Iovis 
Pater * și edificiile din jurul său sclipeau în razele soa- 


* Iovis Pater — la cei vechi, a devenit Ippiter, apoi Iupiter. 

relui abia răsărit. Lipite de malul abrupt, dinspre Tibru, 
al colinei se înălțau nenumărate „insulae“, case mohorite 
cu mai multe etaje, locuite de sărăcime. Sub arcadele 
catului de jos se înghesuiau dughenele, depozitele de 
mărfuri, ospătăriile, atelierele meseriașilor. 

Pînă acum, de cînd sosise la Roma, Ariort cunoștea 
doar șantierul, cu tot ce se vedea de pe mușuroaiele lui 
și drumul de la acesta pînă la o cazarmă veche și dără- 
pănată, unde sclavii se înghesuiau cîte zece într-un 
cubicul. 

Era prima sa ieșire, prima atingere cu marea Urbe 
și prima sa plimbare în libertate de cînd căzuse prizo- 
nier. Sorbea cu nesaţ priveliştile, mereu noi, ce-i apăreau 
în cale. La început, se zăpăci, căci în viața lui nu văzuse 
și nici nu auzise despre ceva asemănător. Zarva şi larma 
erau atit de mari în acest loc unic în imperiu, încît nu 
era de mirare că ameţea pe orice nou venit aici. 

Acest du-te-vino neîncetat şi tumultul asurzitor pă- 
reau totuși emanaţii firești, nedespărțite de viaţa cloco- 
titoare a Romei. 

Sclavi, sclave, cu vase, coşuri, poveri ; ţărani greoi şi 
neîndemînatici, meseriași de tot felul, ambulanți, ostași, 
plebei fără ocupaţie, clienţii familiilor bogate de patri- 
cieni, care umblau mult, cercetau marfa îndelung pînă 
se hotărau să scoată din pungă bănuţul de aramă. Toată 
sărăcimea Romei, pe care necazurile o scoteau din case 
înaintea revărsatului zorilor, mişuna, se îmbrîncea, se 
îmboldea şi se certa, grăbindu-se, de voie, de nevoie către 
marile pieţe de pe cheiul Tibrului. Negustorii îşi lăudau 
în fel şi chip marfa de tot soiul, scoasă la vedere pe 
tejghele, în nişe, în tarabe sau înșirată de-a dreptul pe 
pavaj, sub picioarele trecătorilor. 

— Am uitat că azi e zi de piaţă, zise Hermadio, alt- 
fel ne duceam pe alt drum și nu ne pierdeam timpul 
îmbrîncindu-ne. Acum nu ne mai rămîne decit să ne 
lăsăm iîrîţi de puhoi. 

Ariort se ciocni cu un plebeu, gata-gata să-l răs- 
toarne şi fără să-i pese de înjurăturile aceluia își văzu 
de drum. Hermadio îl trase repede într-un colț mai li- 
niştit şi-i zise : 

— Fii cu băgare de seamă, Ariort. Nu uita că ești 
sclav. Norocul tău că ai îmbrîncit adineaori doar un 
cetățean amărit care din teamă şi resrect pentru tunica 
mea de sclav imperial, te-a lăsat în pace. În curînd vei 
umbla singur și nimeni nu te va scăpa de pedeapsă 
dacă nu vei fi cuviincios și cu băgare de seamă. Printre 
amărîții aceştia se preumblă adeseori și cetățeni mai de 
soi. 

— Dar eu nu-i deosebesc pe sclavi de cetăţenii 
săraci. 

— Eşti un novice şi de obicei aceştia nu o dată mă- 
nîncă bătaie pînă se învaţă minte. Fii ascultător şi cu 
băgare de seamă şi vei scăpa de multe neplăceri. Pri- 
veşte-l pe acesta : are un cerc subţire de fier la gît, iar 
celalt, de lîngă el, un cercel de ter în ureche. Sint 
sclavi de la ţară, veniţi cu stăpînii lor ţărani la tirg. 
TJită-te acum la nenorociţii aceia! E frig şi mizgă iar 
ei umblă desculți pentru că stăpiînii lor sînt săraci sau 
zgîrciţi. Sclavii nu au voie să-şi acopere capul decît cu 
gluga mantalei, dacă o au, cînd plouă sau ninge. Tuni- 
caile lor nu pot să coboare mai jos de genunchi, culo- 
rile sînt mohoriîte, iar hainele sînt cîrpite şi decolorate. 
Cel cu fruntea legată cu o bandă, sau are dureri de cap 
sau este înfierat pe frunte cu FUR, adică are năravul 
furtului. Mulţi îşi acoperă stigmatul, căci legile s-au 
îndulcit. Majoritatea sînt slabi, zdrenţăroşi şi umili, dar 
sînt şi mulţi privilegiați care nu duc lipsă de nimic. 
Despre sclavi şi soarta lor s-ar putea vorbi mult... 

În firida unei arcade, un medic ambulant cu o tichie 
ţuguiată pe cap, deschidea unui țăran, în văzul tuturor, 
un buboi de pe grumaz. Ajutorul său trăgea de gilci 
pe un altul, strigînd scandat, din timp în timp: 

— Vulnerarius, doctus, eruditus, omnisciens. Cives 
romani, auditis ! 

— Ce strigă acela ? întrebă Ariort. 

— Îşi laudă maestrul: Chirurg, învățat, atotştiutor. 
Cetățeni romani, îndrăzniți ! 

Lumea se oprea, căsca gura, se scărpina. 

Dintr-o popină, pe a cărei firmă scria: „AD TRES 
AURIGAS“ (La trei vizitii), se revărsă o ceată de be- 

țivani. Cintau în gura mare, clătinîndu-se pe picioare 
şi îmbrîncind lumea. Unul dintre bărbați ocăra o 
muiere, cărîndu-i la pumni cu nemiluita. 

Ariort se opri o clipă, dînd din cap înveselit. Scena 
îi amintea de propriile lui isprăvi din vremea cînd nu 
era încă copt la minte. Îi ceru lui Hermadio să-i tăl- 
măcească ocările și le găsi foarte asemănătoare cu cele 
dacice. 

O ţărancă cu un coş cu ouă mergea în fața lor stri- 
gînd la răstimpuri : 

— Ova, ova recentissima, intra biduum nata! (Ouă 
proaspete, de două zile ouate). 

Lîngă un mangal cu grătar, o femeie grasă, cu fața 
încinsă de foc, întorcea în tigaie nişte plăcinte. 

— Placenta, crusta! striga ea. 

Ceva mai departe un om deşirat vindea la tarabă 
dovleac copt. Plimbînd o felie rumenită pe la nasul tre- 
cătorilor, repeta monoton, fără nici o intonație : 

— Cucurbita cocta, cucurbita cocta ! 

Vederea acestor bunătăți şi mirosurile aţiţătoare de 
care strada era plină îi aduseră aminte lui Ariort că, 
după grețoasa „sorbitio“ (ciorbă) de aseară, nu mai avuse 
nimic în gură. Un leşin îi venea de la stomac. Băgînd de 
seamă cum înghite mereu în sec, Hermadio se opri şi 
cumpără două plăcinte mari. Frigîndu-se la mâini şi la 
gură, le mincară cu poftă, strecurîndu-se prin mulțime. 

Scăpînd din labirintul străzilor negustoreşti, se mai 
opriră la taraba unui vînzător de răcoritoare și băură cîte 
o căniță de oxymel (oţet cu miere). 

La colțul străzii, în ultima arcadă a casei, în dosul 
unei tejghele de stejar, şedea un oriental puhav, bărbos, 
cu un nas de cucuvea. Se uita cu ochii mijiţi la o bătrînă 
în haine cernite, care-l implora, cu mîinile împreunate a 
rugă. Plictisit, omul îi răspundea, repetîind din cînd în 
cînd : 

— Vade in pacem, vetula, vade in pacem! 

Sorbind din căniță, Ariort urmărea cu interes scena. 


— E un samsar sirian, îl lămuri Hermadio. Vetula, 
adică bătrînica, îl roagă să-i dea nişte bani împrumut 
fără amanet, iar el nu se înduplecă și o trimite acasă. 

Ieșind din incinta zidurilor vechi prin Porta Carmen- 
talis, apucară la dreapta. În dreptul unui mic templu, 
Hermadio se opri. 

— Acesta este locașul zeiţei Spes. Nici un sclav, care 
nu şi-a pierdut de tot speranţa într-o viaţă mai bună, 
nu trece pe lîngă el fără să înalțe zeiţei o rugă. Tu te 
închini zeilor tăi, dar nu strică să i te închini și ei. Vino! 

Luîndu-l de mînă, urcă scările. La ora aceea templul 
era închis şi Hermadio se așeză în genunchi în fața dedi- 
caţiei gravate pe fronton. Își împreună mîinile, atinse cu 
fruntea virfurile degetelor şi bolborosi o rugăciune. Ari- 
ort îl privea cuprins de neliniște superstiţioasă. 

— Ingenunchează, băiete ! zise Hermadio sculîndu-se. 
Şoptește-i zeiţei ce te doare. Poate te va ajuta. 

— Dar eu nu ştiu să mă rog latineşte. 

— Nu-ţi face griji. Zeița Speranţei pricepe toate gra- 
iurile lumii ; nu este ea nădejdea tuturor pricăjiţilor ? 

Convins, Ariort îngenunchie şi se rugă, ca toţi dacii 
prizonieri de război, să se întoarcă în patrie. 

Ocolind teatrul lui Marcellus, ieşiră îndată pe cheiul 
Tibrului, acolo unde în mijlocul rîului se afla o insulă. 

Uimit de privelişte, Ariort se opri în loc. Hermadio 
îi studia cu interes trăsăturile. Insula părea o uriașă 
corabie ce despică apele împotriva curentului ; de fapt 
și era, căci ingeniosul arhitect o zidise cu prova curbată 
şi rostru, cu pupa înaltă, decorată cu parapet și ghir- 
lande de marmoră. În mijlocul ei, în chip de catarg se 
înălța un obelisc iar pe puntea-i de piatră — un templu 
și cîteva clădiri. 

— Ce este asta? întrebă Ariort și o sinceră admi- 
raţie îi vibra în glas. 

— Îţi place? Este insula Tiberina cu templul lui 
Esculap-Tămăduitorul și un spital. Sclavii bătrîni şi ne- 
putincioşi care, goniţi de stăpînii lor cruzi şi zgirciţi, se 
refugiază aici, sînt socotiți oameni liberi și capătă azil 
pentru puţinele zile ce mai au de trăit. 

Arătînd apoi un cerșetor orb, bătrîn şi groaznic mu- 
tilat, care şedea sprijinit de balustrada podului cu un 
băiat pirpiriu alături de el, Hermadio zise în şoaptă: 

— Va trebui să mai zăbovim o clipă aici. lată un 
personaj pe lingă care nimeni nu trece fără să-i dea 
bună ziua. Este o celebritate. 

Făcînd semn băiatului să tacă, Hermadio puse mîna 
pe umărul bătrînului. 

— Ce faci, cinstite Lupulus ? 

— Ah, Hermadio-tabularius ! se bucură orbul. For- 
tuna să te copleşească cu darurile ei. Mă bucur nespus 
că-ţi aud glasul. 

Ariort tresări. I se părea cu neputinţă ca un om atît 
de groaznic la chip să aibă o voce atît de sonoră şi me- 
lodioasă. 

— Eşti însoţit de cineva, Hermadio, întrebă Lupulus. 
Îi simt căldura şi respiraţia. 

— Da, sînt cu un prieten. Un nou sclav al lui Apol- 
lodor. 

— Cum îl cheamă ? 

— Ariort. 

— Ariort ? Nume frumos, deşi ciudat. N-am să-l uit 
niciodată. Dar Eutyches — capadocianul, ce face ? 

— Abia a sosit cu stăpînul său din Ellada. 

Bătrînul își dezlipi spatele de balustradă, îşi potrivi 
tolul pe care şedea şi fără să întoarcă capul îl atinse cu 
mîna pe băiat. 

— Myro, scoate din traistă mărul acela frumos, ce 
mi l-a dăruit matrona Laetitia și dă-l lui Hermadio ! 

— Nu trebuie, cinstite Lupulus. 

— Nu refuza niciodată un dar oferit ţie de bună voie, 
oricît de mic ar fi. Știu că sînteți grăbiţi, o simt după 
bătaia inimilor voastre. Mergeţi sănătoși și nu mă uitaţi. 

— Vom veni curînd, să-i ghiceşti lui Ariort. 

— Vă aştept, dar nu întîrziaţi. Sînt bătrîn şi pot muri 
oricînd. Adeseori în vis mă cheamă sumbrul Orcus. Mer- 
geţi în pace! 

Rupînd mărul în două şi întinzîndu-i jumătatea, Her- 
madio îi depănă lui Ariort, ca şi lui Eutyches în ziua 
triumfului, povestea metoposcopului Lupulus. 


Printre vilele de la poalele colinei Ianiculum, cea a 
lui Apollodor era poate cea mai sobră ca înfăţişare. Era 

în stil campan străvechi, cu ziduri de cărămidă roşie, cu 
acoperișul de olane rotunde, cu pini şi chiparoşi ce-și clă- 
tinau crengile deasupra împrejmuirii. 

Hermadio își aranjă ţinuta ca şi lui Ariort și numai 
după aceea ridică și bătu cu ciocanul de bronz în poartă. 
Le deschise bătrînul portar care, recunoscîndu-l, le dădu 
drumul, zîmbindu-le la amîndoi cu bunătate. 

Intrarea de serviciu, prin care pătrunseră, rezervată 
domesticilor, dădea într-o grădină destul de mare, încon- 
jurată din trei părți de porticul peristilului. Aici, înăuntru 
totul era altfel — luminos şi rafinat. 

Pentru întîia oară în viață Ariort pătrundea într-o 
casă romană bogată. Rămase uluit. La ei, în Dacia, pînă 
şi cei mai bogaţi tarabosta, stăpîni peste vaste moşii, 
locuiau în case mici, grosolane şi sărăcăcioase, a căror 
înfrumusețare stătea în piei, velințe şi arme de tot felul. 
Zăpăcit și întrucîtva umilit, privea frumuseţile fără nu- 
măr și preț. Mai tîrziu avea să afle și să preţuiască la 
justa lor valoare toate aceste minunăţii; deocamdată le 
sorbea din ochi și se minuna. 

Hermadio, care era aici ca acasă, îl trase de mînă şi 
ocolind piscina de marmoră roză de Paros cu nimfe şi 
naiade de bronz scăldate în jeturi de apă, intră pe sub co- 
loanele peristilului decorat cu fresce și pavat cu mozaic 
fin. Din portic intrară în atriu vast cu altar la mijloc și 
traversîndu-l, bătu în ușa unui cubicul. Le deschise un 
sclav oacheș, frumos îmbrăcat. 

— Salve, Seraphis ! salută Hermadio. Ți-am adus un 
tovarăș nou — Ariort, dacul pe care ilustrul Apollodor 
l-a cumpărat la Luna. Fii bun şi vesteşte-l pe stăpîn că 
sîntem aici. 

Acest Seraphis nu părea simpatic și după ce-l cercetă 
pe Ariort cu o privire ironică și dispreţuitoare, săltîn- 
du-se pe virfuri căci nu era prea înalt, zise poruncitor : 

— Aşteptaţi aici! Mă duc să-l vestesc. 

— Nu ai înfățișare de sclav, zise încet Hermadio lui 
Ariort. Prea eşti falnic. Mîndria îţi strigă prin toţi porii. 
Fii mai umil, fă-te mai şters dacă poţi şi dacă vrei să 
reuşești în viaţa asta. Fă-o măcar de dragul dacilor tăi, 
pentru care te-ai rugat adineaori zeiţei Spes. 

— Voi încerca, prietene, pe cît îmi stă în putinţă, răs- 
punse Ariort fără să înceteze să admire comorile din 
jurul său. Fără să se priceapă cît de cît în artă, simţea 
cu bunul său simţ înnăscut, că totul în această casă este 
preţios. 

— Stăpînul vă așteaptă, zise Seraphis întorcîndu-se. 
Urmaţi-mă ! 

Casa era mult mai vastă decît părea din stradă. Tre- 
cură prin cîteva odăi şi coridoare lungi, cotiră în dreapta 
pe lingă tricliniu — odaie de ospeţe, şi printr-un mic 
vestibul pătrunseră în bibliotecă. 

Potrivită ca mărime, îmbrăcată în marmoră verzuie, 
străjuită de coloane-aplice încununate cu aurite capite- 
luri, biblioteca avea de jur împrejur o ieşitură-consolă şi 
nișe în ziduri, în care stăteau cutii cilindrice de piele şi 
scoarță de tei, cu șnururi de diferite culori și tăblițe 
explicative. Unele cutii erau deschise, lăsînd să se 
vadă „volumina“, sulurile de pergament ori de papyrus. 

Cufundat într-un jilţ comod, Apollodor scria ceva 
pe o masă rotundă, cu picioare de bronz arcuite. Zărin- 
du-i, maestrul se sculă fără grabă şi se apropie de ei, 
gest neobișnuit în relaţii cu sclavii, care demonstra că 
nu este robul prejudecăţilor. 

Îl privi un timp cu plăcere vădită pe Ariort și zise 
fără nici o emfază : 

— Va fi greu să fac din tine un sclav. 

Pe urmă adăugă în greceşte, adresîndu-se de astă 
dată lui Hermadio : 

— Oriunde va apărea acest voinic viteaz, îi va 
copleși pe toți. Nu mă simt stăpîn lingă el. 

— Tocmai îi spuneam, răspunse Hermadio, să fie 
mai docil, mai şters, așa cum se cuvine unui serv şi 
mi-a promis că se va strădui. Se vede treaba însă că are 
șira spinării prea ţearănă. 

— Nu e nevoie, tabularius. Am glumit amîndoi, doar 
nu am de gînd să fac din el un imbecil, nici nu am in- 
tenţia. Am mulţi dușmani; unii mă urăsc de moarte. 
Ariort o să-i înfricoşeze, o să-i ţină la distanţă. Va fi 
umbra mea, va fi Cerberul meu. Crezi că pot să am 
încredere în el? 

— Deplină, stăpîne. Te venerează şi te admiră ca 
pe nimeni altul. 

— Mă bucură, dar pentru asta va trebui să înveţe 
bine latinește ; altfel, cum mă voi înţelege cu el? 

Apoi, întorcîndu-se către Ariort, adăugă rar în la- 
tină : 

— Vrei să fii păzitorul meu, Ariort ? 

Dacul înţelese şi, înseninîndu-se, răspunse cu bucurie : 

— Da, stăpîne, vreau. 

Apollodor se întoarse la jilțul său și bătu din palme. 
Sclavul mic, oacheş apăru. 

— Seraphis, să-l duci pe acest serv la Enicius”, să-l 
scrie în familia domestica și să-i dea toată îngrijirea ne- 
cesară, Nu vreau să mă facă de rușine cînd mă va însoţi. 
Eutyches cum se simte ? 

— Prost, stăpîne. Toată noaptea l-au scuturat frigu- 
rile iar acum a aţipit. 

— Cînd se va trezi, anunţă-mă! Vreau să-l văd. 

Inainte de a ieși, Ariort aruncă o privire lui Hermadio. 
Era plină de îngrijorare. 

— Du-te Ariort, zise tabularius. Voi veni din cînd 
în cînd să te văd. 

Rămas singur într-o casă în care totul îi era străin 
și copleşitor de frumos, Ariort se simţi mic și neajutorat. 
Cu toate acestea, cînd își amintea ce întorsătură de 
necrezut luase soarta sa, inima îi cînta de bucurie. 

Administratorul Ericius era cel mai vechi sclav al 
casei şi mai-marele peste toți domesticii. Înalt, tăcut şi 
sever, îl cercetă încet şi cu băgare de seamă pe Ariort. 
Ii pipăi mîinile bătucite de muncă grea, îi privi unghiile 
tocite şi crăpate, îi scoase legătura murdară de pe ochi, 
îi ridică tunica şi-i privi atent spatele. Făcîndu-i apoi 
semn să-l urmeze, îl duse într-o cămară întunecoasă și-i 
alese dintr-un vraf un rînd de haine noi: o tunică de 
lînă, pantaloni pînă mai jos de genunchi, o manta cenu- 
şie cu glugă și niște coturni simpli din piele groasă; le 
făcu sul și dindu-i-le îl trimise cu un sclav la baie. 


* Sclavii aveau un singur nume, de obicei — poreclă. 
Ericius, în latină = arici. 

Ariort se simţi fericit și moleşit după ce sclavul-băieș 
îl frecă cu pămînţel, îl spălă cu apă fierbinte şi-l bătu cu 
șomoiogul de ienupăr. Stătu mult în apă, se lăfăi, îşi 
masă cu grijă muşchii, se şterse cu un prosop aspru. 
Sclavul nu-l zorea și avu timp să guste plăcerea pe care 
n-o mai avuse de atîta amar de timp. Își aminti de băile 
primitive din Dacia. Nu erau mai proaste ca această baie 
pentru sclavi. Căsuţele acelea mici, întocmite din bîrne 
groase de brad răspîndeau un miros puternic de rășină. 
După ce-și lepădau hainele într-o tindă strîmtă, intrau 
în încăperea încălzită, unde se aflau hîrdaie mari cu apă 
rece și caldă și pietre încinse în vatra ce duduia. Uitase 
unde se află și se lăsă în voia aducerilor aminte: „Bă- 
ieșul dac scotea cu un cleşte pietroiul înroșit în foc şi-l 
zvîrlea într-o putinică. Un nor de abur se rostogolea în 
sus, sîsîind, usturînd ochii, înăbușind, înecînd plămînii. 
Mirosul buruienilor  aromitoare se răspîndea în locul 
strîmt. Băieșul, cu labele ca de urs îl frămînta de-i tros- 
neau oasele. Alte pietre şi mai încinse se stingeau în apă 
rece. Aburul pătrundea pînă-n măduvă. Apuca o cofă de 
apă îngheţată şi și-o răsturna în cap. Se simţea întors 
pe dos, cu toate părticelele trupului înfiorate. Băieşul îi 
aducea apoi o ulcică de britos* rece, zurliu și pișcător, 
urîndu-i sănătate. Îl dădea pe gît şi fără să-i mai pese 
de frig, ieşea în tindă să se îmbrace. Oricît de mare ar 
îi fost oboseala după o vînătoare grea, oricît de apăsă- 
toare mahmureala după un chef smintit, după o astfel 
de baie se simţea ca un nou născut“. Şi acum se simţea 
bine, înviorat şi purificat, dar aici e altfel, mai cu dichis, 
odaie mare îmbrăcată cu lespezi, cadă adîncită, abur care 
iese din pereţi iar apa ţîșneşte din zid ca din izvor. 
Totuși nu e ca acolo, departe... 

Se îmbrăcă în haine noi şi se lăsă condus din nou la 
Ericius. Bătrînul uimit de schimbarea înfățișării noului 
sclav, îi întinse tăcut o legătură nouă pentru ochi, pe 
care o croise între timp. Îl încinse apoi cu o curea lată 
de care erau agăţate, în stînga — bursa, în dreapta — un 
pumnal lung în teacă. Îl întrebă apoi de nume, locul 


* Britos — berea la daci, geţi și traci. 

naşterii, îi măsură înălţimea şi toate acestea, împreună 
cu semnele trupești, le însemnă pe o tăbliță cerată. 

— Du-te de te arată stăpînului, îi zise, dar nu-l bătu 
pe spate cum îi era obiceiul. Prea era falnic şi maiestuos 
acest sclav. 


Trecu şi iarna. În noua sa funcţie, Ariort își urma 
stăpînul peste tot. Îl aştepta ore întregi, afară, lîngă lec- 
tică împreună cu Seraphis, care era anteambulo* — și 
nomenclator ** în același timp. Se împrietenise cu negri- 
ciosul şi-şi ţineau unul altuia de urit, în aşteptarea stă- 
pînului. Îl însoţise de mai multe ori pe Apollodor la Pa- 
latin, atunci cînd avea audienţe sau consilii la împărat. 
Acolo, în palatul magnific al cezarilor, sclavii stăteau 
la adăpost de intemperii sub un portic anume al lor, unde 
în zile friguroase ardeau mangaluri, iar între coloane se 
trăgeau perdele groase ca să nu bată vîntul și ploaia. 

Pentru Ariort, iarna romană era floare la ureche. Nin- 
sese numai de două ori şi neaua se topise înainte de a 
atinge solul. Prin Mărţişor, cînd în ţara sa depărtată bîn- 
tuie de obicei viscole cumplite şi ninsoarea groasă intră 
curajos în plin Prier, la Roma primăvara era în toi. 

Ariort îşi însoțea stăpînul la toate lucrările din împre- 
jurimile Romei și chiar la cele din afara ei, la săpăturile 
fundațiilor pentru noul apeduct, la terme, la trasarea 
canalului între Urbe și Ostia, la noul port, tot la Ostia, 
la Praeneste și Beneventum, peste tot unde geniul lui 
Apollodor proiecta mari lucrări, mai urgente sau de 
lungă durată. 

Nu fără murmur îi lăsase Eutyches cinstea de a-l 
însoţi pe stăpîn. La început umbla bosumflat, avu ieșiri 
de gelozie, dar treptat-trepiat se linişti, îmblînzit de cal- 
mul și bunăvoința lui Ariort. Stăpînul îl iubea ca și îna- 
inte, poate mai mult, dar Eutyches pășea în cel de-al pa- 
truzeci şi cincilea an al său şi suferea crunt de friguri. 
Citeodată, cînd boala îl mai slăbea, îl însoțea și el pe 


* Anteambulo = Sclavul care merge în față, care precede 
stăpînul la plimbare. 
** Nomenclator =  Sclavul însărcinat să spună stăpînului 


numele cetăţenilor. 

Apollodor și cu aceste ocazii se împăcă, ba se împrieteni 
chiar cu noul său concurent. 

În fiecare a patra zi, cînd de obicei Apollodor rămi- 
nea acasă, Hermadio: venea să-l înveţe carte pe Ariort. 
Se închideau în cubiculul strimt şi petreceau ctiîeva ore 
pline de încîntare. Învățătorul era fericit că avea cui să-i 
împărtășească ştiinţa sa, învăţăcelul — pentru că setea 
de cunoştinţe îi pîrjolea sufletul. După ce Hermadio pleca 
ori mai zăbovea cu Eutyches și Ericius la un pahar de 
vin, Ariort se tolănea în pat și la lumina feștilei citea 
din ce-i adusese dascălul, pînă ce oboseala unei zile 
lungi îi închidea ochii. 

Cu stăpînul său era deosebit de atent, mereu cu ochii 
la el, îi ghicea orice dorinţă. Ştia că Apollodor era urit 
și invidiat de mulţi dintre colegii săi și de unii demnitari 
de stat. Faptul că el apela numai la ajutorul celor mai 
buni realizatori și nu putea fi în nici un chip înduplecat 
să dea comenzi nulităţilor, îi făcu mulţi dușmani. 

Toate acestea erau cunoscute lui Ariort şi rolul său 
nu era deloc uşor. Adeseori, după o zi de veghe încor- 
dată, cădea doboriît de oboseală. 

El era acela care cerceta cu cea mai mare băgare de 
seamă totul și toate cîte erau în, legătură cu stăpînul său. 

Pe lingă cele învăţate de la Eutyches şi Seraphis, se 
adăugaseră și altele, descoperite de el însuși. Ager, isteţ, 
iute la gînd și faptă, se obișnui să nu-i scape nimic, nici 
cel mai neînsemnat semn. El era acela care cerceta strada 
înainte de ieşirea stăpînului, lectica înainte de a-l pofti 
să urce în ea, calul sau catirul înainte de a-l ajuta să 
încalece. El punea primul piciorul pe podişca aruncată 
peste un șanț, canal sau groapă de temelii. El cel dintii 
urca pe schele, foişoare și turnuri. Era mereu atent la 
scripeți și macarale, la tot felul de mașini și scule care 
ar fi putut să se defecteze tocmai atunci cînd stăpînul 
său se afla sau trecea pe sub ele. Şi stăpînul său nu putea 
să nu se afle, să nu treacă, să nu se urce, căci ochiul său 
atotcuprinzător, mintea sa atotinvăluitoare avea nevoie 
să cuprindă zările, să învăluie în întregime, şi sub un 
anumit unghi, perspectiva vastă a înfăptuirii, văzută şi 

verificată de ici, de colo, armonizată în ansamblul ei cu 
mediul înconjurător. 

Încrezător în păzitorul său, care-l scutea de siciiala 
obositoare a prudenței, Apollodor putea să-şi vadă de 
treabă în liniște. Şi avea ce face. Pe unde trecea, făcea 
sute de observaţii, dădea mii de sfaturi, privea în zeci 
de planuri, discuta cu nenumărați oameni. Nimic nu 
scăpa ochilor săi ageri, pînă și un cui bătut de un lem- 
nar, Săpătorii, zidarii, cioplitorii, timplarii, cărăușii, mă- 
surătorii, fierarii, cărămidarii, sculptorii îl stimau, dar 
îi ştiau şi de frică. O cohortă de arhitecţi și constructori, 
aleși pe sprinceană, îi cereau sfaturi și lămuriri ; zeci 
și zeci de ateliere, împrăștiate pe tot cuprinsul Romei, 
îi solicitau prezenţa. Energia și puterea de muncă ale 
acestui om deveniseră proverbiale. Mereu calm, atent și 
amabil, nu zăpăcea, nu înfricoşa pe nimeni, dimpotrivă, 
după cîteva vorbe schimbate cu el, omul se simțea măgu- 
lit, încurajat și se apuca de lucru cu mai mare rîvnă. 

Era asemenea unui împărat şi împărăția sa, care nu 
avea limite, era impărăţia Frumosului și Utilului. Însuşi 
Traian i-a spus o dată: 

„Ai grijă de sănătatea ta, Apollodor, căci fără tine 
nu voi reuşi să-mi văd visurile înfăptuite“. 

În patru luni, Ariort învățase o sumedenie de lucruri. 
Către începutul primăverii cunoștea Roma și împreju- 
rimile ca un adevărat roman, chiar mai bine, căci mulţi 
romani eu lunile nu-și părăseau cartierul, în care se afla 
toată lumea lor. Ocupaţia sa îl obliga de asemenea să 
cunoască o mulţime de oameni. Tot ce era mai bătător 
la ochi, mai ilustru, mai vestit, mai suspect i se întipă- 
rea în minte, cu numele, titlul. profesia, calităţile și ne- 
ajunsurile lor. Desigur, mai avea încă multe de învăţat și 
nu putea să aibă cunoștințele unui Eutyches ori Seraphis, 
sclavi care de mulţi ani își serveau stăpînul. 

Una din uimirile lui Ariort au fost femeile Romei. 
În scurta sa viaţă de barbar nu văzuse decit fetișcane 
rumene, zdravene și rușinoase, nu toate frumoase, de pe 
meleagurile ţării sale. Aya era o raritate. Apoi. în 
orașele provinciale prin care trecuse, văzuse femei ro- 
mane cu slujnicele lor, dar pe atunci amăritul rob nu 


127 


avea timp, nici chef să le soarbă din ochi. Ca la 
Roma, însă, nu văzuse nicăieri atîtea femei frumoase şi 
atrăgătoare la un loc. Îi plăceau; îi plăcuseră întotdea- 
una. Nu se fisticea sub privirile lor. Era un exemplar 
rar de bărbat, o știa şi nu-l mira cînd privirea femeilor, 
pînă şi a unora din societatea înaltă, zăboveau asupra 
lui. Adeseori băga de seamă că femeile cînd îl priveau 
îşi șopteau una alteia la ureche. Altele, mai simple, întil- 
nite pe drum, îi zîmbeau și rîdeau provocător. Acele 
cîteva „delicatae“, femei de serviciu din casa stăpinu- 
lui și care nu erau prea virtuoase, îl săgetau din priviri 
și i se adresau cu orice motiv. Hermadio îl sfătui să nu 
aibă de a face cu ele, ca să nu se pomenească îmbro- 
podit. 

Pe la sfîrşitul lui martie, însoţindu-l pe stăpînul său 
de la palat la Forul Roman, în dreptul fintînii Meta 
Sudans, înainte de a coti în Via Sacra, Seraphis, care 
deschidea calea, se întoarse către lectică și anunţă cu 
glasul său cîntat : 

— Prea cinstitul meşter Salubrius cu fiica sa. 

Urmărind mîna sclavului care arăta către circul Colos- 
seum, Apollodor zări printre trecători un om de vreo 
patruzeci de ani, oacheș, de statură potrivită, însoţit de o 
fată subţirică. 

— Trage la margine şi opreşte ! 

La semnul lui Seraphis, cei şase sclavi capadocieni 
mai făcură un pas lung, lăsînd jos lectica, fără s-o zdrun- 
cine. 

Ajutat de Ariort, Apollodor ieși de sub baldachin și-i 
făcu semn lui Salubrius care se apropia. 

— Ave, maestre ! Ai ieşit cu odrasla ta la plimbare ? 

— Ah, ilustre Apollodor, nu m-a slăbit pînă nu i-am 
cumpărat o pereche de sandale la modă. Am colindat tot 
Vicus Sandalarius de cîteva ori, în sus și în jos, pînă s-a 
hotărît. E dificil să ai copii. 

— Mai ales cînd sint atît de încîntători, rise Apollo- 
dor. 

— Întocmai, ilustre, şi cînd ai atita treabă acasă. 

— Bine zici, spuse arhitectul lăsînd fata și întorcîn- 
du-se către tatăl ei. — Cum merge cu statuile coman- 
date de augustul ? 

— Nu așa cum aş [i vrut, căci... 

Apollodor duse un deget la buze și luîndu-l de braţ, 
se îndepărtă, continuînd să discute încet. 

Ariort, care de obicei stătea în spatele stăpinului. se 
pomeni singur în fața unei copiliţe năltuţe, svelte, de o 
frăgezime rar întîlnită. Ochii mari, negri, îl învăluiră o 
clipă, cu o privire uimită, inocentă, apoi pleoapele cu 
gene lungi bătură ca aripile unui fluture de noapte, se 
lăsară, stingînd lumina. Stingherită, își frămîntă degetele 
subţiri ca nişte lujere de flori peste panglica cu care era 
legată cutia din scoarță de tei. 

Pentru întîiia oară rămase descumpănit. Privea pe 
furiș făptura din fața sa. Nu știa cu ce s-o asemene. 
Văzuse multe femei mîndre în ultima vreme, femei uimi- 
toare, ca niște zeițe, ale căror pieptănături pretenţioase, 
dresuri iscusite, bijuterii sclipitoare, haine prețioase, le 
pretăceau în adevărate opere de artă. Acum însă vedea 
o făptură firească ca însăşi natura, de o puritate nemai- 
întilnită. 

Fata îl mai privi o dată pe sub gene și se întoarse 
către tatăl ei. | 

Văzută din profil, părea şi mai încîntătoare. Părul 
ei negru, bogat, legat cu trei benzi aurii, se prelungea la 
spate cu un conci îngustat, din care scăpau, mișcate de 
adiere, cîteva șuvițe. Ariort n-ar fi putut să descrie tră- 
săturile acestui cap, purtat mîndru de un gît înalt și 
neted, ca de alabastru, dar el știa că e minunat și că-l îndu- 
ioșează. Trupul ei feciorelnic se topea, fără să-și piardă 
formele sculpturale, în pliurile tunicii albe, lungă pînă 
la glesne și a stolei vişinii, strînsă sub sînii mici de un 
cordon cu ciucuri. Era destul de cald și palla gălbuie, 
din lînă, îi atîrna pe umăr. 

Acum, cînd fata se uita în altă parte, el o dezmierda 
cu privirea, uitînd că un sclav nu are voie să fixeze în 
felul acesta insistent o femeie liberă, nici măcar atunci 
cînd aceasta i se adresează. Își aminti de această lege, 
ca și de altele de acest fel, numai după ce Seraphis îi 
dădu un ghiont între coaste și duse sugestiv două degete 
la ochi. Atunci se întoarse şi el pe jumătate, înspre par- 
tea unde vorbeau cei doi artiști, dar nu putu să se abţină 
să tragă cu coada ochiului către minunea de lingă el. 

9 — Fiul adopriv 


Fata neștiind ce să facă, atinse cu un deget ornamen- 
tația aurită a lecticei, apoi începu să balanseze cutia în 
mîna întinsă. Făcu apoi un pas către tatăl ei şi scăpă 
cutia jos. Aplecîndu-se ca s-o ridice, își încrucișă din nou 
privirea cu Ariort, care fu mai iute şi-i ridică cutia. 

Nimeni nu le mulțumea sclavilor ; ea, însă, fie că nu 
știa că este sclav, fie că încălcase această regulă, își 
mișcă buzele tăcut. Colţurile gurii mici, ca rodia, se săl- 
tară, săpînd două gropiţe pe obrajii împurpuraţi. 

Atras de mișcare, Salubrius îl privi sever pe Ariort și 
zise : 

— Viola, vin-aici, fetița tatii ! Cine e, întrebă apoi pe 
Apollodor ? 

— Noul meu sclav, Ariort. Gardianul meu credincios. 

— De ce neam e? 

— Este un dac, prizonier de război. 

Salubrius păru să ezite între două lucruri. Acest om 
vînjos, de statură mijlocie, cu părul scurt şi barbă nea- 
gră ca smoala, avea un fel foarte viu şi sugestiv de a se 
mișca şi de a gesticula. 

— [Ilustre Apollodor, robii daci pe care i-am ales 
pentru a-mi poza, sînt falnici, nimic de zis, dar fioroși 
şi ţepeni ca niște sperietori. Greu să scoţi expresie din 
ei. Acesta îmi pare mai viu, mai plastic. Nu vrei să 
mi-l împrumuţi sau să mi-l închiriezi pentru un timp? 

— Sint direct interesat, Salubrius. Vreau ca forul cel 
nou să fie ornat cu opere de artă și nu cu sperietori, 
cum zici tu. Dar nu pot să ţi-l dau acum. Eutyches, bătri- 
nul, este chinuit de friguri. Cînd îi va trece și va putea 
să mă însoţească, ţi-l împrumut pe Ariort. 

— Eşti generos, ilustre, îţi mulţumesc. Un singur lu- 
cru nu-mi place la dacul tău: nu seamănă de loc cu un 
sclav. 

Apollodor rîse cu poftă și zise tare ca să-l audă toţi: 

— Şi nu e de mirare, căci a fost „cineva“ în țara lui 
și e de viță mult mai veche decît a mea și a ta. Cred că 
tocmai de aceea ţi-a plăcut și sînt sigur că va fi un model 
ideal. 

Salubrius, pînă nu de mult, simplu cetăţean, de cu- 
rînd primit în tagma cavalerilor, tuși în palmă. Fata. 

auzind acestea se îmbujoră şi-l privi din nou, pe furiș, 
pe tînărul dac. 


Mater Matuta (zeiţa dimineţii), ce zori ai revăr- 
şsat! zise Eutyches ieșind pe poartă și cuprin- 
zind cerul cu privirea. 

Ariort îl urma tăcut și îngîndurat. 

De cîteva zile, capadocianul se simţea bine. Încă mai 
era tras la față, dar culoarea sîngelui îi reveni în obraji. 
După atitea accese de friguri palustre bucuria vieţii il 
cuprinse din nou. Totul îl încînta și vorbea mai mult 
decit îi era obiceiul. 

— Tocmai acum, zise el, cuprinzindu-l pe Ariort pe 
după umeri, cînd firea toată se reînnoiește, cînd nimeni 
nu mai vrea să stea în casă, tu, sărmane, vei fi închis 
în atelier ; vei sta nemișcat ca o stană de piatră ca să te 
cioplească tot din piatră. 

Ariort îi zîmbi dar nu răspunse. Pașii lor răsunau 
tare pe pietrele străzii încă pustie la acea oră. Doi vigili 
de noapte, obosiţi de veghe, trecură căscînd. 

— În schimb eu, în decada asta, voi fi zi de zi la 
palat. Pe Palatin aerul e sănătos ; să tot șezi, să te încăl- 
zești la soare, să tragi pe nări mireasma grădinilor. Cît 
va sta stăpînul în consilii, voi visa cu ochii deschiși sau 
voi moţăi dacă mă vor lăsa în pace. Acolo te întîlnești 
cu băieţi de viaţă. Mai stai la o vorbă, mai azvirli niște 
zaruri, mai... 

— Păzea ! zise scurt Ariort, îl apucă de mînă și-l 
trase lîngă zid. 

Se feriră tocmai la timp, căci, răsărind brusc de după 
colţ, un car tras de doi cai focoși îi depăși uruind, hîr- 
șindu-și asurzitor roțile de marginea urmelor săpate de 
atitea alte roţi în decursul anilor. Carul era mînat de un 
tînăr patrician. 

— Draco iubatus (balaur codat)! înjură Eutyches. 
Asta, pînă nu calcă măcar un cîine nu poate dormi liniș- 
tit. 

Trezit din gindurile lui, Ariortt întrebă : 

— Nu am băgat de seamă cine era. Îl cunoşti ? 

— Cum să nu. Era Rufus cel tînăr. Taică-său este cel 
mai dintr-o bucată cetățean roman ; cinstit, că poţi să 
joci cu el zaruri pe întuneric. De cînd lumea cei din 
familia Rufus au fost consuli, senatori, guvernatori. 
Acesta însă, mezinul familiei, este un neisprăvit, de rea 
credință ca fenicienii, nebun de legat şi desfrînatt, Pină 
la urmă taică-său îl va dezmoșteni. Dar, puţin îi pasă 
acestui catîr fără pereche. Își face de cap, pierde banii 
la joc, calcă oameni pe străzi, seduce fete frumoase, iar 
cind ele nu se lasă, le fură. 

Ariort tresări şi-l privi drept în ochi întrebător dar 
pînă la urmă nu zise nimic şi nici nu-i ceru lămuriri. 

Tot mergînd, Eutyches povestea. 

— O dată, cînd l-am așteptat pe stăpim în vestibu- 
lul odăilor împărătești, Rufus Junior ieși val-vîrtej de 
acolo. palid ca un incub, cu taică-său pe urmele lui. Bă- 
trînul, cu fața dogorîndu-i de ruşine, îl opri şi-i zise, 
destul de tare ca să-l pot auzi : „Ut sementem feceris, ita 
metes“ (cum vei semăna, aşa vei culege) şi-şi ridică mîna 
ca să-l lovească. Zărindu-ne însă pe noi, acei cîţiva sclavi, 
nu l-a mai pălmuit. Era atît de fioros bătrinul, că am 
șters-o de frică. Vila lor e de partea cealaltă a Tibrului, 
pe colina Coelius. Acum nu venea de acasă, ci de la vreo 
muiere sau de la vreo orgie. Împăratul îl rabdă și-l iartă 
numai din stimă pentru tatăl său și pentru fiul mai mare 
al acestuia, Caninius Rufus — poet care a scris versuri 
de laudă pentru victoriile repurtate în război. 

Ariort asculta gîndindu-se că nu de mult el însuși 
era un nebun înclinat către dezmăţ. „Pesemne, îşi zicea 
el, asta li se întîmplă unor tineri de prea mult bine. Nu 
i-ar strica lui Rufus să treacă prin şcoala Mizeriei“. 

Trecînd prin insula Tiberina, văzură la capătul podu- 
lui pe bătrînul ghicitor. Şedea în același loc, cu băiatul 
lîngă el. 

— Salve, Lupulus, Eutyches te salută! zise capado- 
cianul fără să-și încetinească pasul, dar Ariort îl apucă 
de mînă. 

— Stai puţin, prietene ! Simt nevoia să-mi ghicească. 

— Ce te-a apucat ? Vrei să întirzii ? 

— Cît voi întirzia ? Stăpînul nu i-a spus lui Salu- 
brius ziua și nici ora cînd mă voi înfățișa acestuia. 

Lupulus, înștiințat de Myro, le strigă : 

— Pe Quirinus, lupul cel sacru! Zăboviţi o clipă 
lîngă un bătrîn singuratic. Am auzit că Ariont vrea să-i 
ghicesc. Apropiaţi-vă ! 

— Nu mi-ai uitat numele ? întrebă dacul înseninat la 
chip. 

— În dauna văzului, mi s-a ascuţit auzul. El este 
văzul meu. Stai jos lîngă mine. 

Eutyches nu mai zise nimic. Se rezemă de balustrada 
podului, așteptind cu interes ce va urma. 

Lupulus își ridică unica mînă şi-şi plimbă degetele 
peste corpul lui Ariort, urcă către grumaz și gît, trecu 
prin părul mătăsos, cobori la bărbie, gură, zăbovi o clipă 
pe legătura de la ochi și se opri la frunte. Buricele dege- 
telor se plimbară ușor în sus și în jos, în stînga și în 
dreapta. 

Încordat şi neliniștit pînă acum, Ariort simţi cum 
pogoară liniștea în el. O vrajă caldă ca adierea vîntului 
Favonius, cel ce bate dinspre apus și potoleşte furtunile 
iernii, arzătoare și înmiresmată ca şuviţa de vin vechi ce 
se scurge prin gitlejul însetat, dulce şi mătăsoasă ca pie- 
lea fecioarei. 

Apoi, bătrinul îşi dădu capul pe spate, fixînd cerul 
cu găvanele ochilor scurşi și începu să spună vorbe ciu- 
date, scandîndu-le într-o duioasă şi tristă cantilenă. 


„Sunt verba et voces... 
Cantando, rumpitur maledictum. 
Fugite, terricula ! 

Arbor induit se in florem. 
Marmor maris in frontem. 

Quo ruis, phrenetica mens ? 
Litus arare ? 

In horam vivere ? 

Ad gloriam tuam ? 

Quo ruis, phrenetica mens ?% 
(Sînt vorbe şi voci... 
Descîntînd, se rupe blestemul. 
Fugiţi, sperietori ! 

Arborele se acoperă cu flori. 
Luciul mării pe frunte. 

Unde fugi, minte nestăpînită ? 
Să ari ţărmul ? 

Să-ţi trăieşti clipele ? 

Către gloria ta ? 

Unde fugi, minte nestăpînită ?) 


Ariort nu pricepu decît unele cuvinte. Sensul descîn- 
tecului nu ajunse la conștiința sa, dar i se păru că-și 
pierde voinţa și că-i şopteşte bătrînului răspunsuri cu 
gura închisă. Cînd bătrînul îi luă mîna, tresări ca trezit 
din vis. 

— Eşti trist și abătut, spunea Lupulus. întrebări 
grele îţi sfişie mintea. Sint multe. Dintre ele, una e a 
inimii, cealaltă a minţii ; amîndouă ca pîinea și apa fără 
de care nu poţi trăi. Faci bine așa cum faci, nu coti din 
drumul tău şi vei fi fericit. Te văd departe, dincolo de 
zări, colindînd uscatul și apele. Te văd liber ca pasărea, 
zburînd la cuibul mult riîvnit. Vechea răzbunare a mu- 
rit, căci nu mai ai de ce te răzbuna. Floarea din inima 
ta a vestejit, dar a cules-o un grădinar iscusit. O nouă 
floare, floarea florilor, răsare în sufletul tău, s-o îngri- 
jești cu gingășie. Stăpîneşte-ți furia către care ești încli- 
nat și ai răbdare! 

— Îţi mulțumesc cinstite Lupulus, că mi-ai redat 
curajul pe care l-am pierdut, zise Ariort şi scoțind din 
pungă un sesterţ i-l puse în palmă. 

— Nu, tinere, de la tine nu vreau plată. Eşti priete- 
nul lui Hermadio, iar acest om minunat mi-a plătit pen- 
tru voi toţi, o dată pentru totdeauna. 

Ariort puse moneda jos şi sculindu-se se îndepărtă. 
Myro ridică moneda pe furiș și şi-o puse în sîn. Bătri- 
nul ghicitor tresări și bijbiind apucă mîna băiatului. 

— Fiinţă încăpățînată ce ești, zise cu dojană, să dai 
moneda ce ai ascuns-o primului sclav bătrîn care va trece 
pe aici. De cînd tot încerc să te dezvăţ de nărav și nu 
reuşesc. Myro, puer, ţi-am spus de atîtea ori să ai încre- 
dere în mine. Ţi-am spus să-l cauţi pe Hermadio, îndată 
ce voi muri. De păcălit nu mă poţi păcăli, căci am auzul 
prea fin, dar inima știi să mi-o sfişii. 

Myro, sincer mișcat, începu să plîngă. Aplecîndu-se, 
sărută mîna bătrînului și-i ceru iertare. Lupulus îl trase 
către el şi-l sărută pe obrajii săraţi de lacrimi. 


Atelierul lui Salubrius se afla în cartierul Alta Se- 
mita *, pe Quirinal, nu departe de Subura” deocheată, 
cu viaţa ei ca pe jăratic; nu departe nici de șantierul 
forului lui Traian. 

După ce Eutyches vorbi cu paznicul și se duse într-ale 
lui, Ariort fu introdus în, atelier. Era devreme, nici 
maestrul nici ajutoarele lui nu veniseră încă. 

Rămas singur privi în jur. Încăperea era mare, înaltă, 
luminată de sus prin două deschizături acoperite cu pînză 
albă şi dintr-o parte de ferestre mari ce dădeau în gră- 
dină. Mai văzuse, însoțindu-l pe Apollodor, cîteva ate- 
liere de artiști, așa că nu era o noutate pentru el. Totuși, 
acesta era mai acătării. Operele de artă începute şi ter- 
minate erau mai frumoase, mai impunătoare. Aici nu 
erau, ca în alte părți, nici socluri şi capiteluri, nici frize 
și borduri, ci numai capete, busturi, figuri de oameni 
sau zei, lucrate măiestrit și fin, nu dintr-o piatră oare- 
care, ci din marmore scumpe. Se înfioră recunoscînd 
marmora de Luna, la care asudase atît, la a cărei albeaţă 
îi lăcrimaseră ochii, pentru care spatele îi fusese sfişiat 
de bici. 

Recunoscu în cîteva sculpturi, aproape terminate, pe 
dacii săi dragi. Nu erau chiar așa cum îi cunoștea. Erau 
mai mari, mai falnici, mai încruntaţi ; stăteau ţepeni, cu 
mîinile legate la încheieturi și capetele lăsate în piept. 


* Alta Semita = Poteca înaltă. 
* Subura = Foc mocnit. Verbul suburo-ere înseamnă — a 
arde uşor pe dedesubt. 

Priveliştea mizeriei lor îi răvăşi simţurile și așa răvă- 
șite. Le întoarse spatele şi privi către alte sculpturi, mai 
puţin triste. 

Sculptorul părea să fie un mare meșter, atit de vii 
erau chipurile statuilor de bărbați şi femei înșiruite 
de-a lungul pereţilor, pe rafturi solide. Unele lucrări 
erau de abia modelate în pămînt, acoperite cu pînză udă, 
altele erau turnate în bronz de curînd, necurătate cu 
pila şi nelustruite. Într-un colţ umbrit zări un cap de 
femeie. Se apropie și privindu-l mai de aproape, inima îi 
zvîcni, 

„Leită Aya, şopti el. Este chipul ei. oare? O, Zalmo- 
xis, tocmai la ea m-am gîndit cel mai puţin în ultima 
vreme. Aya! Prietenă din copilărie. Dacă acesta este 
chipul tău, înseamnă că ai trecut pe aici, ai stat pe acest 
scaun“. 

Trecu sfios vîrful degetelor peste ovalul feţei, odini- 
oară atît de dragă, peste părul acela bogat, atirnindu-i 
într-un conci greu pe grumaz, peste gîtul acela mîndru, 
plinuţ, de zeiţă elenă. Pieptul ei însă era învăluit în pli- 
uri străine hainelor în care era obişnuit s-o vadă și 
purta un colier roman. 

„Ce mică e lumea, îşi zise. O fi Axa, sau altcineva 
asemănătoare ?“, 

Se uita la ea cu privirea împăienjenită. Amintirile îl 
copleșeau. Erau însă amintiri molcome, pline de pace. Se 
mira el însuși de liniştea sa. Ochii nu i-au săgetat, pum- 
nii nu s-au încleştat, furia nu l-a cuprins. De ce ? 

„Omul se împacă cu toate“ îi spunea cîndva Andena 
cel voios. 

„Omul nu poate să sufere la nesfirşit; suferinţa se 
tocește ca şi fericirea“ zicea celălalt tovarăș de suferinţă 
— Sola. 

„Pe unde or fi prietenii mei dragi? Ar trebui să-i 
caut. Oare nu m-am convins acum cîteva clipe că lumea 
e mică 2%. 

Oftă şi-şi întoarse privirea de la aceea pe care cre- 
zuse că o iubeşte, pe care voia s-o ia de soție. Nu simțea 
nici o remușcare, nu se mai mistuia în focul năpraznie 
al geloziei. Dădu din umeri și privi în grădină. 

„Aya a ales ca soţ un roman, dar eu, oare, nu sînt 
acum tot un roman ? Orașul acesta magnific, oamenii har- 
nici, meşterii iscusiţi, prietenii mei buni, stăpînul meu 
nou, oare nu-mi sînt dragi ? Aș fi mincinos să neg acest 
fapt, mai ales că oamenii aceştia, cu care am de a face, 
sînt de toate neamurile pămîntului. Stăpînul este sirian 
grecizat, Eutyches — capadocian, Seraphis — grec, Her- 
madio — pe jumătate dac, Salubrius sculptorul, am aflat 
de la Eutyches, este dalmaţian. Pînă şi Traian e spaniol. 
Sînt toţi uniţi cu fire invizibile dar foarte tari. 

Privind magnoliile şi mirţii înfloriţi, iedera ce se lipea 
drăgăstos de stulpinele chiparoşilor, ascultind freamătul 
pinilor care străjuiau zidul din fundul grădinii, Ariort 
zîmbi ciudat, nici vesel, nici trist. 

„Pierd legătura cu trecutul. Acum, cînd îi văd chipul 
peste tot, chipul ei neasemuit, am uitat pînă și jurămîn- 
tul sfint de a-i scoate din robie pe fraţii mei de neam. 
Nu am dreptul să mă bucur de zarul bun ce mi l-a arun- 
cat soarta, atita timp cît ei suferă cumplit. Şi, totuşi... 
Chipul Violei mă urmăreşte, îmi înlocuiește amintirile. 
Acum toate curg de acolo, de la colţul de stradă unde am 
întilnit-o ; curg ca dintr-un izvor cu apă neîncepută. Mă 
aflu în casa ei. Trebuie să fie pe aici pe undeva, foarte 
aproape și totuși, ca s-o văd, ca să mi-o închipui, mă 
întorc într-acolo, la izvorul amintirii, unde am văzut-o 
întiia oară“. 

Auzi pași pe undeva în casă şi se întoarse cu fața 
către ușă. Un dac de marmoră îl privea de sus, neguros 
şi parcă cu dojană. În lumina caldă strecurată prin ţesă- 
tura din plafon, i se păru că e viu și încearcă să-şi rupă 
legăturile. Făcu un pas, puse mîna pe miinile-i încruci- 
șate și-i zise încet : 

— Nu v-am uitat, fraţilor. O să [ac tot ce-mi stă în 
putinţă ca să fiţi liberi și să vă întoarceţi acasă. Sînt mic 
şi neînsemnat, dar dîrzenia mea e mare. Jur pe numele 
siînt al lui Zalmoxis că mă voi lupta ! 

Uşa se deschise şi în prag apăru Salubrius însoţit de 
doi meșteri. Ariort se înclină respectuos. 

— Ai venit ! zise maestrul în treacăt, fără să se mire. 

— Foarte bine. Spune-i ilustrului tău stăpîn că-i mul- 
ţumesc că s-a ţinut de cuvînt. 

Apoi, toți trei își puseră șorțurile de piele și tichiile 
de pînză albă. 

— Ştii latinește, nu-i așa? întrebă Salubrius. 

— Învăţ carte, dar încă nu ştiu tot. 

Meşterii au riîs. 

— Vrei să devii un „servus eruditus“ ? 

— De ce nu, maestre ? 

— Asta e bine, deşi mai degrabă arăţi ca un oștean. 

— Am citit, nu de mult, că oștenii voştri sînt oameni 
învăţaţi. 

— Oh, rise din nou Salubrius. Numai cei mari, con- 
ducătorii ; centurionii abia dacă ştiu să citească, iar osta- 
şii de rînd nici atit. 

Ariort nu mai zise nimic. Trebuia cu orice preţ să fie 
cuviincios aşa cum i se cuvine unui sclav, mai ales faţă 
de acela care era tatăl „ei“. 

Se apropiară toţi trei de el. 

— Ei, eruditule, scoalte-ţi tunica, să vedem cum ești 
făcut. Urcă pe acest podium. 

Ariort se dezbrăcă. Toţi trei deveniră gravi şi se 
traseră înapoi, privindu-l. 

— Oho ! făcu unul. 

— Splendidus ! adăugă altul. 

Salubrius, care nu spuse încă nimic, se apropie și-și 
trecu degetele de la gît către mușchiul pieptului. Pe 
urmă, urmărind linia șoldului şi a coapsei, zise cu gravi- 
tate : 

— Ad unguem factus homo (om desăvirşit)* 

Întorcîndu-se către ceilalți, adăugă : 

— Pielea aurie, părul de aur, proporţiile perfecte. Nu 
e păros ca meridionalii noștri. Îmbracă-te... am uitat 
cum îţi zice ? 

— Ariort. 

— Stai! Pune-ţi haine de dac. Alege ce ţi se potri- 
veşte, acolo în colț. 


* Literalmente : „Om făcut la unghie“. Statuarii antici încercau 
cu unghia netezimea statuii. 

Erau haine făcute la Roma, după chipul celor adevă- 
rate, totuşi, Ariort le puse cu stringere de inimă. 

— De ce ţi-ai pus pileus pe cap? întrebă Salubrius. 
Ştiu că nu eşti un simplu comat (pletos), dar asta n-are 
nici o însemnătate și păcat să-ţi acoperi părul. Noi ur- 
mărim frumosul. Sophroninus, leagă-i mîinile, să nu uite 
că e sclav ! Să stai așa, dacule, pînă facem cîteva schiţe. 
Miine vom pregăti totul, ca să te modelăm din pămînt. 
Cînd vei amorţi, spune şi vom întrerupe lucrul. Stai 
liber, nu te crispa ! 

Se așezară toţi trei în faţa lui, cu foi de papyrus prinse 
de tăblițe. Mîinile lor iscusite mișcară ușor stylurile de 
plumb, mîngîind foile. Îl învăluiră cu privirile lor agere, 
înflăcărate. 

Ariort stătea uşor şi nemișcat ca un pîndar în război. 
Privea spre grădina scăldată în lumină. De atita privit 
i se părea că statuile încep să se miște printre flori și 
tufe. Tresărea uşor, iscodind, doar-doar o va vedea pe 
aceea care era mai frumoasă decit toate statuile din 
lume. 


raian se sculă de pe jilțul său. Părea obosit. Consi- 

„lierii se ridicară şi ei. 

— Stati, vă rog, zise împăratul amabil. Nu am termi- 
nat încă. Am vrut să mă destind puţin. 

Se apropie de fereastra mare ce dădea înspre hipo- 
drom. Jos, pe pista aurită de soare, alergau carele celor 
care se exersau în vederea spectacolului anunţat peste o 
decadă. De la înălţimea aceea păreau inofensive jucării 
de diferite culori. Tensiunea, emoția și efortul oameni- 
lor și al cailor nu puteau fi ghicite de la distanţă. Părea 
un joc zglobiu. Din cînd în cînd, adierea vîntului aducea 
cîte un strigăt slab, iar atunci cînd se aflau în punctul 
cel mai apropiat de palat — tropotul cailor şi uruitul 
roţilor. 

Traian îşi trecu mina peste frunte şi se întoarse cu 
faţa către masa ovală în jurul căreia ședeau sfetnicii săi. 
Îi privi discret, pe rînd, supunîndu-i parcă unui examen 
tăcut. 

„Nepos — pretorul ideal, sever, cinstit, neînduplecat. 
Fabius şi Quadratus, foști consuli, oameni de nădejde, 
dar prea bătrîni. Rufus, singurul guvernator de care nu 
s-a plins nimeni, niciodată. L-am rechemat acum un an 
din Pannonia și trebuie să-l trimit să pună ordine în 
Syria. Appius, Cerealis, Romanus, senatori vechi, teme- 
lia Senatului. Mauricus, Rufinus, persecutați de Domițian, 
își depun tot entuziasmul şi ideile lor umaniste pentru 
binele imperiului. Hadrian, ruda mea prin alianţă, eru- 
dit, cumpătat, dar cu apucături ciudate. Plinius Secun- 
dus, prieten drag, savant fără pereche. Alt prieten — 
Apollodor, artist genial. Sura... Licinius... prefectul, 
pe ai cărui umeri apasă sarcina grea a siguranţei și ordi- 
nii publice. Sura, prietenul cel mai drag. O fi adevărat 
ce mi s-a șoptit despre tine? Tocmai tu? Nu, nu se 
poate ! Ar fi monstruos s-o cred. Ochii aceștia nu știu să 
mintă. O, zei, luminaţi-mă! Pe Minerva, nu sînt nici 
Nero, nici Domițian !“. 

— Iluştri consilieri, zise tare fără să-și trădeze zbu- 
ciumul gîndurilor, să recapitulăm : vom depune Senatu- 
lui spre ratificare proiectul legii „peculatum“ care o va 
completa pe aceea de „furtum“, amplificîndu-i sensul de 
furt din averea statului. Cer sancţionarea infractorilor 
prin interzicerea focului şi apei și confiscarea averii. 

— Opoziția va fi puternică, auguste, zise Nepos. 

— Îmi închipui, dar altfel nu se poate. Nu admit ca 
un singur om, oricît ar fi el de ilustru, să sărăcească o 
provincie întreagă. Pentru acest scop veţi propune insti- 
tuirea controlului de stat. Corpul curatorilor trebuie înfi- 
inţat. Exemplul nefast al lui Priscus, pedepsit acum un 
an nu i-a oprit pe alți demnitari să-l urmeze în ne- 
cinste. Omul care a nesocotit toate avertismentele, pînă 
şi pe ale mele, trebuie pedepsit. Trecem la un alt punct. 
Aveţi în fața voastră o listă cu toţi demnitarii care s-au 
îmbogăţit în serviciul statului și au făcut promisiuni de 
a înfrumuseţa Roma şi alte orașe cu edificii, temple şi 

monumente. Nici unul nu s-a ţinut de cuvînt și vor fi 
obligaţi prin lege s-o facă, ei sau copiii lor. Se va întocmi 
de asemenea o lege prin care modestia și bună-cuviinţa 
tineretului nostru nobiliar să devină obligație. Cu asta am 
încheiat..Iluștri consilieri, nu vă mai rețin căci aveţi tre- 
buri, pînă peste cap. Hadrian, Plinius rămineți ! Ne vom 
delecta ochii cu proiectele lui Apollodor. 

Chipul lui Licinius Sura exprima regret şi reproş. Cu 
toată copleşitoarea sa activitate nu se grăbea niciodată 
să plece de lingă augustul său prieten. Spera să rămînă 
şi el. 

Traian, urmărindu-i trăsăturile, în timp ce acela îl 
saluta, îl opri cu un gest. 

— Licinius ! 

— Poruncă, auguste ? 

— Ce faci în seara aceasta, vali ? 

— Nimic deosebit. 

— Ce-ar fi să viu la tine ? Să fim numai noi. 

— O-o-o! făcu Sura, împreunîndu-şi mîinile. Voi fi 
nespus de fericit. 

— Atunci pe seară, Licinius. Trimite-mi lectica ta ! 

Au rămas numai patru. Arhitectul își desfășura pla- 
nurile pe masă. 

— Hadrian, zise Traian întinzîndu-i un sul. — Pînă 
una-alta, citește împreună cu Plinius această epistolă. 

Rămase nemișcat în jilţul său, urmărind expresia 
iețelor lor. Conţinutul scrisorii i se întipărise cu litere de 
foc în minte : 

Augusto imperatori salutem plurissimam ! 

„Plin de îngrijorare pentru nepreţuita ta sănătate și 
viaţă, eu, umilul și multiubitorul tău supus, te anunţ pe 
această cale că Lucius Licinius Sura, prefectul pretorie- 
nilor din Urbe, ţi-a pus de mult gînd rău şi conspiră 
împotriva ta. Infamul aşteaptă doar clipa potrivită, căci, 
deși are adunaţi în jurul său destui dușmani de-ai tăi, 
se teme de mînia poporului. Ştiu că tu, în marea ta bună- 
tate faţă de supuși, nu iei în seamă scrisorile nesemnate, 
totuşi din teamă pentru familia mea nu pot s-o iscălesc. 
Nu-mi rămîne decît să vărs lacrimile neputinței și să 

strig laolaltă cu toţi acei care te iubesc: O, Cesar, cui îi 
dăruieşti tu florile prieteniei tale ?“. 

Chipul măsliniu al lui Hadrian se învineţi. Plinius, de 
obicei palid, se făcu galben. Apollodor îi privea plin de 
îngrijorare. 

— Ce aveţi de spus ? îi întrebă împăratul calm. 

— Sancte Deus! exclamă Hadrian, frămîntîndu-și 
barba. — Căile destinului sînt de nepătruns. Adineaori, 
cînd i-ai spus că vrei să petreci o seară cu el, părea feri- 
cit... vreau să zic — sincer fericit. 

— Îl crezi prefăcut ? 

— Pînă acum nu l-am crezut ca atare, dar... 

— Dar? 

— Păzeşte-te, auguste ! Arestează-l îndată, pe urmă 
se va lămuri. 

Traian îl privi ciudat. Cuta între sprîncene i se adinci. 

— Ai vrea să devin peste noapte un nou Domițian ? 
Nici el n-a fost crud şi bănuitor la început. 

— Îmi permit să te contrazic, auguste, interveni Pli- 
nius. — L-am cunoscut prea bine pe Domițian. Este ade- 
vărat că a devenit bănuitor mai tirziu, dar crud a fost 
din copilărie, ceea ce nu se poate spune despre tine. 

— Şi ai vrea să fiu'suspicios, Plinius ? 

— Nu știu ce să spun. Vestea m-a zdrobit. 

— Tu ce ai face în locul meu ? 

— Eu nu pot să fiu în locul tău, dar îndrăznesc, să-ţi 
dau un sfat. Nu te duce la Sura. Amînă și urmărește-l. 

— Bine Plinius, mă voi gîndi. Arăţi prost; du-te și 
odihnește-te. 

— Permite-mi să rămîn. 

— Rămii! Privind  minunăţiile lui Apollodor, să 
uităm această scrisoare anonimă. Nu este nici prima, nici 
ultima, după cum autorul ei nu este nici primul nici ulti- 
mul dușman al lui Sura, al meu, al vostru. Scorpii, șerpi 
şi viermi mișună peste tot; se nasc mereu din miasmele 
vieţii. 

Peste un timp, înclinați asupra planurilor și desene- 
lor, păreau să fi uitat cu desăvîrşire de umbra fără somn 
a veşnic rătăcitoarei calomnii. 

— Dar asta ce este ? întrebă Traian. 

— Este schița coloanei ce am imaginat-o pentru a 
marca locul cel mai înalt al şeii dintre colinele Capito- 
liului și Quirinalului, mărturia veșnică a efortului colo- 
sal, depus la construirea forului tău, auguste. Va avea 
o sută de picioare înălțime. 

— Interesant. Îmi place ideea. Să-i zicem atunci — 
Columna Centenaria. Eşti isteţ, Apollodor. Cînd mi-ai 
arătat prima dată planurile, mi s-a părut că în ansamblul 
forului, aici rămîne un loc gol, nejustificat. 

— Da, auguste. Fără să spui o vorbă ai bătut atunci 
cu degetul locul acesta. Ți-am ghicit gîndul. 

Încîntat, Traian îi puse mîna pe umăr. 

— Şi eu ţi-am citit gîndul, doar te cunosc de atîta 
timp. Vrei să mă rogi ceva și nu îndrăznești, de aceea 
te tragi mereu de lobul urechii, nu-i așa ? Poate crezi că 
momentul nu este bine ales ? 

— Așa este, auguste, răspunse arhitectul încurcat, 

— Este vorba de ceva personal? întrebă din nou 
Traian, aruncînd o privire fugară către ceilalți doi. 

— O, nu, auguste ! protestă Apollodor. 

— Atunci, spune ! 

— Auguste, sclavii daci au dus la bun sfîrșit săpă- 
tura uriașă. Nici unul din ei nu mi-e de folos de acum 
înainte. I-am observat, i-am auzit, sînt oameni sfîrșiţi, 
puși să sufere cumplit numai că au îndrăznit să-și apere 
ţara cu mai multă dirzenie ca oricare alt popor. 

— Nu pricep încotro bate pledoaria ta ? întrebă Tra- 
ian cu uimire. Crezi că nu le vom găsi întrebuințare? 
Avem atîtea de făcut. 

— Auguste, insistă Apollodorcu glasul sugrumat, nici 
un popor nu este legat de ţara lui ca dacii. Și în Dacia 
este mult de făcut; acolo sub cerul lor, ar munci cu o 
rivnă înzecită. 

Traian nu răspunse îndată. Cuta dintre sprîncene i se 
adinci din nou. Apollodor îl urmărea cu răsuflarea tăiată 
și își pierdea speranţa. Cu riscul de a-l supăra pe împă- 
rat, își înclinase urechea către rugăminţile insistente ale 
lui Ariort și Hermadio. 

„În ce necaz m-au băgat, se gindi el cu ciudă. Ce am 
eu cu dacii lor ? Oare nu am ce face, pentru ce pleda ?“ 

— Să-l întrebăm pe Plinius, ce părere are în chestiu- 
nea aceasta ? zise în sfîrșit Traian și în glasul său se 
simţea o notă de iritare încordată. 

— Auguste, nimic din ce-i omenesc nu mi-e străin. 
Sint de părere că dacii și-au răscumpărat cu vîrf și în- 
desat cutezanţa. Au fost umiliţi la triumful tău, au plătit 
cu averile lor cheltuielile de război, cu sîngele lor văr- 
sat în arene, sîngele romanilor căzuți în lupte, cu su- 
doare şi muncă dură, chinurile prizonierilor romani. 
Mărinimia ta proverbială te-a făcut iubit de poporul nos- 
tru. Ce ar fi să te faci iubit și de poporul dac învins? 
Ar fi, poate, cea mai frumoasă perlă din diadema ta. 

— Oh, avocatule cu limbă dulce! Vorbele tale sînt 
în stare să mişte munţii din loc. Să ştii, însă, inima unui 
cezar nu-i aparţine ; el nu are voie să și-o înmoaie după 
propriul său plac. Hadrian, dar tu ce părere ai ? 

Hadrian era un filozof pacifist şi nu mai avea nimic 
cu dacii. Odată socotelile încheiate, era înclinat către 
mărinimie. Pe lîngă asta, nu punea mare preţ pe munca 
silnică. Pe moșiile sale sclavii mai mult furau și risipeau 
decît agoniseau pentru stăpin. Era și el de părere că 
dacii, la ei în ţară, ar aduce mult mai real folos, dar... 
nu-l putea suferi pe Apollodor. Era gelos pe acest geniu 
înnăscut, nu făcut. Se credea și el un mare artist, seri- 
itor şi filozof, de aceea îl invidia pe Apollodor. Nu-l 
ura, n-avea pentru ce, dar nu-l putea suferi. „Cînd nu 
poţi suferi un om, nu poţi nici în ruptul capului să-i dai 
dreptate“, gîndea el, şi liniștit de această maximă dubi- 
oasă, răspunse : 

— Nu văd pentru ce dacii ar trebui eliberaţi ? Oare 
ei ar fi procedat la fel, dacă ar fi învins? 

Traian îl cunoștea prea bine. Simţea că nu e sincer, 
de aceea lăsase întrebarea lui fără răspuns. 

— Aveţi, sau nu, dreptate, asta se va vedea în viitor. 
Deocamdată nu am de gînd să iau măsuri pripite. Poate 
cîndva... pînă atunci am planurile mele în ce privește 
dacii. Vă las speranţa, ca să nu vă dezamăgesc. 

— Îţi mulţumesc, auguste! exclamă Apollodor. îţi 
mulțumesc din partea dacilor, pentru speranţă. 

— Bine, bine, zise Traian mişcat, bătindu-l priete- 
neşte pe spate. Va să zică înălțăm Columna Centenaria ? 
Este zveltă şi armonios concepută. Să nu uiţi, însă, să 
gravezi pe soclu, rostul ei de jalon de nivel. Îmi place, 
îmi place ! 


D e multe ori trecuse Ariort pragul atelierului lui 
Salubrius și de fiece dată, intrînd, ori ieşind, spera s-o 
zărească măcar, pentru o clipă, măcar de la distanţă, pe 
Viola. Poziînd ceasuri în şir, iscodea grădina cu privirea, 
doar-doar o va vedea. Dar, fie că fata nu avea voie să se 
plimbe în faţa ferestrelor atelierului, fie că era plecată 
din Roma, el nu-i simţi prezenţa în nici un fel. 

Asculta încordat ce vorbesc meșterii între ei, nădăj- 
duind că vor pomeni de ea măcar în treacăt, dar printre 
obișnuitele lor discuţii despre artă și meserie, printre 
glume, întîmplări şi noutăţi, nu se strecură nici un cuvint 
despre aceea care îi copleşise toate gîndurile. Se mira el 
însuși cu cîtă tenacitate chipul fetei i se strecoară în 
simţiri, cu cîtă încăpăţinare i se așază în faţă, astupind 
şi dînd de o parte toate celelalte lucruri. 

Citeodată, subjugat de imaginea Violei, aşa cum i se 
întipărise în minte acolo, în stradă, se pomenea trezit 
de glasul meşterului, al aceluia care i-a dat viaţă. Se 
simţea atunci ca un hoț prins asupra faptului. 

— Întoarce-te niţel către stînga, servule ! zicea auto- 
rul celei mai frumoase opere de artă din lume. i 

Atunci, tresărind, Ariont îşi dădea seama cu durere ce 
prăpastie se cască între el şi aceea care-l cucerise. De 
bună seamă, nimeni nu putea interzice unui sclav să 
viseze la ceea ce nu i se cuvine, mai ales că sclavii 
viscază tăciînd şi fără speranţă. Dar, fie că Ariort nu-și 
însușise de ajuns legile care guvernau lumea, fie că firea 
sa mândră și îndărătnică se împotrivea acestor legi. el nu 
se dădea bătut. 

10 — Fiul adoptiv 


Veni luna mai. Valuri de căldură năvăleau de afară. 
Meşterii, dar mai ales Salubrius care era mai în vîrstă, 
lucrau încet, toropiţi de zăpușeală. Numai Ariort, cu vi- 
goarea și rezistenţa lui, suporta ușor și nu părea nici- 
odată vlăguit. 

În cea de a zecea zi, Salubrius termina modelajul iar 
Sophroninus ciocănea la un bust de marmoră. Pe la 
prînzișor, al treilea meșter — Vesper, năvăli în atelier, 
venind din oraș. 

— Ce-mi daţi ca să vă spun o noutate ? 

— O cană de apă, ca să-ţi treacă fierbinţeala, bolbo- 
rosi Salubrius. 

— Dacă o îndoi cu vin, altfel nu v-o spun. Tot ora- 
şul zumzăie ca un stup. 

— Me Hercle, baccabunde! (Pe Hercule, vagabon- 
dule) se răsti Salubrius trezit din toropeală. — După ce 
ai pierdut toată dimineaţa cu o treabă de nimic, mai în- 
cerci să mă afumi cu scorneli de prin taberne ? 

— Aş! Cui îi arde pe o vreme ca asta să stea sub 
bolțile afumate, să strănute de mirosul vinului acrit și al 
usturoiului ? Am zăbovit în Forum, unde lumea adunată 
vorbea ca scoasă din minţi. 

— Dar ce s-a întîmplat, Vesper ? Ia ulciorul acela cu 
vin și drege-ţi vocea. 

— Așa mai merge. Lumea zice, din sursă sigură, că 
împăratul a primit o scrisoare nesemnată prin care i se 
aduce la cunoștință că prefectul Sura conspiră împotriva 
lui. 

— Licinius Sura ? strigă Salubrius sărind în sus. N-aș 
crede-o nici în ruptul capului. 

— Ai răbdare, maestre ! răspunse Vesper ştergîndu-și 
gura. Traian o arătă lui Hadrian şi acela l-a sfătuit să-l 
aresteze imediat pe prefect. O arătă lui Plinius și ăsta îl 
sfătui să se păzească şi să-l supravegheze pe Sura. Apollo- 
dor, protectorul nostru, a fost de față. Ce credeţi că face 
împăratul ? 

— Spune o dată, imbecilule ! 

— Acușşi ai să-ți iei complimentul înapoi, maestre. 
Impăratul se duce singur, fără escortă la Sura şi petrece 
cu el o noapte întreagă. 

— Vai de mine! De ce a făcut-o 

— De ce? Pentru că îl socoate cel mai bun prieten 
de-al său şi n-a crezut un cuvînt din fiţuica aceea mur- 
dară. M-am întîlnit în Forum cu Hermadio-tabularius şi 
acela mi-a povestit de-a fir a păr. Nu numai că s-a dus, 
dar a făcut şi baie, s-a bărbierit și după ce s-au ospătat 
în tricliniu, a scos scrisoarea și i-a arătat-o. 

— Lui Licinius Sura ? Şi ce a spus acesta ? 

— Da, lui. Prefectul cică l-a întrebat: „Şi ai venit 
totuși ?% Atât şi nimic mai mult. Cînd Traian l-a întrebat 
cine ar fi putut să scrie o astfel de calomnie, i-a răspuns : 
„Unul care ne urăște pe amîndoi !“ 

— Ce răspuns înțelept. Cine ar fi putut să creadă în 
asemenea scorniri ? Doar sînt fraţi de sînge și și-au sal- 
vat vieţile unul altuia în războiul germanic. Și ce a mai 
urmat ? 

— Împăratul s-a reîntors în zori la palat iar Sura 
şi-a pus în picioare cohortele de urbaniciani * și iscoade 
ca să întoarcă pe dos toată Roma şi să-l pnindă pe ca- 
lomniator. Nu cred să-l găsească, dar va băga spaima în 
toți șerpii aceștia veninoşi. 

— Ce poveste! exclamă Salubrius, umblind agitat 
printre statui. Apoi, deodată se duse la uşă, o deschise 
și strigă : 

— Viola, Viola ! Vin aici, fetiţa tatii ! 

Ariort tresări. Inima începu să-i bată cu putere. De 
cînd a venit Vesper, Salubrius îi făcu semn să se dea jos 
de pe podium. Stătea sprijinit de pervazul ferestrei şi aş- 
tepta cu sufletul la gură. 

— Da, tată! se auzi un răspuns voios şi peste cîteva 
clipe fata se opri în prag. Purta o tunică verde de casă, 
era îmbujorată și avea în păr o floare galbenă. Privea pe 
deasupra umărului tatălui ei, ţintă la Ariort şi acesta 
găsi de cuviință să-i facă o plecăciune respectuoasă. Îi răs- 
punse înclinînd ușor capul. 

Salubrius agitat nu băgă de seamă acest schimb de 
amabilitate. 


* Urbaniciani = poliţia militară a Romei. 

— Viola, draga tatii, du-te și pregăteşte un sacrificiu 
de mulțumire lui Iovis Olimpianul. Să fie totul după 
cuviinţă. Azi e o zi mare pentru mine. Viu şi eu îndată. 


Inainte de a pleca, Viola îi zimbi lui Ariort. 


A notimpul dogoritor căzu peste primăvară ca un zeu 
înfocat asupra unei nimfe încinse de alergătură. 

Zorile învăpăiate îl întimpinară pe Ariort trecînd 
podul peste Tibru, în drum spre atelier. Deunăzi, poves- 
tirea lui Vesper îi răvăşi simţurile la fel ca şi celorlalţi. As- 
cultase şi tremurase pentru viața împăratului nu pentru 
că acesta îi era drag, nici nu putea să-i fie după ce dobo- 
rise la pămînt neamul său. Cu toate acestea nu-i dorea 
moartea. Bunul simţ îi șoptea că pieirea lui Traian ar fi 
zguduit din temelii soarta prietenilor săi şi laolaltă cu a- 
ceasta şi pe a sa. Cauza pentru care se zbătea împreună 
cu Hermadio ar fi fost pierdută împreună cu Apollodor 
și Plinius, căzuţi în dizgrație sau cel puţin îndepărtați 
de la conducerea treburilor mari. Deznodămîntul fericit 
al povestirii îl făcu să respire ușurat. Se simțea obosit 
de tensiunea nervoasă creată de Vesper cînd, cu totul pe 
neaşteptate, apăru Viola. Faptul că de atîta timp aştep- 
tase clipa aceasta, că pînă acum nu numai că nu o vă- 
zuse dar nici măcar nu-i auzise glasul, îl pierdu de tot. 
Din clipa aceea cînd Salubrius își chemă fata, gîndurile i 
s-au răvășit, pornind într-un vîrtej ameţitor, ce nu putea 
fi oprit, potolit, nici cuminţit. Mîndria, orgoliul, înţelep- 
ciunea şi nechibzuința se treziră toate odată, sfișiin- 
du-se între ele. Îşi dădea seama că starea în care se cu- 
fundase era un nou fel de furie, întoarsă împotriva lui 
însuși, 

„Potolește-te, omule!“ își spunea din cînd în cînd, a- 
gățindu-se de rămășiţa de gînd sănătos, neangajată încă 
în acel vîrtej. ..Potolește-te! Nu s-a întîmplat nimic prea 

grav. Atitea femei îţi zîmbesc deşi eşti un sclav. Zimbe- 
tul unei femei nu este neapărat o promisiune. Parcă Aya 
nu-ţi zîmbea, şi totuși . . . Viola e şi mai tînără, iar ti- 
nereţea zîmbeşte oricînd şi cu orice prilej“. 

Pînă la urmă se potoli şi ajuns în faţa porții reuși 
chiar să-și ţină o predică. 

„Eşti prins în mrejele unei fete libere. despre care nu 
ştii nimic. La ce ai putea spera tu — un sclav ? Nu te lăsa 
frămîntat ca un boţ de ceară în mina ei, care niciodată 
nu va fi a ta. Fii demn şi mîndru și cere-i lui Hermadio 
un sfat prietenesc. E un înţelept şi te va înțelege“. 

Portarul casei îl întîmpină cu voie bună, îl întrebă de 
sănătatea stăpinului şi a lui Eutyches, apoi adăugă: 

—Stăpînul meu a plecat cu noaptea-n cap în port cu 
meșterii și toţi sclavii, ca să aducă bronzul acela mult aş- 
teptat. Dacă te plictiseşti, poţi să stai cu moșul aici, da- 
că nu, du-te în grădină şi stai la soare. 

— O să mă duc în grădină, căci, nu ştiu de ce, mă doa- 
re capul. 

— Ai tras un chef în noaptea asta, năzdăvanule, rî- 
se bătrînul, ameninţindu-l cu degetul. Atunci, du-te și 
moţăie pe o bancă. Cînd vor veni, te vei trezi fără să 
vrei. O să bată în poartă şi vor face tărăboi. 

Ariort nu-l contrazise, căci nu avea nici un chef 
să-i asculte trăncăneala. Trecu în grădină și se așeză 
nu departe de ușa ce dădea în atelier. Mai stătuse aici 
în pauze între lucru, cînd obosea sau, mai bine zis, 
cînd oboseau meșterii. 

Soarele nu depășise încă zidul  împrejmuitor si 
deocamdată străpungea cu smocuri de raze coroanele 
negre ale pinilor. Era linişte şi răcoare. Păsările săge- 
tau spaţiul strimt al grădinii, chemîndu-se pe diferite 
glasuri. Trandafirii timpurii își întindeau către cer bo- 
bocii. Amorașul de bronz, bucălat şi vesel, ţinîndu-și cu 
mîna penisul minuscul, ţîriia într-una o șuviţă de apă, 
turburînd oglinda piscinei. 

Departe de a fi atît de calm pe cît își dorise, Ariort 
își depăna mai departe, fără voia lui, gindurile dure- 
roase, amestecate cu întîmplări şi crîmpeie de amintiri. 

Alaltăieri, în pauză, meșterului Salubrius îi venise 
cheful să-l întrebe cîte ceva despre Dacia şi obiceiurile 
oamenilor ce o locuiesc. Îi răspundea cuviincios, cu în- 
cîntare, dar amintindu-și de sfatul lui  Apollodor, nu 
pomeni nimic de isprăvile sale ostășeşti. Văzindu-l bine 
dispus, Ariort îndrăzni la rîndul său să-i pună o între- 
bare. Voia să ştie dacă bustul de femeie, care l-a uimit 
din prima zi, o înfăţişa pe Aya. 

— O cunoşti, întrebă Salubrius ? 

— Aduce mult cu o femeie pe care am cunoscut-o. 

— Este Aya Cassia, soția lui Lucius Cassius Longi- 
nus. Nu e de mirare că o cunoşti, căci se trage din nea- 
mul dacic. Mi-a pozat de cîteva ori, atunci cînd au stat 
la Roma, dar n-a mai venit să vadă cum am dăltuit-o 
în marmoră. De altfel mi-a plătit lucrul şi o privește 
că nu vine să-l ia. Prin urmare, i-ai recunoscut chipul ? 

— Din prima clipă. Este leită Aya, fiica lui Diaies. 
Nu mă pricep în artă, dar găsesc că este minunat lu- 
crată. 

— Ți se pare, răspunse Salubrius cu falsă modestie. 
Pînă și cei mai mari artiști nu reușesc decît rareori să 
surprindă farmecul vieţii. Toată viaţa noastră alergăm 
după himere fără să reuşim să le prindem. 

— Dar Aya? 

— Nu are nici un pic de viață. Cine n-o cunoaşte 
vie, nu bagă de seamă; cine o cunoaște, completează 
lipsa, alăturînd cele două imagini şi nu bagă de seamă 
cu atît mai mult. 

Ciudate i s-au părut lui Ariort aceste vorbe; nu le 
putea adînci tîlcurile, de aceea nu mai întrebă nimic, 
rămînînd la părerea sa. 

La asta se gîndea Ariort cînd o văzu pe Viola ieșind 
din umbra porticului și apucînd pe alee către piscină. 
Tresări la apariţia ei atît de neaşteptată şi se înfioră cu 
toată ființa. 

Purta un hiton grecesc, lung, galben şi părea scăldată 
în raze. Cînd se apropie şi-i întîlni privirea, Ariort se 
sculă şi-i făcu o plecăciune. Decenţa sa de sclav îl obli- 
ga să plece, s-o lase singură. Se întoarse şi dădu să 
intre în atelier. 

— Stai, Ariort! îl opri ea. — Vreau să te întreb 
ceva. 

— Porunceşte ! îi răspunse, mulţumindu-i în gînd că 
nu-i zisese „servule“ şi că-l chemă pe nume. 

Privind-o cum se apropie, uşoară, pură, zimbitoare, 
inima îi bătea năvalnic, iar mintea se nedumerea: — 
ce ar fi putut ea să-l întrebe? 

Oprindu-se în fața lui părea stînjenită şi roşeaţa îi 
urcă către urechile mici. 

— Tu eşti dac, nu-i aşa? îl întrebă. 

— Da. 

— Sînt mulţi aici, în Urbe? 

— Mulţi şi nefericiţi. 

— Şi tu eşti nefericit, se miră fata? 

— Sînt alţii mai nefericiţi. 

Tăcu o clipă uitîndu-se în altă parte. Apoi îl privi 
şi zise: 

— Ea era fericită. 

— Cine ? 

— Matrona Aya Cassia. 

Răspunsul neaşteptat îl făcu să zîmbească. 

— De ce i-ai pomenit numele ? 

— Pentru că este de acelaşi neam cu tine și am 
auzit de la tata că o cunoşti. 

— Am fost prieteni din copilărie. 

— E neasemuit de frumoasă. Am stat de vorbă şi 
m-am împrietenit cu ea. 

„Ah, iată ce o doare!“ gîndi Ariort şi adăugă tare: 

— Nu ţi-e teamă să te audă cineva stînd de vorbă 
cu un sclav străin ? 

— Sînt plecaţi cu toţii. Portarul e în capătul celă- 
lalt al casei, iar sclavele la bucătărie. Spune-mi, ai iu- 
bit-o pe Aya Cassia ? 

— Așa mi s-a părut pe vremuri. 

— Acum n-o mai iubeşti ? 

— Nu. Eram obișnuit cu gîndul că sîntem sortii 
unul altuia. Aceasta era dorința părinţilor noştri. 

— Aţi fi fost o pereche frumoasă, zise Viola cu un 
ușor oftat. 

— Ea nu m-a întrebat cînd şi-a ales perechea. 

— Ştii, aseară am intrat în atelier şi v-am privit pe- 
amindoi, adică sculpturile voastre. Mi s-a părut ciudat 
că soarta v-a adus în acelaşi loc, v-a păstrat imaginile: 
dar nu a vrut să vă întilniţi. 

— Bona virgine *, răspunse Ariort înnegurat, de ce-mi. 
spui toate acestea ? 

— Să-mi spui Viola: nu mă supăr. 

— Ai un nume frumos, de floare. 

— Aşa s-ar părea. De fapt, mă cheamă Octavia sau. 
după nume de răsfăț — Octaviola, dar cei apropiaţi îmi 
spun Viola (viorea). 

— Dar eu nu-ţi sînt apropiat. 

— Nu-i nimic, poţi să-mi zici Viola, răspunse ea. 
învăluindu-l cu o privire caldă. 

— Il fericeşti prea mult pe un sclav, care nici mă- 
car nu e al tău, Viola. Din păcate nu voi mai avea pri- 
lej să-ţi zic pe nume. Treaba pentru care am fost che- 
mat aici se apropie de sfirşit şi nu mă vei mai vedea. 
Chiar dacă te voi mai întîlni cîndva, undeva, va trebui 
să tac cum i se cuvine unui sclav. 

— Nu arăţi de loc ca un serv şi nioi nu te socot ca 
atare. 

— Asta nu schimbă nimic din legile ce domnesc pe 
pămînt. 

— Cu un stăpîn ca Apollodor poţi spera să redevii 
liber. Nu dispera, Ariort. 

— Sînt rare fiinţele ca tine, Viola. Eşti bunătatea 
întruchipată. Căldura clipelor petrecute în preajma ta 
îmi va da curaj în viață şi încredere în zeița Spes, 
căreia mă închin de la un timp. 

— Ne vom închina ei amîndoi. Vrei? 

— Oh! făcu el, uluit de propunerea generoasă. 

— În curînd voi pleca la ţară, s-o ajut pe mama. 
Avem o vilă rustică pe malul pîrîului Almo, pe Via 
Appia, de la mormîntul Caeciliei Metella în stînga. Nu 
e departe. 

— Cunosc locul. Am trecut de multe ori pe acolo cu 
stăpînul meu. 


* Virgine = femeie tînără, domnişoară. 

— Dacă se mai întîmplă, convinge-l pe ilustrul Apol- 
'lodor să se abată pe la noi. De obicei, pe seară, ies cu 
Pantia, doica mea, să culeg flori şi ierburi pe malul 
piîriului. Cu bine, Ariort ! 

Se îndepărtă încet. Culese o margaretă şi și-o puse 
în păr. Înainte de a se cufunda în umbra porticului, 
se întoarse şi-i făcu semn cu mina. 


Noaptea aprinse cîteva candele în cer și cobori lin 
peste oraș. Deasupra colinei Ianicul, acolo unde nu de 
mult picase soarele, pe geana verde, neînghițită încă 
de întuneric, scînteia  împungind ochii, neasemuitul 
Vesper. 

„Steaua păstorului, îşi zise Ariort, cuprins de me- 
lancolie. Numai că păstorul se călăuzeşte după ea 
întorcîndu-se în satul său, unde îl așteaptă toţi ai săi. 
Și eu mă întorc, dar nu acasă şi nu mă așteaptă ni- 
meni.“ 

Îşi petrecu seara dînd tîrcoale casei lui Salubrius, 
ferindu-se cu mare băgare de seamă să nu fie văzut. 
Cînd se întunecă, şi zări doi vigili urcînd panta din- 
spre Subura, se urni și el din loc. 

Nu se grăbea căci stăpînul îl învoise pînă la mie- 
zul nopţii. Nu reuşi s-o vadă pe Viola intrîind sau 
ieşind. Nu-i auzi nici glasul în spatele împrejmuirii, 
deşi desluşi alte glasuri. Inima îi zvicnea de dor neîm- 
plinit. Nu ştia ce să mai creadă. Poate că era joacă? 
Cochetărie de fetiță ce nu cunoaşte viața? Ce temei 
ar fi putut să aibă toate acestea? În loc să fie mul- 
țumit că viața îi oferise lui, unui sclav, clipe de vis, 
neîncrezător în ceea ce socotea nişte amăgiri, se sim- 
țea cel mai nenorocit, mai singuratic şi mai oropsit om 
din lume. Locul și ceasul păreau să-i mărească şi mai 
mult chinurile. 

Era o noapte nebună. O noapte ce ar fi putut să 
scoată din minţi pe cel mai stoic dintre filozofi. În văz- 
duh pluteau efluviile otrăvurilor dulci. Chemările tai- 
nice răsunau de peste tot. Îmbătaţi de vinul vieții, 
oamenii umblau năuci în căutare de ceva ce nu avea 
nume, nici chip, ci doar o nemărginită putere. căreia 

nu i se putea împotrivi niai o fiinţă din lume, fie ea 
tînără sau bătrînă, frumoasă ori hîdă, înţeleaptă ori ba. 


Îi părea rău că nu-l are alături pe Hermadio, dar 
acesta nu mai prididea cu treburile. Dimineţile și le pe- 
trecea pe șantierul forului, printre sclavii daci, după-amie- 
zile — plimbîndu-i pe niște ostateci de mare rang, aduși 
din simplitatea barbariei lor în strălucitoarea Romă, mo- 
lipsiţi de pe acum de splendorile şi viciile ei. 

Ieşind într-o stradă gălăgioasă, plină de lume, Ariort 
mergea ca un somnambul. Îmbrînci din nebăgare de 
seamă pe un cetățean care se răsti la el, dar pesemne, 
pe intuneric nu recunoscu în el un sclav. Întimplarea îl 
trezi pe Ariort. Pentru nimic în lume n-ar fi vrut să-i 
pricinuiască neplăceri stăpînului său, de aceea deveni 
mai atent. 

Peste bolta limpede, profundă şi catifelată, se revăr- 
sase puzderia de stele. Scutul imens, de bronz lustruit, al 
lunii apăru enigmatic deasupra palatelor de pe Esquilin. 
Portarii caselor bogate ieșeau să stingă felinarele, să nu 
ardă uleiul fără trebuinţă. Doar deasupra tabernelor şi 
lupanarelor lanternele de fier şi bronz forjat continuau să 
ardă, luminînd firmele și atrăgînd muşteriii. 

În faţa intrării la o tabernă era zarvă și hohot de ris. 
Apropiindu-se, Ariort privi peste capetele celor adu- 
naţi. Pătat de lumina strecurată prin găurile rotunde ale 
felinarului, tabernarius, mic și dolofan, se opintea îm- 
pingînd în piept pe un voinic, înjurînd și zbierînd : 

— Pytisma me facis, impudens ? (scuipi vinul meu, 
neruşinatule). 

Voinicul, nu prea înalt, dar grozav de lat în spate, 
neclintit ca o stincă, rîdea, răspunzîndu-i într-o lati- 
nească pocită : 

— Hem, falsarii! Quid vis, poppysma tibi faciam ? 
(Eh, falsificatorule ! Ce vrei, să te aplaud ?). 

Ariort îşi ciuli urechile. Glasul voinicului i se păru 
cunoscut. Schimbă locul şi-l privi dintr-o parte. I se păru 
și mai cunoscut. Cine ar fi putut să fie? 

Răspunsul îi veni de la acei ce se amuzau aţiţindu-i 
în glumă pe cei doi: 

— Strînge-l de git, tabernarius şi dă-l pe mina vigili- 
lor, să-ţi plătească „pytisma“. E o insultă adusă cinstei 
tale. 

— Nu te lăsa, gladiatorule! Nu-i da nici un ban. Îi 
cunoaștem poşirca. 

La cuvîntul „gladiator“, mintea lui Ariort se limpezi. 
Trăsăturile dragi ale unui tovarăș de suferință, așa 
cum le știa, apărură printre schimbările unui chip nou, 
bine îngrijit, plin de sănătate. 

— Andena ! strigă el, strecurîndu-se printre oameni. 
Andena, frate ! 

Cu o ușoară mişcare a braţului,. voinicul zvirli pe 
tabernarius în braţele celor care stăteau în ușă şi se în- 
toarse brusc. 

— Ariort ! răcni ca un ieşit din minţi. — Tarabosta 
Ariort. Pe Zalmoxis, iată o bucurie cu totul neașteptată ! 

Se aruncară unul în braţele celuilalt, rămînd un timp 
îmbrăţişaţi. Singurătatea ce-l sfişia pe Ariort zbură 
într-o clipă, cedind loc unei nestăvilite bucurii. Îl trase 
pe Andena mai la lumină și îndepărtindu-l la distanţa 
miinilor întinse, îl privi cu încîntare. Arăta bine, chiar 
prea bine. Avea părul și barba frumos rotunjite, purta 
o tunică albastră, un pieptar de piele galbenă, peste care 
era încins cu o curea lată, bătută cu ţinte de argint; pe 
brațe — apărători din piele groasă. 

Petrecăreţii și trecătorii priveau cu plăcere îmbrăţişă- 
rile și semnele de dragoste ale celor doi voinici. 

— Păcat că vorbesc în limba lor barbară, zise unul. 

— Va să zică acesta e Andena, neînvinsul, adăugă 
altul. 

— L-am văzut luptiînd, dar acum nu l-am recunoscut. 

— Pesemne ai stat prea la cucurigu ? 

— Nu, dar pe arenă avea coif şi armură. 

— Eu nu l-am văzut în circ, dar faima sa mi-e cu- 
noscută. Andena! se adresă apoi gladiatorului, am să 
pariez pe tine, viteazule. 

— Cu toţii vom fi de partea ta. Să nu ne dezamă- 
gești ! 

Abia atunci, Andena păru că se trezește şi întorcîn- 
du-și capul, zise scurt celor din preajmă : 

— N-am nici un chef să mă las ucis. Voi lupta. 

— Vivat Andena ! strigă o muiere. 

— Vivat dacul neînvins! Vivat, vivat, strigară mai 
mulţi. 

—  Înghiţi-v-ar pămîntul, lepădăturilor ! zise Andena 
pe limba sa. — Hai, Ariort, să scăpăm de acești gură- 
cască. Dacă voi fi doborit în luptă, tot ei, aceste fiare, 
vor cere potrivnicului meu să-mi taie beregata. 

Se îndepărtară voioși și fericiţi, povestindu-şi în gra- 
bă, întrerupîndu-se unul pe altul, întîmplările vieţii lor, 
de cind nu s-au mai văzut. 

Ariort îl duse la taberna grăsanei Upupa. Se încuiară 
în cămăruţa din fund, băură vin bun, se susţinură sufle- 
teşte pînă aproape de miezul nopţii. Erau pînă acum atît 
de singuratici. La despărţire, se îmbrăţișară lung. 

— Să te ţii tare, Andena! Mă voi ruga lui Zalmoxis 
pentru tine și dacă stăpînul meu mă va lua cu el la circ, 
te voi admira cu ochii mei. Luptă, gîndindu-te la cauza 
noastră. 

— Îi mulţumesc, Ariort. Știindu-te aproape, îmi va 
cînta inima, iar cînd aceasta cîntă, treaba e pe jumătate 
făcută. Totuşi, voi avea de înfruntat un luptător de 
temut, pe libianul Amas. Ce noroc că am scuipat poşirca 
aceea și tabernarius s-a înfipt în mine ca un scai. Altfel 
ai fi trecut fără să mă bagi în seamă. 

— Da. frate. Căile pe care ne mînă soarta sînt de 
necercetat. Noroc. și nu uita să te duci la templul zeiţei 
Spes. să i te închini. Este zeitatea tuturor nefericiţilor, 
așa zice bunul Hermadio. 

— Spune-i urări din partea mea, deşi nu-l cunosc. 
E dac de-ai noştri, adăugă Andena și cu un ultim semn 
se cufundă în noapte. 

Era tirziu şi Ariort se grăbi spre casă. Cînd urca cu 
paşi mari strada ce ducea spre vilă, răsună primul cîntat 
al cocoşilor. 

— Ce noapte, ce noapte! murmură Ariort, neîndu- 
rîndu-se să bată în poartă. 

Cuprinse feerica privelişte. Adieri uşoare clătinau vir- 
furile chiparoşilor. Luna palidă descinta firea şi ţesea 
farmece deasupra orașului. Zeița Selene înțărcase stelele 

mici de la sînul ei plin de lumină şi doar cele mari mai 
sugeau licoarea fosforescentă,  tremurîndu-și glasurile 
într-un cor cristalin şi mut. Un cîine bătea prin vecini. 
Chemării lui obsedante şi neînțelese îi răspundeau hămă- 
ituri neliniştite de pe amîndouă malurile fluviului. 

Ariort îşi rezemă fruntea înfierbîntată de scoaba rece 
a uşii și nu putea să-și dea seama ce e cu el. Chipul 
Violei şi al lui Andena se perindau, plecînd și revenind, 
chemîndu-l, ademenindu-l. O stranie şi dulce înduioșare 
îl cuprinse. I se părea că aude o cîntare vrăjită, pornită 
din gitul arcuit pînă-n lună al unei harpe uriașe şi nu-şi 
dădea seama dacă cîntă stelele de pe cer, cicadele din 
florile de platan, ori strunele argintii ale razelor întinse 
între lună și inima sa. 

Undeva, prin apropiere, răsună glasul monoton al unui 
vigil de noapte: 

— Muta Urbs mediae noctis. Dormite in pacem, cives 
romani! (Mut e orașul în miez de noapte. Dormiţi în 
linişte, cetăţeni romani). 

Trezit din vrajă. Ariort bătu ușor în poartă. 


— De azi în trei zile, sper să nu mai am nevoie de 
tine, zise Salubrius, crezînd că Aniort va fi bucuros să 
scape de această treabă plictisitoare. 

Dacul tresări, căci era cu gindul în altă parte. Cu- 
prinse dintr-o privire statuia ce-l înfățișa, pe care sculp- 
torul o ciocănea uşor cu dăltița de finisaj. Dezmeticin- 
du-se, zise fără bucurie : 

— Da, maestre. 

— Stăpînul tău te-a întrebat vreodată cum merge 
lucrul ? 

— Da, în fiecare zi. 

— Şi ce i-ai răspuns? 

— Că-mi place foarte mult, doar că eu. cel înfățișat, 
par mai frumos şi mai falnic decit sînt. Este primul meu 
chip cioplit şi asta mă uimește. 

— Vorbe, vorbe! răspunse Salubrius vădit măgulit. 
Nici un sculptor nu este în stare să redea viaţa aşa cum 
este. Se zice că în Ellada a trăit pe vremuri un sculptor 
pe nume Pygmalion care ar fi făcut o statuie atit de per- 

fectă, încît aceasta a prins viaţă. Dar legenda nu exprimă 
decît năzuinţa artistului către un ţel imposibil. Eu, bună- 
oară, de trei ori am încercat să redau frumusețea şi viața 
chipului fiicei mele şi de trei ori am dat greş. Nu că n-aş 
fi reuşit să fac ceva frumos, mai ales pentru ochii unui 
profan, ci pentru că onice chip viu are ceva pe deasupra, 
ce ne scapă, ceva trecător și insesizabil. 

— Dar poate, îndrăzni Ariort, dacă l-ai fi arătat cui- 
va, i-ar fi plăcut. 

— Oh, nepriceputule, tot n-ai înţeles nimic ? Nu mai 
am ce arăta, le-am spart pe toate trei. 

Discuţia îl indispuse, poate și căldura ce năvălea în 
valuri pe ferestre. Se sculă şi strigă iritat : 

— Vesper, vin-aici şi termină faldul acesta, pînă la 
pauză, a doua oară n-o să mai cadă atît de favorabil. Să 
nu te atingi de cap, nici de miini, că te omor! Mă due 
să mă destind oleacă. Ariort, mai rezistă puţin şi nu 
mișca ! Mult a fost, puţin a rămas. 

— N-avea teamă, maestre, nu sînt obosit. 

În tăcerea ce urmă, Ariort se cufundă din nou în 
gînduri. 'Ţăcănitul ritmic al ciocanului pe daltă făcea 
parte și el din tăcere. Se obișnuise să nu-l audă. 

„Mult a fost, puţin a rămas. Repetă el în gînd cuvin- 
tele maestrului. Şi pe urmă ce va fi? Va trebui s-o caut 
pe malurile pîrîului Almo ? Ea însăşi o vrea, dacă am 
înţeles bine“. 

Pesemne, între timp venise cineva în vizită la Salu- 
brius, căci se auzi poarta scîrțiind, lipăitul picioarelor pe 
dale, voci în atriu. Ariort își încordă auzul, dar nu des- 
luşi cuvintele. Sophroninus şi Vesper, curioși şi ei, înce- 
tară cu ciocănitul, trăgînd cu urechea și făcînd presupu- 
neri. 

Peste un timp, printre vocile confuze, se amestecă 
şi un glas subţire, de femeie. Apoi glasurile se apro- 
piară şi meşterii se porniră din nou pe ciocănit. 

Ariort stătea cu spatele la uşă și nu putea să vadă 
cine a intrat. „Stai așa şi nu mişca !“ îi șopti Vesper și 
se ploconi adînc. 

— Ave, meșterilor ! Vedeţi-vă de treabă, spuse vizi- 
tatorul şi adăugă, adresîndu-i-se stăpînului : 

— Este o casă de adevărat artist. Cinste meșterului: 
Salubrius. 

— Ah, nobile Rufus..., protestă sculptorul și Ariort 
surprinse în glasul său o stranie neliniște. 

— Văd în jurul meu numai capodopere, continuă 
Rufus. Am auzit multe elogii aduse artei tale, dar tre- 
burile nu mi-au dat răgaz să mă conving eu însumi, pînă 
acum. 

Pe chipul lui Vesper trecu o umbră de batjocură şi 
în clipa aceea Ariort își dădu seama că vizitatorul din 
spatele său este acel patrician de faimă rea, care era să-i 
calce, pe el şi pe Eutyches, cu carul său. 

— Sînt măgulit de atenţia ta, generosissime *, răs- 
punse Salubrius, dar crede-mă, nu sînt nici pe departe 
atit de valoros. 

— Crezi că nu mă pricep ? întrebă glumeț vizitatorul 
și făcînd cîţiva paşi se opri alături de Vesper. Ariort nu 
se înșelase, — era într-adevăr acel tînăr palid despre 
care Eutyches îi povestise atitea lucruri urîte. 

Rufus privi mai întîi marmora, plescăi din limbă, în 
semn de aplaus şi se întoarse apoi către Ariort. Intercep- 
tind o privire întrebătoare a acestuia trimisă lui Salu- 
brius, îl opri cu un gest elegant. 

— Nu te mișca! Se lucrează la pliuri, nu-i aşa? Tu 
l-ai modelat, îl întrebă apoi pe Vesper? 

— Oh, nu! E opera maestrului. Lucram la finisajul 
hainei. 

— Cine e? întrebă Rufus pe Salubrius. 

— Un dac. Servul ilustrului Apollodor. 

Chipul prelung, palid şi obosit al patricianului îm- 
pietri într-o observaţie atentă, apoi se destinse într-un 
zimbet strîmb, enigmatic. 

— Dac? Peste tot numai daci. S-au mutat cu toţi: 
la Roma. 

După un ris scurt. inexpresiv, întrebă : 

— Nu-i așa, dacule ? 

Fulgerător şi cu ascuţime, îi trecu lui Ariort prin 
minte noaptea aceea de pomină, din cetatea lui Diaies, 


* Generosissime — prea nobil, distins. 

cînd el însuşi, aidoma acestui Rufus. pusese Întrebări 
unui captiv roman. Captivul. Longinus, îi era superior 
sufleteşte și din negura amintirilor îi trimitea o straş- 
nică lecție, de cum trebuie să se poarte un om mindru. 
Răspunse deci fără sfială : 

— Aşa e. Dacii au invadat Roma, iar romanii Dacia. 

Salubrius făcu feţe-feţe. Vesper, care se afla în spa- 
tele lui Rufus, îi făcea semne disperate să tacă. 

Patricianul nu păru supărat, zise doar: 

— Ai uitat să adaugi „nobile“. sclavule. 

— Şi eu sînt nobil de viţă veche, îi trînti Ariort. 

— Aşa ? rise Rufus, dînd din mînă a pagubă. Atunci 
sintem între noi ? Asta se mai poate înghiţi. 

Ca și cînd nu s-ar fi întîmplat nimic, se îndreptă 
către ieşire. 

— Sint încîntat, maestre. că ţi-am văzut casa cu „mi- 
nunile ei“; apăsă pe ultimele cuvinte. Doresc să-ţi co- 
mand un bust de-al meu. Cît va trebui să-ți pozez? Te 
previn — nu dispun de prea mult timp. 

— O, generosissime, cel mult patru şedinţe a cîte 
două ore. Voi face multe schiţe ca să te scutesc de obo- 
seală. 

— Prea bine. Atunci, pe curind! Te rog, nu mă con- 
duce, doar îți cunosc casa. 

— Vai de mine! Se poate, nobile Rufus? E datoria 
mea, de amfitrion. 

Cind cei doi părăsiră încăperea, meșterii se porniră 
pe un ris nestăpinit, frîngîndu-se din mijloc de haz. Ară- 
tindu-l pe Ariort, Vesper reuşi să zică printre icnituri : 

— l-a zis-o! Pe Justitia, zeița dreptăţii, i-a zis-o! 
Ai fost magistral, Ariort ! 

— Cicero al dacilor ! rîdea Sophroninus. Parcă ai vor- 
bit de pe Rostra și nu de pe un podium de sculptor. 

— Ştii cine e ăsta? întrebă Vesper potolindu-se. 

— Am auzit de el, răspunse Ariort. 

— Şi de bune și de rele? 

— Numai de rele. 

— Atunci pricepi de ce ne veselim ? Al naibi sclav. 
Ai s-o păţești într-o bună zi, gură-spartă ce eşti! Nu te 
va ajuta nici Apollodor. Ticălosul de Rufus e rău și ran- 
chiunos. El n-o să uite jignirea ce i-ai adus. 

— Nu-mi pasă. Sint sclav de nevoie. Ce ar fi zis 
Rufus în locul meu? 

— Nobilul Rufus! corectă Sophroninus ridicînd arä- 
tătorul sentenţios. 

— Trebuie să mă odihnesc, zise Ariort dîndu-se jos 
de pe podium. Și aşa s-au stricat pliurile. 

Salubrius reveni palid și neliniștit. Se agită un timp 
umblînd printre statui. Se opri o clipă în faţa lui Ariort, 
dar nu zise nimic. Apoi, dintr-o dată își înălță mîinile, 
exclamiînd : 

— Jove fulgente! Mă simt ca unul care ţine lupul 
de urechi. 


e sub ultimele arcade de sus ale circului Colosseum. 

Ariort şi Hermadio trăiau intens măiastra și supra- 
omeneasca încleştare între retiarul Amas și mirmilonul * 
Andena. Cu toată isteţimea şi iuțeala sa, tuciuriul libian 
nu reuşise să-și arunce plasa peste prudentul dac. Ceea 
ce era uimitor la Andena, era perfecta sa stăpînire de 
sine. Îşi păstra sîngele rece pînă și în clipele cele mai 
fierbinți. 

Spectatorii urmăriră cu sufletul la gură evoluţiile 
celor doi, atît de diferiţi ca înfățișare, apucături şi arme. 
Amas era o panteră perfidă şi feroce, Andena — un urs 
puternic şi neînfricat. Au fost clipe de mare tensiune. Se 
răniseră unul pe altul şi cînd libianul îi încurcase picio- 
rul stîng în plasă, circul încremeni. Andena însă reteză 
colțul împletiturii cu o lovitură atit de fulgerătoare că 
puţini din cei cincizeci de mii de spectatori avuseră timp 
să-și dea seama de asta. Amas care tocmai trăsese de 
plasă, ca să-l răstoarne pe dac, își pierduse echilibrul. 


* Retiarius = gladiator înarmat cu o plasă şi un trident. 
Mirmillo sau murmillo, gladiator care are coiful ornat cu ima- 


ginea unui peşte şi e înarmat cu sabie scurtă și scut rotund. 

11 — Fiul adoptiv 


Atunci Andena făcu ceea ce nu făcuse nici un mirmilon 
înaintea sa. O făcuse pentru că era sigur de izbîndă. 
Aruncă scutul, apucă cu stînga tridentul lui Amas și 
oprindu-i astfel căderea, îl sttrăpunse pe libian cu paloșul 
său scurt și lat. 

Deoarece avea obiceiul să-și ucidă potrivnicii dintr-o 
singură lovitură, mulţimea îl poreclise — „fulmen“ (ful- 
gerul). 

În clipa următoare ovaţiile şi blestemele izbucniră cu 
atita violenţă, încît era peste putință a stabili în ce parte 
se înclină cumpăna. Doar peste un timp, cînd vacarmul 
se potoli, Andena își dădu seama că circul se împărțise 
în două tabere, aproape egale, de fericiţi și dezamăgiţi. 

Andena nu mai era novice și, învăţat de oameni 
deștepţi, tocmise cîteva sute de jubilatores (susținători) 
care pentru o plată modestă se prinseră să ceară liber- 
tatea pentru el. 

Nu rareori aceste scîntei, aruncate de ici de colo, în- 
flăcărau spiritele a mii de spectatori şi cuvîntul magic 
„libertate“ devenea realitate. 

Şi de astă dată el făcu ocolul zidurilor şi se răsfrînse 
în nenumărate ecouri dar nu de ajuns ca să incendieze 
întreaga asistenţă. Erau prea mulţi dezamăgiţi care-și 
puseseră speranțele și banii în Amas și care nu puteau 
să-i ierte lui Andena, că el, începătorul, întrecuse marea 
faimă a libianului. 

Împăratul Traian, care jurmărise cu mare interes 
lupta, nu era în toane bune. Era sigur că libianul va tri- 
umfa. Pentru acest scop îl aduse de la Alexandria voind 
să reteze succesul crescînd al dacului. Privi și ascultă cu 
îngrijorare lumea agitată şi cînd își dădu seama că An- 
dena nu are majoritatea, oftă ușurat. Nu avea obiceiul 
să contrazică şi să dezamăgească mulțimea. De aceea 
trimise învingătorului coroana şi un dar în bani din par- 
tea sa, dar nu-i dădu libertatea. 

Prea multe speranțe își puse Andena în această luptă. 
Dezamăgit crunt, lăsă să-i scape printre dinți un groaz- 
nic blestem. Părăsind arena, luă o hotărîre de neclintit. 
Nu știa dacă Ariort şi Hermadio au fost de față, dar 
hotărî să-i caute chiar a doua zi. 

Se bucură mult cînd, părăsind circul, îi găsi aștep- 
tîndu-l la intrarea gladiatorilor. Cu acest prilej îl cunoscu 
pe tabularius şi era cît p-aci să-i frîngă oasele îmbrăţi- 
şîndu-l. 

După ce scăpă de admiratorii care-l așteptau cu sutele 
la ieșire, se duse cu cei doi prieteni la copa Upupa. 
Avea o rană superficială, înfășată cu grijă şi purta 
pe umăr un săculeț greu. 

— Ce ai acolo, Andena ? întrebă Ariort. — Nu vrei 
să te ajut? Vei fi obosit, săracul de tine? 

— Sînt obosit, dar mai mult cătrănit pentru că îm- 
păratul vostru rău nu mi-a dăruit libertatea. 

— Pesemne n-a putut, își dădu părerea Hermadio. 
El nu face nimic de capul lui. 

— Eh, mormăi Andena! Puțin îmi pasă ce urmă- 
rește, căci nu vreau să fiu ucis. Pînă acum am avut un 
noroc chior, dar nu se ştie dacă nu voi muri data 
viitoare. 

Se însera. Mulțimea de pe străzi îl recunoştea și-l 
ovaţiona, iar el, ascunzîndu-și gîndurile, zîmbea şi răs- 
pundea voios. Mai mult, își jumulea coroana, dăruind 
frunze de laur. 

Mulţi îl urmară la tabernă şi grăsana Upupa nu 
văzuse niciodată atiția mușterii. Dar cei trei, dorind să 
rămînă între ei, dădură afară pe cîțiva meseriași din 
cămăruţa din fund şi se închiseră în ea. 

După ce băură şi mîncară pe săturate,  Andena 
scoase de sub masă săculețul și desfăcîndu-i baierele, 
răsturnă, printre căni și talgere, o grămadă de bănet. 

— Cîştigul meu de azi, zise fără urmă de îngîmfare. 
— Bani blestemaţi, stropiți cu sînge, totuşi bani. Ro- 
tocoale de aur şi argint care deschid toate drumurile 
în acest blestemat imperiu. Acasă, în Dacia, cînd și cînd 
vedeam cîte un ban şi-l păstram aşa, ca amintire. Ce 
era să fac cu banii? Cînd nu aveam piine, dădeam o 
oaie pe o baniţă de grîu. Cînd aveam nevoie de unelte, 
dădeam pe ele vite, piei, brînză. N-aveam nevoie de 
bani. Acum, însă, da. Dar am nevoie și de ajutorul vos- 
tru. 


Văzîndu-le uimirea întrebătoare, adăugă : 

— Număraţi banii, căci eu nu mă pricep. 

Punînd aurul într-o parte și argintul în alta, numă- 
rînd piesele şi punîndu-le în fișicuri, tabularius zise cu 
uimire : 

— Eşti bogat. Aici sînt cincizeci de mii de sesterți. 

— M-au păcălit ticăloşii de agenţi. Înainte de luptă 
mi-au spus că o să-mi iasă pe puţin şaptezeci de mii. 
Au socotit cică din tăblițele lor cu pariurile încheiate. 
Dar nu-i nimic, o să mă pomenească lipitorile ! 

— Cu suma asta ai putea să te răscumperi, zise 
Hermadio. 

— Tocmai că nu! trînti un pumn în masă Andena. 
Vicleanul Adrius, lanista, mă descusu într-o zi, între- 
bîndu-mă ce aș face dacă aș deveni liber, iar eu, ca 
prostul, i-am dezvăluit păsul. 

— Care ? 

— Că vreau să mă las de meseria de ucigaș și să 
mă fac negustor. 

— Ai comis o greşeală, zise Ariort. 

— Cît mine de mare. Adrius nu vrea să-i scap din 
mînă. 

— Dar, adăusă Hermadio, din cîte ştiu, laniștii sînt 
lacomi și... 

— Chiar prea lacomi. Poate că mi-ar fi dat liber- 
tatea pentru o sută de mii, dar nu sînt sigur. 

— Şi ce vrei să faci, întrebă Hermadio ? 

— Să fug. 

— Să nu faci asta. E o prostie. Te vor prinde şi te 
vor înfiera. Poate nu știi că pe cei înfieraţi nu-i mai 
eliberează decît moartea. 

— Așteaptă, adăugă Ariort, poate data viitoare vei 
căpăta libertatea. 

— Sau o lamă de fier în burtă, rînji Andena. Nu, 
fraţilor, viața ne este dată ca s-o trăim. Să nu vă în- 
chipuiți că sînt un țăran prost. Andena nu a fost prost 
niciodată. Cît costă un sclav ca tine, Ariort? 

— Ştiu eu? răspunse acela scărpinindu-se în ceafă. 
— Nu mi-am pus niciodată această întrebare. 

— Eu am întocmit înscrisul, lămuri Hermadio. Ari- 
ort valorează o mie douăsute de denari. 

— O mie douăsute? Bine, pune deoparte o mie 
cincisute. 

După ce Hermadio îi făcu pe plac, îl mai întrebă: 

— Dar o ţidulă ticluită de libert, cît costă ? 

— Un act fals? se sperie Hermadio. 

— Da, ce te miri? Am auzit că la voi, cu bani, se 
poate căpăta orice. 

— Dar legea... 

— Lasă legea în pace. Legea voastră este o tirfă la 
îndemîna celor ce plătesc. Știu că ești un om cinstit și 
slujbaş nepătat, dar nu-ţi cer decît să-mi afli cine este 
dispus să-mi ticluiască o ţidulă de libert. 

— Nu ştiu, Andena. 

— Pentru că nu ţi-ai bătut capul cu de astea, zise 
gladiatorul privindu-și pumnii uriași așezați cuminte 
pe masă. Apoi, domol, ca și cînd şi-ar fi vorbit sieși, 
dînd încetişor din cap: 

— Imperiul roman este uriaş. Cu cît te depărtezi 
de Roma cu atît te pierzi mai mult în el. lar atunci 
cînd un cetăţean bine îmbrăcat, cu părul scurt şi barba 
rasă, călăreşte în plină zi pe un bidiviu frumos, cui i-ar 
veni în minte să-l întrebe dacă nu e un sclav fugit? 
Şi chiar dacă ar îndrăzni, n-ar şti că cetăţeanul ono- 
rabil este puternic ca un urs și că sabia ce o poartă la 
şold ar fi putut dobori fulgerător chiar şi zece potriv- 
nici. Ar fi căzut ca trăzniţi fără să aibă timp să judece 
că armele nu se mînuiesc ca niște bite şi că acela pe 
care au îndrăznit să-l oprească în drumul lui către li- 
pertate, a făcut şcoala înaltă de scrimă la Capua. Ca să 
scape de sîcîială, însă, cetăţeanul acesta onorabil are 
nevoie de cel puţin o zi ca să le-o ia înainte urmări- 
torilor care ar fi pornit din Roma pe urmele lui. Actul 
de libertate îi este trebuincios doar acolo, departe, unde 
se va aciua, poate în Moesia, poate în Dacia, poate mai 
departe, cine ştie? Spuneţi-mi, voi, care sînteţi mult 
mai umblaţi ca mine, cîte drumuri pornesc din Roma 
către miazănoapte ? 

Hermadio numără pe degete : 

— Sint vreo șase, zise el. 

— Care din ele este mai umblat ? 

— Cred că Via Flaminia, dar sper că n-ai să-l alegi 
tocmai pe acesta ? 

— Ba da! Pe un drum cu forfotă te pierzi mai uşor. 

— Este isteţ Andena al nostru, zise Ariort. 

— Nici vorbă, răspunse Hermadio, dar atîta nu-i de 
ajuns. Şi urmăritorii sînt isteţi. Ordinele le iau înainte 
călătorilor. Ele nu dorm noaptea prin hanuri şi nici nu 
se odihnesc. Ştafetele aleargă iute, schimbînd mereu caii 
şi trec misivele din mînă în mînă. Nici barba rasă, nici 
travestirea nu-l vor salva pe fugar dacă la răscruci îl vor 
aştepta oamenii stăpînirii, preveniţi din timp. 

— Atunci ce e de făcut ? se întristă Andena. 

— Trebuie să le-o iei înainte cu cel puţin trei zile. 

— Cum aş putea-o face? 

— Ce ar fi, se amestecă Ariort, să simulezi moartea. 
Să fii mort în ochii lumii. Pînă s-or lămuri lucrurile, vei 
fi departe de Roma. 

— Asta e! strigă Andena, izbind cu pumnul în masă. 

— Pe Mercurius cel isteţ! Ariort, exclamă Herma- 
dio, — ești un Ulisse al dacilor! 

— Eu nu cunosc nici un dac cu numele de Ulisse, zise 
cu naivitate Andena, știu însă că Ariort Chiorul a fost 
cel mai isteţ oștean al regelui Decebal. 

Ceilalţi doi rîdeau cu voie bună. Andena tăcu un 
timp, rumegînd parcă un gînd, apoi zise: 

— Prieteni dragi, am toată încrederea în voi şi în 
ajutorul vostru. Trebuie să mă ajutaţi. Jumătate din banii 
aceștia vor merge pentru pregătirea fugii mele, cealaltă 
jumătate pentru începerea unei cinstite negustorii, acolo 
unde mă voi pripăși. Deocamdată, nu iau banii cu mine. 
Cazarma de gladiatori nu este un loc bun de păstrare. 
Vi-i las vouă. 

Împinse apoi fișicul de o mie cincisute de denari către 
Ariort şi-i spuse : 

— Banii aceștia sînt ai tăi, ca să te răscumperi. Cînd 
vei fi liber, poate vei veni să mă cauţi, să lucrăm îm- 
preună. 

Uluit, Ariort rămase mut şi nemișcat, apoi sculindu-se 
brusc, îl îmbrăţișă pe Andena. 

— Îţi mulţumesc, prietene, spuse cu glasul întretăiat 
de emoție. Îţi mulțumesc şi te binecuvîntez pentru nea- 
semuita ta bunătate. Cu ce aş putea să te răsplătesc? 

— Vei afla îndată, răspunse gladiatorul mișcat şi el. 
De fapt, fără ajutorul tău și al lui Hermadio nu voi 
putea reuși. Faţă de ce am aici, arătă grămada de bani, 
acesta e un fleac. Ştiu că Hermadio nu vrea să se răs- 
cumpere, căci îi e bine așa cum e, dar și lui aş vrea să-i 
las ceva drept amintire. 

— Nu am nevoie decît de prietenia ta, răspunse tabu- 
larius. Te voi ajuta după puteri. 

— Vă mulţumesc din inimă! Acum să stăm la sfat, 
să căutăm o păcăleală mai boacănă și să potrivim toate 
amănuntele la locul lor. 


Ariort care nu tremura atunci cînd se avînta noaptea 
cu un pumn de oameni în lagărul roman. era cu totul 
pierdut cind bătuse la ușa bibliotecii. Apollodor, văzin- 
du-l palid și răvășit, întrebă îngrijorat : 

— Ce-i cu tine ? Eşti bolnav ? 

Dacul se apropie sfios, frămîntîndu-și mîinile, neștiind 
cum să înceapă. 

Apollodor se sculă şi luîndu-l de umeri, îl obligă 
să-l privească în ochi. 

— Ce s-a întîmplat, Ariort ? 

— Stăpine, iartă-mă ! Nu te mînia pe vorbele mele, 
dar eu... am venit să te rog ceva... 

— Spune, Ariort ! Dacă e în putinţa mea să te ajut, 
o voi face cu plăcere. 

— Nu ştiu... îngăimă dacul și scoţind din sîn o pungă, 
i-o întinse. 

— Ce-i asta? 

— Fii generos, stăpîne, aşa cum ai fost totdeauna și 
primește banii aceştia, — preţul răscumpărării mele. Dacă 
e puţin, poate voi mai putea face rost de ce lipseşte. 

— Ce tot îndrugi, zise Apollodor încruntindu-se. De 
tine am nevoie, nu de banii tăi. De unde i-ai luat ? 

— Mi i-a dat gladiatorul Andena, prietenul și fostul 
meu oștean. 


— Nu m-ai întrebat dacă vreau să te eliberez ? 


167 


— Te-am rugat adineaori, stăpine, şi te mai rog cu 
umilință. 

Ariort își îndoi genunchiul şi aștepta cu capul plecat. 

— Ce ţi-a venit ? strigă Apollodor. Nu te simţi bine 
sub acoperişul meu ? Oare te-am tratat eu ca pe un sclav ? 
Nu uita că te-am scos dintr-o carieră de piatră unde ţi-ar 
fi putrezit oasele. Acum vrei să mă părăsești ? Nu m-am 
aşteptat la atîta nerecunoştinţă din partea ta. Credeam că 
ești dintr-o bucată. 

— Nu! strigă Ariort. Nu mă învinui de nerecunoştinţă. 
Stăpîn mai bun ca tine cred că nici nu există pe lume. 
Nu am de gînd să te părăsesc. Dimpotrivă, voi fi de acum 
umbra ta, ţi-o jur ! Te voi sluji ca și pînă acum, cu rîvnă 
și credinţă. Nu am nevoie decît de încrederea ta, de un 
colț în casa ta și de puţină mîncare. Dacă ai oferit toate 
acestea unui sclav, le vei putea oferi şi unui libert. Te 
implor, stăpîne, am nevoie de libertate cum are nevoie 
de aer unul ce se îneacă. Nu mai pot îndura privirile 
disprețuitoare, asta mă înfurie, mă îmbolnăveşte. Numai 
eu ştiu cită putere îmi trebuie ca să mă potolesc ; ţi-am 
povestit doar ce i-am răspuns nobilului Rufus, atunci, 
în atelierul meșterului Salubrius. 

Apollodor, care pînă acum se plimba nervos prin odaie, 
se opri și-l privi. Capul acela frumos şi mîndru, aplecat, 
îl înduioșa. Voinicul mai ţinea în mîna întinsă punga, ca 
pe o ofrandă. 

Se apropie, i-o smulse şi o aruncă cît colo. 


— Crezi că am nevoie de banii tăi ? Pentru mine eşti 
nepreţuit. Admir gestul prietenului tău generos. Nu se 
potrivește unui gladiator. De obicei aceștia sînt brute 
nesăbuite, dar cine-mi poate chezășui că peste un timp nu 
mă vei părăsi ? Că nu vei fugi împreună cu dacii tăi, pen- 
tru care m-am zbătut atît ? 

Ariort îşi dădea seama că temerile stăpînului sînt înte- 
meiate. I-a şi spus într-o zi că visul său era să plece în 
patrie. Ținea prea mult la acest om ca să-l dezamăgească. 
Dar mai era ceva, ceva copleșitor de important — Viola. 
De fapt, în faţa acestei pasiuni toate lucrurile din lume 
păleau şi se retrăgeau. Ca sclav, nu avea nici o nădejde 
s-o cucerească, aşa că nu-i rămînea decît să lupte. Avea 

dreptate stăpinul : trebuia să aleagă, să hotărască, să jure 
și să se ţină de cuvînt. Era o a doua sclavie, sclavie în 
libertate. 

Îl privi în ochi pe Apollodor şi zise plin de hotărire 
nestrămutată : 

— Îţi jur, stăpîne, pe numele sfint al marelui Zal- 
moxis, să nu te părăsesc decît atunci cînd tu însuţi o vei 
dori, cînd tu însuţi îmi vei da dezlegarea. Jur pe numele 
străbunilor mei că te stimez şi te venerez, că-mi voi da 
și viaţa ca să te apăr. Să mă urmărească blestemul dacă 
nu mă voi ţine de cuvînt. 

— Mi-e de ajuns, Ariort. Te cred. 

Se apropie şi-i puse mîna pe cap, apoi pe umăr, zicînd 
solemn : 

— Te declar om liber și te înscriu printre clienţii mei. 
Miine ne vom duce la pretor să încheiem forma le- 
gală. Vei avea nevoie de un prenume roman, ţi-l dau pe 
acela de Aelius. Scoală-te, Aelius Ariortus și dă-mi săru- 
tarea cuvenită ! 

Ariort, fericit cum n-a fost niciodată, se sculă, făcu o 
plecăciune adîncă și-l sărută pe umăr pe fostul său stăpîn, 
acum — patron. 

Apollodor ridică punga cu cei o mie cincisute de 
denari şi dîndu-i-o, adăugă: 

— Suma ce am cheltuit-o, cumpărîndu-te, mi-ai în- 
tors-o cu prisosinţă prin grija şi devotamentul tău, așa 
că nu-mi datorezi nimic. Restituie banii aceștia genero- 
sului tău prieten. 


PS . . . 
n ajunul calendarelor lunii lui Iulius, la apusul soa- 
relui, locuitorii cartierului din jurul teatrului lui 
Pompei, ca și trecătorii întîmplători avură prilejul să 
admire o scenă bahică. 
O ceată de petrecăreţi gălăgioşi în frunte cu un voinic, 
beat turtă, susținut în mersul său şovăitor de alţi beţivi, 

se îndrepta urlînd și cîntînd către Cîmpul lui Marte. Aveau 
cu ei amiorete cu vin şi sugeau din ele trecîndu-și-le 
din mînă în mînă. 

Voinicul semăna însă mai mult cu Hercule decît cu 
Bacchus. 

Cîteva hetaire dezmățate, cu flori veştede în părul ciu- 
fulit, cu sînii revărsați din tunici descheiate, dădeau tonul 
acestei procesiuni numeroase, cîntînd cu voci răguşite, 
topăind, sîcîind bărbaţii înfierbîntați de băutură. 

Era greu de înţeles ceva din vacarmul acela și doar 
din cînd în cînd cîte o voce mai puternică, ori mai ascu- 
țită răzbătea afară : 

— Slavă lui Bacchus al nostru, zeul vinului şi al vese- 
liei ! 

— Trăiască Andena, neînvinsul mirmilon ! 

— Vivat Andena mărinimosul ! 

Din când în cînd gladiatorul Andena se oprea, cerînd 
de băut şi, cînd ducea vasul la gură, vărsînd vinul pe 
barbă şi haine, toată ceata scanda, încurajindu-l : 

— Uva, uva!* 

— Bibe, vivas multos annos ! (Bea, ca să trăieşti mulți 
ani.) 

Romanii erau obişnuiţi cu astfel de spectacole în aer 
liber. Gladiatorii, care disprețuiau banii la fel ca și viața, 
petreceau adesea hoinărind pe străzi în compania a doi- 
trei bețivani şi a cîtorva tîrfe. Andena, însă, îi uimi prin 
popularitatea lui. Pesemne, zvîrlea banii cu nemiluita, 
dacă reușise să strîngă în jurul său zeci de cheflii. 


— Unde ne duci, viteazule ? întrebă careva zbierind 


ca să fie auzit. — Nu mai sînt popine în drumul nostru. 
— Aşa e, ţipă o muiere, desfăcînd braţele şi oprind 
lumea în loc. — Să ne întoarcem! 


— Unde mergem ? Unde mergem ? 

Andena se opri clipind cu pleoapele grele și zise 
printre icnituri : 

— Gura... blestemaţilor, beţivanilor... Mă duc... 
vreau să fac o plimbare la... la Tibru. 

— O-o-o-o! La Tibru? 


* Uva = urare latină (uva = struguri). 

— De ce la Tibru? 

— Brrr! Ce să facem la rîu? Doar n-o să bem apă 
tulbure după atita vin bun? 

— Pe toţi incubii! Nu sîntem broaște. 

— Mergem la... la scăldat, răspunse Andena miș- 
cîndu-şi anevoie picioarele îngreunate. — Vreau să... 
să fac o baie. Care nu mă iubește, să... să plece acasă, 
zicea el, dînd din cap ca un taur. 

— Dar, după aceea mergem din nou la popină ? 


— Mergem... sînt liber pînă dimineață.  Lanista 
Adrius e... e o bomboană de om. 

— Uilala ! 

— Vivat! 

— Înainte ! 


Nişte vigili le tăiară drumul,  poruncindu-le să se 
potolească și să nu facă atîta gălăgie, dar Andena cu ai 
săi se uitară atît de urit la ei, femeile se zborșşiră atît 
de violent, că păzitorii ordinii publice se îndepărtară, 
dind din miîini a pagubă. 

Li se alătură şi o trupă de saltimbanci vagabonzi, 
cu fluiere, sistre şi chimvale. Veselia atinse paroxismul. 
Andena zvirlea în aer pumni de monedă măruntă. Sal- 
timbancii jucau, cîntau, făceau tumbe şi așa ajunseră la 
malul rîului. 

Se lăsase o seară caldă şi dulce. Cerul își revărsase 
mierea aurie în asfinţit. Pesemne plouase la munte, căci 
Tibrul crescut își mîna apele tulburi pe sub arcadele 
podului Aelius. Cotind apoi la stînga, le învîrtejea sub 
stilpii unui alt pod, construit pe vremea lui Nero. Din- 
colo de rîu casele erau rare şi se pierdeau în vastele gră- 
dini ale colinei Vaticanus. 

Rarii trecători se opreau să vadă petrecerea. Andena, 
la mijloc, trăgea o bătută dacică, saltimbancii, în jurul 
lui, făceau nebunii, cîntau, se scălîmbăiau; ceilalţi, în 
cerc, zbierau, băteau în palme, îi încurajau. 

Soarele apusese şi doar o geană de lumină roşie tivea 
cerul la soare-apune. O ceaţă uşoară fumega deasupra 
rîului. 

Andena se opri din joc, zvirli în lături pe cei ce îi 
stăteau în drum, se apropie cu pași şovăitori de balus- 

trada podului şi privi pînza riului. Capul i se bălăbănea 
ciudat. Se întoarse apoi şi porunci : 

— Du-te, unul, şi vezi dacă apa e caldă! 

— Nu te-ai răzgîndit, întrebă unul? 

— Renunţă, Andena, adăugă altul. 

— Cu atita vin în burtă ai să te duci la fund. 

— Eu, lepădătură, mugi Andena? Eu să... să mă 
înec ? Îneca-te-ar mama în Cloaca Maxima. 

— Apa e rece, raportă flăcăul, urcîndu-se pe taluz. 

— Nu-i nimic. E tocmai ce-mi trebuie. 

Şi începu să se dezbrace. Muierile rîdeau subţire, aco- 
perindu-și feţele cu palma, ca și cînd le-ar fi fost ruşine. 
Era bine făcut Andena, leit statuia zeului Hercule din 
templul de lingă mahalaua Velabrum. Gol cum l-a făcut 
mama, doar cu braţul drept strîns înfăşat sub umăr, 
acolo unde îl rănise Amas cu tridentul, Andena, răcni: 

— Hei, prieteni împuțţiţi, care vă temeţi de apă, ajuta- 
ți-mă să mă urc! 

În rîsul tuturor, cîțiva mai zdraveni îl aburcară pe ba- 
lustrada podului. Andena făcu cîţiva pași șovăitori cum- 
pănindu-se cu mîinile şi întorcîndu-se către mulţimea ce-l 
privea amuzată, apoi își pierdu echilibrul şi căzu ca un 
sac în rîu. 

Cu strigăte de spaimă şi uimire, petrecăreţii se repeziră 
la parapetul celălalt al podului, să vadă cum îl duce apa 
la vale pe gladiator. Îl văzură dînd de cîteva ori voini- 
ceşte din miîini, apoi înmuindu-se, dus de curent către firul 
apei. 

Trezindu-se din beție, cîțiva ocoliră podul şi alergară 
la vale de-a lungul malului. Simţeau că vremea glume- 
lor trecuse și-i strigau s-o ia către mal. Alţii se repeziră 
în susul apei, unde, dincolo de pod se vedeau niște bărci. 
Nici unul însă nu se încumetă să sară în apă în acel loc, 
unde la cotitură curentul era puternic, la acea oră tîrzie 
cînd totul se cufunda în întuneric. Cîtorva le veni în cap 
să aprindă făclii din crengi de pin şi le trecură celor care 
dezlegaseră şi daseră la apă două bărci. 

În timp ce la capătul podului Aelius oamenii alergau 
şi strigau ca bezmeticii, Andena scoase mîna din apă și 
strigă după ajutor. Făcu aşa de cîteva ori și se duse la 

fund. Înotă un timp sub apă, îndreptîndu-se către capă- 
tul de dincolo al podului lui Nero. 

Pe urmă capul îi apăru deasupra apei. Aruncă o pri- 
vire înapoi şi rise cu poftă. Cotitura, întunericul şi ceața 
ușoară îl apărau prea bine de privirile celor rămași pe 
mal. 

Înotă puţin pînă dădu cu picioarele de fund. Se opri 
şi fluieră. Un alt fluierat îi veni ca răspuns de sub ul- 
tima arcadă a podului. leşi din rîu şi șiroind de apă îl 
îmbrăţișă pe Ariort. 

— 'Totul a mers bine, nu-i aşa ? întrebă acesta. 

— Ca în poveşti. 

— N-au băgat nimic de seamă ? 

— Cine, ei ? Mă faci să rîd ; eram doar singurul treaz 
printre atîția beţi. Nu degeaba am cheltuit cu ei două- 
sute de sesterți. 

— Atunci, în ochii lumii eşti mort ? 

— A fost ca la teatru. M-am dus, şi eu o dată să văd 
cum e la teatru. Andena al tău nu este numai gladiator, 
dar și un mare comediant. Am avut peste treizeci de 
spectatori. Cred că ajunge ca să împrăștie vestea ? 

— Ajunge, răspunse Ariort ştergîndu-l cu un prosop. 
Imbracă-te repede, pînă nu s-au apropiat. Priveşte! Au 
apărut nişte bărci cu făcăii. 

— 'Timpiţii plebei'! mormăi Andena. — Făcliile mai 
mult îi orbesc decit... 

— Taci! Repede, îți spun! Pune această manta cu 
glugă. Pină la mine nu e departe. Ne vom strecura în 
umbra grădinilor Agrippinei, apoi, pe nişte ulicioare 
strîmte, liniștite, vom ajunge acasă. Hermadio ne aşteaptă 
cu tot ce-ţi trebuie. 

— Miine în zori, adăugă Ariort, un negustor bogat 
va părăsi călare Roma. De aici, din Janicul, nu ai nici 
o poartă de trecut. Sîntem în afara zidurilor. 

— Eşti băiat de treabă, Ariort. 

— Am trăit şi eu clipe frumoase, ca în război. 


PARTEA A TREIA 


Ea quasi cursores 
vitue lampada tradunt 


(Şi asemenea alergătorilor 
îşi trec făclia vieţii) 


LUCREȚIU 


Su» povara călătorilor, dobitoacelor și a lucrurilor, 
platforma podului umblător aiundase adînc cele 
două luntri mari pe care se sprijinea. Cirmaciul cu 
ajutoarele sale ţineau din greu cîrma, aproape culcaţi 
pe ea, tăind pieziş curentul puternic. 

Strînse între malurile stîncoase, valurile Danubiului, 
neliniştite şi bolborositoare, se înghesuiau îmbrîncin- 
du-se, grăbindu-se parcă să scape prin poarta săpată în 
munţi. 

La acea oră a dimineții cerul era piclos, iar văzduhul 
cald. Apa lovea puternic, zguduind ambarcaţiunea, clipo- 
cind domolită în partea ei dinspre vale. 

Călătorii, — coloniști peregrini şi negustori, unii cu 
femei, copii şi sclavi, erau gravi şi îngînduraţi. Cei mai 
mulţi priveau țărmul ce se îndepărta implacabil. Unii își 
ştergeau pe furiș lacrimile, alţii oftau. Doar vreo doi-trei 
negustori, obişnuiţi cu schimbarea locului, erau calmi şi 
nepăsători. Unul singur, bărbat tînăr, foarte voinic, bine 
îmbrăcat, nu aruncă nici măcar o singură privire înapoi. 
Stătea rezemat de parapet, cu mîinile încrucișate pe piept, 
privind nemişcat ţărmul ce se apropia. 

La mijlocul podului, într-un ţare împrejmuit cu drugi 
groşi de lemn, nechezau neliniștiţi caii și catirii, supra- 
vegheaţi de sclavi. 

Cîtă vreme pe uscat văzduhul era neclintit, deasupra 
pînzei de ape zburdau adieri reci de aer umed, răcorind 
frunţile, jucindu-se în păr și în coame, lipind şi dezlipind 
straiele de trup. 

Malul se apropia. Tot mai multe lucruri se des- 
luşeau dincolo. Dealuri înalte, valea sinilie ce se afunda 
în desişul codrilor, cîteva case răzlețe, oameni pe chei. 

Cînd podarii traseră la mal şi podul se izbi de biîr- 
nele cheiului, omul singuratic se mișcă nerăbdător către 
podișca aruncată de la țărm. Făcînd semn unui sclav oa- 
cheș, încă tînăr și vînjos, care ţinea de căpăstru un cal și 
o catircă, îi zise în treacăt: 

— Te aştept pe mal Timon. Fii cu băgare de seamă la 
dobitoace, să nu-și rupă vreun picior tocmai acum. 

— N-avea grijă, stăpîne, răspunse acela şi chiar în 
clipa aceea se feri de copitele calului care, nărăvaș şi de 
soi, tropoti neliniștit de zguduitura vasului. 

Sărind pe mal, omul se opri lîngă bariera trasă de-a 
curmezișul ieșirii. Patru ostaşi romani şi doi sclavi vameşi 
aşteptau în spatele ei. Cînd toată |umea cobori, bulucin- 
du-se în fața opreliștii, soldaţii traseră bîrna la o parte. 
Şeful lor ridică mîna și strigă cu asprime : 

— Linişte şi ordine, cetățeni! Unde vă grăbiţi aşa? 
Vreţ: pînă seara să ajungeţi la Apulum ? E depărtișor, vă 
asigur ! Pînă atunci vor trece încă multe zile. Veţi aștepta 
aici la Dierna, pînă veţi fi destul de mulţi ca să vă dăm o 
escortă militară. Drumurile nu sînt sigure ; tilharii mișună 
în codrii aceştia fioroşi, încheie el, cuprinzînd cu un gest 
valea şi dealurile ce o străjuiau. 

Rînji mulţumit la vederea atitor chipuri răvăşite de 
teamă şi neliniște, apoi adăugă mai domol : 

— Nu vă pierdeţi cu firea, sînteţi doar sub protecţia 
armatei romane. 

Și din nou poruncitor, bătînd din palme : 

— Hei! Acum, unul cîte unul; capul familiei în faţă, 
să plătim dările cuvenite. Mai întîi cei cu femei şi copii ! 

Cit timp a durat plata vămii la acele cîteva familii de 
peregrini, cetățeanul cel voinic privea în zare. Un suris 
misterios îi juca pe buze. Nu putea să-și ia ochii de la 
codrii cei sinilii şi tainici, în care, după spusa oșteanului, 
mișunau tîlharii. Părea singurul pe care nu-l speriase acest 
avertisment. 

— Cine ești ? îl întrebă ostaşul cînd îi veni rîndul. 

— Flavius Fortunatus, negustor. 

12 —- Fiul adoptiv 


— Vrei să te stabileşti în Dacia ? 

— Da, dacă îmi va place aici, la voi. 

— Libert, după nume ? 

— Da, libert. 

— De unde vii? 

— De la Roma. 

— Cine te însoţeşte ? 

— Un sclav, un cal și o catîrcă. 

— Ce marfă duci în Dacia ? 

— Nu vreau să vînd, vreau să cumpăr. 

— Oho, eşti bogat ? Păzeşte-ţi punga bine! Crezi câ 
aici e ca la Roma ? 

— În zeiţa Spes mi-e nădejdea. 

— Bine zici! Treci şi plăteşte vameşilor ce li se cu- 
vine. 

Cînd terminară cu cetăţenii, veni rîndul sclavilor să 
coboare cu animalele şi poverile. 

— Îţi place aici ? îl întrebă Fortunatus pe Timon, cînd 
acesta i se alăturase. 

— Locul sclavului este lîngă stăpînul său, răspunse 
acela în doi peri. 

Încălecară şi porniră de vale, către orașul deocamdată 
ascuns privirilor. Acolo unde drumul se îngusta, înghesuit 
între apă şi costișă, Fortunatus descălecă și-i porunci lui 
Timon să-l aştepte. Urcînd apoi cu vioiciune un tăpşan 
povirnit, intră în pădure. Merse un timp printre trunchiu- 
rile groase, mîngiindu-le în treacăt coaja aspră și, după 
ce nu mai văzu rîul din vale, se opri. 

Pieptul i se sălta năvalnic, nările fremătau trăgînd 
mirosurile codrului, ochii i se umeziră de duioșie. Pe urmă 
picioarele i se înmuiară, făcîndu-l să cadă în genunchi. Se 
aplecă pînă la pămînt, sărutînd iarba și florile. Luă cu grijă 
în căuşul miîinii o gîză, o privi de aproape, cu dragoste, 
cum se cațără în virful unui deget, cum își scoate aripioa- 
rele străvezii de sub elitrele smălţuite, cum își ia zborul 
nebun și beat. O urmări dînd din cap cu încîntare. 

Rostogolindu-se apoi pe o rînă, ca un copil. rămase 
culcat pe spate, rîzînd sieși, copacilor, crîimpeiului de cer 
printre frunze. Ascultă tăcerea codrului, tăcerea țesută din 
mii de sunete discrete ca însăși respiraţia firii, ca respi- 

raţia reținută şi bătăile inimii încetinite a credincioşi- 
lor într-un templu, înălţînd rugile mai mult gîndite decît 
șoptite, zeităţii care a creat toate minunăţiile lumii. 

Trăgea cu urechea, întorcînd doar ochii către sursa 
tăinuită ori făţișă a sunetului, confirmînd presupunerea 
printr-o clipire şireată. Orice foșnet, filfiire, bizîit, călcă- 
tură, fluierat sau ciripit îi aminteau de o vietate, furi- 
șată în iarbă, frunze, lăstăriș, ascunsă în crengi, în desi- 
şul tulpinelor. 

Văziîndu-l nemișcat, veverițele roșcovane se încumetară 
să apară, să coboare mai jos, ciulindu-și urechile moţate, 
înfoindu-şi coada, sfredelindu-l cu ochişorii lor rotunzi, 
luaitori. Îl descoperiră și coţofenele. Zburînd din cracă în 
cracă, strigau la răstimpuri, vestind vieţuitoarele pădurii. 
Şopirlele foșneau prin iarbă în jurul său, zvicnind ca niște 
fulgere verzi. Albinele zumzăiau subțire, bondarii gros. 

Cerul se limpezise, se făcu cald. Omul din iarbă părea 
tericit. Nu-i venea să se scoale deși îi era milă de sclavul 
care-l aştepta cu dobitoacele în drum. 

„Oamenii se pribegesc cu bruma de avere, medita el, 
căci oamenii nu sînt melci să-și care casa după ei. Nu sînt 
în stare să tirîie după ei nici măcar cele trebuincioase, 
dar ei cară pretutindeni graiul, cîntecele, credinţele, 
obiceiurile şi datinile. Sînt atît de ușoare și încap cu toa- 
tele aici sub frunte, într-un colţişor. Nu trag deloc la 
cîntar și totuși sînt cu greutate. Ţara a rămas aceeaşi 
şi nu a omorît-o, nici nu a schilodit-o noua stăpiînire, 
căci pe lîngă lucrările firii omul poate atît de puţin. Țara 
e mare și întinsă, într-un an nu i-ai putea face ocolul. 
Poftească cineva să-i mute munţii din loc, să-i care aiu- 
rea codrii nesfîrşiți, să-i sece riîurile și izvoarele ne- 
numărate ! Mai ușor ar fi reuşit să stingă stelele din 
cer“, 

Se sculă apoi cu părere de rău și cobori încet tăpşanul. 
Pe drum culese un pumn de fragi şi ieșind în drum, zise 
sclavului său : 

— Tu te-ai născut pe alte meleaguri, nu cunoşti ţara 
asta frumoasă și bogată. Mănîncă din primele ei daruri. 
Îi turnă în palmă fragile şi adăugă ca pentru sine: 

— Eu am mai fost pe aici. Cunosc bine toate rosturile. 

Incălecă apoi şi pînă la porţile oraşului nu mai scoase 
nici un cuvint. 

Traseră în gazdă la un localnic nevoiaş, de la margi- 
nea tîrgului. Acesta cînd îl auzi pe roman vorbind limba da- 
cică, nu ştiu ce să mai facă ca să le fie bine. Le dădu 
odaia curată din două cîte avea, adăposti dobitoacele sub 
șopron, vărsîndu-le în iesle tainul. Primind o arvună, se 
grăbi apoi în oraș să facă rost de mîncare şi vin mai acă- 
tării. Oaspetele îl rugă, de asemenea, să afle cînd pleacă 
convoiul de coloni către inima ţării. 

În curînd gazda se întoarse cu o veste mare : un curier 
sosit în grabă din Drobeta, anunţase autoritățile cà în 
două-trei zile prin Dierna va trece guvernatorul provin- 
ciei Dacia, — Decius Terentius Scaurianus, cu suita sa şi 
o mare escortă militară. Acesta, cică, călătoreşte încet, 
căci este urmat de cîţiva demnitari civili cu familiile 
lor și pesemne va îngădui convoiului de coloniști să i se 
alăture. 

Auzind acestea, negustorul roman îşi trecu mîna prin 
barba crescută pe drum și-și zise în gînd: 

„Lrebuie să mă rad. Scaurianus cu trepăduşii săi vine 
din Roma. Să nu-și aducă cumva aminte de gladiatorul 
dac! Andena a murit, trăiască Flavius Fortunatus !“ 


Cortegiul guvernatorului făcu popasuri în mai toate 
localităţile întîlnite în drum. La Ad Mediam au rămas 
peste noapte şi Scaurianus, însoţit doar de un pile de 
nobili şi ostași, se abătu pînă la Aquae Herculis, să vadă 
izvoarele tămăduitoare, loc binecunoscut de localnici din 
cele mai vechi timpuri. După război, romanii, descope- 
rind băile, le vizitau în număr mare ; le făcuseră şi cî- 
teva amenajări. Lăudate cu entuziasm guvernatorului, 
acesta dori să se convingă el însuși, să le vadă cu propriii 
săi ochi. înainte de a dispune să li se dea atenţia cuve- 
nită. Băile se aflau la o milă și ceva de drumul mare, 
acolo unde acesta părăsind valea îngustă a Diernei, şer- 
puia prin pasul muntos pînă la valea Tibiscului. 

Trecură apoi prin localitatea întărită Praetorium și 
prin satele Ad Pannonios, Gaganae, Masclinae. De la oră- 
şelul Tibiscum, unde li se făcu o primire pe cît de spon- 

tană, pe atit de sărăcăcioasă, drumul imperial, cotind 
brusc către răsărit îi purtă prin Acmonia, Pons Augusti, 
de-a lungul unei văi strimte, săpată de un rîu iute, un 
fel de trecătoare gituită de munţi și înăbușită de codri. 
Valea se numea Tapae și iimp de un secol romanii în- 
cercaseră să pătrundă prin ea în inima Daciei. Mult 
singe a curs aici, încleștări năprasnice au avut loc, cu 
izbînzi schimbătoare, codrii și stîncile din jur au răsu- 
nat de chemări la luptă, strigăte de izbindă și deznă- 
dejde. Multe oase au înălbit malurile rîului şi viroagele 
pîraielor ce se prăbuşesc cu vuiet de sus. La ieșire din 
trecătoare, unde locul mai larg îngăduia desfăşurarea 
de trupe, se dăduseră bătălii mari şi înverșunate. 

Poposind aici, călătorii s-au închinat în faţa altaru- 
lui înălțat din porunca lui Traian în cinstea romanilor 
căzuţi în luptă. 

De aici, drumul imperial apuca din nou către miază- 
noapte, de astă dată peste un podiș vălurit, deschis larg 
vederii către dealurile și muncelele din jur. Locurile 
acestea li s-au părut încîntătoare. Livezi și crînguri se 
succedau cu holde şi păşuni. Adăpostită de înălțimi, va- 
lea ce cobora treptat spre Maris era ferită de vînturi 
reci. Cerul deasupră-i era limpede, dar și ades aducător 
de ploi binefăcătoare. Acum doi ani, cînd împăratul Tra- 
ian poposise aici la întoarcerea sa în Italia, se îndrăgos- 
tise de acest meleag și punînd semne de piatră la cele 
patru colţuri ale locului de popas, porunci să se înfiin- 
teze acolo o colonie care să-i poarte numele. 

Dorinţa împăratului era sacră și guvernatorul po- 
runci în locul acela un popas de trei zile. Îndată, pe 
malul unui pîrîu cu ape limpezi, în jurul cortului mare 
şi luxos al lui Scaurianus răsări un orășel de corturi al 
demnitarilor, al militarilor și al unor coloniști cu stare. 
Ceilalţi peregrini se adăpostiră mai la o parte, sub poala 
unei dumbrăvi, în sălașe de crengi și frunzare. 

Prima zi trecu în recunoașterea locului şi culegerea 
informaţiilor despre teritoriul înconjurător, cu satele 
băștinaşilor şi colonilor. Apoi fu găsit şi adus un bloc de 
piatră pentru altarul votiv, iar centurionii pricepuţi în 
hotărnicie măsurară locul incintei viitorului oraş și al 

principalelor edificii plănuite înăuntrul și în afara lui. 
Locul vast de jur împrejur urma să fie împărţit mai tîr- 
ziu colonilor ce se vor așeza aici. 

De bună seamă, lucrările definitive aveau să se des- 
făşoare în viitor, după ce guvernatorul își va fi stabilit 
reședința într-una din așezările mari ale Daciei şi de 
unde își va putea îndrepta poruncile într-acolo unde va 
îi nevoie de ele. 

Odată cu aceste măsuri o mulțime de curieri fură 
trimiși în așezările apropiate ca să vestească evenimen- 
tul înfiinţării coloniei şi să atragă cît mai multă lume 
la solemnitate. 


Andena, zis Fortunatus, cunoştea bine aceste melea- 
guri si era mulţumit să le revadă. Dacă în fuga sa prin 
imperiu nu a zăbovit nicăieri, aici ar fi tot stat. Cîteva 
zile în această gură de rai îi potoli întrucâtva setea mis- 
tuitoare de patrie. Dacă n-ar fi şi socoteala banilor chel- 
tuiţi fără folos pentru el, sclav şi dobitoace, ar fi fost 
mulţumit pe deplin, dar sesterţii se duceau ca pe gîrlă. 
Își pipăia cu grijă cureaua lată în care, printre două rîn- 
duri de piele, erau cusuţi aureii imperiali, curea de care 
nu se despărțea nici în somn. Era temelia vieţii viitoare 
pe care şi-o dorea frumoasă și plină. Își dorea o muiere 
sănătoasă şi harnică, îşi dorea copii, își dorea casă cu 
un petic de pămînt. 

Era ademenitor locul acesta mănos. Ar fi putut să 
rămînă aici, dar prea era pustiu. Totul aici era în viitor, 
iar el nu voia să aștepte. Astfel de locuri priesc ostaşi- 
lor veterani, sătui de pribegie, de umblet și muștrulu- 
ială. Obișnuiţi cu corvezi, pricepuţi în săpat, zidit, cio- 
plit, ei își vor înălța cămine lucrînd în clacă, unul pen- 
tru toţi și toţi pentru unul. Ei vor fi cei mulţi aici, „jar 
printre militari Andena n-avea ce căuta. Era și departe 
de locul lui de baștină. 

Stătea pe o ridicătură la umbra unor fagi. Frunza 
suna, izbită în dungă, de un vîntuleţ cald. Privea, lao- 
laltă cu ceilalți tovarăşi de drum, la ceremonia ce se 
desfășura pe plaiul întins, plin de flori. 

Alături, doi coloniști stăteau de vorbă : 

— A plouat bine aici. Ai băgat de seamă ce verde 
este iarba ? Mai că n-am văzut aşa ceva aiurea. 

— În tot cazul nu veștedă și mică ca la noi în Libur- 
nia. 

— Păi, de aceea am venit aici, deşi mi se sfişiie ini- 
ma după locurile natale. Sînt sătul de secete, de pămînt 
pietros. 

— Ah, parcă mie nu-mi era dragă Liburnia? Dar 
vreau să scap o dată de sărăcie. Bunicul s-a zbătut, tata 
s-a zbătut, mă voi zbate și eu, dar vreau cel puțin copiii 
mei să știe că a trăi înseamnă a te bucura de viaţă. 

Andena zîmbea mulțumit: „De bună seamă, unde o 
să găsiţi voi o ţară mai bogată ? Ag 

În stînga sa, la vreo două aruncături de băț, sclavul 
său păştea calul și catîrca, neslăbind din ochi nici cere- 
monia. 

Pe latura cealaltă a plaiului erau aliniați cei două 
sute de călăreţi ai escortei, în haine de paradă, cu sem- 
nele centuriilor înălțate. În faţa lor un stegar falnic ți- 
nea vexilum dar fără ciucurii împărătești auriţi, semn 
că numai forţele armate din provincia nouă îi sînt su- 
puse guvernatorului. 

Pe celelalte două laturi se adunară cîteva sute de 
oameni sosiți din așezările aflătoare cale de o zi. 

Pînă acum se oficie un serviciu divin, cu sacrificii și 
libaţii. În lipsa preoţilor de meserie, oficierea îi reveni 
guvernatorului secondat de mîna sa dreaptă, Varenius 
Sabinianus. Cei doi bărbaţi, îmbrăcaţi, cu simplitatea 
unor Quiriţi din vechime, în tunica manicata (cămașă 
cu miîneci) și toga pura din lînă albă, îndepliniră toate 
cele după datină şi cuviinţă. 

După aceea, Scaurianus, punind o mină pe piatră și 
ridicînd cealaltă către cer, zise solemn și tare ca să fie 
auzit de toți : 

— Fie ca această piatră votivă să amintească celor 
ce vor urma, că prin voinţa împăratului nostru se înte- 
meiază în acest loc, în mijlocul acestor roditoare pla- 
iuri, Colonia Ulpia Traiana Dacica. În sarcina noastră 
cade s-o înălțăm, s-o întărim şi să-i dăm strălucirea cu- 

venită unei aşezări care va fi în fruntea tuturor cetăți- 
lor din Dacia. Cetăţenii care se vor așeza aici vor fi în- 
scriși în tribul Papiria, din care face parte și împăratul 
nostru. Ei vor fi scutiţi de dări pe viaţă şi vor avea în- 
datorirea să facă să prospere colonia și s-o apere la ne- 
voie. 

La un semn al său se apropie un sclav cu cele tre- 
buincioase scrisului. Așezîndu-se într-un genunchi, aces- 
ta scrise pe partea netezită a pietrei : 

„Din ordinul imperatorului și cezarului nostru, al lui 
Traian Augustul, fiul divinului Nerva, s-a întemeiat Co- 
lonia Dacica, prin grija lui Terentius Scaurianus, guver- 
nator imperial cu rang de pretor“. 

Piatra pe care sclavul scrisese cu litere frumoase de- 
dicaţia votivă urma mai tîrziu să fie cizelată cu dalta 
de către meşteri iscusiţi. 

După aceea, în sunetul trimbiţelor, guvernatorul se 
îndreptă către marginea plaiului, unde sclavi îmbrăcaţi 
în alb ţineau de căpăstru un bou şi o vacă, amîndoi albi 
ca laptele, înjugaţi la un plug. Animalele frumos împo- 
dobite cu ghirlande şi panglici, aveau coarnele aurite, cu 
clopoței în vîrf. 

Unul din sclavi îndemnă animalele să meargă, celă- 
lalt apăsa vîrtos pe coarnele plugului. Guvernatorul pă- 
șind alături de acesta, în partea dinăuntru a locului ţă- 
rușat, ţinea şi el o mînă pe cornul plugului, 

În urma lor se răsturna o brazdă de pămînt gras și 
jilav, simbeolizînd incinta noului oraș. În dreptul presu- 
puselor porţi, sclavul ridica brăzdarul lăsînd iarba nea- 
tinsă. Astfel, în sunete de trimbiţe, urale și cîntece sa- 
cre, făcură ocolul, trasînd un vast patrulater cu patru 
întreruperi — porți. 

Ajunși acolo de unde au plecat, sclavii traseră plu- 
gul la o parte, iar guvernatorul, rămas singur pe teri- 
toriul cetăţii înfiinţate, merse încet pînă la altarul vo- 
tiv din mijlocul ei și pronunţă formula sacră, de la Ro- 
mulus rămasă neschimbată : 

—- De azi încolo, zidurile Coloniei Ulpia Traiana Da- 
cica sint socotite sacre și toţi acei care vor încerca să 
le treacă cu gînd rău vor fi socotiți dușmani ai poporului 

roman. Acei însă ce se vor apropia cu respect şi vor bate 
la porţi cerînd găzduire, li se va deschide ca unor prie- 
teni. Așa să fie şi nu altfel ! 

— Vivat, vivat! răsună de peste tot. Ostașii iși lo- 
veau scuturile cu garda paloșelor, trîmbiţașşii sunau. Văz- 
duhul clar al acelei zile senine vibra de aceste manifes- 
tări voioase ; părea că nici un nor nu umbrește bucuria 
și pacea de pe acest meleag. 

Între timp, Andena se apropie de grupul augustanilor 
Şi-i privea cu interes. Întrebă chiar pe un colonist cu 
care mai stătuse de vorbă în timpul călătoriei : 

— Rogu-te, cetățene, cunoşti cumva pe aceşti nobili 
din suita guvernatorului ? 

— Pe unii din ei, da. Am aflat și eu de curind. Acela 
care poartă haine de Quirit și stă de vorbă cu guverna- 
torul este cavalerul Varenius Sabinianus. Grăsanu! acela 
stacojiu este Antipater. Una dintre cele trei matroane 
este soţia sa, dar nu ştiu care anume. 

— Dar cine este doamna aceea frumoasă cu părul 
castaniu ? 

— Ah, asta nu este romană. E fiica unui demnitar 
dac, soția lui Lucius Longinus care se. distinsese în 
război. 

Andena tresări. „Va să zică asta e perechea ?* și fără 
să-l mai asculte pe colon care îi numea și pe alţii. mai 
făcu cîţiva paşi ca să-i vadă mai de aproape. 

„Va să zică ăsta-i Longinus pe care Ariort îl ura atît 
de mult și pe care nu reușise să se răzbune. L-aș fi 
răzbunat eu, deşi e păcat să omori așa o mîndreţe de 
om, care, pe deasupra, luase o fată din neamul nostru“. 

Îşi aminti ziua cînd Ariort, și Hermadio îl conduse- 
seră pînă la Via Flaminia, cînd el fugea din Roma. L-a 
întrebat atunci pe Ariort dacă-l mai urăște pe Longi- 
nus şi acela întorcîndu-și privirea în altă parte. răs- 
punse. cu un tremur ciudat în glas, că nu-l mai urăște și 
«că dorul de răzbunare s-a stins în el. 

Andena mai privi un timp perechea, găsind-o foarte 
potrivită şi pe placul său. Bucuros că ceremonia luase 
sfîrşit și că mîine își va continua drumul către meleaguri 
dragi, se îndreptă înspre locul unde se afla Timon cu 

dobitoacele. Îi era foame şi se grăbi să ajungă la săla- 
șul său din dumbrava de fagi. 

Cînd ultimele cuvinte sacrale din gura lui Scauria- 
nus se topiră în văzduh, Lucius Longinus cuprinse ume- 
rii soţiei sale și văzînd bucuria în ochii ei, zise cu duio- 
şie, doar un singur cuvînt: 

— Oculissima (lumina ochilor mei) ! 

Aya Cassia, emoţionată, îi căută mîna și o strînse 
cu drag. 

— Ce-o fi făcînd acum Gaius, băiatul nostru scump, 
întrebă cu un oftat ? 

— Acum e pe malul mării cu bătrinul Senio. Clă- 
dește cetăţi imaginare din nisip. 

— Şi asta, zise Aya rizînd, este deocamdată o cetate 
imaginară. 

— Deocamdată ! La anul, aici vor fi ziduri, temple 
și edificii. În jurul incintei, canabele colonilor vor ră- 
sări ca ciupercile după ploaie. Romanii nu sînt nici lău- 
dăroși, nici leneși. Vara viitoare, în drum spre Apulum, 
nu vei mai recunoaşte acest loc și vei dormi sub un aco- 
periş, la adăpostul zidurilor cetăţii. 

— Poate vom regreta că am înălțat casa noastră la 
Apulum ? 

— Nu, oculissima, tu nu cunoşti acel loc minunat de 
pe malul rîului Maris, bogat în ape. De pe zidurile cas- 
trului vom admira valea largă și crestele sinilii ale mun- 
ților. Asdus și Sama ne așteaptă cu nerăbdare, iar bà- 
trînul Caliga va fi mindru să-mi raporteze cum merge 
construcţia vilei și plantarea livezii din jurul ei. 

— Pe Sama o cunosc bine; ne-am și împrietenit cît 
am stat cu ea la Bassus în Drobeta, dar sînt nerăbdă- 
toare să-i cunosc pe cei doi oșteni ai tăi. 


La Apulum nu era atît de simplu să-ţi găsești un 
adăpost și Andena umblă mult întrebînd de un colţișor 
pentru el şi sclavul său. Locuitorii prosperi nu aveau 
nevoie să-şi închirieze odăile peregrinilor și astfel An- 
dena fu nevoit să-și petreacă noaptea în cîmp. 

A doua zi află că la miazănoapte de castru se mai 
află vechea aşezare dacică, unde erau destui nevoiaşi 

dornici să cîştige un ban. Încălecară deci și se duseră 
cale de patru mile, unde într-adevăr găsiră adăpost. Și 
aici, ca la Dierna, limba dacică vorbită atit de bine de 
un presupus roman îi deschise acestuia porţile și ini- 
mile. 

Aşa stind lucrurile, Andena putu să se ocupe în li- 
niște de treburile sale și a treia zi după sosire se și afla 
în orașul de jos, situat între castru și rîu. Desigur, Apu- 
lum nu mai era tîrguşorul de dinainte de război. Castrul 
uriaş construit pe deal era sediul unei legiuni și sub 
protecția acestei forţe cele două orașe, de civili și de ve- 
terani, unul la poalele dealului, celălalt pe malul Mari- 
sului, se dezvoltau şi înfloreau neîncetat. Mai ales cel 
de-al doilea, cu portul, pieţele și nenumăratele ateliere 
de meseriaşi îl uimi pe Andena. Belşugul şi ieftinătatea 
îl încîntară. Ştia că de orice s-ar fi apucat ar fi ciștigat 
destul ca să trăiască fără griji. 

Ochiului său ager nu-i scăpă nimic. În drum spre 
orașul de jos, trecu pe un podeţ pîrîul care izvora din 
creierul munţilor auriferi și care se vărsa în Maris. Apele 
puţine ale acestuia cărau la vale nisipul și grăunţii de 
aur și de-a lungul malurilor, cît vedeai cu ochii. sclavii 
particulari ai unor cetăţeni, supravegheați de înșiși stă- 
pînii ori de supraveghetori ai acestora, spălau prundișul 
și nisipul. Munca aceasta, pe care lăcomia nu o curma 
niciodată, era dură. Chirciţi în umezeală, sărmanii sclavi, 
zoriţi într-una, nu aveau timp nici să răsufle. Din zori 
pîină-n noapte, pe ploaie şi vînt, pe căldură și frig, su- 
fereau nu numai din pricina urgisitei lor sorţi, dar și din 
pricina faptului că din bogăţiile scoase cu mîinile lor nu 
le rămînea nici o fărîmă. Dar pîrîul aducea puţin me- 
tal preţios şi pentru a stringe un degetar de praf tre- 
buia răscolit și spălat în albii o mulţime de pietriș. Scla- 
vul, care la sfîrşitul zilei nu aducea nimic sau prea pu- 
ţin, era aspru pedepsit. La munca aceasta erau folosiţi 
copiii şi bătrinii, adică sclavii nefolositori în alte dome- 
nii. 

Väzînd cum stau lucrurile cu aurul, Andena plecă 


dezgustat. I-ar fi fost uşor să mai cumpere vreo trei 

sclavi amăriţi și să le sugă măduva, dar nu voia să atra- 
gă asupra capului său mînia zeilor. 

Se duse deci mai departe, coboriînd către cheiurile 
rîului Maris, să vadă meseriile și negoţul legate de 
acesta. Privi cum se ostenesc dendroforii (pădurarii) cu 
căratul și legatul în plute ai bușştenilor, cum se spetesc 
pescarii vislind la bărci pline cu pește, cum îl descarcă 
în coșuri. Văzu o sumedenie de ambarcaţiuni, bărci şi 
corăbioare înghesuite lîngă chei, încărcate și descărcate 
de către sclavii cocoșaţi sub greutatea amforelor cu ulei 
și vin, miere și saciz, sub legături de piei, baloturi cu 
lină, ciubere cu brînză, saci cu sare și grîu. Mărturile 
sosite din imperiu — lucruri scumpe și ușoare : ţesături 
fine, podoabe, vase de preț, vinuri alese, uleiuri aromate, 
rășini orientale binemirositoare, obiecte meşteșugit lu- 
crate din bronz. aramă, alamă și argint pentru împodo- 
birea caselor înstărite, unelte și arme de fier şi oțel. Pînă 
în porturile Danubiului soseau blocuri de marmoră luate 
de corăbieri ca să cumpănească bine în apă vasele prea 
uşor încărcate cu mărfuri scumpe. De acolo se aduceau 
cu plutele trase pe Maris. 

Din port, Andena se duse să vadă atelierele împrăş- 
tiate pe o mare întindere dintre oraș și rîu. Văzu în trea- 
căt cum se ţes pături din lînă colorată, foarte căutate 
în imperiu. Treaba cerea multe parale și nu era de nasul 
lui. Trecu și pe lingă tăbăcării, unde oamenii liberi de-a 
valma cu sclavii frămîntau în putini piei rău mirosi- 
toare. rîcîindu-le apoi de mucoase. Stătu mai mult să-i 
vadă lucrînd pe cherestegii, lemnari și dulgheri, trăgînd 
pe nări mirosul lemnului proaspăt tăiat, strunjit, rin- 
deluit. Se pricepea și-i plăcea mult meseria asta curată 
şi atrăgătoare. | 

Îi văzu și pe amăriţii cărămidari frămîntînd lutul cu 
picioarele. Era o meserie prost plătită. Dar, trecînd pe 
lîngă olării, acolo îi rămase inima. Privea cu încîntare 
cum pe roata olarului, sub mîinile lui dibace, din pămîn- 
tul care îi era atît de drag, se umflau rotindu-se ulcioa- 
re, străchini, amfore. Mai ales acolo, unde se făcea olă- 
rie mai bună, pictată și ornamentată, stătu mai mult 
să privească mîinile meșterilor modelînd lutul ascultă- 

tor, dîndu-i după dorinţă orice formă cu o ușoară apă- 
sare a palmei sau a degetului, lipind toartele, aplicele 
în relief, trăgînd cu un beţișor linii adincite, drepte sau 
șerpuitoare. 

Era olărie simplă, pentru poporul de jos, multă și ief- 
tină. Cu sutele se așezau vasele în cuptor, cu sutele se 
încărcau în căruţe pentru a fi duse prin tîrguri și sate. 
Meșterii olari, daci şi romani, stabiliţi aici după război, 
nu-și băteau capul ori nu se încumetau să facă ceva mai 
acătării. așa cum văzuse Andena prin orașele înflori- 
toare din Italia, Moesia și Pannonia. 

Un singur olar, grec de origine dar căsătorit cu o fe- 
meie băștinașă, ajutat de doi tineri, pesemne rudele so- 
tiei, se îndeletnicea cu lucrul mai subțire. 

Îl privi cam urît pe străinul care intră nepottit în 
ograda lui, dar văzîndu-l așa falnic și bine îmbrăcat nu 
îndrăzni să-l poftească afară. Mai mult, crezîndu-l de 
la stăpînire, îi dădu cam în silă și unele lămuriri. Apu- 
case să înveţe cîte ceva acolo de unde venea, de la meș- 
terul său din Argos, dar nici pămîntul, nici firnisul, nici 
sculele ce le avea nu erau ca acelea din patria lui. 

Făcea lucruri simple : pușculiţe, jucării, statuiete gro- 
solane, boluri, tipsii, strecurători, toate acestea aveau 
căutare, dar fiind ieftine trebuia să vîndă mult ca să 
cîştige cît de cît. De aceea se cocoșa din zori pînă-n 
noapte în faţa roții de olărie, ori îndesînd pămîntul fră- 
mâîntat cu grijă în forme. 

Andena îl întrebă dacă poate să facă și lucruri de 
preţ, mai frumoase și mai fine și cu toate că olarul nu-i 
răspunse, din felul în care îi străluciră ochii, pricepu că 
ar fi putut. 

— Atunci, de ce nu faci? 

— Ah, oftă grecul. Pentru asta îmi trebuie bani, dar 
cu toată strădania mea nu reușesc niciodată să-i pun 
deoparte. Aducerea pămîntului de la zece mile depăr- 
tare costă bani. Am nevoie de alte scule, material pen- 
tru forme, glazură bună şi un alt cuptor. 

— Mă duc în oraș, zise Andena zîmbind, și mă în- 
torc pe la prînz. Pînă atunci, socotește de cîţi sesterți ai 
nevoie, poate te împrumut eu. 

— Mi-i împrumuţi ? întrebă olarul încîntat, dar se 
răci îndată : — Vrei să mă bagi în jugul datornicilor? 

— Nu, omule. Cheltuiala va fi a mea, dar tot ce vei 
face îmi vei vinde numai mie. Vom face un înscris du- 
pă lege. 

— Du-te în oraș, zise olarul scărpinîndu-se în ceafă. 

— Cum te cheamă? îl întrebă Andena. 

— Menander, dar pe tine ? 

— Flavius Fortunatus. Gîndește-te Menander pînă 
mă întorc. Poate îţi voi aduce noroc ? 


În piața mare, printre nenumărate dughene și tarabe, 
Andena zări o tăblie pe care scria „LUCERNA“ *. Nu 
știa să citească dar văzînd un opaiț zugrăvit mai jos își 
închipui ceea ce trebuia. 

Intrînd, Andena nu ştia la ce să se uite mai întîi. 
Erau acolo, ce-i drept nu prea multe, lămpi de ulei cu 
trei, patru și chiar şase focuri, de toate formele şi mă- 
rimile, cu ornamente, figuri și scene în relief. Unele 
erau date cu firnis, altele nu, făcute din pămînt albăs- 
trui, roşu, galben. 

Negustorul îi ieşi înainte, frecîndu-și mîinile : 

— Cu ce te pot servi, cetățene? Dorești o lampă 
ori un opaiţ ? Toate sînt de calitate, aduse pe Danubiu 
de la Vindobona din ţara Noricum. lată o lucernă de ca- 
litate fină făcută din pămînt presat, dacă te pricepi, pri- 
vește aici semnătura meșterului. Nici în Italia, nici în 
Ellada nu găseşti ceva asemănător. Uite aici scrie CRI- 
NUS, ăl mai mare olar din lume. 

— Chiar aşa? rise Andena prefăcîndu-se că citește. 

— Jur pe Apollo! Uite şi CURCIMA, tot atît de 
vestit. Marfa aceasta nu e numai frumoasă dar și rezis- 
tentă. După ani și ani de folosinţă nu se crapă și nici 
nu se jupoaie. Alege care vrei! Asta cu frunze de acant 
îți place ? Sau asta cu păsări, cu scenă de vînătoare, cu 
acvile sau. cocoși luptînd. 

— Cum merge vînzarea ? 

— Cum să meargă? Bine, doar că lumea de aici e 
prea grosolană, nu se pricepe la frumos și trainic. Aici 


* Lucerna — lampă, opaiţ. 

nu prea sînt oameni care să scrie sau să citească noaptea. 
Ei se culcă cu găinile ori aprind surcele de brad ca să 
nu-și spargă capul pe întuneric. 

— Nu arunca vina pe grosolănia cetăţenilor, cinstite 
negustor. Pesemne marfa e prea scumpă. Asta, bună- 
oară, cît face ? 

— Asta cu trei ciocuri ? Numai trei argintţi. 

— Oho! Atunci cît face asta cu șase? De două ori 
pe atît ? 

— Nu, asta costă numai cinci sesterți. 

— Ai mai lăsat-o. Uite ce, negustorule, am nevoie 
de multe lămpi și opaițe. Din fiecare cîte una. Ar fi cam 
douăzeci, nu-i așa ? 

— O-o-o, ilustrissime ! Pesemne că ai o vilă cu odăi 
nenumărate. Poftește, pofteşte și alege ce-ţi place! 

— N-am să aleg nimic, căci preţurile tale sînt um- 
flate peste măsură. ȘI 

— Să mănînc tot restul vieţii mele fîn dacă pot să 
le scad. Nu uita că am adus marfa cu mari sacrificii toc- 
mai din Noricum, că multe s-au spart în drum, că... 

— Mie-mi spui? Şi eu sînt negustor. În preţ intră 
toate cheltuielile şi ciştigul gras pe deasupra. 

După multe tocmeli, Andena reuşi să scadă preţul cu 
o treime și luînd legătura cu opaițele învelite în cikti, 
se opri în prag. 

— La anul, cînd vei mai veni în Dacia, să nu mai 
tragi la Apulum. 

— Dar de ce, onorabile ? 

— Trage la Colonia Ulpia Traiana. Aici vei rămîne 
cu marfa nevîndută. 

— De ce? Lămurește-mă ! 

Dar Andena plecă fără să-i răspundă. 

Cind olarul Menander văzu opaiţele ce i le puse An- 
dena pe masă, rămase înmărmurit. Încrederea sa în 
străin crescu nemăsurat. 

— Ai putea să le imiţi ? 

— Pe Diana, zeiţa farmecelor, desigur ! 

— De cîţi bani ai nevoie ca să-ţi faci un atelier ca 
"mea și să aduci pămînt bun ? 

— Mi-e și frică să-ţi spun, cinstite Fortunatus. 

— Curaj! 

— Pe puţin două mii de sestertţi. 

— Bine Menander, bate palma și hai cu mine să 
căutăm un scrib. 


A semenea unui drum drept, larg, umbrit de copaci 
maiestuoși se desfășura viaţa lui Ariort de cind de- 
venise om liber. Îi datora totul binefăcătorului său și 
gestul mărinimos al acestuia îl înduioşa și-l lega de el 
pentru totdeauna, ca pe o a doua umbră. Şi pentru că 
treburile patronului luaseră în ultimul timp un ritm 
îndrăcit, pentru el însuşi nu-i mai rămînea nici o clipă. 
Doar gindul zbura cîteodată slobod către aceea care îi 
lipsea cel mai mult, aceea pe care n-o putea uita pen- 
tru nimic în lume. 

Trecuseră două decade de cînd Viola se afla ia ţară, 
atît de aproape de Roma dar şi atît de departe totodată. 
În zadar încerca să nu se gindească la ea, i-ar fi fost 
mai ușor să poruncească soarelui să nu apună ori timpu- 
lui — să se oprească în loc. 

Acum, cînd era om liber, ar fi putut să i se înfățișeze 
fără acel sentiment înăbușşitor de inferioritate și fără 
teamă s-o jignească, să se încredinţeze dacă ea simte 
pentru el ceva mai mult decît o simplă simpatie. Oricare 
ar fi tost gîndul ei cu el, voia s-o vadă și dorul acesta 
era copleşitor. S-o vadă cu orice preț, apoi — ce o îi o fi. 

Cu toate acestea, undeva într-un cotlon al minții stă- 
tea pitit un pui de teamă care amina mereu clipa ho- 
tărîtoare. 

O călătorie neașteptată întreprinsă grabnic de către 
Apollodor, la Capua și Beneventum, puse capăt tuturor 
îndoielilor. 

Pentru ușurință şi libertate în mișcări, arhitectul că- 
lătorea în lectică legată de doi catiri zdraveni și afară 

de gărzile sale — Ariort şi Eutyches, amîndoi călări, îl 
urmau şi doi sclavi grăjdari, pe catiri cu samare. 

La Minturnae, de unde trebuiau s-o ia în stînga, că- 
tre Capua, se întilniră întîmplător cu Plinius. Foarte 
obosit, ilustrul învăţat se lăsa dus în lectică la Cumae, 
la vila sa. Bucuria revederii a fost. mare. 

— Nu te las, zise Plinius, să pleci la Capua decit 
după ce vei sta la mine cîteva zile. Prea te ostenești la 
virsta ta. Nu uita că sîntem în plină caniculă și că aerul 
și apa mării sînt binefăcătoare. Pînă și neobositul nostru 
cezar a plecat la Tusculum, în munţii Albani, să mai uite 
de muncă şi necazuri. 

— Este prea îmbietor cesa ce-mi propui, răspunse 
Apollodor, dar un artist nu are niciodată timp pentru 
el însuşi. Pe lîngă asta, nu am decit un schimb de haine 
de drum și nu pot să mă arăt aşa în lumea bună din 
Cumae. 

— La mine ai să găseşti de toate. Fă-mi plăcerea și 
mă urmează. În starea în care mă aflu nu-mi doresc 
altă companie decit a ta. i 

— Vecinătatea ta mi-a fost totdeauna dragă, iar pro- 
punerea mă onorează. M-ai convins. Mă voi duce la 
Capua şi de acolo, la Beneventum, prin Cumae. 

— Zeii mi te-au trimis. Urcă în lectica mea! 

Văzîndu-i pe Ariort și Eutyches salutindu-l cu res- 
pect, Plinius le adresă vorbe calde, prietenoase și dădu 
semnalul de plecare. 

Numai drumul pitoresc de-a lungul țărmului mării 
îi răsplăti pentru toate ostenelile de pînă atunci. La 
prînz se odihniră la Suessula iar către seară ajunseră la 
Cumae. 

Rar i-a fost dat lui Ariort să vadă un loe mai încîn- 
tător, unde frumuseţea naturii primitive să se îmbine 
atit de armonios cu înfăptuirile geniului omenesc. Da- 
că-şi închipuia într-un fel oarecare Parnasul, acum știa 
că lăcașul zeului Apollo și al Muzelor trebuie să se ase- 
mene oraşului Cumae. 

La căderea noptii, lăsindu-și stăpînul pe terasa vilei, 
în compania gazdei, se duse să-l caute pe Eutyches, să 

13 — Fiul adoptiv 


facă cu el o plimbare. Acesta însă nu se simţea prea 
bine și voia să se culce. 

Cobori de unul singur scările și ieşi în drum. Se 
opri la cotitură și privi de sus întinderea curgătoare, 
schimbătoare, străvezie, luminată parcă din străfunduri. 
Zadarnic pipăia cu privirea locul unde ar fi trebuit să 
fie zarea. Îşi dădu seama într-o clipă cît de necesar este 
omului să vadă marginea vizibilă a pămîntului pe care 
calcă, a apelor pe care plutește. Nui se mai întimplase, 
și o neliniște vagă îl cuprinse. Marea se pierdea în cer, 
cerul se topea în ape şi totul de la țărm și pînă-n cheia 
bolţii părea o licoare sidefie revărsată din nu se ştie ce. 
Stătea în neștire admirînd acest miracol, privind cum 
totul în faţă-i se afumă și se întunecă pe măsură ce vă- 
lul negru al nopţii se lasă peste fire. 

Adieri mai ușoare decît funigeii călători, coborau de 
pe culmi către țărm, culegînd în alunecarea lor arome 
suave şi necunoscute de pe florile ascunse în întuneric. 
În crîngul de măslini noduroși, din dreapta sa, privighe- 
torile se chemau pătimaș cu triluri măiestrite, cicadele 
țiriiau pretutindeni în ritm etern, ca și clipirea stelelor, 
ca şi oftatul prelung al valurilor ce se lovesc leneș de 
stinci, 

Aduceri aminte, vagi şi lesne pieritoare, ca în vis, 
se perindau în mintea sa îmbătată de frumuseţe. Îşi 
aminti de prima sa noapte pe malul mării cînd, rob fi- 
ind, asculta cîntecele pline de dor de ţară ale tovarășilor 
săi de robie. Era de partea cealaltă a întinsei Italii, pe 
ţărmul unei alte mări, nu mai puţin vrăjite. Își aminti 
de clipele scurte între munci istovitoare și somnul greu, 
pe ţărmul îndepărtat, din Luni, locașul blestemat al mar- 
morei şi suferinţei omenești. Aici, în Cumae, domeniul 
plăcerii, suferinţa părea izgonită, ca să nu turbure vo- 
luptatea clipelor celor puternici și avuţi. Așa era oare? 
Sau e numai o părere? Oare aceste splendori, această 
tihnă şi armonie, păzite cu gelozie de profanarea mi- 
zeriei, nu erau prețul unor mari și continue sforțări ? 

Negăsind răspuns la întrebare, gîndul neastîmpărat 
alergă înapoi pe Via Appia, pe lingă toate aşezările ace- 
lea superbe, de-a lungul pinilor foşnitori, pătrunse prin 

poarta Urbei și se năpusti către cazarma dărăpănată, în 
care, înghesuiți ca niște vite, își odihneau trupurile frîn- 
te dacii prizonieri. Gîndul îndurerat poposi o clipă la 
căpătiiul fraţilor de sînge, unii cufundaţi în plumbul 
somnului fără vise, alții chemind somnul izgonit de 
gînduri amare. 

În noaptea de vrajă ce-l învăluia, această aducere a- 
minte îl ardea ca fierul înroșit și nu putu s-o suporte. 
Îşi rechemă de zor gindul, fugărindu-l îndărăt pe stră- 
vechiul drum, grăbindu-l să-l ajungă din urmă, aici la 
Cumae. Dar gîndul rebel poposi lîngă sepulcrul Caeciliei 
Metella, adulmecînăd în stînga lui o vilă rustică de pe 
malul unui piriiaș. Acolo se aplecă la căpătiiul unei fe- 
cioare legănată de visele celui dintii somn. Oare ce vi- 
sează fata? Gîndul nu putu afla și culegînd doar su- 
flarea gurii mici, i-o aduse caldă ca să-i potolească chi- 
nul singurătăţii. 

În clipa aceea toate aducerile aminte pieriră înghiţite 
de depărtarea întunecoasă a mării contopită cu cerul, 
în oftatul prelung al valurilor, în foșnetul dumbrăvilor 
de mirţi și oleandri, în tăcuta dar îmbătătoarea exalare 
a florilor rare. Rămase doar singurătatea unui tînăr 
despărţit prin timp şi depărtare de iubita lui. 

Lumina zorilor risipise vrăjile nopţii. Soarele nu ră- 
sărise încă, cînd Ariort cobori în fugă drumul pînă la 
mare. Aruncînd haina de pe el, înotă cu plăcere în mi- 
cul golf. Apa era caldă și netedă ca luciul marmorei, 
Cînd primele raze ţișniră de după deal, se îmbrăcă şi 
se întoarse acasă. Apollodor mai dormea iar Eutyches îi 
curăța hainele. 

Neavind poruncă de la maestru ca să-l trezească, 
Ariort se duse la palesiră și ceru voie îngrijitorului să 
exerseze cu lancea. Primind încuviințarea amabilă, își 
alese din rastel o lance mai potrivită. I se părea că 
pierduse abilitatea, căci de la război încoace nu avusese 
prilej să facă exerciţii, decît de scrimă şi rareori, cu 
Eutyches. Se miră el însuși cît de bine nimereşte ţinta. 
Încîntat de această constatare, mărea mereu distanţa, 
ochea lung, arunca scurt, cu zvicnet, în tăblia cu cercuri. 

Nu ştia nici el de cit timp se îndeletnicise cu această 
treabă, cînd dinspre porticul casei se auzi un glas: 

— Felicitări Ariort ! De cînd stau aici și te privesc, 
nu ai greșit o singură dată ţinta. 

Se întoarse și-l văzu pe Plinius. 

— Îţi mulţumesc pentru laudă, ilustre, răspunse fă- 
cîndu-i o plecăciune adiîncă. Era jenat de faptul că ma- 
estrul îl observa de atita timp. 

— Ştii să tragi și cu arcul ? întrebă Plinius ieşind de 
sub umbra porticului și apropiindu-se. 

— Am ştiut, dar de atita timp n-am mai tras, 

— Încearcă! Îmi face plăcere să văd ltineri viguroși 
minuind armele. 

Ariort alese din panoplie un arc, îi scoase învelitoa- 
rea, îi încercă coarda cu degetul şi potrivi o săgeată. 

— Fac prinsoare că vei nimeri cercul alb din mij- 
locul țintei, zise cu amabilitate gazda. 

— Şi dacă pierd, ce va trebui să-ți dau, ilustre ? 

— Să-mi povesteşti despre ţara ta îndepărtată, pe 
care n-am avut norocul s-o văd şi nici n-o să-l âm vreo- 
dată. 

—- Asta o voi face în orice caz şi fără prinsoare. 

— Ştiu Ariort; am glumit doar. 

Ariort se duse în capătul cel mai îndepărtat al tere- 
nului şi încordînd arcul ţeapăn trimise săgeata drept în 
țintă. 

Plinius plescăi din limbă, lovindu-și genunchii cu pal- 
mele. 

— Am mai admirat eu un voinic din neamul tău, 
pe gladiatorul Andena, îl cunoşti ? Din păcate, beat fiind 
s-a înecat în Tibru. 

Ariort tresări. I se păru că Plinius îl încearcă, dar 
nu era decît o părere. 

— Aseară, continuă Plinius, Apollodor mi-a vorbit 
mult despre tine. Am aflat că regretatul Andena ţi-a 
dat bani ca să te răscumperi. M-a întristat muit faptul 
că un om atit de generos şi cu un suflet atit de nobil, 
s-a prăpădit atit de stupid. 

— A fost o lovitură grea pentru noi, dacii, minți 
Ariort ca să nu-şi trădeze prietenul. Nu era bețivan de 

felul lui. S-a îmbătat de necaz că împăratul nu i-a ofe- 
rit libertatea. După zece victorii i se cuvenea. 

Plinius tăcu un timp. Părea grav şi îngîndurat. 

— Voi nu cunoaşteţi pe augustul, zise în sfîrșit, şi 
nici nu aveţi de unde. căci pentru voi el este doar dis- 
trugătorul neamului vostru. Aceste lucruri depăşesc în- 
să judecata voastră și a noastră chiar. Singurul fapt de 
care pot să te asigur este că istoria n-a cunoscut pînă 
acum un principe mai bun şi mai generos. 

Ariort asculta cu luare aminte. 

— Au trecut numai doi ani de la război. Nici dacii, 
nici romanii n-au avut timp să uite urgia acelei încleș- 
tări, dar va veni vremea cînd totul va fi dat uitării. Da- 
cii ne-au provocat timp de o sută cincizeci de ani, iar 
noi i-am învins în cinci. Ca învinși, dacii vor trebui să 
facă primul pas, dar deocamdată se încăpăţinează. Roma 
i-a stimat întotdeauna pe prizonierii de război; nu o 
dată i-a iertat şi -adesea i-a înrolat în armatele sale. 
Dar tot după legile romane, prizonierilor trebuie să li 
se îndoaie cerbicea, care, din păcate, la daci este prea 
ţeapănă. Ei sînt încăpăținațţi, îndărătnici, ursuzi și par a 
trăi numai în amintiri. Tot ce e al nostru îi dezgustă şi 
îi lasă reci ; nici măcar limba n-o învaţă. De ce, Ariort ? 

— Dar, ce le-ar fi putut aduce supunerea şi înţele- 
gerea ? 

— Multe, chiar totul. În primul rînd, ceea ce le este 
absolut necesar : convingerea noastră că nu mai nutresc 
ginduri vrăjmaşe de răzbunare. Tu. bunăoară, te simţi 
nedreptăţit şi străin printre noi ? 

Ariort nu răspunse îndată. Potrivi încet o săgeată în 
arc, ochi lung ţinta luminată din plin de soare, dar se 
răzgindi, lăsîndu-şi mîinile în jos. Se gîndi la Apollo- 
dor, la Hermadio, la bătrinul ghicitor Lupulus, la Sa- 
lubrius, Vesper şi Sophroninus, la atiţia alţii cu care 
a avut de a face, dar mai ales la Viola, la căldura sufle- 
tului ei. „Nu! îşi spuse cu hotărire. Nu am ce le im- 
puta. S-au purtat cu mine omenește chiar şi.atunci cînd 
eram un mizerabil sclav“. 

— Nu! zise tare. Nu mă simt străin printre romani; 
ar [i păcat să mint. Dimpotrivă, citeodată uit că sînt 

dac. În clipa de faţă, tu, un ilustru învăţat și mare dem- 
nitar, îmi vorbeşti mie, unui simplu libert, de curind 
eliberat, ca unui prieten. Recunoştinţa mea pentru ome- 
nia ce mi-o arăţi este mare. 

Chipul lui Plinius se însenină. Se vedea cît colo cîtă 
plăcere îi fac vorbele drepte, din inimă, ale tînărului dac. 

— Mai trage o dată în ţintă Aelius Ariortus. Am 
auzit de la Apollodor că ești un oştean de seamă, intrat 
în legendă. 

Privi cu încîntare cum pornește zbîrniind săgeata, 
cum se înfige cu zgomot înfundat în ţintă, vibrînd mai 
întîi larg, apoi, din ce în ce mai mărunt. 

— Un astfel de oștean, adăugă Plinius, este oricind 
binevenit în rîndurile armatei romane. 

Văzînd uimirea pe chipul dacului, Plinius lămuri : 

— La ultimul consiliu, l-am auzit pe augustul spu- 
nînd că în Arabia, Parţia și Britannia se simte nevoia de 
completări în oaste. Niscaiva șefi pripiţi și necopţi la 
minte seamănă ură în triburile lor, îi înverșunează îm- 
potriva noastră, deşi nu i-am ameninţat și i-am lăsat 
să trăiască cum vor printre granițele lor. Aceste triburi, 
de obicei, se hărțuiesc şi se mănîncă între ele și se în- 
teleg doar atunci cînd au de gînd să prade înfloritoarele 
orașe şi sate romane. Atunci cînd aceste hoarde se dez- 
lănţuie, vieţile și avutul cetăţenilor sînt primejduite, or- 
dinea și bunăstarea provinciilor puse la încercare grea. 

Ariort îl asculta cu capul plecat, apoi îl privi ţintă 
și zise : 

— Toate acestea nu mă privesc, căci nu pot să-mi 
părăsesc stăpînul. I-am jurat că-l voi urma mereu și 
pretutindeni pînă ce el însuși va voi să mă îndepărteze 
de lingă el. 

— Aşa ? rise Plinius. Te înţeleg. Tu îi datorezi totul, 
iar el ţie viața. Mi-a povestit cum în precedenta lui că- 
lătorie prin ţară, undeva pe lîngă Alliphae, pe malul 
rîului Volturnus, l-ai salvat, luptindu-te singur cu o 
ceată de fioroși tilhari. Nu te-ai lăudat nimănui cu is- 
prava asta; nici măcar lui Hermadio, dascălul tău, nu 
i-ai spus. 

— Nu era cine știe ce faptă, să pui pe fugă nişte păs- 
tori sălbatici, înarmaţi cu bite. 

— Nu fii atît de modest. Cunosc multe cazuri, cînd 
aceşti sălbatici aruncînd bitele ci dibăcie, crapă capul 
călătorilor şi numeroșşilor lor însoțitori. Anul trecut 
doi prieteni de-ai mei — Proculus și Minucianus, foști 
ostași, au fost omoriţi în acest fel. 

— Cînd pornesc la drum, lămuri Ariort, nu uit nicio- 
dată să-mi pun un pieptar şi un coif din piele groasă. 

— Nu asta te-a făcut să-i învingi, ci curajul și di- 
băcia ta. 

— Mă bucur că am putut să-i fiu de folos binefăcă- 
torului meu. Atita timp cât vor fi tilhari şi atîta timp cît 
maestrul va călători, va avea nevoie de mine. 

— Şi dacă, bunăoară, peste un an sau doi, ţi se va 
încredința comanda unei cohorte de daci, ca să aperi, 
să zicem, granița de nord a provinciei Britannia împo- 
triva năvălirii triburilor prădalnice, ce ai face ? 

Ariort nu răspunse. Ca să nu-și trădeze turburarea 
se apropie de panoplie şi băgă arcul în învelitoarea lui. 
Ce ar fi putut să-i răspundă, cînd avea atîtea întrebări 
de pus? Prea seamănă totul a vis. El și cu dacii lui. 
Oho ! 

Văzînd că răspunsul nu-i vine, Plinius continuă: 

— Avem cîteva mii de prizonieri de război, dar nu 
toţi vor putea fi înrolați. Mulţi dintre ei n-or să vrea; 
mulţi sînt bătrîni și suferinzi. Rămîn cei tineri, vîinjoși 
și dornici de a-şi schimba soarta în bine. Poate s-ar găsi 
printre ei destui pentru o „cohors milliaria“* de călă- 
reți ? 

— E hotărît acest lucru, ilustre ? 

— Augustul nu aruncă vorbele în van. Ceea ce îl 
preocupă nu este atît cohorta, cît conducătorul ei. „Dacii 
nu pot fi conduși decît de un dac, a zis el. Dar acel dac 
trebuie să fie de bună-credinţă şi cu un cap mai mare 
ca ceilalți în toate privințele“. După cum vezi, noi i-am 
găsit omul. Ideea mi-a venit mie și lui Apollodor aseară, 
cînd tu nu erai de găsit nicăieri. Te-ai plimbat pesem- 


” Cohors milliaria = o cohortă de o mie de oameni. 

ne ? În seama ta cade sarcina de a vorbi și de a-i con- 
vinge pe frații tăi de neam. Va fi greu, ţi-o spun. Vei 
avea nevoie de timp, răbdare şi iscusință. Vei fi poate 
batjocorit şi blestemat, dar fără asta nu se poate. Acum, 
viitorule comandant, zise Plinius luindu-l de braţ, să 
mergem să luăm o gustare frugală. S-a sculat şi Apollo- 
dor ; îi aud glasul. După aceea vom face o plimbare cu 
barca de-a lungul acestor ţărmuri. 


Întoreinau-se din călătorie, Apollodor cu ai săi avea 
„să sosească la Roma către amiază. Nu-i suridea gîn- 
dul de a intra în Urbe pe cea mai mare căldură. 

Via Appia, străvechiul drum. umbrit de pini și chi- 
paroșşi, emana răcoare plăcută. Pînă și vintul fierbinte, 
încărcat cu mirosurile îmbătătoare ale cîmpiei, părea că 
zăboveşte sub umbrare, lipindu-se de lespezile reci, to- 
cite de atitea nenumărate picioare, roți, copite. 

Chemiîndu-l pe Ariort să se apropie de lectică, Apol- 
lodor îi zise : 

— Ce ar fi să facem un popas pînă se potolește pir- 
jolul acesta nemilos ? Astăzi tot nu am ce face la Roma. 

— Maestre, răspunse dacul tărăgănînd ciudat vor- 
bele, aici, în dreptul mormîntului Caeciliei Metella, un- 
deva pe malul piriului Almo se află vila sculptorului 
Salubrius. 

— Bine zici! Am şi uitat. Iată în sfîrșit prilejul de 
a-i vizita reședința rustică. M-a invitat de atitea ori. 

Ariort, răsuflă cu atita ușurare că maestrul îl privi 
lung și cercetător. Nu-l întrebă de ce, adăugă doar: 

— Atunci condu-mă într-acolo! Ştii drumul. 

— Îl ştiu din spusele... lui Salubrius, se descurcă 
Ariort și nici poticneala asta nu-i scăpă lui Apollodor. 

Apucară pe primul drumeag din preajma celebrului 
mormînt şi părăsind umbra binefăcătoare, se cufundară 
în aerul fierbinte şi reverberant al cîmpiei. 

Copacii rari punctau din loc în loc drumul. Ierburile 
înalte, date în. spic, se vălureau în bătaia vintului. Văz- 
duhul plin de mireasma fineţei și a florilor, plin de po- 
len, gidila nările. 

În curînd, printre boschete de verdeață, apărură aco- 
perișurile de olane ale unei așezări. Aici, în preajma 
apei, verdeaţa era mai crudă, mai suculentă. În stînga, 
o păşune cosită, cu căpițe de fin, înconjurată cu un gard 
de spini. Ciţiva dulăi le ieșiră înainte, mari, galopînd 
ca niște cai, hămăind. 

La poartă, sclavul de pază, aflînd cine sînt, îşi înălţă 
mîinile a minune şi se duse fuga să-i anunţe. Adminis- 
tratorul sosi gifîind, poftindu-i cu plecăciuni adînci să 
între. 

Ariort era emoţionat. Ajutîndu-l pe Apollodor să co- 
boare din lectică, arunca priviri neliniştite în jur. 

Dezmorţindu-și picioarele după atita stat în lectică, 
Apollodor făcu ocolul curții plescăind din limbă de plă- 
cere, 

— Ce înseamnă să fii artist, îi zise lui Ariort. Iată 
o vilă rustică, dar cum e construită ! Totul aici este echi- 
librat, utilul nu contrazice frumosul. După ultima vilă, 
unde ne-am petrecut noaptea, asta îmi pare o revelaţie. 
Şi cînd te gîndeşti că stăpînul celeilalte este de zece ori 
mai bogat ca Salubrius. Din păcate nu cred să-l găsim 
pe stăpin aici, el... 

Nu termină, căci în umbra porticului se ivi silueta 
sveltă a unei femei. 

Ariort tresări. 

— O-o-o! exclamă Apollodor, întinzind mîinile. Iat-o 
pe tînăra stăpînă. 

Smulsă din umbră de lumina crudă a zilei, 
apropie zîmbind și, înclinindu-se grațios, ură: 

— Fii binevenit, magister! Cărei împrejurări bine- 
cuvîntate datorăm această cinste ? 

Ultimele cuvinte le spuse, aruncînd o privire scurtă 
dar grăitoare către Ariort, ştiind cine era călăuza. 

După ce strînse părinteşte mîinile fetei, Apollodor o 
luă de bărbie și săltîndu-i capul, adăugă : 

zy: 
V 


iola se 


— Ai înflorit ca un trandafir. Ferice de acela pe care 
îl vei îndrăgi. 

Şi peste o clipă : 

— Îl cunoşti pe Aelius Ariortus, geniul meu păzitor, 
care nu de mult mi-a salvat viaţa, luptîndu-se ajutat 
doar de credinciosul meu Eutyches, impotriva unei cete 
de tilhari fioroşi ? 

— Ne-am cunoscut, zise simplu Viola. — Aflînd ce- 
le ce mi-ai spus, adaug și eu admiraţia mea pentru cu- 
rajul său. 

Gîndindu-se la cuvintele „Aelius Ariortus“ și văzin- 
du-l pe fostul sclav îmbrăcat ca un om liber, fata își 
dădu seama de întorsătura neașteptată a sorții acestuia. 
Ochii îi străluciră de bucurie, iar zîmbetul care îi săpa 
gropițe pe obraji, nu-i mai părăsi chipul. 

— Fiţi bineveniţi cu toţii în modesta noastră casă. 
Tot ce este în ea vă aparține. Tata e la Roma, lipsit de 
fericirea de a vă primi și a vă găzdui el însuși, iar ma- 
ma vă roagă s-o iertaţi pînă ce-şi schirobă straiul, căci în 
clipa cînd aţi sosit supraveghia lucrul sclavelor la bu- 
cătărie. 


Lă . . . . . 


— Nu te-ai culcat, Ariort? întrebă Viola apropiin- 
du-se. 

— Nu mi-e somn, Viola. Maestrul şi Eutyches s-au 
culcat pînă se va potoli arşița. În grădina voastră fru- 
moasă se respiră atît de ușor, iar gîndurile se deapănă 
atit de lesne. 

— Iar eu am venit să ţi le turbur. 

— O, nu! Şi tu faci parte din ele. 

Îl privi ciudat, cufundîndu-se în tîlcul vorbelor lui. 

— Sînt bucuroasă că ai venit. Tu l-ai adus pe maes- 
tru, nu-i aşa? 

— Da! 

— Mă bucur că nu m-ai uitat. Te aşteptam mereu. 

— De ce, Viola ? 

— Pentru că mă simt bine cu tine. 

— Care e pricina, că şi eu simt acelaşi lucru? 

— Poate pentru că sîntem tineri. 

Îl privi drept în faţă și ochii ei păreau să zică: 

„Nu numai din pricina asta“. 

Urmată de el, porni încet către malul gîrlei. În um- 
bra sălciilor stufoase, apa împuţinată de secetă curgea 
leneș, fărămiţind lumina și reflectînd-o în jur. Alături, 
dintr-un jgheab de lemn susura un izvor. Dincolo, o li- 
vadă întinsă își îndoia crengile sub belşug de roade. 

— Şezi, Ariort ! Aelius... adăugă rîzînd încetișor..,. 
frumos nume, îmi place. Eşti om liber, nu-i aşa? Tre- 
buie să fii tare fericit ? 

— Sînt, Viola, dar nu chiar atît de tare. În timp ce 
soar a mă răsfaţă, fraţii mei de neam se zbat în cruntă 
miz^rie și asta mă lipseşte de bucurie. 

Pesemne Viola se aștepta la un alt răspuns, căci de- 
veni gravă. 

— Ce vină porţi tu ? Îi poţi ajuta cu ceva? 

— Am încercat. Am și speranţe deși sînt foarte ce- 
ţoase. 

— Totuşi sînt ? 

— Da. 

O privea și nu se mai sătura. Se întreba, de ce îi este 
atit de dragă: pentru că e atît de frumoasă sau poate 
îi “are frumoasă pentru că o iubește? „Nu, îşi zicea, 
chiar dacă ai fi mai puţin frumoasă, te-aș fi iubit de- 
ouece ești bună și te-ai apropiat de sufletul meu“. Ce- 
va înălțător şi sacru îi cuprindea ființa, o dulceaţă nea- 
semuită i se prelingea în inimă. Ar fi vrut să i se în- 
chine ca unei zeițe, s-o adore, s-o binecuvinteze, să-i 
ceară un semn de bunăvoință. 

Și totuși semne erau destule. Fata îi zimbea și părea 
bine dispusă în preajma lui. Îl rugă să-i vorbească des- 
pre patria lui depărtată, găsind că toate acolo sînt în- 
tocmite ca și în Italia. De unele lucruri se mira şi nu-i 
venea să creadă. Cînd îi povestise cîteva întîmplări haz- 
lii din copilăria lui, rîse cu poftă. 

Timpul trecu repede. Aruncînd o privire către soare, 
Viola zise cu părere de rău : 

- - Trebuie să ne întoarcem acasă. Cred că s-au scu- 
lat cu toţii și or să ne caute. Am vrut și eu să-ți po- 

vestesc viaţa mea, dar n-am apucat. Ţi-o povestesc data 
viitoare. 

— Pata viitoare? repetă Ariort și întrebarea sună 
ca un ecou în sufletul său. — Cînd va fi acea dată? 

— Cînd vrei tu. Eu rămîn la ţară pînă la sfîrșitul lu- 
nii octombrie. Tata e grăbit și vrea să lucreze în liniște 
la Roma. 

Tăcu un timp evitîndu-i privirea. 

— Ştii? Tata vrea să mă mărite. Vrea să mă dea 
după un patrician, oricare ar fi, — patrician să fie. Cre- 
deam că mă iubeşte... Au și venit cîțiva să mă vadă 
discret ; n-au spus-o dar am înţeles. Sint bătrîni, urîți 
şi scăpătaţi şi Pantia, doică-mea, mi-a șoptit că umblă 
după zestre. Pe tata nu-i chip să-l îndupleci... Zice că 
dragostea este de scurtă durată, amăgitoare şi că feri- 
cirea vine mai tirziu. Cum, în ce fel, nu m-a lămurit. 

Văzindu-l întristat, Viola urmă pe un ton vioi: 

— Dar eu nu mă las, să ştii! E groaznic să te pui 
de-a curmezișul voinţei unui tată, căci e stăpîn pe soarta 
mea, dar am să înfrunt și soarta la nevoie. De ce taci, 
Ariort ? Nu-mi spui nimic ? 

— Ce să-ți spun, Viola? Dacă ar fi în puterea mea 
să te ajut... să-l iei pe acela care ţi-e drag... aș face-o 
fără șovăială. 

Ea rise zglobiu și sărind în picioare se îndreptă în- 
cet către casă. 

— Să nu ne mai gîndim la toate acestea. Pînă una 
alta viața e frumoasă, iar taică-meu nu are destui bani 
ca să ademenească un patrician. 

Cînd trecură gardul în grădina casei, Viola se opri. 

— Te las! Nu e bine să fim văzuţi împreună. Mai 
rămii un timp aici şi pe urmă întoarce-te în casă. Dacă 
vrei să mă vezi, să mai stăm de vorbă, vino din cînd 
în cînd aici, înainte de a se însera. Zi de zi ies cu Pan- 
tia la plimbare. Apucă pe drumeagul următor, cu o sta- 
die mai sus de mormîntul Caeciliei Metella. Acolo nu te 
va vedea nimeni şi mă vei găsi pe malul gîrlei. Cu bine, 
Ariort ! 

— Cu bine, Viola ! Voi veni neapărat. 

T raian se îmbrăca pentru consiliu și sclavii îi aranjau 
pliurile togii, cînd fu anunțat că împărăteasa Plo- 
tina îl poftește în odăile ei pentru o chestiune impor- 
tantă. 

Augusta ducea o viață aparte, departe de zbuciumul 
politic al imperiului. Virtuoasă în viaţa ei privată și pu- 
blică, nu se amesteca așa cum o făcuseră alte împără- 
tese, de la August încoace, în intrigile ţesute în jurul 
tronului. Treburile ce-i apăsau umerii erau și așa cople- 
şitoare. Avea în grija și supravegherea sa atentă tot pa- 
latul, domeniile, conducerea chestiunilor de cult, comi- 
tetele de binefacere, supravegherea moralei, audienţele 
cu femeile Romei și atîtea alte lucruri cu care dezlega 
mîinile augustului său soţ, lăsîndu-l să se preocupe în 
linişte de vasta administraţie a imperiului. 

Nu se luaseră din dragoste şi de la un timp, după 
ce își dădură seama că din cuplul lor nu se nasc copii, 
convieţuiau doar ca niște buni prieteni. Dintr-o înţele- 
gere tacită nu se amestecau în viaţa privată a celuilalt. 
De fapt, numai el avea o viață privată, cu plăcerile și 
neplăcerile ei, numai el avea anumite înclinații şi chiar 
patimi de care nu se putea lipsi. Ea era o sifîntă și-și 
căuta plăcerea în a face bine şi în a împărți dreptatea. 
Atunci cînd în calitate de împărăteasă. a urcat întiîia 
oară scările Palatinului, s-a oprit pe treapta de sus şi 
a spus : „Așa cum urc aceste scări, așa vreau să le co- 
bor“, Cunoscîndu-i viața exemplară, ca a matroanelor 
din vechime, nimeni nu se îndoia că în palat intră vir- 
tutea personificată, dar nimeni n-ar fi pus mîna în foc 
că noua şi uriașa ei demnitate nu o va corupe precum 
a corupt atitea alte împărătese. Cu timpul însă, amin- 
tindu-și de acele memorabile cuvinte, fiecare cetățean 
roman se cuprinse de marele lor adevăr. Punîndu-şi via- 
ta şi forțele în serviciul dreptăţii, Traian binecuvinta 
mereu Soarta că îi dăruise o astfel de soție. Stima și 
încrederea în ea erau nemăsurate. 

Augusta nu-l chema prea des și niciodată pentru 
nimicuri, de aceea se grăbi la chemarea ei. 

Plotina nu era frumoasă și doar zîmbetu-i luminos 
și bun îi înviora chipul inexpresiv. Cînd Traian intră în 
odaia ei de lucru, sobră și rafinată în acelaşi timp, o 
găsi brodînd împreună cu cîteva doamne de onoare. Care 
împărăteasă de la Popeea, soţia lui Nero, şi-a pierdut 
timpul cu o astfel de îndeletnicire ? 

Rugînd doamnele s-o lase singură, primi sărutarea 
pe frunte a soțului său și fără să lase lucrul din mînă, 
îl pofti să şadă. 

— Cum se simte augusta mea soţie? întrebă el cu 
amabilitate. 

— Mulţumesc pentru grijă, bine, auguste soţ, și în- 
dată după aceea, zîmbindu-i, adăugă familiar : 

— lartă-mă Ulpius, că te-am smuls treburilor tale, 
atît de multe şi copleșitoare, dar nu se putea altfel. Adi- 
neaori mă vizițase scumpa noastră Sabina. Venise din 
partea soţului, deși n-o spusese. Hadrian este din ce în 
ce mai neliniștit că tu tot amîi cu înfierea lui. 

— De Matidia n-a pomenit nimic ? 

— Nu, căci nepoata ta, ca orice soacră, nu-l poate 
suferi pe Hadrian. 

— Dar nu am decît cincizeci şi cinci de ani. Își în- 
chipuie oare Hadrian că aș fi putut să mor la această 
vîrstă, înzestrat cu robusteţea mea ? 

— Sabina își amintește că la marele ospăț dat în ziua 
triumfului dacic ai spus convivilor de lîngă tricliniul 
tău că ai de gînd să-l înfiezi pe Hadrian și să-l faci 
cezar. 

— Am băut atunci un vin cum nu am băut niciodată 
şi vorba mi-a scăpat din gură fără voia mea. În orice 
caz, nu doresc încă să-mi aleg urmaș la domnie. 

— Te înţeleg Ulpius. Istoria ne învaţă că nu putem 
avea încredere în nimeni. 

— N-am spus că n-aş avea-o în Hadrian. Vreau doar 
să-l pun la cîteva încercări. Mediul viciat al Urbei nu-i 
priește. O să-l trimit să administreze o provincie, să-i 
apere hotarele, să conducă o armată în luptă. Vreau să-l 
văd bun, drept şi milos cu ai săi, neobosit, neînduplecat 

şi hotărît cu dușmanii. Dînd la o parte bănuiala că de- 
venind cezar va complota împotriva mea, căci a bănui 
așa ceva ar fi monstruos, vreau să-mi aleg un urmaș 
destoinic, inteligent, generos, dar mai ales un bun ostaș. 

— Şi, după părerea ta, el n-are aceste calităţi ? 

— Chiar dacă le are, nu le dă în vileag. Este un om 
lunecos, ciudat și ceea ce nu-mi place.deloc, este con- 
cepția sa pacifistă faţă de provinciile noi și popoarele bar- 
bare care, nesăbuite, sălbatice și lacome, năzuiesc către 
Roma ca norii de lăcuste către un lan de grîu. El nu 
poate să priceapă un simplu adevăr, că Roma, cu toată 
puterea și strălucirea ei, nu face decît să se apere, să-și 
apere cu înverșunare ordinea și bunăstarea, cultura şi 
civilizaţia. Cu cît vor trece anii, îi va veni tot mai greu 
să facă față puzderiei de barbari generată de nesfîrşi- 
tele pustietăţi boreale și orientale, necercetate încă de 
nimeni. El pare să nu înţeleagă, ca un cetăţean de rînd 
oarecare, că a apăra pacea înseamnă a veghea, a preveni 
și a izbi cu toată ascuţimea minţii și forța noastră. Duş- 
manii primitivi dar șireți, abia aşteaptă un principe slab, 
nehotăriît sau leneş ca să ne dea lovitura de grație. Și 
mie îmi place pacea cu toate deliciile ei, dar ceea ce mă 
deosebește de Hadrian este că am priceput de mult că 
pacea se cîştigă cu armele în mînă și că dușmanul nu 
mișcă cît timp ne ştie puternici. Atita vreme cît Ha- 
drian nu-şi va însuși acest adevăr și nu se va cuprinde 
de el, nu-l voi face cezar. Ceea ce am clădit cu atîta 
trudă nu vreau să se dărîme după moartea mea. 

— Sînt sigură că ai dreptate, Ulpius. Pesemne Ha- 
drian şi-a pierdut speranţa dacă recurge la ajutorul fe- 
meilor. 

— Acestea sînt căile ocolite ale unui orgolios. L-aş 
fi vrut dintr-o bucată. 

— Atunci ce să-i spun Sabinei dacă mai vine? 

— Să aibă răbdare, căci nu i-am refuzat încă nimic. 
“Ți-am spus doar că vreau să-l pun la încercare. 

— Așa voi face, iubite soț, dar, rogu-te înainte de a 
pleca, lămurește-mă în ce constă ciudăţenia lui Hadrian, 
căci eu una nu pot confunda ciudățenia firii cu concep- 
ţia filozofică. 


207 


— Exemple ar fi multe dar nu-ţi voi aminti decit 
de unul singur, cel mai recent. Atunci cind cu scrisoarea 
anonimă, cu pretinsul complot al lui Licinius Sura, ţi-am 
povestit eu ? 

— Da. Hadrian te-a sfătuit să-l arestezi. 

— Ei, vezi? Pe bunul meu Licinius. ca şi cînd nu 
l-aş cunoaşte ? Dacă va proceda așa cînd va fi împărat, 
unde va ajunge ? Noi, cezarii, avem prea puţini prieteni. 
adevăraţi ca să scoatem la mezat încrederea în ei. Li- 
cinius aflase, desigur, şi a trebuit să recurg la întreaga 
mea elocință ca să-l conving să se împace cu Hadrian. 
De formă s-a supus, dar între ei de acum s-a așternut 
sinistra umbră a suspiciunii. Hadrian nu-l iubește nioi 
pe Apollodor. Bănuiesc că-l invidiază pentru că e geniu 
și că e al doilea meu prieten adevărat. 

— Vai! exclamă Plotina, oprindu-și pentru o clipă 
lucrul, semn că era turburată. — Nu cumva îi este tea- 
mă că vei alege ca urmaș pe unul din ei ? 

— Este destul de inteligent ca să-și dea seama că 
acest lucru este imposibil. Dacă-mi sînt buni prieteni asta 
nu înseamnă că-mi vor fi şi buni urmaşi. Apollodor este 
un artist visător şi un grec sirian pe deasupra. Lui Lici- 
nius Sura îi lipseşte privirea de ansamblu şi e prea bătrin. 
Dacă ar fi să-l judecăm pe al treilea meu prieten drag — 
Plinius, acesta are o sănătate prea șubredă. În ceilalţi, 
deocamdată nu am încredere. 

— Te înțeleg Ulpius. Nu prea ai de unde alege. Ami- 
nîndu-l pe Hadrian, îi dai posibilitatea să-şi limpezească 
firea ; e încă tînăr. Nu te mai rețin. Sărută-mă! 


. Dă . . 


La consiliu, Plinius îl încunoștiinţă pe împărat că omul 
potrivit pentru încercarea de a înfiripa o cohortă de daci 
a fost găsit. 

Traian nu-şi exprimă dorința de a-l vedea pe Ariort, 
lăsîndu-l să creadă pe sfetnicul său că nu are prea mare 
încredere în reuşita acestei întreprinderi. Totuși, își dădu 
încuviințarea, trecînd îndată la subiectul următor. 


208 


Hermadio, tabularius, primise poruncă să-şi dea toată 
silinţa în această chestiune. După sfatul lui Ariort, opri la 
cazarmă zece din cei mai deştepţi și mai arătoși dintre 
daci, mai toţi fii de tarabosta. 

Deşi îl cunoşteau pe Ariort, unii de la Sarmizegetusa. 
alţii din auzite, dacii îl primiră cu răceală. Sprijiniţi de 
zidul coşcovit îl așteptau cu mîinile încrucișate. 

Băgind de seamă că sînt porniţi împotriva lui, Ariort 
cumpăni încet şi cu socoteală sorţile sale de izbîndă,gîn- 
dindu-se cum să-i ia cu binișorul. Hermadio, ţinîndu-se 
de o parte, hotărî să nu se amestece deocamdată. Dacii nu 
stiau despre ce este vorba, căci oprindu-i, tabularius nu 
le suflă nici o vorbă. 

Oamenii erau tăcuți și încruntaţi. Unora le părea rău 
că nu se duseră la muncă. Cu toţii se gindeau: Ce ar 
putea să fie ? Ce vrea de la ei acest Ariort, odinioară erou 
Slăvit în cîntece pentru vitejia și istețimea sa, acum 
un vîndut stăpînirii, om liber, bine hrănit, bine îmbră- 
cat și tot atît de falnic ca şi pe vremea regelui Decebal. 

Ariort fu primul care descleştă gura. Îi venea greu să 
vorbească acestor oameni încruntaţi, de aceea hotărî să 
nu se gudure și nici să caute să-i cîştige într-un fel. Nu 
le spuse nici „fraţi“ nici „tovarăşi“, ci le zise scurt: 

— Am venit la voi cu o treabă. Dacă vă va plăcea. o 
puteţi primi, dacă nu, rămîneţi cu ce aveţi. 

Unul, mai vîrstnic, pe nume Mucatra, pe care Ariort 
îl cunoștea din timpul asediului, zise printre dinţi, cu un 
iz de batjocură în glas: 

— Dă-i drumul! Să vedem ce treabă ai cu noi? 

— Nu am încotro, căci nu am venit aici de capul meu. 
Eu am vrut pentru voi cu totul altceva. 

— Mă mir că-ţi mai pasă de noi, zise un altul, cind 
ție-ți merge de minune. 

— Nu se ştie cum îmi merge și ce e în sufletul meu. 

— Atunci cum trebuie să tălmăcim faptul că dintre 
toţi prizonierii tu singur te plimbi în libertate și te lă- 
făieşti ? 

— Am fost și eu rob, răspunse în silă Ariort. Am 
muncit într-o văgăună blestemată de unde numai moar- 
tea îl scoate pe om. Știu ce e foamea, setea, frigul, căl- 

14 — fiul adoptiv 


dura și bicele. Tocmai de aceea nu vreau să mai suferiți 
şi voi. Faptul că sînt aşa cum sînt acum se datorează 
întîmplării. Hermadio a fost de faţă şi cunoaște toată 
povestea. Mai mult, scăparea mi-a venit atunci cînd, dis- 
perat, am hotărît să evadez. Nu mă gîndeam ce va fi; 
o singură zi de libertate m-ar fi răsplătit pentru tot chi- 
nul ce l-am suferit. 

Dacii simțeau că nu minte. Chezăşia lui Hermadio, 
pe care îl iubeau cu toţii, îi întărea în acest simțămînt. 
Nu se îndoiau o clipă că pe nebunul de Ariort nu l-ar 
fi oprit nimic să fugă din robie, nici măcar moartea. Îi 
atinse în locul cel mai dureros, căci cu toată înverșuna- 
rea și chinul, nici unul din ei nu încercase să fugă pen- 
tru o zi de libertate. 

Băgînd de seamă că reuşise să-i atingă la rîndul său, 
Ariort urmă : 

— Aflaţi că nu sînt singurul dac care şi-a schimbat 
soarta în mai bine. Au mai fost şi alţii. Andena, bunăoară, 
care a devenit un faimos gladiator și nu a avut potrivnic 
pe măsură-i. Apoi Sola, care pentru hărnicia şi cumin- 
tenia sa, afost trecut marinar pe o corabie; și cîți or 
mai fi, pe care nu-i cunoaștem ? 

— Dar Andena s-a înecat, zise unul. — Trei zile la 
rînd numai de asta am vorbit. 

— Se întîmplă. A fost beat şi nu şi-a dat seama ce 
face, dar timp de aproape doi ani a dovedit romanilor ce 
poate un dac. 

— Dar tu ce ai dovedit? întrebă Mucatra, strîimbînd 
gura a dispreţ. 

— Visul meu nu s-a împlinit încă. De un an de zile 
mă lupt ca să vi se dea drumul în patrie. Care din voi 
n-ar vrea să muncească oricît de greu acolo, în loc să se 
prăpădească de dor aici ? 

— Tu ai făcut asta ? rîse Mucatra. — Cine poate să 
ne jure că nu minţi ? 

— Eu! zise cu asprime Hermadio, apropiindu-se și să- 
getîndu-l pe îndărătnicul dac cu privirea. Cel puţin pe 
mine mă cunoaşteţi, nu-i aşa? Tu, Mucatra, ai o gură 
spartă şi rea, şi-ţi place să vorbeşti în numele tuturor. 

Se auziră mai multe glasuri : 

— Pe Hermadio îl cunoaştem. 

— E un om inimos. E de-ai noştri. 

— Se zbate mereu pentru noi. 

— Hermadio nu minte. 

Mucatra își plecă capul, muşcîndu-și buzele. 

— Şi Ariort se zbate, zise Hermadio cu tărie. — Zi de 
zi îmi vorbește de voi şi-mi aminteşte de soarta voastră. 
El îndrăznește să-i vorbească ilustrului Apollodor și lui 
Plinius, care amîndoi sînt sfetnici împărăteşti. Dacă aveţi 
o zdreanţă mai caldă pe voi şi dacă mîncaţi pe săturate, 
asta numai lui i-o datoraţi. Sînteţi niște nerecdinoscători, 
asta sînteţi ! Decît să zeflemisiţi şi să-l priviți duşmăneşte, 
mai bine ascultați ce vrea să vă prorună. 

Luaţi în răspăr de Hermadio, dacii schimbară feţe-feţe. 
Dojana îi ardea ca fierul roșu. 

— Dacă-i așa, să vorbească, zise unul şi ceilalţi îi 
ţinură isonul. 

— După sfatul lui Hermadio, zise Ariort, v-am ales 
tocmai pe voi, cei mai deştepţi, viguroşi și tineri în ace- 
lași timp. Cine-i deştept din tinereţe, este de două ori 
deștept şi nu-şi irosește anii căutînd deşteptăciunea la 
alţii. Dacă veţi găsi că treaba cu care am venit vă con- 
vine, îi veţi convinge şi pe ceilalți tineri ori mai vir- 
stnici s-o primească. 

Dacii se priviră nedumeriţi. Se auzi îndemnul : 

— Spune! 

— Te ascultăm ! 

— Nu ştim despre ce e vorba. 

— Roma ne-a învins şi ne-a umilit, după cum şi noi 
am fi făcut-o dacă am fi rutut. Dar învingătorii uită mai 
repede ce a fost decit învinșii. Ei nu au nevoie de turme 
de sclavi îndărătnici, nenorociţi și ursuzi. Ei au nevoie 
de oșteni. 

— Cum? Ce ? Asta-i bună ! E o glumă ? se auzi prin- 
tre daci. 

— Nu e nici o glumă. Ceea ce am vrut să capăt pen- 
tru voi mi-a fost refuzat. Rămîne ceea ce propun ei. Nu 
va fi nici o supărare dacă respingeţi îndemnul lor. 

— Împotriva cui vor să ne trimită să luptăm? în- 
trebă Mucatra. 

— Deocamdată nu este vorba de nici o luptă. Roma 
nu are cu nimeni război, dar graniţa dinspre Soare-Ră- 
sare este primejduită de seminţii prădalnice. Sînt nea- 
muri sălbatice şi neastîmpărate, care apar şi dispar, pus- 
tiesc, pradă, dau foc, siluesc... 

— Pe cine, pe romani ? rise unul. — Ce ne pasă nouă 
de ei? 

— În provincii sînt puţini romani adevăraţi, născuţi 
aici în Italia. Cei mulţi sînt greci, sirieni, capadocieni şi 
alte neamuri harnice, paşnice. care au înălţat oraşe și 
tîrguri înfloritoare. Dacă voi, bunăoară, v-aţi afla acolo, 
nu aţi avea, oare, de apărat un petic de pămînt, o casă, 
poate și o muiere luată de pe acolo, pe copiii care i-aţi 
face cu ea? 

La auzul vorbei „muiere“, ochii unora străluciră. Un 
murmur voios se împrăștie în jur. 

— Aţi avea soldă. cai, arme, pămintul vostru, continuă 
Ariort aidoma unui fierar care bate fierul pînă e cald. — 
Aţi fi ostaşi de hotar şi aţi apăra lumea pașnică împotriva 
unor seminţii rătăcitoare și fără căpătii. Aţi construi ce- 
tăţi și ați înălța valuri, în spatele cărora v-aţi apăra la 
nevoie. 

Băgînd de seamă că murmurul nu încetează şi că 
tinerii se sfătuiesc în şoaptă, ridică mîna și zise cu ho- 
tărire : 

— Asta e tot ce am avut să vă spun. Eu am fost ales 
conducătorul vostru, dar vorbele vor zbura în vînt dacă 
dacii se vor încăpăţina să rămînă sclavi. Romanii îi cin- 
stesc pe prizonierii de război şi nu o dată i-au iertat şi 
i-au primit în oaste. Se face o încercare și deocamdată 
am nevoie de o mie de ostași, pe cît se poate tineri şi 
vînjoși. În clipa în care voi aduce lista cu numele celor 
dornici de a se înrola, veţi deveni oameni liberi. Deși nu 
e nici o grabă, de voi depinde să scăpaţi cît mai repede 
din robie. Voi, cei zece, aleşi de Hermadio, veţi fi aju- 
toarele mele, adică centurioni. mai mari peste o sută de 
oșteni. Giîndiţi-vă şi dacă nu veţi avea nimic împotrivă, 
apucaţi-vă de treabă. Voi, sau dacă cineva nu doreşte 
această cinste, alţi tineri vor trebui să-mi găsească pe acei 
o mie de ostași. 

— Hermadio, continuă Ariort după o scurtă tăcere, 
mi-a dat o listă. Vă voi striga acum pe fiecare după 
nume. Acela care nu va răspunde, înseamnă că nu pri- 
mește și vom căuta să-l înlocuim : 

— Denzi ? 

— Aici! răspunse unul. după ce se codi puţin. 

— Mucasenus ? 

— Eu sînt! 

— Mucatra ? 

Acesta, mai vîrstnic ca ceilalţi, tăcea cu înverșunare, 
întorcîndu-și faţa într-o parte. Ariort aruncă o privire 
lui Hermadio. Acela încuviință cu o mișcare a capului 
și-i întinse un styl cu care Ariom șterse numele celui ce 
tăcea. 

Ceilalţi : Brasus, Mucapor, Soia, Eptala, Tzinto, Dri- 
giza şi Reb, răspunseră la apel?. 

— Socot răspunsul vostru drept chezăşie a reuşitei 
noastre. Cu bine, ostaşi ! 

Cu aceste cuvinte, Ariort plecă împreună cu Her- 
madio, lăsîndu-i pradă unui zbucium ce nu le-a încercat 
încă niciodată inimile. 


C înd Ariort şi Hermadio au intrat în cazarmă, curtea 
imensă arăta ca un stup de albine în care s-a stre- 
curat o viespe. Seara caldă, senină, aurie se oprise parcă 
la porţile dărăpănatei clădiri. Înăuntru totul era sumbru, 
dezolant şi melancolic. Ziduri cenușii, zdrenţele murdare 
ale robilor, mirosul greu al corpurilor nespălate. 
Mulțimea dacilor, înghesuită în careul interior se tă- 
lăzuia şi se agita cuprinsă de neliniște. Se buluceau în 


*, N. A, — Deoarece înşir deodată zece nume de daci, ţin 
să subliniez că între scoarțele celor două volume nici un 
nume n-a fost inventat. Toate figurează în documentele 
epigrafice ale vremii. 


213 


grupuri mari în jurul cîtorva mai virstnici, încruntaţi 
și pătimași. Unii, ieşiţi parcă din minţi, vorbeau cu spu- 
me la gură. 

Comandantul, înștiințat de Hermadio despre scopul 
venirii lor, socoti că n-are de ce să se amestece în tre- 
burile poruncite de stăpiînire şi-i lăsă pe cei doi singuri 
în mijlocul mulţimii de prizonieri. Se opriră pe treapta 
de sus a unei intrări ce dădea în porticul cu arcade ai 
catului de jos. Stăteau nemișcaţi şi muţi, ascultind cu 
inima strînsă de neliniște zumzetul acela gros şi neîn- 
cetat. Atmosfera aceea grea, dușmănoasă, încărcată ca 
înainte de furtună, nu li se părea de bun augur și sim- 
ţămîntul de singurătate îi copleşi treptat-treptat. 

Regulamentul sever al căzărmii nu îngăduia robilor 
să ridice glasul peste poate și puţinii vorbitori pătimași 
nu erau auziţi decît de cei din preajma lor. Oamenii se 
strecurau mai aproape, își lungeau giîturile, se săltau în 
vîrfuri. Ochii larg deschişi, gurile căscate, trădau tulbu- 
rare, neliniște, dorinţa de a căpăta răspuns la întrebări 
chinuitoare. 

Se vedea bine că scînteile aruncate de cei zece tineri 
aleși, deunăzi, aţițaseră focuri, deocamdată mocnite, dar 
din care puteau să ţișnească năpraznice vilvătăi. 

Au fost zăriţi şi treptat privirile tuturor se aţintiră 
asupra lor. Deocamdată îi cercetau din depărtare. În ochii 
unora străfulgera ura, în ai altora — speranţa, dar în ochii 
celor mulți nu se vedea decît nehotărîrea. 

Apoi, împinși parcă de vrajă, dacii se apropiară, pas 
cu pas, înghesuindu-se des, umăr la umăr. 

Nepăsăttor la chip, Ariort era tare tulburat. Sîngele îi 
zvicnea în tîmple odată cu gîndul: „Voi reuși? Nu voi 
reuși ?* Cu totul altfel îşi închipuise el întîlnirea cu da- 
cii. Ştia că va fi greu, că se va lovi de căpăţoșenia mul- 
tora, dar toate cîte i-au trecut prin minte, erau mai sim- 
ple, mai calde, mai omeneşti. Adevărul, însă, era rece, 
bănuitor şi dușmănos. Cînd Plinius îi transmise încuviin- 
tarea împărătească, nu-i tăinui faptul că Traian o dădu 
fără însufleţire, ca unul ce se îndoiește de reușită. Vă- 
zînd ce se petrece, Ariort nu putu să-și ascundă încîn- 

tarea pentru ascuţimea de minte şi cunoaşterea firii ome- 
nești de care a dat dovadă împăratul. 

Oștenii din posturi priveau agitația barbarilor cu un 
soi de șagă batjocoritoare. Erau nepăsători la păsurile 
lor, nu puteau să priceapă de ce se codesc lăţoşii, iar du- 
rerea care ţipa fără glas din toţi porii acestor chipuri 
asudate, care se scurgea din toţi ochii aceștia larg des- 
chişi, din toţi muşchii încordaţi, le era cu totul de ne- 
înţeles. 

Între timp dispăruse pînă și ultima pată de lumină, 
agăţată acum cîteva clipe de colţul răsăritean al clădirii. 
Soarele apusese. 

Cuprins de milă profundă pentru acești oameni care-şi 
puneau principiile mai sus de căpătuială, de interese mes- 
chine, poate chiar de viaţă, care nu voiau să primească 
un dar pînă nu erau convinși că acesta le este oferit din 
toată inima, că acela care-l aduce nu le va cere preţul 
trădării, Ariort îi compătimea, suferind pentru ei. 

Între timp, o dată cu lumina, se domoli şi larma. Oa- 
menii au început să-și vorbească la ureche, sfătuindu-se 
în şoaptă. Se vedea prea bine că le era greu să ia o ho- 
tărîre. Folosindu-se de acalmie, Ariort ridică mîna în 
semn că vrea să vorbească. Glasul său puternic răsusă 
nefiresc între ziduri : | 

— Ostași, cred că e de prisos să vă spun cu ce am 
venit la voi, asta se vede după tulburarea de pe chipurile 
voastre. Ce răspuns îmi daţi ? 

El însuși simţi îndată că nu a vorbit cum ar fi trebuit. 
Ar fi vrut să fie mai puţin sec, mai puţin scurt, să-i ia de 
departe, cu binișorul, să-i mîngiie cu o vorbă bună. Dar era 
tîrziu, vorbele scăpate nu se mai întorc. Se sperie el însuși 
de ecoul stîrnit de cuvintele sale. 

Sute de braţe se agitară, sute de pumni se înălţară ame- 
ninţător şi în pofida regulamentului sever, oamenii au în- 
ceput să zbiere. Se înghesuiră pînă la refuz, înaintînd pînă 
la baza scării. Vacarmul deveni atît de mare că nici o 
vorbă nu se mai deslușea. 

În zadar Ariort nidica braţul în semn că vrea să vor- 
bească. Strigătul său se topea în zgomotul asurzitor. Ciţiva 
daci mai voinici, azvîrlindu-şi vecinii în lături, ieşiră în 

faţă fioroşi şi ameninţători, iar un voinic fără pereche 
strigă cu o voce de tunet: 

— 'Tăceţi o dată, nărăvașşilor ! Să auzim ce vrea să ne 
mai spună ăsta ! 

Împunse aerul cu degetul, arătindu-l pe Ariort. 

După un murmur confuz, mulțimea se potoli. Ici-colo 
glasuri răzlețe aruncau cu furie şi asprime: 

— Haide, salvatorule, dă-i drumul! 

— Să vedem ce va ciripi pasărea asta măiastră ? 

— Vor să ni-l bage pe git pe vîndutul acesta. 

— 'Trădătorule ! 

— Coadă de topor a dușmanilor ! 

— Cine ţi-a dat voie să momeşti tineretul ? 

— De ce nu ne lași în pace? 

Insultele îl șfichiuiau ca nişte lovituri de bici. Nu se 
aşteptase la așa ceva. Asculta cu amărăciune. El, trădă- 
tor? El, coadă de topor? Atunci la ce bun să se mai 
zbată pentru nerecunoscătorii aceștia ? Era gata să izbuc- 
nească furiosul din el. Sîngele îi clocotea în vine. Her- 
madio îi strinse braţul la încheietură, șoptindu-i să-și 
păstreze calmul. 

Se potoli cu greu. Ceea ce îl desmetici și-l linişti în- 
truciîtva era constatarea că printre cei ce-l ocărau nu se 
afla nici un tînăr. Simţea înlăuntrul său că nu totul era 
pierdut. Surprinse chiar privirile neliniștite ale cîtorva 
tineri ce se ţineau deoparte. Schimbă o privire fugară cu 
Hermadio și acesta, clipindu-i cu înţeles, ieși în faţă, 
agitîndu-şi braţele în semn că vrea să vorbească. 

Dacii nu se potoliră atît de repede și în clipele acelea 
de grea cumpănă, Ariort privea și vedea limpede fiecare 
chip, fiecare gest. Amănuntele cele mai neînsemnate îi 
săreau în ochi, se mira el însuși, de ce? 

Era în primele rînduri un prizonier deșirat, de vîrstă 
coaptă, care îndepărta într-una un smoc de păr ce-i că- 
dea pe frunte şi în gestul inutil, repetat inconştient, pă- 
rea că se consumă tot zbuciumul omului. Gura i se des- 
chidea din cînd în cînd, dar sunetul nu răzbătea prin 
perdeaua groasă a vacarmului. Un altul își freca cu furie 
pieptul prin despicătura cămeşoiului slinos, vrînd parcă 
să scape de o mîncărime de nesuportat. Cei nehotăriţi se 

scărpinau în cap și-n barbă, aruncînd priviri în jur, cău- 
tind pesemne sprijin şi dezlegare la vecinii lor mai ho- 
tăriți. În masa de chipuri încinse de patimă se zăreau 
şi feţe liniștite, cel mult încruntate, ale celor ce doreau 
să cumpănească şi să așeze toate la locul lor, să ceară 
vorbele adevărate din cele nesăbuite, vînturate de vijelia 
patimilor omenești. Pe unele chipuri se oglindea neîn- 
crederea, pe altele — dojana arzătoare ca fierul înroșiț. 

Nu era greu de constatat că tinerii se ţineau în pilcuri 
osebite şi nu erau atît de agitaţi. Pesemne ţineau piept 
celorlalți, mai bătrîni, slăbănogi, roși de boli ori măcinaţi 
de deznădejde. Şi printre tineri erau chipuri încruntate 
şi Ariort nu știa la ce se încruntă: la el, ca la un duh 
ispititor şi viclean, ori la ceilalți, care din nepuţinţă și 
pizmă caută să le strice socotelile, să stingă în ei dorul 
de viață mai bună. 

Zarva era atît de mare că ostașii romani au început 
să iasă cu zecile din corpul de gardă, împrăștiindu-se 
prin porticul ce înconjura curtea. Un centurion se apro- 
pie grăbit de Hermadio şi-i zise : 

— Comandantul porunceşte să se pună capăt acestei vo- 
ciferări. Nu se cade şi nu e permis. Cazarma se află în 
incinta orașului şi lumea a început să se strîngă în preaj- 
ma ei. Nu vrem să provocăm neliniște în sînul popi- 
laţiei. Dacă nu puneţi capăt acestei gălăgii, vom lua 
măsuri ! 

— Vom încerca, centurioane, îi răspunse Hermadio. 
Pină atunci, fii gata să intervii. Te rog, însă, deocamdată 
să ne lași singuri. 

După ce se îndepărtă centurionul, Hermadio ieși în 
față și-și agită braţele cu atîta stăruinţă, încît vacarmul 
scăzu simţitor, iar pe urmă încetă aproape cu totul. 

— Oameni buni, fraţilor, strigă el! Potoliţi-vă! Nu 
e bine ce faceţi. Aşa nu ne vom înţelege niciodată. 

— Staţi, nu vă pripiţi! strigă din nou. după o altă 
izbuenire. — Dacă mă socotiți trădător, vă dau voie să 
mă rupeţi în bucăţi. Oare nu v-aţi dat pînă acum seama 
că vă iubesc şi sînt mereu alături de voi? Sint un om 
învăţat şi aş fi găsit ce să fac în loc să vă dădăcesc, dar... 

Din murmurul de glasuri se înălţară strigăte răzlețe, 
întrerupîndu-l pe tabularius : 

— N-avem nimic cu tine. 

— Eşti un om dintr-o bucată. 

— Ne-ai fost ca un tată la toţi. 

— Eşti de-ai noştri. Ai sînge de dac în tine. 

— Atunci, ce vreți? strigă el și mai tare. De ce îl 
ponegriţi pe Ariort ? Oare el nu e de-ai noştri și nu e 
de același sînge cu voi ? Am venit cu el şi răspund pen- 
tru gîndurile lui bune. El v-a întrebat ce răspuns îi dați 
şi nu i-aţi dat nici unul. L-aţi făcut trădător și vîndut și 
nu știu pentru ce ar fi? Ar fi putut să-și vadă de-ale 
lui, fără să-și bată capul cu soarta voastră. Potoliţi-vă și 
ascultaţi-l, căci nu vă doreşte decit binele. E adevărat că. 
deocamdată nu toți se vor bucura de propunerea lui, 
dar voi, oare, nu veţi fi bucuroși dacă măcar jumătate 
din prizonierii daci își vor schimba soarta în. bine ? Oare 
voi, cei vîrstnici, nu vă veţi bucura aflînd că mlădiţele 
tinere vor gusta din viaţă în libertate, așa cum aţi gus- 
tat-o şi voi la timpul vostru ? Încercăm și ne zbatem pen- 
tru toţi, dar nu e atît de ușor. Vorbește-le, Ariort. 

— Adineaori, zise acesta, împroşcat cu ocări şi bles- 
teme, de rușine nu-mi doream decît moartea. Dacă aţi fi 
tăbărit asupra mea, n-aş fi mișcat un deget ca să mă 
apăr, n-aș fi făcut un pas ca să scap. Acum însă, cînd 
mi-a trecut supărarea, îmi dau seama că am judecat. 
greşit. Trebuia să vă întorc spatele și să plec fără să mai 
dau ochii vreodată cu voi. Cei zece tineri aleşi, cu care 
am stat de vorbă deunăzi, v-au spus de bună seamă des- 
pre ce este vorba ? Nu mai e nevoie să repet. Drumul ce: 
se deschide în faţa voastră nu vă îmbie neapărat să mer- 
geţi pe el, căci drumul nu știe de nimic, nu știe să vor- 
bească și nu poate porunci. Drumul în sine nu este un 
țel, este doar un mijloc de a ajunge la acel ţel. Acei care: 
doresc să fie liberi, pot să-l aleagă, acei însă care socot 
că țelul către care duce acest drum nu merită osteneala: 
sau că nu e demn de ei, n-au decît să rămînă pe loc, fără 
nici o supărare. Drumul libertăţii însă este un drum al: 
cinstei și nu poate fi drumul trădării, de aceea socot că 
nimeni nu are dreptul să oprească pe un altul să-l aleagă.. 

Celor, însă, care vor să pornească pe acest drum, li se 
cere să dorească acest lucru, să fie sănătoși şi puternici. 
Ei vor fi ostași şi fiecare din voi știe ce înseamnă a fi 
ostaș, căci aţi fost cu toţii; dacă n-aţi fi fost, n-aţi fi 
ajuns prizonieri de război, ci simpli sclavi cu care nimeni 
nu-și bate capul. Romanii dispreţuiesc popoarele laşe şi 
slabe, de aceea ei ne preţuiesc pe noi, care am fost viteji 
şi dîrji. Războiul s-a terminat de mult. Ei şi-au încheiat 
socotelile cu noi și socotindu-ne ostași de soi, vor să ne 
aibă în rîndurile oștilor lor. Nu veţi fi trimişi să luptaţi 
împotriva fraţilor voştri, nu este în obiceiul romanilor 
să facă astfel de nesăbuinţe. Ei vor să ne trimită să apă- 
răm hotarele îndepărtate împotriva neamurilor viclene și 
prădalnice, cu totul străine obiceiurilor și credinţei noas- 
tre. 

Se opri din vorbit și neauzind nici un murmur, adă- 
ugă : 

— De aceea, scurt, ostășeşte și fără supărare, alegeţi! 
Acei care se simt încă tineri și cred că vor putea face 
faţă unei vieţi de oșteni, să treacă în dreapta mea. Dacă 
vor fi mai mulţi de o mie, vom alege din ei, trăgînd la 
sorți, dacă însă, vor fi mai puţini, nu vom putea înjgheba 
o cohortă și toată treaba se va nărui. Începeţi ! 

De astă dată liniştea era atît de profundă că se auziră 
zgomotele obișnuite ale străzilor. Se întunecase de-a 
binelea și în partea răsăriteană a cerului licăriră cîteva 
stele. Se auzi clar cîntatul cocoșului din corpul de gardă. 
Ostașii de strajă aprindeau torţele. În aerul cald și stătut, 
:se răspindi mirosul înțepător de ceapă prăjită pentru mi- 
nestra de cină. 

Din nou un murmur confuz, foială printre rînduri, 
'șoapte. Ariort aştepta cu sufletul la gură, deși nimic din 
atitudinea lui falnică și dîrză nu trăda această slăbiciune. 
Fruntea i se acoperi cu broboane de sudoare iar gura îi 
"era de iască. 

Dacii se mișcară de colo pînă colo, trecînd unii prin- 
“tre alţii, o parte din ei au rămas neclintiți pe locurile 
lor, altă parte se dădu către stînga. 

Ariort nu-și dădea seama cît timp trecuse de cînd le 
:spuse : „Începeţi !* Tresări de bucurie cînd își dădu 

seama că mulțimea se împărțise de acum în două cete. 
Încă mai treceau cîţiva, dincolo și dincoace, dar socotind 
din ochi, Ariort își dădu seama că învinsese căpăţoșenia 
celor de acelaşi sînge cu el. În dreapta se strinse o gră- 
madă de voinici viguroşi, cu spete largi, ori trași ca prin 
inel, drepţi ca brazii, sau noduroși ca gorunii. Lumina 
torțelor aprindea în pletele lor luciri de aur şi de aramă 
și doar ici-colo se zărea cîte o sclipire argintie pe la tîm- 
ple și în bărbi. Erau aspri şi tăcuţi, dar în ochii multora 
licărea mulțumirea. 

— Cei zece sutași să vină la mine, porunci Ariort! 

Cînd se înșirară în faţa sa, le zise : 

— Număraţi-i și alegeți-vă sutele. Pe cît se poate, 
nu-i despărțiți pe acei care vor să fie împreună. Pe acei 
însă pe care-i știți suferind de vreo vătămătură, să nu-i 
socotiți, căci nu vor putea face față greutăților ce-i aş- 
teaptă. Voi veni mîine să-mi daţi socoteala. 

Nu mai adăugă nimic. Nu strigă nici o urare, nici un 
cuvînt de rămas bun, din pricina celorlalți — bătrîni, 
bolnavi ori îndărătnici. 


Ane cînd a fugit din Roma, Andena n-a putut să-și 
închipuie cît de greu îi va fi să se prefacă și să se 
dea drept altcineva. El, care era un neînfricat, se surprin- 
dea cu gîndul că-i era teamă să nu fie recunoscut. Frica 
asta nu-i venea de la altceva decît de la dorul încă neîm- 
plinit de a avea pămîntul lui, o casă și o familie. Pină 
atunci însă trebuia să muncească, să cîştige bani. 

Două lucruri ar fi putut să-l trădeze : barba și glasul. 
Se bărbierea în silă cam la vreo trei zile o dată, oftînd 
după bănuţii lăsaţi bărbierului, bani aruncaţi pe gîrlă 
după părerea lui. 

A treia zi după bărbierit, cînd miriștea arămie îi nă- 
pădea obrazul, se privea în oglinda de bronz lustruit, 
cumpărată anume pentru asta, scuipa cu scirbă și se du- 
cea în silă la dugheana de după colţ. Mai scuipa o dată 
privind firma pictată cu stîngăcie pe care un năting cu 
privire crucișă şi o gură pînă la urechi, cufunda într-un 
lighean mutra unui alt nătîng. Pe cîmpul liber în jurul 
ler scria cu litere mari, strimbe : TONSOR. 

Cu cîtă plăcere și-ar fi lăsat barba, care îi creştea atit 
de frumos, mai ales că în provincie lumea nu se prea 
bărbierea, în afară de cîţiva oameni de seamă, militari 
sau magistrați. 

Totuşi, dacă Andena putea să-și schimbe înfăţişarea 
dind barba jos şi scurtîndu-și chica, el n-avea ce-i face 
slasului, mai ales atunci cînd vorbea limba sa de baştină. 

Dugheana pe care o înălţase arătoasă și trainică era 
foarte căutată de lumea din oraș. Chiar dacă nu toţi 
aveau bani pentru marfa sa de soi, fiecăruia îi plăcea s-o 
privească. Ce-i drept. lămpile și opaițele lui Menander 
nu erau chiar atit de fine ca modelele pe care le imita şi 
asta nu atît din pricina nedibăciei cît din pricina mate- 
rialului mai prost, dar lumea le căuta pentru că erau mai 
acătării şi mai ieftine ca ale negustorilor venetici. Olarul 
grec mai adăugase la cele douăzeci de modele, procurate 
lui de Andena, alte citeva noi, ale lui, destul de bine 
scornite și mai potrivite gustului local. 

'Treburile mergeau bine, chiar prea bine pentru început. 
Andena era mulțumit. Nu-i era teamă de negustorii 
sosiți de departe. căci marfa lor era de trei ori mai 
scumpă, se temea însă că pilda sa va fi urmată de alți 
localnici. Era mereu cu ochii în patru şi se gîndea de pe 
acum, cu ce ar fi putut înlocui opaițele dacă n-ar mai 
merge. 

Dugheana şi-o făcuse cu două odăițe în fund, una 
pentru el, cealaltă pentru Timon, ursuz, tăcut, dar om 
de treabă. Ca orice sclav, acesta, deși trecuse de treizeci 
de ani. tot mai visa să se răscumpere. Pesemne avea 
ceva bani. pe care numai el știa pe unde-i ascundea. An- 
dena bănuia acest lucru, cu toate că nici prin gînd nu-i 

trecea, să-l prade, dimpotrivă, bun la suflet, închidea ochii 
la socotelile ce i le dădea sclavul. De fapt, Timon nu-l 
înşela atunci cînd reușea să cumpere mai ieftin ceea ce i 
se poruncea ori atunci cînd, ţinîndu-i locul în dugheană, 
reușea să vindă marfa mai scump decît i s-a pus preţul. 

Andena zis Fortunatus îi înțelegea păsul, care nu de 
mult era propriul său păs. Tot omul rîvnește la mai bine 
și a fi liber e mai bine decit să fii sclav. 

În mai puţin de un an, Andena reuși să se pună bine 
cu autorităţile oferindu-le din cînd în cînd daruri. Nu- 
mai cu unul singur nu-i mersese, cu centurionul Valerius 
Asdus, însărcinat cu paza oraşului. De fapt, acesta nu 
avea de ce să se lege. Andena însuși era un voinic fără 
pereche, dar om falnic ca Asdus nu mai văzuse. Avea și 
o soţie pe măsura lui. Cînd apărea în tîrg însoţit de Sama, 
lumea căsca ochii ca la o minune. O întrupare mai vie a 
zeului Hercule şi a divinei sale consoante — Hebe, nici 
că se putea. Ostaşii din garnizoană, la o ulcică de vin, 
povesteau fel de fel de minuni despre Asdus, fost cărăuș 
din Thracia, care cu toată virsta lui mică reuşise să 
ajungă centurion. Se spunea că primise „corona mura- 
lis“, cea mai mare decorație oferită vreunui militar în 
războiul dacic, că-l însoţise pe generalul Longinus în 
solie la Decebal și că reușise să fugă după ce regele îi 
arestă pe toţi. Se spunea că se închină zeului Mithra și 
că dintre zeii latini îl prețuiește doar pe Hercule și chiar 
are o statuie a acestuia în casa sa. Se spunea că a fost 
la Roma la triumf și a mers în primele rînduri ale co- 
hortei de onoare. Cu atît mai strălucitoare era aureola 
acestui erou, cu cît el însuși nu vorbea niciodată despre 
isprăvile sale. 

Valerius Asdus avea în grija sa ordinea publică în 
Apulum și regiunea care ţinea de oraș. Hoţii, tilharii și 
escrocii tremurau la auzul numelui său. Ordinele sosite 
din Colonia Ulpia Traiana și din imperiu, privitoare la 
urmărirea celor care se ascundeau de pedeapsă în Dacia, 
în mîna lui ajungeau și cînd era vorba să pună mîna pe 
unul certat cu legea, nu greșea mai niciodată. El 
descurcase uriîta treabă cu uciderea și jefuirea a șapte 
peregrini care călătoreau la Apulum. Tot el prinsese și-i 


222 


răstignise pe tilharii care omoriseră un patrician cu mem- 
brii familiei sale, cînd se încumetase să meargă la Am- 
pelum fără escortă. Tot el zdrobi într-o luptă un pile de 
daci, foști oșteni, care miînaţi de răzbunare îi ucideau pe 
romani. În această încăierare Asdus fu rănit la un picior și 
de atunci şchiopăta. Se mai zvonea că Asdus se opuse 
hotăriîrii consiliului militar de a-i crucifica pe dacii luaţi 
prizonieri, susținînd sus şi tare că aceștia nu erau tilhari 
ci luptători și nu meritau o moarte atît de ticăloasă. Pînă 
la urmă au murit săgetaţi. 

Știind toate acestea, nu era de mirare că pînă și ne- 
înfricatul Andena se ferea de el, ca unul ce se simţea cu 
musca pe căciulă. 

Întiia oară, cînd Valerius Asdus veni să-l cunoască 
și să-i pună cîteva întrebări, Andena zis Fabius Fortuna- 
tus încercă să-i ofere plocon cîteva lămpi mai frumoase, 
dar Asdus nu le primi. 

Cu toate acestea, centurionul trecînd prin piâță nu 
uita niciodată să treacă pe la Andena, să-i dea bineţe și 
să-l întrebe de sănătate. Negustorul era nedumerit și nu 
putea să-și explice în nici un fel această bunăvoință. 
Poate că-l atrăgea bărbăţia sa, poate că Asdus simţea în- 
lăuntrul său că are de a face cu un om deosebit ? 

De la un timp Andena se liniști, mai ales că nimeni 
nu s-a plins vreodată de el. Își plătea dările la timp şi 
vărsa din cînd în cînd sume mici în folosul breslei ola- 
rilor. Dar o ştia prea bine că imperiul roman, cu ordinea 
și meticulozitatea sa, nu iartă niciodată pe acei ce-i calcă 
legile. Mai ştia că atîta timp cît va sta aici, în văzul tu- 
turor, nu va avea linişte deplină. Chiar dacă toată lumea 
din Roma era convinsă că Andena gladiatorul s-a îne- 
cat în Tibru, sînt destui oameni aici în Dacia care l-au 
cunoscut prea bine și ar fi putut să-l recunoască. Dacă 
se va afla că onorabilul cetățean roman Fabius Fortuna- 
tus este un dac pe nume Andena, atunci legătura cu tre- 
cutul va îi ușor de stabilit, iar el își va pierde liberta- 
tea, agoniseala şi visele cîştigate cu riscul vieţii. 

De fapt, rareori treceau fețe cunoscute pe lîngă du- 
gheana sa ; și mai rar se opreau privindu-l cu insistenţă, 
surprinşi pesemne de ceva numai lor cunoscut la acest 

negustor cu chip de venetic. „O fi. n-o fi! ?%* păreau să 
spună privirile lor cercetătoare. 

Citeodată îi venea să-l îmbrăţişeze pe dacul oprit în 
faţa sa, să-i zică : 

„Nu te mai chiori atita! Eu sînt, Andena, dar te rog, 
frățioare, ţine-ţi gura dacă mă iubeşti !“ 

Cu toată ispita, se oprea la timp. Bunul simţ îi șop- 
tea că tainele ies pînă la urmă la iveală. Ceea ce ţine în 
el un om treaz, scapă la beţie. Orice om are o muiere, 
un prieten bun căruia i se destăinuiește. O dată încăpută 
în gura altuia, taina nu mai e taină. Fără să vrea, prie- 
tenul, prietena, un copil nevinovat, devin o pacoste pen- 
tru semenul lor. 

Citeodată îi venea să ridă de aceste spaime. „Să-ţi 
fie rușine, își zicea ! De cînd ai devenit atît de sperios, 
tu care ai înfruntat de atîtea ori moartea pe cîmpul de 
luptă și în arenă 2%. 

Dovada că spaimele acestea aveau temei, îi veni pe 
neaşteptate. 

Într-o zi, un dac bătrîn şi știrb, mergind cu două 
păsări sub braţ și o traistă cu verdeață pe umăr, se opri 
lîngă dugheana sa. 

Andena tocmai vînduse o lampă unei femei romane, 
şi vorbea cu ea latinește. Moşul, pesemne, întiia oară în 
oraş, asculta cu băgare de seamă graiul străin. După ce 
femeia plecă, întrebă cu sfială : 

— Spune-mi, cinstite negustor, cum trebuie să strig 
ca să-mi vind marfa ? Că eu, de, nu știu limba voastră. 

Lui Andena moşul i se păru ciudat de cunoscut. Tare 
ar fi vrut să stea de vorbă cu el în limba lui, dar n-o 
făcu. Îi zimbi totuşi cu bunăvoință și arătînd cu degetul 
pasărea, zise : 

— Galina, galina ! 

— Ah, găina, găina ? Am înţeles, să-mi trăiești ! 

Cercetind ce fel de verdeață avea în traistă, Andena 
adăugă : 

— Urtica, urtica ! 

— Urzica ! repetă moşul. E cît se poate de lesne. Zal- 
moxis să-ți dea viață lungă! Dacă n-ai fi roman, aş zice 
că eşti mai degrabă Andena, fiul vecinului meu Dula, 

mort acum vreo zece ani. Va să zică, găina şi urzica? 
Cite limbi ştii, de atitea ori eşti om. 

Şi moșul se îndepărtă, fără să-și bată capul dacă ro- 
manul pricepuse ceva din ceea ce el îi spusese. Se apucă 
pe loc să strige cît îl ţinea gura sa ştirbă 

— Hai la găina. hai la urzica! Ieftin le dau. Găina. 
urzica, pentru ciorbă ! 

Moşul nu greșise, așa era... Andena își aminti bine 
pe vecinul lor, doar că-i uitase numele. Miine ar putea 
să apară unul mai nătîng, ori mai ramolit care în văzul 
şi auzul tuturor o să caute să-l convingă că nu e Fabius 
Fortunatus, cetăţean roman, ci Andena fiul lui Dula, lup- 
tător de frunte în oastea lui Decebal. Rămase pe gînduri. 
Își îrecă obrajii nerași de trei zile şi strigă : 

— Timon, Timon ! 

Cind sclavul apăru, ștergiîndu-și mîinile de şorţ, îi 
porunci ': 

— Rămii la tejghea pînă mă întorc. 

— Dar mi se arde mîncarea, stăpine. ic 

— Dă-o încolo de mîncare! Poţi s-o pui de o parte, 
mă întorc îndată. 

Se duse fuga după colţ, la bărbier. Privi tîmpiţii pic- 
taţi pe firmă, scuipă cu scîrbă şi intrînd zise : 

— Hei ilustre tonsor, rade-mi iute faţa și ţeasta! 

— Dar ce ești eunuc ori preot, Fortunatus, ca să te 
razi pe cap? 

— Nici una nici alta, dar mi-e cald de nu mai pot. 


L din ce în ce mai scurte ale sffîrşitului lui octom- 
brie și aşteptarea înfrigurată a celei mai triste din- 
tre ele, cînd Viola se va reîntoarce la Roma, îl cufundau 
pe Ariort într-o melancolie tot atît de copleşitoare ca și 
dorul ce-l mîna mereu în preajma iubitei. 

Adeseori graba lui de a o revedea se poticonea în dez- 
amăgirea unui bilețel lăsat în scorbura salciei bătrîne. 
Cîteva cuvinte îl vesteau că iubita nu a putut veni la 

întîlnire. A doua zi afla chiar din gura ei pricina : „Tata 
venise să-i vadă ; oaspeţi  neașteptaţi  picaseră ca din 
senin“. Atunci însă, cînd o zărea așteptîndu-l se înăbu- 
șea de fericire şi nu găsea vorbe de gratitudine pentru 
soartă și zeii binevoitori. 

Din după-amiaza aceea binecuvîntată, cînd venise cu 
maestrul Apollodor în vila de pe malul piriului Almo, 
dorul nemărturisit, abia încolţit se prefăcu treptat-trep- 
tat într-o mîndră floare. 

Impetuos şi nerăbdător pe vremuri, Ariort se mira el 
însuși de cîtă gingășşie este în stare faţă de ființa care 
îi dăruise pentru întîia oară dragostea ei pură. Scurte 
cum erau, întilnirile îl umpleau de încîntare, încredere și 
fericire. Plenitudinea sentimentului, căruia doar tinerii 
îndrăgostiți sînt în măsură să-i încerce profunzimea, îl 
copleșea într-atita încît, revenind la preocupările lui obiș- 
nuite, trebuia să-și încordeze toată voința ca să-și adune 
gîndurile risipite în visări. 

Cînd după multe și încîntătoare întrevederi veni ziua 
destăinuirii, cînd orice fereală dispăruse  cedind locul 
unei efuziuni depline, Viola îi spuse : 

„Chiar dacă de acum încolo va fi să rămînă doar 
amintirea acestor clipe, voi binecuvînta zeii că mi-au dat 
să gust fericirea“. 

Ariort care nu se gindise la asta, tresări de spaimă, 
dar ea îl linişti, adăugînd că va face totul, va trece peste 
toate opreliștile, atît cît este îngăduit unei fete, ca să-şi 
apere această fericire. 

El îi destăinui presupunerile și temerile lui Apollo- 
dor, confidentul şi binefăcătorul său și ea tăcea întris- 
tată, căci ceea ce maestrul spusese despre tatăl ei era 
adevărat. 

Se înțeleseră ca, după reîntoarcerea ei la Roma, cînd 
le va fi cu neputinţă să se întilnească, să lase unul pentru 
altul răvaşe la bătrinul ghicitor orb Lupulus. Cine știe 
poate zeița Spes îi va ajuta să se vadă din cînd în cînd 
în timpul iernii lungi și vitrege. 

Prezentul picura clipă cu clipă în trecut. Fiece țăcă- 
nitură de copită pe lespezile Viei Appia îi amintea de cîte 

un crimpei din trecutul nu prea depărtat, îl făcea să pre- 
vadă clipele unui viitor imediat. 

Mai erau trei ore pînă la apusul soarelui+ Ştia că în- 
tîrziase, căci însoțindu-l pe maestru prin oraș se întor- 
sese mai tirziu ca de obicei. De bună seamă, dacă i-ar fi 
spus că este așteptat de iubita sa şi că este ultima oară 
cînd se vor întîlni la adăpost de priviri curioase pînă-n 
vara viitoare, Apollodor i-ar fi dat voie să plece. Dar 
pînă la urmă nu îndrăzni să-l roage. Prea multe rugă- 
minţi îi adresase în ultima vreme. 

În drum spre casă trecuseră pe lingă un şir trist de 
prizonieri daci, care se întorceau de la lucru. Priveliștea 
mizeriei îl lovi ca niciodată. Era aidoma unei izbituri de 
măciucă. Atita timp cît el se gîndea la plăceri, fraţii săi 
de neam, frînți de muncă, se tîrau pe drumul lor fără 
speranță, fără viitor. Într-o singură clipă pricepu tilcul 
sclaviei, oribila şi deznădăjduita ei lege : „Să dai totul, 
fără să ai dreptul să ceri nimic“. 

Cîţiva robi mai tineri îl zăriră trecînd, îl recunoscură 
şi-i zimbiră ca unui prieten. Cîţiva îndrăzniră chiar să-i 
facă semn cu mîna. Atunci Ariort, muncit doar de gîndu- 
rile proprii își aminti cu bucurie că nu toți prizonierii 
aceştia se tirăsc pe un drum fără speranţă, că el însuşi 
le-a insuflat-o de atîtea ori, își dădu seama că ei speră 
şi au încredere în el. Alţi cîțiva, bătrîni și slăbănogi nu 
vedeau în el întruchiparea destinului și i se supuneau 
celui vechi care pentru ei era tot atît de neînduplecat, 
pustiu şi înghețat ca însăşi moartea. 

Se simți, nu știa nici el de ce, vinovat de mizeria 
acestora. Neputinţa de a-i ajuta cu ceva îl chinuia cum- 
plit. 

Acum, cînd galopa pe Via Appia, fiecare săritură a 
calului îl făcea mai nerăbdător, iar balanța gîndurilor 
înclina tot mai mult către talgerul celălalt, în care bulgă- 
rașul dragostei precumpănea toate celelalte la un loc. 

Pesemne Viola îl aştepta de mult și, simțindu-se vi- 
novat, gonea nebunește. 

Acum patru zile. într-o după-amiază aurie, ea îl aş- 
tepta șezînd pe mal, desculță, mișcîndu-și picioruşele în 
unda clipocitoare. Zărindu-l, sclava Pantia se îndepărtă 

ca să-i lase singuri. După ce se salutară cu voioşie, el se 
aşeză alături pe iarba îngălbenită. Viola părea neliniștită 
și plină de neastîimpăr. Sărea de la un gînd la altul, îl 
privea ciudat, părea că așteaptă ceva. Pe urmă îi ceru de 
băut, zicînd că o pirjolește setea. 

Alături, dintr-un cotlon de mal, susura un izvoraș. 
Ariort sări în picioare, îşi clăti mîinile cu grijă şi-i aduse 
apă în căușul palmelor. Fata sorbi încet, cu plăcere, 
atingîndu-i palma cu buzele. Un firicel de păr rebel, des- 
prins din pieptănătura ei îi gidilă mîna la încheietură. 
Fără să ştie cum, se aplecă şi-i sărută cărarea ce-i des- 
părțea părul pe creștet. 

„lartă-mă, zise îndată, stinjenit! Nu ştiu ce mi-a ve- 
nit“. 

Îmbujorîndu-se, ea îi răspunse fără supărare : 

„Nu-i nimic. Răcoreşte-mi obrajii !&. 

Bucuros, își puse palmele ude pe obrajii ei, înfrigu- 
rat de frăgezimea lor. Și pentru că ea zîmbea fericită şi 
ridea încetişor, se aplecă și o sărută. 

Freamătul buzelor gongașe avea în el atita chemare, 
că nu-și mai dezlipi gura de a ei, așezîndu-se alături, 
o cuprinse de mijloc. 

Au stat așa un timp ce li se păru o veșnicie, apoi, dez- 
meticindu-se, fata îl îndepărtă ușor şi-i zise rușinată : 

„Mi se pare că am întrecut măsura“. 

„Viola, strigă el cu glasul sugrumat de emoție, — 
Viola, de-ai ști cît de mult te iubesc! Tu, fiinţă nease- 
muită și cea mai dragă mie, ai putea să mă iubeşti... 
cît de cît ?% 

„Te-am iubit din prima clipă, Ariort, răspunse ea 
trecîndu-și degetele prin părul lui, privindu-l ţintă. — 
Locul acela de lîngă Colosseum, unde te-am zărit întîia 
oară a devenit pentru mine sacru“. 

„Viola, îngînă el, nici nu ştii cît mă fericești. Sînt clipe 
pentru care merită să şi mori. Dacă ai ști cît am suferit, 
prin cîte îndoieli am trecut. Pozînd tatălui tău, fie-i nu- 
mele binecuvîntat, te chemam în gind, neîncetat și cu 
disperare. Îmi încordam auzul, doar-doar îţi voi auzi gla- 
sul. Privirea mi se înceţoşa pîndind mereu umbra ta 
în grădină. Acum, cînd miracolul s-a săvirşit, nu-mi 

vine să cred că e aievea. Dacă toate acestea nu sînt 
decit un vis, n-aş vrea să mă trezesc niciodată“. 

„Ştiu, dragul meu, îi răspunse duios. Inima mi-a șoptit 
cît eşti de nefericit. De aceea am venit atunci în gră- 
dină, cînd erai singur. Aş fi venit din prima zi, să te 
văd, să-ţi vorbesc, dar nu s-a putut. Te-aş fi iubit şi 
ca sclav şi nu ştiu ce n-aş fi putut face ca să fii fericit“, 

De atunci o văzu o singură dată, ca să audă trista 
veste a reîntoarcerii ei la Roma. De acum încolo, pînă la 
vara viitoare, nu puteau să se vadă decit poate cu o 
ocazie rară şi cu cea mai mare prudenţă. Știind că tai- 
că-său vrea s-o mărite și ca să nu grăbească acea clipă 
nefastă, Viola trebuia să nu-i dea nimic de bănuit. Dacă 
îl va lua cu binişorul, va putea să mai amine, deși nu 
mai putea invoca motivul că este încă copilă; avea şai- 
sprezece ani împliniţi, iar fetele se măritau chiar de la 
treisprezece. ort 

Muncit de gînduri, Ariort ajunse în dreptul mormîn- 
tului Caeciliei Metella. Se întîlneau la vreo două stadii 
în susul piriului, unde lunca era străjuită de un crîng, 
aşa că Ariort o luă la stînga pe drumeagul următor. 

Aproape îndată se întîlni cu un car cu coviltir ce se 
hurducăia pe drumul strîmt. Îl mîna un sclav cocoțat 
pe unul din cei doi catîri, iar prin deschizătura coviltiru- 
lui se mai zăreau oameni. 

Dindu-se la o parte ca să-i lase să treacă, Ariort por- 
ni grăbit înainte. Ajuns în apropierea pîriului, descălecă 
și merse cu băgare de seamă, trăgind cu urechea la zgo- 
motele din jur. Nu-i mai rămăsese decît să treacă prin 
nişte tufișuri. cînd auzi un fel de muget înăbuşit. Tul- 
burat, desfăcu încet crengile și privi către malul gîrlei 
umbrit de sălcii stufoase. Ceea ce văzu îl lăsă trăznit. 
Viola nu se vedea nicăieri, iar Pantia, sclava ei, legată 
îedeleș, cu. gura astupată, se zvircolea în iarbă. Dezme- 
ticindu-se după clipa de înmărmurire, Ariort se repezi 
către ea şi, tăindu-i legăturile, o ridică în picioare. Văzîn- 
du-l, sclava se porni pe un plins disperat. 

Un vârtej de gînduri înfiorătoare trecu prin capul lui 
Ariort, ameţindu-l, tăindu-i răsuflarea. 

— Ce s-a întîmplat, strigă el, zgilţiind-o cu putere ? 

Femeia tremura ca varga şi-i clănțăneau dinţii în gură. 

— Vorbește, femeie ! 

— Au răpit-o... au răpit comoara mea... ! 

— Cine? Nu mă înnebuni! Vorbeşte, nu avem timp 
de pierdut. Vorbește, n-auzi ! 

— l-am spus...i-am spus de atîtea ori să nu vină 
în locul acesta pustiu, dar... 

— Vorbeşte, femeie nesăbuită, se înfurie Ariort. Des- 
tul cu văicăreala ! Cine a răpit-o ? Cîţi au fost? Încotro 
au apucat ? 

— Parcă știu? M-am pomenit trîntită și legată. Doi, 
trei, poate patru au fost, știu eu? Au înfășurat-o într-o 
manta și duși au fost. 

— Încotro au luat-o ? 

— Încolo ! De unde ai venit tu. 

— Ai auzit cumva tropot de copite sau scirțiit de 
roţi ? Adu-ţi aminte, nu mă chinui! 

— Nu ştiu. Eram înfricoșată. Mi-am pierdut minţile 
de groază. Parcă am auzit ceva, dar poate că mi s-a nă- 
zărit... O podidi din nou pliînsul. — Zeița Proserpina, 
ocroteşte-mă de miînia stăpînului ; nu am nici o vină! 

Diîndu-i drumul, Ariort alergă către calul său. Se opri 
o clipă în faţa tufișului și-i strigă peste umăr: 

— Întoarce-te acasă, Pantia, şi spune-i stăpinei tale 
să nu se prăpădească cu firea; asta nu ajută la nimic. 
Voi întoarce Roma pe dos ca s-o salvez pe Viola. 

Nici el nu credea în spusele sale. O greață amară i se 
urca către gitlej şi teama rece şi vîscoasă îl cuprinse 
pentru întîia oară în viaţă. 

Cercetă totul în jur pas cu pas, mulțumind providen- 
ei că plouase în ajun, căci în curînd dădu de locul 
unde o căruță a fost întoarsă. Urmele roţilor și ale copi- 
telor se imprimară în pămîntul moale. 

Atunci își aduse aminte că adineaori se întîlnise cu 
un car și chiar se dăduse la o parte ca să-l lase să treacă. 
Cine știe dacă nu chiar acesta o ducea pe Viola către o 
soartă crudă ? Se dezvinovăți în gînd, zicîindu-şi că ni- 
mănui nu i-ar fi putut trece prin cap că la doi paşi de 
Roma, lîngă un drum mare, supravegheat şi păzit, cineva 
ar fi îndrăznit să răpească o femeie romană. 

Alte indicii nu avea și ajungînd la drumul mare, porni 
în galop către Roma. În faţă, cît vedea cu ochii, nu se 
zărea nici un car cu coviltir. Trecu în goană pe lîngă 
cîteva plaustre țărănești pe două roţi. Ajunse din urmă 
și întrecu cîţiva călăreţi. La Poarta Appia întrebă ostașii 
postați sub bolți dar aceștia se jurară că de vreo patru 
ore nu trecu nici un car ca acela descris de el. 

Dîndu-şi seama că-și pierduse timpul apucînd pe o 
pistă greșită, îngrijorat la culme, o luă înapoi, întrebînd 
toţi călătorii și drumeţii, cercetînd cu cea mai mare bă- 
gare de seamă toate intrările în Via Appia. Goana și zbu- 
ciumul îi ascuţiră simţurile. Se simţea din nou oștean și 
întîmpina pericolul cu aceeaşi hotărîre ca pe vremuri, 
dar nu și cu sînge rece, căci de astă dată nu el ci iubita 
era în primejdie. 

Abia după ce ajunse din nou la răscrucea cu pricina, 
îşi dădu seama că în graba sa nu băgase de seamă-ur- 
mele slabe de noroi lăsate de roţi pe pavajul drumului 
mare, care arătau că vehiculul o luă în direcţia opusă 
Romei. 

Nu-i rămînea decît acest slab indiciu, dar nu avea 
încotro şi porni înapoi, tercetînd toate drumurile late- 
rale din dreapta și din stînga Viei Appia. Cind trecu 
de piatra-bornă care indica a treia milă de la Roma, zări 
la capătul primului drumeag din dreapta sa urme de 
roţi și de copite imprimate în pămîntul jilav și presărate 
cu bălegar proaspăt. 

Descălecînd şi cercetindu-le mai de aproape, se în- 
tări în credința că sînt aceleași urme pe care le-a văzut 
lîngă locul unde s-a comis răpirea. Apucă fără zăbavă pe 
acel drumeag lăturalnic, croindu-și trecerea la adăpos- 
tul copacilor ca să nu fie zărit. 

Văzu în curînd zidurile de cărămidă ale unei vile, în- 
conjurată de o livadă neîngrijită, cu pomi sălbăticiți. Lo- 
cul părea cu totul pustiu ; nici măcar un cîine nu-și făcu 
apariţia ca să-l latre pe intrus. 

De aproape vila părea părăsită, în orice caz nelocu- 
ită de multă vreme. În jur domnea o liniște deplină. Nici 
o şuviță de fum nu ieșea pe hornuri. Poarta masivă, cu 

vopseaua jupuită, era închisă. Totuşi urmele roților se 
opreau în fața intrării. 

Soarele apusese. Făcînd ocolul aşezării, Ariort alese 
un loc dosnic, către care nu era îndreptată nici o fe- 
reastră. Parcurse cu prudenţă locul deschis dintre livadă 
și vilă. Își legă calul de o tufă lingă zid și săltindu-se în 
mîini, privi peste creasta împrejmuirii. 

înăuntru, așijderea, — totul părea pustiu şi învăluit 
în tăcere. Atunci, fără să-și piardă timpul, escaladă zidul 
şi sări în curte. 

Chiar în clipa aceea auzi o exclamaţie înăbușită. În- 
torcîndu-se brusc, zări un om care se strecura pe o ușă. 
În două salturi îl ajunse, izbi uşa ce se închidea şi dind-o 
de perete, îl prăvăli pe om. Într-o clipită îi puse genun- 
chiul în piept şi atingindu-i gîtul cu vîrful jungherului, 
îi porunci să nu facă gălăgie. Recunoscu îndată în omul 
de sub el pe sclavul care mîna catirii. 

Tocmai voia să-l descoase pe sclav, cînd prin capătul 
celălalt al coridorului năvăli un om voinic, cu o sabie 
în mînă. 

Fără să mai stea pe gînduri, Ariort îl ameţi pe sclav 
cu miînerul jungherului şi sări în picioare. 

— Aruncă jucăria și predă-te ! grohăi omul amenin- 
ţindu-l cu arma. 

Ariort nu-i răspunse, piîndindu-i mișcările. Cind omul 
îl atacă, își dădu seama că e doar voinic şi curajos, dar 
nu se pricepe în mînuirea armelor. Ferindu-se cu dibă- 
cie de loviturile furioase ale aceluia, chiar din primele 
clipe reuși să-l rănească și-i porunci să arunce sabia. 
Dar omul nu-l ascultă și-l atacă din nou cu nesăbuinţă. 
Ariort îl prinse de încheietura miinii care ținea arma şi-i 
împlîntă jungherul în piept. 

Spre marea uimire şi bucurie a lui Ariort, nimeni nu 
sări în ajutorul celor doi. Casa părea pustie. 

Legă sclavul cu ajutorul curelelor luate de la amiîn- 
doi și ridicînd sabia celui ucis porni prin casa cufundată 
în semiobscuritate. Gîndul îl zorea către Viola, dar îi 
era teamă să nu facă vreo nesăbuinţă, să nu cadă în 
vreo capcană. Cercetă casa cu prudenţă, odaie cu odaie. 
Nici o uşă nu era închisă. Trecînd prin atrium și inplu- 


232 


vium, ieşi în nimpheum, apoi pe sub portic ajunse în 
curtea din dos. Sub șopron văzu carul cu coviltir alături 
de o carruca luxoasă și o litieră, în grajd însă era un 
singur catîr şi asta îl neliniști. Se întoarse fără zăbavă 
la locul încăierării și scotocindu-l pe cel ucis găsi la el 
o legătură de chei. Sclavul trezit din ameţeală, dirdiia 
de spaimă. Ariort îl înșfăcă ca pe un sac, îl tîrî în im- 
pluvium şi-l aruncă pe marginea bazinului umplut cu 
apă de ploaie. 

— Dacă nu-mi răspunzi la întrebări, te înec, îi zise 
ameninţător. 

— ţi spun tot, îngină acela, galben la chip. 

— Unde e fata ? 

— E sus, în bibliotecă. Prin portic, la dreapta... 
Prima ușă, sus pe scări. 

— Care este cheia ? 

— Uşa nu e încuiată... zăvorită doar din afară. 

— Cheia de la poartă? 3 S 

— Asta mare. 

— Mai e cineva în casa asta în afară de tine? 

— Nu. 

— Nu minți! șuieră Ariort printre dinţi. Aţi fost trei 
cind v-am întîlnit pe drum. 

— N-am minţit. Tovarășul meu a plecat la Roma. 

— Pentru ce ? 

Sclavul deschise de cîteva ori gura, dar nu scoase 
nici un cuvînt. O teamă fără margini îi schimonosi tră- 
săturile. 

Ariort îl apucă de păr și-i cufundă cu violenţă capul 
în apă. Cînd omul a început să se zbată, îl scoase și pri- 
vindu-i chipul învineţit, zise cu asprime: 

— Nu cumva crezi că-mi arde de glumă? Pentru ce 
s-a dus acela la Roma ? 

— Să-l anunţe pe stăpân. 

— Numele acestuia ! 

— Îndurare, nobile ... Dacă spun, stăpînul mă omoară. 

— Pînă atunci te omor eu, răcni Ariort și-l apucă 
din nou de păr, gata să repete tortura. 

— Stai, ţipă acela animalic ! Oh, ce vină am eu ? Sînt 
un amărit de sclav şi... 

— Numele! 

— Rufus... Rufus cel tînăr, șopti nenorocitul. 

Ariort tresări. Într-o frîntură de clipă își aminti de 
patricianul cel palid, cu faimă rea, risipitorul, descreiera- 
tul, răpitorul de fecioare, fiul senatorului Rufus. O mare 
neliniște şi o nerăbdare febrilă îl cuprinseră. 

Lăsîndu-l pe sclav, alergă într-un suflet să-și elibe- 
reze iubita. Găsi ușa, urcă bijbiind o scară în spirală. 
Sus, dădu de o ușă masivă. Trase zăvorul și o deschise. 

Lumina slabă a crepusculului lumina fantomatic odaia 
mare prin două ferestre zăbrelite. În colţul opus ușii zări 
o umbră albă. 

—- Viola, zise cu voce înăbușită. Sînt eu, Ariort. 

— O-o-oh ! strigă ea şi i se aruncă la piept, plîngînd 
şi rizînd totodată. — Ai venit? M-ai găsit? Nu visez, 
iubitule ? 

— Nu visezi, iubito, scumpo! E aievea, o linişti el, 
mâîngîindu-i obrajii uzi de lacrimi. 

— Ai găsit biletele ce le-am aruncat pe fereastră, 
nu-i așa ? 

— Care bilete, iubito ? 

— Am scos un sul de pergament din toc, lămuri ea 
arătînd cutiile şi tocurile de pe rafturi, — l-am rupt în 
dovă și am scris pe spatele lor unde sînt şi în ce nevoie 
mă aflu. Credeam. ... 

— Nu le-am văzut, Viola. Eram disperat și nu mă 
gîndeam decît cum să sar mai repede zidul. O, Zalmoxis 
mare și bun, și tu zeița Spes, vă mulţumesc că m-aţi 
ajutat! Să mergem, iubito! Să plecăm din locul acesta 
blestemat, pînă nu e tîrziu ! 

O luă de mînă și o ajută să coboare scara. Alergară 
sub portic, apoi prin curte pînă la poartă. Alegînd cheia 
din legătură, zise neliniştit : 

— Am lăsat calul în spatele vilei. Să nu se fi dezle- 
gat ? 

În clipa cînd pipăia broasca, dinspre drum se auzi 
trcpotul înfundat al copitelor şi aproape îndată printre 
crăpăturile porţii licări o lumină. 

Fără să scoată o vorbă, Ariort o trase pe Viola către 
portic. Se ascunseră în umbra ultimei arcade sprijinită 

de zidul împrejmuitor. Strînse fata la piept și auzindu-i 
bătăile precipitate ale inimii, îi şopti să nu aibă teamă. 

De afară se auziră glasuri înăbușite. Cineva descă- 
lecă. Poarta se deschise scîrţiind și în curte intră un că- 
lăreţ învelit într-o manta cu glugă. În urma lui pătrunse 
un sclav care ţinea o torţă şi trăgea de căpăstru un ca- 
tîr. Călărețul descălecă și bătu din palme. Sclavul băgă 
torța în locaş și închizînd poarta, trase dobitoacele către 
grajd. 

— Hei, strigă cu asprime călăreţul ! Aţi adormit, pu- 
turoșşilor ? Adormi-v-ar Libitina la sînul ei! 

Recunoscînd vocea lui Rufus, Ariort își pierdu stăpi- 
nirea de sine. Sîngele îi clocoti în vine de ură. Ştia că 
poate face o nesăbuinţă, dar nu se putu înfrîna. 

— Stai aici și nu te mișca pentru nimic în lume, 
şopti el Violei. 

— Ce vrei să faci ? 

— Ceea ce îmi dictează onoarea. Așteaptă și ai în- 
credere ! S 

În clipa următoare ieşi din umbră şi apropiindu-se de 
Rufus, zise : 

— Îți strici bojocii de pomană, incub impur, răpitor 
de fecioare blestemat. Oamenii tăi n-o să te audă, căci 
au adormit pe vecie. 

— Tu? exclamă Rufus tresărind și se dădu cu un 
pas înapoi. Rușinat de gestul său involuntar, adăugă, su- 
meţindu-se : 

— Sclav nemernic, cum ai îndrăznit să pătrunzi aici ? 

— Nu mai sînt sclav. Nemernic eşti tu și de astă dată 
nu vei scăpa nepedepsit. 

— Ha-ha-ha! rise sfidător patricianul,  mascîndu-şi 
teama. Ai căzut în capcană. Te voi ucide și mă voi în- 
frupta din trupul fecioarei tale. 

— Dacă eşti atît de curajos și priceput, atunci sînt 
gata să mor, dar fata n-o vei mai avea, căci de o oră nu 
mai este aici. 

— Minti vierme ! răcni Rufus scos din fire. 

— Ehe, stîrpitură, ce crezi că am făcut între timp? 
Crezi poate că am privit la stele? Dacă fata era aici nu 

te provocam la luptă, ca să nu-i primejduiesc viaţa și 
cinstea. 

Viola, căreia îi era teamă nebună pentru Ariort, își 
dădu seama că prin vorbele acestea iubitul o previne să 
nu se dea de gol. Tăcea, apăsîndu-și mîinile pe inimă și 
implorînd zeii să-l ajute pe Ariort al ei. 

— Pregăteşte-te să mori, zise dacul, fulgerîndu-și pa- 
loșul. 

Rufus îl atacă cu furie. Se pricepea. Ariort își dădu 
seama de asta din primele clipe, dar braţul vrăjmaşului 
nu era tare, nici mișcările prea sprintene. 

Luptind, Ariort îşi aduse aminte de duelul său cu 
Longinus, după lupta cea mare. Atunci dreptatea era de 
partea romanului şi acela a biruit. Acum, însă, ea este 
de partea sa și romanul va trebui să piardă. 

Păstrîndu-și calmul și puterile, îl sicîia pe Rufus, su- 
cindu-l în toate părţile, ameţindu-l, obosindu-l. 

Torța lumina slab cu flacăra ei jucăușă. Fiecare din- 
tre luptători se străduia să se așeze cu spatele la ea ca 
să-l aibă pe potrivnic în plină lumină, dar năzuind către 
asta, Rufus obosise şi fu rănit la brațul drept. Trecîn- 
du-si sabia în mîna stingă, știa că nu mai are nici o 
şansă. 

O întîmplare neprevăzută grăbi deznodămîntul. Sela- 
vul, deşi laş şi nehotărit, ştia că datoria lui era să-și 
ajute stăpînul. După ce se codi un timp, ieși tiptil din 
umbră, înarmat cu o bită. 

Rufus îl zări, se bucură și prinse curaj. Ariort, care 
la început se gîndi la sclav şi era cu băgare de seamă, 
văzînd că nu apare, se linişti și uită de el. Viola, însă, 
văzînd pericolul din ascunzătoarea ei, nu putu să nu 
strige. 

—- Ariort.... sclavul în spate... păzește-te ! 

Toţi trei tresăriră. Sclavul se dădu speriat înapoi. 
Rufus înmărmuri descumpănit. Ariort, singurul neluat 
prin surprindere, sări în lături ca să-i aibă sub priviri 
pe amîndoi dușmanii. * 

— Mișelule, strigă apoi lui Rufus! — Asta-i onoa- 
rea ta de patrician ? 

De astă dată se năpusti cu furie şi în câteva clipe îl 
dobori pe roman. Rufus icni, apucă aerul cu gura larg 
deschisă și se prăvăli tăcut pe lespezi. 

Sclavul se mistui în noapte, urlind de spaimă, iar 
Ariort fără să mai cerceteze pe cel căzut, apucă mîna 
Violei, smulse torţa din locașul ei și se repezi către 
poartă. 

Alergînd către locul unde era legat calul, fata se opri 
la colţul casei, sub cele două ferestre ale catului de sus. 

— Zăbovește puţin, iubitule, şi-mi luminează aici. Aş 
vrea să găsesc epistolele. Le-am aruncat din disperare, 
negăsind altceva mai bun de făcut. N-aş vrea să le gä- 
sească cineva și să afle ce s-a petrecut aici. 

Cuvintele iubitei i se părură înțelepte. În graba sa de 
a pleca de acolo, uitase cu desăvirșire de acest amănunt. 
Le căutară destul de mult dar pînă la urmă găsiră cele 
ouă cocoloaşe de pergament mototolit. Viola le culese şi 
le puse în sîn. 

Încălecînd, Ariort săltă fata, așezind-o în fată sa şi 
se grăbi să iasă în drumul mare. 


De bună seamă, Pantia făcuse un mare tărăboi, căci 
atunci cînd tinerii ajunseră pe malul pîriului Almo, gă- 
siră casa întoarsă pe dos și luminată de zeci de torţe. 

Chemat în grabă, sculptorul Salubrius sosise cu pu- 
țin înaintea lor. Cuprinși de disperare, stăpînii și sclavii 
se agitau pradă unei nemaipomenite tulburări, neștiind 
ce să întreprindă. Mama îşi ieşise din minţi, își smulgea 
părul din cap, își sfișia hainele. Tatăl nu găsi altceva 
mai bun de făcut și-și vărsa amarul bătînd-o crunt pe 
doica Pantia. 

Apariţia celor doi tineri li se păru un vis neînchipuit 
de frumos. Ariort se retrase modest de o parte, privind 
înduioșat îmbrăţișările, sărutările, ascultînd binecuvîn- 
tările înălțate zeilor. Sclavii se înghesuiau să-i sărute 
poala tinerei stăpine. 

Abia după ce se potoli emoția primelor uimiri, Viola 
îl luă pe Ariort de mînă şi intrind cu părinţii în casă, 
zise : 

— Iată-l pe salvatorul meu. Fără el ați fi pus cu toţii 
doliu după mine, căci n-aş fi supraviețuit necinstei. N-am 
vrut să vorbesc de faţă cu servitorii. Acum, aflaţi că am 
fost răpită din porunca lui Rufus Junior, dar ca să nu 
atragem miînia și răzbunarea Rufilor, totul trebuie să ră- 
mînă între noi. | 

Salubrius se lovi cu palma peste frunte : 

— Cum de nu m-am gîndit la asta. Eram doar atit 
de îngrijorat după vizita descreieratului în atelierul meu. 
Un astfel de aristrocat nu se osteneşte să vină la un 
amărît ca mine fără un anumit scop. 

După asta îl privi ciudat pe Ariort și-l întrebă : 

— Cum se face că tocmai tu eşti salvatorul fiicei 
mele ? 

Văzindu-l încurcat, Viola își luă inima în dinţi şi 
răspunse în locul lui. 

— Tată şi tu mamă, aflaţi că noi ne iubim. Sînt mîn- 
dră de dragostea lui Aelius Ariortus, are un suflet mare 
şi nobil. 

— De ce ai tăcut pînă acum, o întrebă mustrător 
Salubrius, evitînd să-l privească pe Ariort ? 

— Pentru că știam că nu vei consimţi la alegerea 
mea. 

Salubrius se încruntă. Zise scurt, voind parcă să 
scape de o povară: 

— Tinere dac, te cunosc de cînd ai fost sclav și mă 
bucur că ești acum liber. Îţi mulțumesc că mi-ai smuls 
fiica din ghiarele destrăbălatului. Acum să ne odihnim 
şi să căutăm să uităm acest vis urit. 

Asta a fost tot. Nu-i întinse mina, nu-i spuse nici 
un cuvînt cald. Se vedea cît de colo că bucuria salvării 
odorului său nu se răsfringe cît de cît asupra salvatorului. 

Cînd Viola se apropie de Ariort ca să-și ia rămas bun, 
Salubrius o luă de mînă și zise apăsat: 

— Du-te scumpa mea la culcare și lasă-l și pe el să 
se întoarcă acasă! E tirziu. 

Doar mama Violei se apropie de Ariort și punîndu-i 
miinile pe umeri, îl privi cu multă duioșie. 


în după-amiaza zilei următoare, puţin timp după ce 
Apollodor se întoarse cu ai săi din oraș, se auziră 
bătăi în poartă. Portarul veni gîfîind să-l anunţe pe stă- 
pîn că în atriu îl așteaptă un centurion cu patru ostași. 

Nedumerit, maestrul ieși. 

— Ah, tu ești, centurioane Calpurnius ? Cu ce-ţi pot fi 
folositor ? 

— Sînt măgulit, maestre, că nu mi-ai uitat numele. 
Cu atît mai rău îmi pare că am venit la tine cu o veste 
neplăcută. 

— Dar, pe Iovis, ce s-a întîmplat ? 

— Tu ai un sclav înalt, blond, care poartă barbă şi 
o legătură neagră pe ochi? N 

— Nu-i cunoşti numele ? 

— Nu, dar asta nu are nici o importanţă. Poate fi 
recunoscut şi aşa. 

Apollodor nu-i răspunse îndată. Se gîndea intens ce 
ar fi putut să fie. Îl cuprinse teama pentru Ariort. 

— Te-am întrebat, maestre, și încă nu mi-ai dat răs- 
puns, repetă oșteanul vădit jenat. 

— Nu posed așa un sclav, dar am în serviciul meu un 
om liber care seamănă cu cel descris de tine. 

— Am aflat că acesta locuiește în casa ta și te rog 
să-l chemi aici. 

Apollodor bătu din palme şi-i porunci lui Seraphis 
să-l aducă pe Ariort. Centurionul, între timp, şopti ceva 
unui ostaș și acela ieșind din atriu se întoarse curînd cu 
un sclav amărit, palid, cu capul legat. 

Cînd apăru Ariort, sclavul se dădu speriat înapoi. Mîna 
îi tremura cînd îl arătă pe dac. 

— El este ucigașul lui Salvus. Îl recunosc prea bine. 

Apollodor tresări și apropiindu-se de Ariort, îl apucă 
de braţ. 

— Ce-ai făcut, băiete? O fi adevărat ? 

Ariort îl privi adînc în ochi şi spuse grav: 

— Nu te-am dezonorat, binefăcătorul meu. Am omo- 
rît în legitimă apărare. Omul care m-a atacat era înar- 
mat cu un gladius, iar eu nu aveam decit jungherul acesta. 

— Ai fost beat ? 

— N-am luat nici un strop de vin în gură de cînd 
mi s-a dat însărcinarea de a-i convinge pe daci. 

Centurionul îl privea cu admiraţie, dar și cu părere 
de rău în același timp. Adresîndu-se apoi stăpînului ca- 
sei, zise : 

— Nu am încotro, maestre. Omul a săvirşit un omor. 
Judecătorii să-și bată capul dacă este ori nu vinovat. 
Trebuie să-mi fac datoria și să-l duc. 

Cu aceste cuvinte se apropie de Ariort şi-i puse mîna 
pe umăr: 

— Eşti arestat! Arătind jungherul, adăugă : — Dă-mi 
arma ! 

— Din ordinul cui a fost arestat, întrebă Apollodor ? 

— Al prefectului Urbei, Licinius Sura însuşi. 

— Şi cine l-a pîrît ? 

— Senatorul Rufus. 

— Sempronius ?...îngiînă Apollodor și teama pentru 
Ariort îl cuprinse. Cel mai incoruptibil dintre senatori se 
bucura de o trecere fără margini pe lîngă împărat. Tînă- 
rul dac era pierdut. 

— Ariort, zise el și glasul îi tremura, ştiu că nu minţi 
niciodată ; pentru binele tău, jură-mi că ai ucis apă- 
rîndu-te, că n-ai premeditat crima și că n-ai avut nimic 
de împărţit cu victima ! 

Ariort, care între timp se gindise intens la faptul 
că nimeni din cei prezenţi nu a pomenit numele lui 
Rufus Junior, își dădu seama că acela a scăpat cu viaţa 
şi pesemne voia să se răzbune fără să-și dea în vileag 
ticăloşia. Nu ştia adevărul. Era doar o presupunere. Nu avea 
timp să judece şi să cînttărească toate. Un singur lucru 
știa bine, că nu trebuie să sufle o vorbă despre Viola. 

Cinstea fecioarei nu trebuia pătată chiar dacă asta l-ar 
fi costat viața. Era convins că Rufus nu va vorbi căci 
asta nu putea să intre în socotelile lui. 

— Îţi jur pe numele veșnic al lui Zalmoxis, zise 
grav, zeița Spes să-și întoarcă privirea de la mine pen- 
tru totdeauna dacă mint. L-am văzut pentru întiîia 
oară pe libertul Salvus şi l-am ucis apărîndu-mă. Nu 
se pricepea în minuirea armelor şi i-am spus să arunce 
sabia, dar nu m-a ascultat şi s-a năpustit din nou asu- 
pra mea. N-am avut încotro şi l-am ucis. 

— Dar de ce te-a atacat şi unde ? întrebă Apollodor. 
— Trebuia să fie o pricină? 

Ariort se gîndi o clipă cu capul plecat, apoi hotă- 
rîindv-se, zise cu o ciudată resemnare în glas: 

— Asta n-are nici o importanţă. Undeva pe lîngă 
Via Appia... Asta e tot ce pot să-ţi spun. 

Apollodor îl privi ciudat. Pricepu îndată că Ariort 
are temeiuri tari să nu vorbească şi-l lăsă în pace. Îl 
rugă pe centurion să zăbovească cîteva clipe pînă îi va 
scrie lui Licinius Sura. Se duse în bibliotecă şi scrise: 

N 

Nobilis Licinio salutem plurimam !* 

Aelius Ariortus, libertul meu, învinuit de uciderea 
unui oarecare libert Salvus, se bucură de stima şi în- 
crederea mea deplină, precum și de a lui Plinius. Susnu- 
mitul a fost desemnat de către augustul să fie tribun al 
primei cohorte de daci şi urma să plece în Orient. El 
nu neagă fapta, pe care zice că a săvirșit-o în legitimă 
apărare. Faptul că victima a fost clientul lui Sempronius 
Rufus nu este o chezășşie că a fost un om dintr-o bu- 
cată, iar în ceea ce îl priveşte pe Aelius Ariortus, știu 
că noua lui demnitate, de care s-a apropiat cu ardoare 
şi conștiinciozitate, nu i-ar fi permis să-şi facă de cap. 
Fără el toată treaba se va împotmoli. Este un om pre- 


* „Nobilului Licinius cel mai drag salut!“ (Adresare lati- 
mească). 

16 — Fiul adoptiv 


tios şi socot că trebuie judecat cu o prudentă nepăr- 
tinire. 

Fii sănătos ! 

Apollodor. 


— Scrisoarea, zise apoi centurionului, o vei înmina 
prefectului însuşi. 

Apropiindu-se de Ariort, îi puse mîinile pe umeri: 

— Aelius Ariortus, fii demn de încrederea ce o am 
în tine. Voi urmări deaproape această chestiune. Cu 
bine ! 

Ariort îi sărută umărul și după ce strînse mîna lui 
Eutyches, a lui Seraphis şi la cîțiva domestici, care se 
adunaseră la intrare, plecă escortat de ostași. 

— Eutyches, porunci Apollodor! Pune-ţi sandalele 
înaripate ale lui Mercurius și zboară în oraș. Anunţă-l 
pe nobilul Plinius să mă aştepte la cină. Caută-l pe 
Hermadio şi spune-i să se repeadă la mine neîntiîrziat. 
Să nu vii să-mi spui că nu ai găsit pe nici unul, căci nu 
voi mai crede că ai ţinut cît de cît la Ariort. 


Trecură nouă zile de la arestarea lui Ariort. Temni- 
cierul, ştiind că are în paza sa un oarecare libert de 
neam străin, se mira mult la vederea atitor vizitatori, 
dintre care unii de mare rang. 

Soarta capricioasă îi întoarse din nou spatele lui 
Ariort. De altfel era obișnuit cu toanele ei. În scurta 
sa viață văzuse înălțări şi prăbușiri, gustase din dul- 
ceața şi amărăoiunea lor. Nu era unul care să-şi facă 
sînge rău din asta. Dacă era un simplu sclav, chiar şi 
libert, fără îndatoriri, vise şi viitor, nu şi-ar fi bătut 
capul ; ar fi dormit liniștit în aşteptarea sentinţei, ori- 
care ar fi jost ea. Era însă legat de o mulţime de fiinţe 
care-l iubeau, îi doreau binele şi aveau nevoie de aju- 
torul şi sfatul său. 

Avînd răgaz, de cînd se afla în închisoare, înnoda 
și deznoda mereu gîndurile ce-l frămîntau și pe măsură 

ce timpul trecea, iar el nu le mai putea descurca, 
își dădu seama că de fapt nimerise într-un cerc vicios 
din care numai vrăjile l-ar fi putut scoate. 


Era bucuros că putuse smulge iubita din ghearele 
neîndemînaticilor răpitori şi că o făcuse repede şi fără 
multă bătaie de cap. De acum înainte trebuia să tacă, 
să desăvirșească ceea ce îi reușise atît de bine. Blestema 
ziua care îi scoase în calea fericirii pe destrăbălatul 
Rufus, gîndindu-se cu amărăciune că în lumea asta mare 
se găsesc destui descreieraţi, care oriunde ar apărea, ori- 
ce ar face, întorc pe dos legile omeneşti. Gîndul că Viola ar 
fi putut cădea victimă poftelor ticălosului, îl îngheţa. Desi- 
gur, dacă puternica familie a Rufilor îi doreşte capul, este 
mai mult decît posibil că îl va avea. Durerea iubitei 
sale va fi mare ; poate că rana din sufletul ei nu se va 
lecui niciodată, dar ea însăşi îl sfătuise să nu sufle nici 
un cuvînt despre împrejurările. în care a fost răpită. 
Dorinţa ei este sacră ; îndeplinind-o îi va plăti măcar o 
parte din fericirea ce-i dăruise. 

Aşa judeca Ariort şi nimeni n-ar fi putut să-l abată 
de la această hotărîre. E adevărat că mai erau şi dacii, 
cărora le zgindărise dorinţa de a fi liberi, dar pînă la 
urmă, odată ce treaba a fost pusă pe roate, li se va 
găsi un conducător. 

Hermadio, căruia pîn-acum îi împărtășea toate gîn- 
durile sale, de astă dată nu reuși să smulgă nici un 
cuvînt lui Ariort. Nu au fost de folos nici rugăminţile, 
nici apelul la prietenie, nici dojana, nici supărarea. De 
fapt, Hermadio bănuia ceva, dar lui Ariort nu-i era 
teamă căci își dădea seama că presupunerile și bănuie- 
lile acestuia sînt greşite. Apollodor care venise a doua 
zi, păru mai perspicace, însă Ariort îl imploră să nu 
insiste, căci nu va spune nimic, 

Dar dorinţa prietenilor de a-l salva era mare. Apol- 
lodor reveni, însoţit de un cunoscut avocat şi se supără 
foc pe Ariort, cînd nici acest legist abil nu reuşi să-l 
convingă să vorbească. Toate argumentele se dovediră 
neputincioase, deşi prizonierul era nespus de mișcat de 
dragostea şi devotamentul binefăcătorului său. Mintea 
sa nu putea să priceapă de ce judecătorii nu l-ar crede 

pe cuvînt atunci cînd va depune solemn cel mai sacru 
jurămînt. Se ştia nevinovat şi credea că toată lumea ar 
îi trebuit să creadă la fel. Avocatul consternat în faţa 
acestei mentalități aparte, „de barbar“, îl lămuri că 
legile romane cer dovezi şi că nu pun nici un temei pe 
jurămînt ; că acesta nu este decît o formalitate și este 
cerut doar martorilor care depun mărturii și care nu-i 
opreşte pe unii din ei să mintă cu neruşinare. 

Noiembrie bătea la poarta vremii. Primele zile, 
senine, potrivit de calde, erau o desfătare. Lumea celor 
bogaţi se întorcea în Urbe după o caniculă prelungită. 
Forul roman era plin de forfotă, culori, zumzet de gla- 
suri. Templele deschise larg erau vizitate de mii de 
credincioşi. Serile răcoroase mînau lumea în taberne şi 
popine, unde spumega mustul și vinul nou, pișcător. 
Un an nemaipomenit de roditor umpluse pieţele cu bu- 
nătăţi. Sub semnul belșugului, nunțile se ţineau lanţ. 

Tumultul vieții nu răzbătea prin zidurile groase ale 
Mamertinei, totuşi, prin ferestruicile mici, plasate prea 
sus ca să poţi privi prin ele, se strecurau destule mo- 
meli ale vieţii clocotitoare, ca să-i facă pe cei întemni- 
taţi să sufere cumplit. 

În seara zilei a zecea, Hermadio se strecură în celula 
lui Ariort, îl îmbrăţișă şi învăluindu-l cu o privire îndu- 
rerată, zise cu dojană : 

— Aniort, de ce ne-ai ascuns adevărul ? Credeai poate 
că nu se va afla? 

— Care adevăr ? întrebă dacul surprins. 

— Ai răbdare, ajung şi la asta! Văzind că nu te 
putem îndupleca să vorbeşti, noi, prietenii tăi, am căutat 
alte căi, mai ocolite. Am mituit un tabularius de la tri- 
bunal şi am aflat că cei doi martoni ai acuzării, sclavii 
lui Rufus, au fost eliberaţi de către acesta. Fiind oameni 
liberi, ei vor putea depune mărturii legale, cu greutate, 
pe care nu le va putea contesta nimeni. Nu știam ce are 
senatorul cu tine ; ştiam doar că el îți vrea capul. Acum 
însă ştiu. 

— Ce ştii? întrebă Ariort încordîndu-se. 

— Am un prieten în casa lui Rufus, un sclav bătrîn 
și acesta, după multe codeli, după ce mă puse să jur, îmi 
«destăinui că senatorul e hotărît să-și răzbune mezinul. 

Ariort tresări dar se struni îndată. În întunecimea 
celulei, Hermadio nu băgă de seamă acest amănunt. 

— Bătrînul ştie, continuă Hermadio, că fiul său este 
o secătură şi asta îl doare. Dar secătura aceea este sînge 
din sîngele său, roman de viţă veche. Părintele nu şi-a 
pierdut speranţa că secătura de fi-su cu timpul se va 
coace la minte, se va potoli, va deveni cetăţean util și 
poate chiar onorabil. Rufus este prea mindru de obîrșia 
sa străveche ca să se împace cu gîndul că un barbar, un 
venetic, un fost sclav, a îndrăznit să ridice braţu-i nemer- 
nic asupra odraslei sale. 

Ariort asculta, păstrîndu-şi cu greu calmul. 

— Bătrinul Rufus, continuă Hermadio, a jurat în 
plin consiliu al familiei și i-a pus să jure pe fiii, nepoţii, 
cumnaţii și ginerii săi că o să facă tot ce le stă în pu- 
tinţă ca să te osîndească la moarte. Sub un alt împărat 
nu le-ar fi fost deloc greu, dar vezi tu, augustul Traian 
a pus ordine în justiţia noastră şi nici un cap nu poate 
cădea fără dovezi certe de vinovăţie. Capul tău însă va 
cădea pentru că refuzi să te aperi! Tăcerea este măr- 
turisirea crimei. Bătrînul smintit ştie că te apără Apollo- 
dor şi Plinius și cu atît mai plină o să-i pară victoria dacă 
va reuși. Totuși, în actul de acuzare el nu suflă fici o 
vorbă despre mezinul său, care rănit grav, zace între viaţă 
şi moarte. Cam asta am aflat de la prietenul meu, iar 
noi, prietenii tăi, aflarăm stupefiaţi, că tu ai omorît nu 
unul, ci doi cetăţeni. Chiar dacă, din anumite motive, 
ești acuzat doar pentru uciderea unuia, va trebui să plă- 
teşti pentru amâîndoi. 

Tăcură un timp și tăcerea aceasta i se păru lui Ariort 
de nesuportat. În sfîrşit, Hermadio rupse această tăcere : 

— De ce taci, Ariort ? Ce ai avut de împărţit cu tică- 
losul ? Ce căutai acolo unde s-a petrecut crima ? Ce rela- 
ţii aveai cu cele două victime? Ce taină ascunzi ? Vor- 
beşte ! Doar nu vrei să mori cu tot înadinsul. Ar fi stupid 
să cred acest lucru. Dacă nu te gîndeșşti la tine, gîn- 
dește-te la Viola. I-am trimis vorbă prin sclava ei Pan- 
tia și am primit răspuns. Miine dimineaţă mă așteaptă 
în mare taină, ca să nu afle ceva părinţii ei. Ce să-i spun, 
Ariort ? 

Ariort îl privi o clipă ţintă în ochi, apoi îşi pironi 
din nou privirea asupra ferestruicii prin care mijea lu- 
mina. Suferea enorm. Cu greu își potoli furia neputinței. 
Doar după pumnii strînşi şi fălcile încleştate se vedea 
ce luptă dădea cu el însuși. 

— Pierzînd orice speranţă, vorbi iar Hermadio, noi 
prietenii tăi am încercat să punem la cale evadarea ta. 
Ce nu se poate face cu bani mulţi ? Dar istețul Rufus ne-a 
prevenit, punînd o droaie de clienţi de-ai săi să păzească 
zi și noapte închisoarea. Nu mai este nimic de făcut, 

Hermadio se sculă, dînd din cap cu amărăciune. 

— 'Ţi-am adus un ulcioraș cu vin. Nu e voie, dar 
paznicul nu m-a căutat sub manta. Bea şi uită. N-are nici 
un rost să te chinuiești gîndind. Mai sînt trei zile pînă la 
judecată, apoi... 

Îl îmbrăţișă pe Ariort dînd să plece, dar se opri iar: 

— Apollodor crede că în toată povestea aceasta este 
amestecată o femeie, ca în toate poveştile de altfel. Tu 
ce crezi ? Taci ? Atunci rămii cu bine, Ariort ! 


În zori, Hermadio bătu ușor în poarta casei lui Salu- 
brius. Îi deschise Pantia și-l conduse în tăcere prin por- 
ticul cufundat în întuneric, pînă la cubiculul ei. Viola îl 
aştepta acolo. Era palidă și abătută. Văzîndu-l pe tabula- 
rius se ridică grăbită şi-i întinse amîndouă mîinile. 

— Șezi, Hermadio! Sînt atît de neliniștită. Poves- 
teşte-mi tot ce ştii! 

Pantia aduse o cupă de vin încălzit şi o pîinică și-l 
pofti să mănînce. Rupînd bucăţi din pîine și muindu-le 
în vin, Hermadio îi povesti încet, printre îmbucături, tot 
ce văzuse şi auzise în legătură cu arestarea lui Ariort. 
Nu-i tăinui nimic, nici măcar părerea lui Apollodor că în 
toate acestea trebuie căutat amestecul unei femei. 

— Iartă-mă, nobilă Octavia, că ţi-am spus-o şi pe asta, 
Nu înseamnă că aşa şi este, dar tu care îi ești atit de 
apropiată ai fi putut şti sau bănui ceva, ne-ai fi putut 
ajuta într-un fel. 

— Nu știu nimic, Hermadio. Bine că mi-ai spus-o 
şi să nu crezi că sînt geloasă, sînt însă nespus de îngri- 
jorată de soarta lui. 

Tăcură un timp, trişti, cu capetele plecate, cu privi- 
rea pierdută în gol. O cută apăru între sprîncenele fetei. 
Neliniștită, îşi frămînta mîinile aşezate în poală, apoi 
zise încet, dar cu o neașteptată hotărire: 

— Îţi mulțumesc, Hermadio, că ai venit și pentru 
faptul că eşti un prieten credincios al lui Ariort. Du-te 
și încearcă ce mai poţi încerca şi spune-i cînd îl vei 
vedea că îl iubesc nespus de mult. Spune-i că are un 
suflet mare şi generos. Să nu-şi piardă speranţa și să 
se roage zeiţei Spes, căreia şi eu mă rog zi de zi. Ceva 
îmi şopteşte că totul se va sfîrşi cu bine și duşmanii 
nu-i vor vedea capul însîngerat. Așa să-i spui, cuvint 
cu cuvînt. N-ai să uiţi, bunule Hermadio ? 

După plecarea lui tabularius, Viola își dădu drumul 
disperării și plinse mult la pieptul Pantiei. Doica îi era 
mai apropiată sufleteşte decît mama. Le iubea pe amin- 
două dar păsurile dragostei numai Pantiei i le destăi- 
nuia. Părinților ei, faptul că a fost salvată de la dezo- 
noare le era deajuns. Se mulțţumeau să-și păzească de 
acum înainte odrasla. De altfel, după o spaimă ca aceea, 
o credeau şi pe ea cuminţită şi prudentă. Faptul că dia- 
gostea ei nu a fost împinsă pînă la ireparabil, îi liniştea 
pe deplin. Era prea tînără și socoteau amorul ei un moft 
trecător. De fapt, mama nu privea cu ochi răi această 
primă dragoste a fiicei sale. Îl luase pe Salubrius fără 
să-l iubească, din voința părinţilor săi. Rămăsese și ea 
cu amintirea unui amor neîmplinit şi acest nobil dac, 
frumos şi impunător îi plăcu din capul locului. Îi era 
însă frică de soțul ei, om dur, care-și impunea cu uşu- 
rință voinţa în toate cazurile. Ştia că nici în ruptul 
capului nu și-ar fi dat fiica după un străin fără căpătii, 
oricît de nobil ar fi fost acesta cîndva în țara lui bar- 
bară. Se înţeleseră deci să nu mai pomenesacă nimic de 
Ariont şi să-i caute Violei un soţ de care să nu le fie 
rușine. Astfel se face că nu aflaseră nimic despre soarta 
tristă a dacului viteaz şi generos şi nici nu aveau de 

unde afla, căci prin muţenia acestuia au fost scoşi chiar 
de la început din cauză. 

După ce se mai potoli, Viola o rugă pe doica sa să 
se ducă în oraș, la Palatin, şi să afle, cum va putea, în 
ce zile şi ore primește în audienţă împărăteasa Plotina. 
Gindul de a se duce la palat o înfricoșa. Era o fată 
crescută departe de lume, neumblată şi sfioasă. Palatul 
augustal i se părea un loc sacru, în care nu puteau pă- 
trunde decît cei mai aleși şi cei mai iluştri cetăţeni. 
Totuși, auzise o dată din gura mamei sale și nu o dată 
de la musafiri, despre bunătatea proverbială a împără- 
tesei și de faptul că nici o femeie necăjită nu pleca de 
la ea nemâîngiiată. 

Cu toată frica ce-i insufla palatul, hotări să se ducă, 
să cadă la picioarele augustei și s-o implore să-l ierte 
pe Ariort al ei. 

„Oricît de teamă mi-ar fi, își zise, trebuie să mă 
duc. Tunica e mai aproape de piele decît mantaua“. 

Nu avea încotro. Trebuia să înşele vigilenţa părin- 
ţilor şi să aibă curajul necesar să meargă pînă la capăt. 
In joc era capul iubitului și salvatorului ei. Nu va fi 
tocmai ea ucigaşa lui. 

Luînd hotărîrea, se gîndi mult la ce ar fi putut să 
spună şi să răspundă împărătesei. Presupunea că toate 
ar fi putut lua o întorsătură neașteptată, dar în același 
timp ştia că altfel nu se poate. 

Întîia întrebare ce şi-a pus-o era şi cea mai înfri- 
coșătoare. Ce va fi dacă strînsă cu ușa, va trebui să 
dezvăluie ticăloşia lui Rufus. Gîndul de a arunca vina 
asupra unui membru al familiei Rufilor o înspăimînta. 
Este adevărat că ticăloşia tînărului Rufus era cunoscută 
Romei întregi, că însuși împăratul l-a ameninţat cu exilul, 
dar oare augustul va sta să aleagă între viaţa unui amă- 
rit libert dac și renumele marelui demnitar ? Dar, oare 
ea însăşi nu trebuia să aleagă între viața iubitului şi 
riscul de a se lua la ttrintă cu puternicii aristocrați? 
Oare, dacă îl va pierde pe Ariort viaţa o să-i folosească 
la ceva ? Poate numai ca să se răzbune. Așa ori altfel, 


248 


trebuia să le declare război acelora care vor să-l piardă 
pe Ariort. 


. . 


Cînd. urmată de Pantia, intră în Palatin era încă de- 
vreme şi a trebuit să aștepte mult printre alte femei. 
Văziînd atita lume credea de acum că în ziua aceea nu-i 
va veni rîndul. Asta o îngrozea. Știa că a doua zi, părin- 
ţii nu se vor mai lăsa păcăliţi şi o vor închide. O vor 
pedepsi cu străşnicie şi pe Pantia, sărmana. Acestui 
necaz i se adăuga și cruda constatare că pînă la judecata 
lui Ariort nu mai rămăseseră decit două zile pline. 

Stătea ca pe jăratic şi începu să-şi piardă speranța, 
cînd sclavul împărătesc anunţă că augusta dorește să 
rezolve întîi cazurile grave și abia după aceea, dacă va 
mai rămîne timp, și cererile de ajutor bănesc. Atunci, 
Viola, cu îndrăzneala disperării se apropie de sclav şi-l 
imploră s-o introducă. Selavul stilat, binevoitor, văzîn- 
du-i chipul răvăşit sub voalul pe care ea și-l ridicase, 
o rugă să-i expună pe scurt nevoia cu care a venit. Pe 
semne cazul i se păru grav şi o pofti îndată să-l ur- 
meze pe un coridor nesfîrşit, cu pardosele de mozaic, cu 
o mulțime de statui, vase și obiecte rare înşirate de-a 
lungul pereţilor acoperiţi cu fresce. 

Deși succesul neașteptat îi învioră simţurile, era” 
foarte emoţionată și inima îi bătea cu putere pe măsură 
ce se apropia de odaia împărătesei. 

Așşteptară un timp în faţa uşii mari din lemn roşu 
preţios, acoperit cu intarsie de aur. Asculta fără să pri- 
ceapă ceea ce îi şoptea sclavul în legătură cu eticheta 
și tresări puternic cînd uşa se deschise şi o matroană 
îndoliată ieși. Scoțînd capul pe uşă, o doamnă de onoare 
zise : 

„Următoarea !“ 

Mare îi fu uimirea, şi asta o linişti, cînd nu văzu 
nimic din ceea ce își închipuise ea despre camera de 
primire a împărătesei. Augusta şedea pe un jilţ simplu 
şi broda ceva, nu avea diademă pe cap şi nici mantie 
aurită, bătută cu nestemate, pe umeri; în jurul ei nu 

era aliniată o gardă de onoare. Mulţumi în gînd zeilor 
că în acest loc sacru prin menirea lui totul revărsa li- 
niștea şi pacea. 

Se apropie cu sfială, îndoi genunchiul și sărută mîna 
întinsă. Această mînă nu i se păru nici frumoasă nici 
moale ca de puf, dimpotrivă era aspră din pricina lu- 
crului necontenit şi nu purta decit un singur inel, un 
simplu inel de logodnă. 

Reluîndu-şi lucrul, augusta o privi atent, cu un 
zîmbet şters pe fața-i inexpresivă, şi o întrebă așa cum 
ar fi întrebat-o mama: 

— Ce te aduce la mine, fetiţo ? 

Văzînd cum îi tremură fetei buzele negăsind cu- 
vintele, o luă de bărbie, îi săltă capul și adăugă cu un 
zîmbet care o făcu deodată plăcută şi apropiată. 

— Rar am văzut fete atît de frumoase ca tine. Care 
ţi-e numele ? 

— Sînt Viola... adică Octavia, fiica sculptorului Sa- 
lubrius, îngînă fata. 

— De Salubrius am auzit. Este un mare artist şi 
ne face cinste. Dacă nu mă înşel, el modelase statuia 
augustului meu soț, menită să înfrumuseţeze forul, din 
Minturnae ? Ridică-te și șezi pe scaunul acela! 

— Nu mă scol de la picioarele tale, augustă stăpînă, 
pînă nu-mi vei asculta ruga. 

— Te ascult! zise cu blîndeţe. Dar fii calmă și 
spune-mi totul, fără teamă. 

— Logodnicul meu a fost arestat, învinuit de omor, 
deşi nu omorise decît în legitimă apărare și pentru a mă 
salva pe mine. 

— Dar ce ai păţit? Spune tot, nu te sfii! 

— Am fost răpită de un nobil destrăbălat care voia 
să mă necinstească. 

— Ah! exclamă împărăteasa. — Continuă! 

— Logodnicul meu i-a dat de urmă, a pătruns în 
vila unde eram închisă și, fiind atacat, l-a ucis pe liber- 
tul care era pus să mă păzească. 

— Vae mihi! exclamă împărăteasa, punînd deoparte 
lucrul cu care se îndeletnicea. Punîndu-şi mlinile pe ume- 
rii fetei, adăugă : 

— Dar, ceea ce-mi spui este înfiorător. Nu știam că 
în Roma pașnică şi păzită cu strășnicie se mai comit 
astfel de fărădelegi. 

— Dar nu numai atît, augustă stăpînă. Cînd logod- 
nicul meu mă scosese din odaia unde am fost închisă şi 
alergam către poartă, sosise stăpînul casei, autorul ră- 
pirii, anunţat de un sclav că prada îl aştepta. Atunci 
logodnicul meu a trebuit să lupte şi cu el și-l rănise 
grav. 

— Dar cine e logodnicul acesta curajos ? 

— Numele său este Aelius Ariortus. A fost prizo- 
nier dac şi este libertul maestrului Apollodor. 

— Al lui Apollodor? Parcă am auzit ceva despre 
acest Ariortus, dar nu-mi aduc aminte. 

— Poate ai auzit, stăpînă, că augustul cezar l-a numit 
comandant al cohortei de daci care urmează să plece în 
Orient. 

— Asta e! Mi-am adus aminte. Chiar soţul meu mi-a 
spus-o, aşa, ca o curiozitate. Nu prea credea că Ariortus 
va reuși să-i convinsă pe daci. Era foarte mirat cînd i 
se raportă reuşita. Va să zică, iubitul tău trebuia să fie 
tribun militar în oastea auxiliară ? Ar fi fost o carieră 
frumoasă. Acum, spune-mi numele celui care te-a răpit. 

Văzîndu-i chipul răvășit de spaimă, împărăteasa o 
încurajă : 

— Spune fără teamă. Totul va rămîne între noi. 

— Rufus Junior... îngînă Viola atît de încet că 
abia o auzise. 

— Rufus ? repetă împărăteasa cu gravitate. — Din 
nou acest tînăr descreierat, ruşinea nobilimii vechi ? 

După citeva clipe de gîndire, împărăteasa zise : 

— Aici lucrurile se complică. Va fi greu de dovedit... 
vor avea grijă ceilalți Rufus să-l scoată cu faţa curată. 
Trebuiesc dovezi. 

Inima fetei zvicni dureros. Descurajarea o cuprinse 
şi abia la un nou îndemn al împărătesei, reuși să-și re- 
capete stăpinirea de sine. 

— Sînt cîteva dovezi. În toiul verii, Rufus Junior l-a 
vizitat pe tata în atelier şi văzîndu-mă m-a privit lung, 
zicînd : „Nu ştiam că printre aceste ziduri este ascunsă 

aşa o comoară? Meştere Salubrius ar fi trebuit să-ţi 
scoţi din cînd în cînd fiica din casă. E păcat să n-o ad- 
mire lumea“, 

— Acesta nu este decît un indiciu, o frază de curtoa- 
zie, nicidecum o dovadă. 

— Dar cei trei slujitori care m-au răpit și faptul că 
Rufus este rănit grav? Sau faptul că pot să arăt casa 
în care am fost închisă ? 

— Nu vreau să te dezamăgesc, dar şi acestea îmi par 
șubrede. Li s-ar putea oricînd găsi o explicaţie. Îmi în- 
chipui că sclavii făptași vor tăcea de frica stăpînului lor. 

— Senatorul Rufus, îngînă fata cu glasul stins, i-a 
eliberat de curînd ca să poată depune mărturii împotriva 
logodnicului meu. 

— Ei, vezi, zise împărăteasa. Ce necaz! 

— Atunci poate asta e o dovadă, exclamă Viola în 
culmea disperării, scoţind din sîn cele două jumătăţi ale 
scrisorii. 

— Ce este asta, întrebă augusta ? 

— Este o scrisoare ce o scosesem dintr-un toc, cînd 
am fost închisă în biblioteca lui Rufus. Simţeam nevoia 
să fac ceva, să dau de veste celor din afară. În dispera- 
rea mea trebuia să încerc toate mijloacele. Am rupt-o 
în două și am scris cîte un apel pe spatele fiecărei jumă- 
tăţi. Mototolindu-le le-am aruncat cît mai departe, prin- 
tre gratiile ferestrelor. 

— Cîtă naivitate, zise împărăteasa cu tristeţe. Faptul 
că ai scris cu mina ta nu e o dovadă. Puteai să scrii şi 
mai tîrziu. Nu te întrista copilă. Eu una te cred. O ființă 
cu ochii tăi nu poate minţi. Sînt cu totul de partea ta şi 
voi căuta să... 

— Atunci, strigă disperată Viola, poate scrisoarea... 
Dacă e scrisă de mîna lui Rufus, nu poate să fie o do- 
vadă ? Binevoiește s-o citeşti, augustă stăpină. Doar n-o să 
lăsăm să cadă capul unui viteaz generos care tace ca să 
nu mă amestece în povestea asta. 

Lacrimi mari se rostogoleau pe obrajii fragezi, înmu- 
ind inima împărătesei mai bine decît orice argument. 


252 


— Nu te pierde cu firea, copilă. Voi face totul ca să 
te ajut. Făcu semn doamnei de onoare şi aceasta, ridi- 
cînd-o pe Viola, o așeză grijuliu în scaun. 

— Favonia, adăugă împărăteasa, citeşte-mi scrisoa- 
rea ! 

Doamna de onoare alătură cele două jumătăţi ale 
scrisorii, descifrind anevoie scrisul grăbit, împestriţat de 
ștersături și adăugiri. 

Augusto imperatori salutem plurissiman, 

„ingrijorat (șters)... Plin de îngrijorare pentru ne- 
preţuita ta viaţă (şters)... sănătate și viață, eu, umilul 
şi multiubitorul (adăugat) tău supus, te anunţ pe această 
cale că Licinius Sura, prefectul pretorienilor din Urbe, 
complotează (şters)... ţi-a pus de mult gînd rău şi con- 
spiră...“ 

— Dă-mi-o ! porunci împărăteasa schimbată la chip. 

O citi singură în tăcere şi rămase un timp îngîndu- 
rată, cu scrisoarea pe genunchi. 

— E grav, zise. Cine știe, copilă, poate că într-adevăr 
norocul e de partea ta? Așteaptă în anticameră pînă te 
voi chema ! 

După ce Viola ieşi, împărăteasa Plotina chemă un 
sclav şi-i porunci : 

— Caută-l pe Sura, prefectul Urbei şi spune-i că-l 
aştept neîntîrziat ! Ştiu că se află în palat. 


După o jumătate de oră întrevederea între împărăteasă 
şi prefect luă sfîrșit. Licinius Sura ieşi val-virtej din în- 
căperea augustei și încălecînd porni la Castrul Pretorian. 

Viola fu chemată din nou la împărăteasă. 

— Copilă, îi zise cu bunătate augusta, eşti pe cît de 
încîntătoare, pe atît de bravă. Tenacitatea și devotamentul 
tău au biruit. Cred că nevinovăția logodnicului tău va fi 
dovedită. Pînă una-alta, voi doi aţi căpătat un prieten și 
susţinător în persoana prefectului Sura ; dar, în interesul 
vostru este să păstraţi în cea mai mare taină toate cîte 
vi s-au întîmplat. Întoarce-te acasă și aşteaptă cu răbdare 
și încredere ! 

Plotina n-o lăsă să-i cadă la picioare. O susţinu şi o 
sărută pe amindoi obrajii. 


A Sepia intim, luminat sărbătorește, predispunea la 
voie bună. Aromele suave ale uleiurilor din lampa- 
dare şi ale rozelor tîrzii, pluteau prin încăpere. De un- 
deva, estompat de draperii, sosea un tril gingaş de flaut, 
împletit în acorduri molcome de harpă. 

Servitorii abili şi tăcuţi strînseră masa, lăsînd doar 
fructele şi vinul. Comesenii au rămas între ei. Pe patul 
mare din capul mesei şedeau, sprijinindu-se în perne moi, 
Traian şi amfitrionul — Licinius Sura ; în dreapta și în 
stînga lor, pe paturi mai mici — Plinius și Apollodor. 
Haine albe, imaculate, coroane de flori pe cap, cupe pre- 
țioase în miîini. Armonie, posibilă numai între prieteni, 
domnea în încăpere. 

Vorbeau de toate : despre întîmplări ciudate şi fapte 
ieşite din comun, despre vise cu semnificaţia lor ceţoasă ; 
depănau amintiri mai vechi, rotunjite la colţuri de curge- 
rea vremii şi despre încă proaspete impresii de caniculă. 
Vorbeau despre artă, știință, fapte ostășești ; despre prie- 
tenie şi ură, despre bine şi rău, despre viaţă și moarte. Şi, 
după cum sclavul — „analecta“ strînge cu grijă, după 
ospăț, resturile mîncărurilor rămase pe tăvi, ducîndu-le a- 
lor săi, să-i bucure cu bucate mai alese, la fel și cei patru 
comeseni gustau din bunurile înţelepciunii, alese or. ciu- 
gulite de ici-de colo, delicii ale spiritului uman, chinte- 
sența gîndirii oglindită în maxime şi pilde, străfulge- 
rări ale minţii care în astfel de ocazii vin şi pogoară atît 
de ușor, ca să piară apoi tot atît de repede, ascunzindu-se 
în tainiţele afunde ale memoriei. 

Gustînd vinul şi mijindu-și ochii de plăcere, Traian 
zise deodată, fără legătură cu cele vorbite pînă atunci : 

— Ştiţi cine este adevăratul sărbătorit la acest ospăț 
minunat ? 

— Tu, Ulpius (în intimitate Sura îi spunea împăratului 
pe nume), cine să fie? Nu am închinat noi, chiar de la 
început, în sănătatea ta? Nu ţi-am spus eu că seara 
aceasta este cea mai frumoasă din viața mea, căci tu au- 
guste prieten nu te mai mulțumeşti să mă crezi pe cu- 
vînt, ci ai dovada fidelității mele ? 

— Nu sînt eu sărbătoritul și nici unul din cei prezenţi, 
stârui Traian. 

Era bine dispus şi ridea cu voie bună. Avea un fel 
al său de a ride, fără zgomot, doar cu zîmbetul, desco- 
perindu-și dinţii frumoşi. 

— Cine ar fi putut să fie? întrebă Licinius conster- 
nat. — Nici nu vreau să fie un altul. 

Plinius rîdea amuzat. Ştia că este o glumă. 

— Sînt tare curios să aflu, zise Apollodor bănuind 
ceva. 

Traian tăcu un timp, zîmbind mereu, studiind efec- 
tul vorbelor sale, apoi se îndură : 

— Răspunsul mi l-ai dat adineaori chiar tu Licinius. 
Cine este acela sau acei care ţi-au procurat dovada fide- 
lităţii tale față de mine ? Doar nu sînt eu, o știi bine. 

Licinius își mişca buzele, nehotărit. 

— Zi-i pe nume, nu te sfii! 

— Ariort să fie? 

— Dar cine altul? El şi logodnica sa... i-am uitat 
numele. 

— Octavia, fiica lui Salubrius. 

— Aşa! Ariort şi Octavia ar fi trebuit să fie oaspeţii 
tăi. 

— O-o-o! Nu sînt o companie potrivită, Ulpius. Ce 
ar zice lumea dacă ai sta la masă cu oameni de rînd, 
oricît ar fi ei de onești şi cumsecade ? 

— Desigur, lumea ar zice fel de fel, de aceea e lume. 
Unii romani de gintă străveche şi din care au rămas 
atît de puţini, ar fi putut strîmba din nas văzîndu-mă 
pe mine alături de ei. Eu nu mă trag nici din Aeneas, 
nici din Latinus. Faptul că sînt cezar nu mă înnobilează 
cituși de puţin. Nu te necăji, Licinius, era doar o glumă, 
iar opinia publică trebuie respectată. 

— Uf, făcu amfitrionul, credeam că vorbeşti serios! 

— De acum înainte am s-o fac. Am auzit că i-ai răs- 
plătit cu generozitate pe cei doi tineri; poate chiar ai 
întrecut măsura. Le-ai dăruit o casă pe dealul Vaticanus. 
Nu crezi că darul putea fi mai modest? 

— Eu, Ulpius, am făcut-o din toată inima şi nu-mi 
pare rău de gestul meu. Graţie lor am scăpat de insom- 
nie şi am îndepărtat din Roma pe descreieratul Rufus. 
Îndată ce se va pune pe picioare, va pleca la Byrsa, așa 
cum ai poruncit tu; să mai mediteze pe ruinele Cartha- 
ginei. Avînd dovada ticăloșşiei lui. pînă și bătrinul Rufus 
s-a dat bătut. Nu era puţin lucru să pun mîna pe defăi- 
mătorul numelui meu, pe care nu mi l-am pătat nicio- 
dată. 

— Bine că eşti mulţumit, zise Traian. Dar şi fără do- 
vadă n-aș fi pierdut niciodată încrederea în tine. 

Indică cu un gest larg pe ceilalţi doi, adăugind: 

— Nici în a lor, căci îi cunosc. 

Toți trei își înclinară capetele, fericiţi. 

— Toate acestea sînt prea grave, Licinius, și singurul 
lucru care mă amuză şi mă încîntă este că, ceea ce nu 
au fost în stare să descopere miile tale de vigili şi is- 
coade, a descoperit o fecioară, aproape copilă. 

— Asta înseamnă, replică Plinius, că peștele nu se 
prinde la orice momeală. După pilda prea învățatului meu 
părinte, ar fi trebuit să notez pe loc, ca să nu uit, că nu 
e de ajuns ca momeala să fie gustoasă, ea trebuie să fie 
și frumoasă. Zbirii lui Licinius, urîți cum sînt, gonesc 
prada de la șapte mile. 

— Aşa e, rise Traian! Va trebui să dezbatem în con- 
siliu utilitatea lor. Plotina mi-a povestit cu încîntare de 
apariţia bravei fecioare şi mi-a spus că în rutina preocu- 
părilor ei obositoare, această întimplare a fost ca o mi- 
reasmă rară. 

— Un singur amănunt este trist, preciză Apollodor, 
că tatăl fetei nu privește cu ochi buni legătura ei cu 
Ariort. 

— Fii sigur, răspunse Traian dînd din mînă, că după 
cele înttîmplate își va schimba părerea. De altfel, omul 
judecă sănătos, cînd nu-și doreşte ginere barbar şi fost 

sclav. Dar tu, Apollodor, care-l cunoşti prea bine pe 
Ariort, poţi să-mi spui ce fel de om e? 

— Este un om dintr-o bucată, auguste. Faptul că a 
suferit mult, dar nu s-a înrăit, că a fost un nesăbuit și 
urios şi a ştiut să se stăpinească şi să-și îmblînzească 
firea, îi face cinste. El își iubeşte nespus de mult patria 
şi poporul, dar nu e surd la chemarea spiritului latin. 
Cred că va fi cel mai fervent propagator al culturii ro- 
mane printre ai săi. Păcat că trebuie să plece atît de 
departe de ţara sa după care tinjeşte atit. 

— Altfel nu se poate, spuse Traian. Este o perioadă 
de încercare doar. Dacă va reuşi, dacă integrarea dacilor 
în oastea auxiliară va fi deplină, atunci îl vom trimite 
să organizeze alte unităţi chiar în ţara lui. Să fiu drept, 
odiseea acestui tînăr îmi pare uimitoare şi mă emoţio- 
nează. Ceea ce nu pot uita este că tocmai ele acel Ariori 
Chiorul, eroul Sarmizegetusei. Nu vreau să dau ochii cu 
el și presupun că nici lui nu i-ar face plăcere să mă 
vadă. Să cern binele de rău și să fiu nepărtinitor, acesta 
este principiul meu călăuzitor. 

— O, exclamă Plinius cu visare, dacă toţi cezarii din 
cîți i-a avut Roma ar fi fost ca tine! 

— Sper că nu mă linguşești ? 

— Nu, auguste, filozofez! 

— Ulpius, întrebă amfitrionul, dacă tot am vorbit de 
Ariort, vreau să-ţi cer sfatul, unde să instruim cohorta 
de daci? Cred că în preajma Romei ar fi cam bătător 
la ochi. 

— Desigur. M-am gîndit şi eu la asta. Trimite-l pe 
Ariort cu ai lui la Alba Fucentia. Locul este nefast din 
pricina închisorii și nimănui nu i-ar face plăcere să se 
plimbe pe-acolo. Sint şaizeci de mile și încă cîteva de la 
Via Valeria ; este tocmai ce ne trebuie. 

— Pe Hercule, exclamă Apollodor. Cunosc meleagul 
acela. Rar mi-a fost dat să văd un loc mai încîntător ca 
Alba. De o parte muntele semeț, de cealaltă — lacul în- 
tins. 

— Vorba augustului, adăugă Plinius. dacă n-ar fi în- 
chisoarea aceea sinistră, care nu de mult. sub Domițian. 

17 — Fiul adoptiv 


gemea de condamnaţi politici, ne-am fi construit cu toții 
vile prin părţile acelea. 

— Așa să fie, încheie Traian! Să nu mai vorbim de 
ostăşie, exerciţii, închisori. Războiul s-a terminat. Pacea 
romană domnește peste tot. Nu pentru asta ne-am adunat 
aici. Licinius. cupa mea e din nou goală, doar mirosul 
acestui vin neasemuit mai dăinuieşte pe fundul ei. Os- 
păţul a fost minunat și acum nu vreau decit să sorb 
încet din licoarea divină şi să ascult acel cor din Epidaur, 
cu care tu te-ai lăudat atît. 

Ciudată înfățișare avea prefectul Sura, acest bărbat 
impunător şi temut, în clipe de adevărată intimitate. Un 
zîmbet naiv de copil inocent îi înflori pe buze cînd bătu 
grăbit din palme. 

Făcu semn libertului apărut în ușă și aproape îndată 
după aceea, peretele din fața lui Traian se desfăcu ca 
prin farmec,  alunecînd fără zgomot în dreapta și în 
stînga. Spaţiul de dincolo era o scenă, iar decorul înfă- 
țișa un templu antic pe scările căruia, înmărmuriţi ca 
într-un tablou, stăteau coriștii şi instrumentișştii. Băr- 
baţii în tunici azurii, femeile în hitoane albe. Mesocho- 
rus, şeful de cor, singurul îmbrăcat cu o hlamidă sta- 
cojie, făcu un semn și toți odată se înclinară într-o ple- 
căciune adincă. După aceea, acei cu instrumentele se 
așezară pe treptele podiului, coriştii rămînînd în picioare 
la mijloc, iar mesochorus își puse o mască tragică cu 
chip de tînăr pătimaș. Prezentind subiectul, vocea sa 
bărbătească dădea fiori, se înălța, se lăsa, în cadenţa şi 
ritmul recitativului : 

„Auguste cezar și voi străluciți sfetnici, ascultați ! 
Cînta-vă-vom despre puterea Destinului care singur hotă- 
răşte soarta muritorilor, chiar şi a celor născuţi din să- 
mînţă divină. Despre Orion vînătorul vă vom cînta, care 
prin patima sa fără margini căpătă nemurirea și despre 
cele șase fecioare — Pleiade”, născute de oceanida 
Pleiona falnicului său soţ, titanul Atlant. Vă vom cînta 
despre îndrăzneala muritorului și mînia lui Zeus ; despre 
căderea în păcat a mezinei Meropa şi înălțarea la cer a 


* Pleiadele = constelația „Cloşca-cu-pui€. 

fecioarelor porumbiţe ; despre Orion cel falnic şi strălu- 
citor, țintuit de cleștar, bijbîind cu braţele-i ridicate după 
fecioarele mult dorite. Veșnic vor arde făcliile speranţei, 
veșnic dorul lui Orion va rămîne neîmplinit !“ 

Chipurile oaspeţilor exprimară dezamăgirea. Subiectul 
învechit nu le inspira încrederea și numai amfitrionul. 
evitindu-le privirile, zîmbea enigmatic. 

Dar degetele abile atinseră coardele. Lyra, pektis, ma- 
gadis înfiorară spaţiul vibrînd cu ropot prelung, ca o 
ploaie de aur, preluate, înainte de a se stinge, de barbitos 
şi trigonon ; apoi toate odată, întimpinate din zbor de 
simonikon și forminx, căpătară avînt. Și porni atunci un 
joc zglobiu. ca o horă de nimfe într-un luminiș brăzdat 
de umbre ale unei dumbrăvi de mirt. Dar, în tainica vrajă 
născută de freamătul strunelor, se strecurară, întîmplător 
parcă, apoi din ce în ce mai stăruitor, din ce în ce mai 
săltăreţ și mai învîrtejit, instrumentele de suflat. La în- 
ceput kanon cu sunetu-i prelung, obsedant, apoi auics 
care-i ţinea isonul, pe un altfel de timbru, și treptat- 
treptat vărsîndu-se în torentul de sunete, săltăreţul sirinx. 
urmărit de salpinx, încălecat de keras. 

Oameni rafinaţi, care la viața lor gustaseră tot ce e 
mai bun, comesenii se treziră din nepăsare. Traian dădu 
din cap plin de încîntare. Plinius și Apollodor înmărmu- 
riră cufundaţi într-o lume de basm și de vis. Doar Lici- 
nius, gazda, zîimbea plimbîndu-şi privirea de la unul la 
altul. 

Tresăriră cu toții şi un fior li se scurse prin mădu- 
lare, cînd la semnul discret al şefului, o voce caldă, 
joasă, se întinse ca un văl peste toate. Era invocația 
oceanidei Plejona. Vocea vibra şi creştea în tărie, se 
strecura în conștiință, înfiora, subjuga. Apoi răsunară 
pe rind şi toate odată, vocile cristaline ale Pleiadelor și 
glasul poruncitor al Artemidei. Mesochorus îl cînta pe 
Orion. Vocea sa bărbătească răsuna năvalnic şi păti- 
maș printre pereţii sălii, contrastînd ciudat cu trăsăturile 
înmărmurite ale măștii. 

Ținu mult cîntarea, dar nici unul din cei patru come- 
seni nu se plictisi, dimpotrivă, cuceriţi de vraja artei 
desăvirşite, le părură rău cînd ultimul sunet se stinse și 

clipele de desfătare abia picate în trecut, deveniră amin- 
tire. 

În liniştea fermecată care se aşternu, tăcerea ascul- 
tătorilor era mai grăitoare decît cele mai furtunoase 
aplauze. Corul înmărmuri într-o plecăciune adîncă. 

— Licinius, exclamă în sfîrșit Traian, mi-ai oferit 
o mare desfătare. Unde ai descoperit, rogu-te, aceşti 
artişti desăvirşiți ? Pînă acum credeam că tot ce e mai 
bun trece mai întîi prin curtea mea, dar m-am înșelat 
sau am fost înșelat de alţii. li opresc pentru mine pînă 
îmi vor cînta tot ce știu şi de cîteva ori la rînd. Sînt 
sătul de impostori și cîrpaci. Iată arvuna ! 

O pungă cu galbeni zbură peste masă şi mesochorus, 
prea atent la vorbele cezarului, o prinse cu dibăcie. 

Apollodor şi Plinius la rîndul lor le oferiră daruri. 

După ce coriştii părăsiră tricliniul, amfitrionul răs- 
punse la întrebarea lui Traian : 

— Află Ulpius, că acest cor l-am descoperit la că- 
mătarul Libertinus, unul din creditorii tăi. 

— Cum, se miră Traian, va să zică el nu este o brută 
și un necioplit, cum mi s-a spus? 

— Puțin zis, Ulpius, el este ignoranța și îngimiarea 
personificate, un fel de Trimalchio al zilelor noastre. 

— Atunci nu mai înţeleg nimic. 

— Ca prefect al Urbei sînt obligat să-i cunosc şi să-i 
supraveghez pe toţi acei care deţin puterea și banul. Ca 
om de afaceri, Libertinus își are meritele lui şi nu am 
putut refuza invitaţia la monstruosul ospăț ce mi l-a ofe- 
rit. M-am dus și m-am îngrozit. Totul în casa lui înzor- 
zonată este de cel mai prost gust. 

— Povestteşte-ne şi nouă, vrem să ne desfătăm. 

— Eram vreo zece şi afară de un filozof sărac. om 
cult și rafinat, angajat anume ca să mă distreze, ceilalți 
oaspeţi erau de teapa gazdei. Eu, care mănînc puţin, mă 
tot întrebam : de ce atitea mincăruri, destule pentru zece 
ospeţe ca acela, mîncăruri nepotrivite una cu alta, după 
cum şi vinurile, dulciurile şi fructele erau nepotrivite toate 
între ele. Pe cînd mă gîndeam ce păcat ar fi să se strice 
atitea bunătăţi, aflu răspuns de la vecinul meu, filozoful. 
Cunoscîndu-mi toleranța, îmi destăinui fără sfială că Li- 

bertinus își hrăneşte nenumăraţii sclavi cu păsat mucegăit 
şi legume stricate, așa că nu ei vor fi acei care vor mînca 
felurile rămase neatinse, nici măcar resturile. Stăpînul 
casei se înţelesese cu cîteva popine şi taberne de soi, să le 
vîndă la preţ scăzut tot ce va rămîne de la ospăț. Fără 
să știe de trădarea filozofului, Libertinus rămăsese con- 
vins că m-a făcut praf cu belșugul şi largheţea sa. 

— Atunci, cum a ajuns corul acesta neasemuit la un 
astfel de bădăran ? întrebă Traian rizînd. 

— Îl angajase fiindu-i recomandat ca cel mai bun 
de același filozof isteţ. La început au cîntat tot legenda 
Pleiadelor şi Libertinus schimba feţe-feţe. Îmi ceru chiar 
scuze pentru plictiseala pricinuită fără voia lui. „Hei, 
corifeule. strigă el șefului de cor, pentru asta îţi voi scă- 
dea din plată. Ia, zi acum ceva vesel și săltăreţ dacă nu 
vrei să adormim cu toţii !“ Bineînţeles, corul s-a achitat 
strălucit şi în genul vesel. 

— Ce oameni, ce moravuri, exclamă Plinius! Cel 
puţin se bucură de viață, în felul său, acest făcător de 
bani ? 

— Da de unde! Pentru sine nu are nici timp, nici 
bani. Acest avar fără pereche își mănîncă de sub unghie. 
Numai de sărbători mari își permite scoici de mare cu un 
as duzina şi plăcintă de must cu flori de laur. Toţi în 
jurul lui, pînă şi membrii familiei, sînt suspectaţi de 
risipă şi furt. Mă întreb dacă un astfel de individ poate 
să fie fericit ? Cu degetele-i butucănoase nu știe decit să 
numere banii, dar disprețuiește degetele fine ale meşte- 
rilor cîntăreţi. 

— Nu-mi mai aduc aminte, întrebă Traian, ce i-am 
dat lui Libertinus în schimbul banilor împrumutaţi ? 

— Arenda minelor şi băilor de aur din Dacia, Ulpius. 


— Vai mie! Am să i le iau înapoi. Vreau ca Dacia 
învinsă să devină o Dacie  ferice. Vor trece anii pînă 
atunci. Eu unul cît voi trăi nu voi permite lipitorilor de 
soiul lui Libertinus să zădărnicească planurile mele. Pli- 
nius, să-mi aduci aminte, la primul consiliu, să stabilim 
la Ampelum reşedinţa unui procurator aurarium. O să-l 
pun în acest post de răspundere pe libertul meu Marcus 
Ulpius Hermias. Este cult, omenos şi se pricepe la scoa- 

terea aurului ca nimeni altul. Dacia va fi pavăza Romei 
şi nu un focar de revolte. 

— Căile destinului sînt de necercetat. adăugă Licinius 
îngîndurat. Iată cum o trupă de cîntăreți poate deveni 
unealtă în mîinile lui! 

— Nu cumva, rîse Traian, îţi pare rău de Libertinus ? 

— Nu, Ulpius, îl detest pe Libertinus Sanguisuga * şi 
mă bucur pentru miile de băieşi din Dacia. 

— E tirziu, oftă cu regret Traian și se sculă. 

Îşi bău vinul, îşi scoase coroana de flori și îmbrăţi- 
şînd pe amfitrion, zise cu deosebită căldură : 

— A fost o seară fără cusur, Licinius. Îţi mulțumesc, 
mai ales pentru cor. Ah, ce cor! 


u două zile înaintea idelor lui noembrie, la revărsa- 

tul zorilor, dacii scoși din oraş se adunară pe un loc 
viran, nu departe de Via Valeria. 

Începînd din ziua aceea mohorită, după trei ani de 
sclavie, redeveneau oameni liberi. De bună seamă, nu mai 
era ca în ţara lor de baștină și nu toți erau veseli. Unii, 
gîndindu-se la preţul acestei libertăţi, își scormoneau con- 
știința, cumpănind compromisul cu mîndria lor de daci. 
Deși celor mulţi a intra în rîndurile foştilor dușmani l 
părea o trădare, iată-i aici : îmbăiaţi, cu părul și bărbile 
scurtate, îmbrăcaţi în straie ostășești. A fost ca o molimă 
a cărei dulce otravă, numită „libertate“, li se strecură în 
vine, fără voia lor. Unii o acceptaseră fără şovăială, alţii 
molipsiţi de exemplul celorlalţi, cuprinși de neliniște, as- 
cultind îndemnurile celor care se și aruncaseră în viltoare, 
îi urmară. Ştiau că este singurul prilej şi a-l pierde în- 
semna a nu mai trăi. Era zarul acela rar, care nu-ţi cade 
în fiecare zi, cîteodată nici într-o viaţă întreagă ; era şan- 


* Sanguisuga =  lipitoare. 

sa oferită lor de către misterioasa zeiţă a speranţei, că- 
reia i se închină toţi muritorii fără deosebire. 

Ariort se plimba printre ei, se oprea în mijlocul ce- 
telor tăcute, stătea de vorbă, îi îmbărbăta. El însuşi emo- 
ţionat, își dădea prea bine seama de starea de spirit a 
celor daţi lui în grijă. Dădea sfaturi centurionilor săi. 
Aceştia, gravi și impunători în uniformele lor simple de 
campanie, cu panașe scurte pe coifuri, în lorici acoperite 
cu solzi de bronz, îl ascultau cu luare aminte. 

Unii mai curioși și mai vorbăreţi puneau lui Ariort 
întrebări : De ce așa, de ce nu altfel ? Cum o fi acolo sau 
dincolo ? Unde se vor duce și cum vor călători ? Unii în- 
trebau unde sînt caii, căci ştiau că fac parte dintr-o uni- 
tate de călăreţi. 

Ariort le răspundea cu răbdare : că se duceau la Alba 
Pucenţia, unde pînă la primăvară vor face instrucție pe- 
destră, se vor obişnui cu uniformele, armele și regula- 
mentul militar ; că va fi greu, că ei trebuie să aibă răb- 
dare şi înţelegere, să nu strice ceea ce el cu atîta caznă 
reuşise să dobindească pentru ei; că de la Fucenţia vor 
pleca pînă la ţărmul mării, o vor trece pe corăbii în Ella- 
da şi-și vor urma drumul pe uscat pînă la Hellespont, 
unde din nou vor fi trecuţi peste strimtoare. În privinţa 
cailor, să fie liniștiți. N-are rost și este prea costisitor să 
cari caii din Italia, cînd în Orient sînt cu duiumul și ce 
mai cai! Dar ceea ce voia el de la ei, și-i ruga să-i ia 
vorbele în seamă, era să fie ascultători, răbdători şi să în- 
veţe limba latină cît se poate mai bine, căci numai în 
acest grai se vor putea înţelege cu toate popoarele și se- 
minţiile. multe la număr, trăitoare de-a lungul drumului 
ce-l vor urma. 

Se aflau la o răspîntie a vieţii, în pragul unei existenţe 
noi, necunoscute, poate mai grea, poate mai ușoară, fără 
doar şi poate mai generoasă, dar mai ales plină de nepre- 
văzut. Faptul că se îndepărtau de locul unde se chinui- 
seră mai mult de trei ani, îi zăpăcea, iar gustul libertăţii 
uitat cu timpul, îi îmbăta. Totul părea un vis și precum 
visul, nebulos. Singurul lucru care li se părea temeinic 
era faptul că Ariort al lor era cu ei, că atîta timp cît 
va fi cu ei îi va ocroti și-i va călăuzi spre o soartă mai 

bună. Își făcuse culcuș trainic în inimile lor aspre, la 
unii mai mult, la alții mai puţin, după felul de a fi al 
fiecăruia, căci doi oameni la fel nu s-au mai pomenit. Îl 
priveau cu plăcere şi mîndrie. Era falnic și hotărît, stra- 
iele sale de tribun îl prindeau de minune. Pe unde se ză- 
rea coiful său de aramă lustruită, cu panaș înalt, totul 
părea mai trainic şi mergea fără smucituri. 

Obișnuiţi cu zdrenţele lor de sclavi, dacii se simțeau 
stînjeniţi de uniformele noi, ţepene, adesea nepotrivite ca 
măsură. Umblau de colo pînă colo, cercetînd şi întrebînd, 
schimbînd între ei coifurile, încălțămintea, pieptarele din 
piele groasă. 

Pesemne dacii nu crezuseră că vorbele vinturate în 
jurul lor timp de trei luni se vor întruchipa vreodată în 
libertate. Nici acum nu le venea să creadă şi, schimbînd 
straiele între ei, schimbau şi îndoielile. Cei mai înţelepţi, 
și nu erau prea mulţi, știau că starea nouă în care s-au 
pomenit nu putea fi denumită libertate. Cineva are ne- 
voie de sclavi care să mînuiască armele în loc de unelte, 
să alerge, să asude şi să se frîngă din şale la fel ca și 
pînă acum. Dar înțelepții de aceea sînt înţelepţi ca să 
tacă ; cuvintul scăpat e ca pasărea: — nu-l mai prinzi. 
Așa ori altfel, noua sclavie avea un alt fel de chip, mai atră- 
gător. Cel puţin vor mînca pe săturate, nu vor mai umbla 
în zdrenţe, privirile se vor desfăta în fața zărilor mai 
largi, iar în loc de „servi“ li se va spune „milites“. Tot 
ce nu e pierdere — este cîştig, era singurul lor răspuns. 

Cînd răsări soarele, Ariort chemă la el pe centurioni 
și le porunci să-și adune cetele. Trecu apoi de la una la 
alta făcînd observaţii și dînd sfaturi pînă în clipa cînd 
dinspre porțile orașului apărură cinci călăreți. Era prim- 
centurionul Lempidus cu alţi patru centurioni instructori. 
Cu Lempidus se întîlnise şi se sfătuise pînă acum. Era un 
veteran distant şi tăcut, dar un om de treabă. Deși mai 
mic în grad decît Ariort, sarcina îi dădea dreptul, pînă la 
terminarea instrucției, să comande cohorta şi să dispună 
de ea după bunul său plac. 

O mie de ostaşi nu era puţin lucru. Chiar adunați în 
coloane strînse, de cîte o sută, părea o masă imensă de oa- 

meni. Mulţumit de înfățișarea nouă a foștilor prizonieri- 
sclavi, Lempidus dădu semnalul de plecare. 

Stîngaci în neobișnuitul echipament, dacii porniră, 
centurie după centurie, către marele drum Valeria şi pe 
măsură ce intrau în el, îşi potriveau cadența la îndemnul 
centurionilor. În curînd, precedată de șefii călări, coloana 
se întinse șerpuind ca un balaur. În urma lor scîrțiiau 
zeci de care cu poveri. Ostașii purtau şi ei sarcini: 
corturi, ţăruși, colaci de frînghie, unelte și o sumedenie 
de lucruri mai mărunte şi nu prea grele. Deocamdată nu 
li se dădură armele. 

Diîndu-se la o parte, din cînd în cînd, șefii priveau 
cum se scurg șirurile prin faţa lor. Urmărind pe furiș 
chipul lui Lempidus, Ariort surprinse un zîmbet strimb, 
dispreţuitor, care dispăru tot atît de repede după cum 
apăruse. Fie că unitatea din faţă-i nu aducea cu o cohortă 
romană în mers, fie că el nu avea prea mare speranţă cu 
dacii aceştia barbari, romanul zeflemisea pe tăcute. Acest 
om tepos, militar pină-n măduva oaselor, nu luptase nicio- 
dată cu dacii şi oricîte i s-au povestit despre aceștia, nu 
putea să le dea cinstirea ce li se cuvenea, ca oameni dirji, 
neobosiţi şi neînfricaţi. 

Ariort nu era fălos și nu-și lăuda compatrioţii, își zi- 
cea doar în gînd : 

„Ai răbdare Lempidus. Dă-mi răgaz şi vei vedea ce 
scot eu din dacii mei !“. 

Soarele nu reușise încă să risipească picla rece așter- 
nută deasupra cîmpiei. Totul părea ceţos şi misterios, 
Deşi nu erau în apele lor, dacii trăgeau aerul adîne în 
piept, li se părea că simt gustul libertăţii. După lunga ro- 
bie în care s-au mișcat și au trudit într-un cere strîmt, 
după urîțenia muncii de ocară, cu spatele îndoit şi pri- 
virile pironite în pămînt, ei se tot mirau că nu li se li- 
piseră de palme cozile de hiîrleţe, tirnăcoape, roabe și 
tărgi. 

Cu cît se îndepărtau de zidurile Romei, cu cît privi- 
rile li se limpezeau, iar plămînii apucau tot mai mult aer, 
cu atit picioarele li se îndoiau mai ușor din genunchi și 
nu mai tirșeau ca pe vremuri. 

Drumul fugea la nesfirşit, îndemniîndu-i către capătul 
mereu proptit în zare, se unduia în largi cotituri, trecea 
neobosit pe lingă așezări rustice, holde, finețe și grădini, 
încălecînd văile și albiile riîurilor, ascultind în treacăt 
foşnetul molcom al copacilor, numărînd bornele de piatră 
puse anume, parcă, ca să-i amintească că undeva îl aş- 
teaptă capătul. 


Văzduhul era neclintit deasupra pămîntului prins în 
chingile geiului. Zăpada căzută la idele lui februarie ți- 
nuse doar cîteva zile, pe urmă se topi în bătaia vintului 
călduţ de miazăzi. Acum, un pui de ger înţepeni din nou 
noroiul frămîntat de picioare, copite și roţi. Era o ultimă 
zvîrcolire a iernii, căci în aer pluteau de acum aromele 
primăverii. 

Ariort ieși din cort, se întinse dezmorțindu-și mădula- 
rele după un somn lung. Era tras la față, înnegrit de vînt 
şi ger. Viaţa de lagăr era grea, sobră și dură, nu-i mai ră- 
minea timp nici pentru gînduri, dar se simţea voios iar 
inima îi cînta de bucurie. 

Privi muntele semeţ sclipindu-și zăpezile muiate în 
trandafiriul zorilor. În jurul culmii ca niște raze imacu- 
late, coborau prin văi și prăpăstii pîrtii de nea pînă-n p- 
durile negre de la poale. Asta-i aminti de Dacia, cu toate 
că imaginea acestui munte semeţ avea ceva aparte şi se 
profila mai tăios pe un cer mult mai cald și mai verzui. 

Pe un colnic cu iarba vestejită, de an, se mișcau ca 
niște jucării, cîrduri de capre și asini, urmate de un 
păstor în mastruca miţoasă și doi cîini zburdalnici. Pe 
luciul lacului Fucinus, voalat de depărtare, alunecau în- 
cet două pînze roşii pescărești. Rîul din apropiere, strîns 
în ghețuri, curgea tainic sub carapacea sticloasă și doar 
la cotituri şi praguri, clocotea revărsîndu-se pe deasupra. 
Departe, spre miazănoapte, abia se zărea îngrămădirea 
albă a caselor Fucenţiei. 

— Tarsa, strigă Ariort ! 

— Aici sînt, tribune, răspunse oșteanul care-l servea, 
apărind de după cort. 


266 


— Apă! 

— Tocmai am adus-o din girlă, tribune. 

Sosi curînd cu un ciubăr plin ochi. 

Ariort își scoase tunica și-și cufundă braţele în apa 
îngheţată. Se stropi pe obraz și-și umezi părul, fornăind 
de plăcere. Se frecă pe umeri și piept. 

— Toarnă ! 

Tarsa ridică ciubărul şi-l deşertă încet peste spatele 
îndoit, înfiorînd pielea, iuţind mișcarea sîngelui. 

— Frumoasă-i viaţa, zise Ariort ștergîndu-se cu o bu- 
cată de pînză aspră. 

— În tot cazul. mai asemănătoare cu aceea de pe la 
noi, mormăi Tarsa. 

— Pînă îmbuc ceva, să-mi aduci calul, porunci Ariort 
și aruncîndu-i ştergarul intră în cort. 

Miîncă pîine cu brînză, bău vin amestecat cu apă cal- 
dă, gindindu-se repede, așa cum se obișnuise în ultima 
vreme, la o sumedenie de treburi. Dar, fără voie, crîm- 
peie de amintiri i se strecurau în minte. Gînduri legate 
de Viola, prieteni, viața comodă din Roma, popina grăsu- 
nei Upupa, Andena... Ah, Andena voinicul, generosul 
său prieten, îi lipsea mult. Ce mai centurion ar fi ieșit 
din el. Dar Andena însuși nu-și dorea așa ceva. Chiar 
dacă nu era un sclav fugit, nu ar fi primit propunerea 
de a intra în rîndurile oastei. Era sătul de ostășie, voia 
să facă negoţ cinstit și nu înceta o clipă să viseze la re- 
întoarcerea în patrie. Ariort nu știa nimic, nu primise nici 
o veste de la el. 

Se auzi un tropot. 

— Am adus calul, tribune, zise Tarsa ridicînd poala 
cortului. Apoi oșteanul îl ajută să se echipeze: îi strînse 
curelele loricii, îl încinse cu gladiu, îi puse mantaua pe 
umeri. Ariort ieşi, se întoarse către soarele ce răsărea, 
murmură cu evlavie o rugăciune şi punîndu-și coiful, în- 
călecă. 

Trimbiţele, care acum un ceas au sunat deșteptarca, 
de astă dată vesteau adunarea pentru instrucţie. Centurio- 
nul Lempidus era plecat la Roma pentru cîteva zile. În 
lipsa şefului, instructorii romani se cam înmuiară și deve- 
niră mai obraznici. Gîndul de a-i pune la locul lor îl 


267 


muncea pe Ariort. Treptat-trepiat, el îşi cîştigase pres- 
tigiul de comandant, dar nu îndeajuns ca să fie mulţu- 
mit. Atunci cînd intervenea, cuvîntul său nu avea des- 
tulă greutate în faţa romanilor instructori. De cele mai 
multe ori vina o purta el însuși. 

Ca de obicei, porni să inspecteze lagărul, corpul de 
gardă, magaziile, grajdurile. Centurionul Eptala îi ieși îna- 
iute şi-i raportă, conştiincios şi scurt, cele întimplate în 
timpul serviciului său pe lagăr. 

Ariort băgă de seamă că era neguros și trist. Îl as- 
cultă, sfredelindu-l cu privirea și după ce acela termină, 
îi spuse poruncitor : 

— Spune-mi tot, nu-mi ascunde nimic, Eptala ! 

Acela însă tăcea, privind în pămînt. 

— E o poruncă, centurioane, capul sus! 

— Tribune, mi-e teamă să ţi-o spun. Aseară era să 
fac moarte de om. 

— Nu mă înnebuni, strigă Ariort, lămureşte-mă ! 

— Instructorul manipulului nostru adică al meu și al 
lui Drigiza, centurionul Fabius, m-a pălmuit. 

— Zi-i mai departe, spuse Ariort văzîndu-i frămînta- 
rea și încruntîndu-se. 

— Oştenii au milriit ameninţător și unul din rînduri 
îmi strigă în limba noastră : „Omoară-l, ce mai aștepți !“ 
Pe urmă au bătut cu toţii în scuturi. Am văzut negru în 
faţa ochilor şi am tras paloşul, dar amintindu-mi vorbele 
tale și închipuindu-mi ce va ieşi din asta, mi-am înfrînat 
pornirea. Nu voiam să stric într-o clipă ceea ce tu ai clă- 
dit cu atita trudă. 

— Bine ai făcut, Eptala! Lasă asta în seama mea și 
vezi-ţi de serviciul tău. În curînd vine primăvara și vom 
scăpa de ei. Dar, pentru ce te-a pălmuit bestia ? 

— Pentru că am împărţit vin la ostași. 

— Dar asta era porunca mea. E frig şi oamenii amor- 
tesc în corturi. O gură de vin îi înviorează. 

— I-am spus-o. 

— Şi...? 

— Mi-a răspuns că el ascultă numai de ordinele lui 
Lempidus şi cînd i-am amintit că avem un tribun, mi-a 
răspuns în batjocură: „Barbar inconștient ca și tine“. 

I-am spus atunci că amîndoi purtăm panașe de centurioni 
la cască și că trebuie să ne respectăm superiorii, iar el 
nici una, nici alta, a sărit ca un popindău şi mi-a tras o 
palmă. Mi-a fost tare greu, tribune. 

— Îmi închipui prea bine starea ta, zise Ariort, pu- 
nîndu-i mîna pe umăr. Bine ai făcut că ţi-ai înfrînt mî- 
nia. Acesta este adevăratul curaj. 

Înnegurat dar nu furios, Ariort încălecă şi porni către 
cîmpul de exerciţii. 

Manipulul, adică două sute de oşteni, o sută a lui 
Eptala și o sută a lui Drigiza, făcea exerciții de forma- 
ție în careu. Cele două centurii, fiecare pe patru rîn- 
duri, mărșăluiau, se opreau, se înltorceau, evoluau şi, în- 
chizînd pe stegar înăuntru, se îmbinau într-un patrulater 
cu latura de cincizeci de ostași. 

Rău de felul său, centurionul mai era şi prost dispus. 
La orice greșeală sau la tot ce i se părea greșeală, în- 
jura, batjocorea, rupea rîndurile, fugărea oamenii şi în- 
cepea manevra din nou, fără a le da o clipă ca să răsu- 
fle. Drigiza, deși comandant a jumătate din oameni, fă- 
cea pe stegarul și era negru la chip. 

— Drepţi ! strigă centurionul. — Credeţi că sînteți 
„in rosa“ (pe pat de trandafiri). 

Dacii care învățaseră pe de rost comenzile, nu prea 
pricepeau ocările latineşti cu care îi copleşea instructo- 
rul. Ştiau mai mult din intonaţie că-i înjură și-i ocărăște. 
Erau obosiţi și plictisiţi de siciială și atît de încinși că 
ieșeau aburii din ei. 

— Acesta nu e careu, {tipa centurionul. „Proh pudor, 
grex tericula !“ (Mi-e rușine, adunătură de sperietori). 
Rupeţi rîndurile ! 

Ariormt stătea de o parte, pe calul său înalt și asculta 
în tăcere. Centurionul, mic de statură, umilîndu-se în 
pene, se întrecea pe el însuşi. Îl văzu pe comandantul da- 
cilor și asta îl aţiţă şi mai mult. 

Se legă apoi de ostașii izolaţi. Îi scotea afară din rin- 
duri și lovindu-i cu bastonul peste picioare, răcnea ca 
un apucat. Ostaşii răbdau cu tărie, se întorceau în rin- 
duri ca să repete din nou și iar din nou manevra. 

— Funem duco (ascultă comanda) ! * Arrige aures, asi- 
ne ! (Ciulește-ţi urechile, măgarule). 

Atunci Ariort îşi mișcă calul înainte, drept către in- 
structor şi cînd acela se dădu grăbit la o parte, îl în- 
trebă : 

— Cum te cheamă, centurioane ? 

— Mă întrebi de parcă n-ai ști, răspunse acela obraz- 
nic, dar neputind suporta privirea stranie a ochiului de 
oţel, adăugă în silă : — Fabius mă cheamă. 

— Dar pe mine știi cum mă cheamă ? 

— Aelius Ariortus. 

— Aşa răspunde un militar subordonat şi zelos pe 
deasupra ? 

— Salve tribune! Sînt centurionul Quintus Fabius, 
delegat instructor pe lîngă Cohors Milliaria Dacorum. 

— Aşa, centurioane ! Acum stai de o parte şi privește ! 
Aş vrea să văd cum şi-au însuşit dacii învățătura mili- 
tară. 

Aşteptă nemișcat pînă cînd centurionul, codindu-se, 
se îndepărtă şi chemîndu-l la ordin pe Drigiza, îi porunci: 

— Preiei comanda, centurioane Drigisus (pronunță nu- 
mele latinizat, aşa cum era trecut în tabula unității). Vei 
executa întocmirea în careu. Stegar poate să fie și un 
simplu ostaş. 

Adăugă apoi tare adresîndu-se dacilor în limba lor : 

— Ostași, fiţi cu luare aminte, să nu mă faceţi de ru- 
şine în faţa acestui îngîmtat ! Drigiza, limpede şi hotărît, 
începe ! 

Dacii se înviorară. Ochii le luceau de miîndrie și re- 
cunoştinţă. Ariort al lor n-a fost şi nu va fi vreodată un 
papă-lapte. 

— Funem duco! strigă Drigiza. Manipul, pe centurii 
adunarea-a-a ! 

Comenzile latine. strigate cu un accent pronunţat 
străin, erau totuși clare și hotărîte. Quintus Fabius ur- 
mărea cu ciudă crescîndă cum dacii se adună, înmărmu- 
resc, se despart pe centurii, manevrează înapoi și încheie 
un careu de scuturi. de nepătruns ; cum la o nouă co- 

* Funem duccre = a comanda, literalmente : „a duce funia. 
şirul“. 

mandă, suliţele sint împinse înainte ca ţepii unui arici şi 
în sfîrșit la o ultimă poruncă, manipulul se pune în miş- 
care, încet, pas cu pas, fără să clătească un singur scut 
din locul lui. Rîndul conducător pășea rar și apăsat şi în 
cadenţa lui, marcată de glasul puternic al centurionului, 
latura opusă se mişca cu spatele înainte, iar celelalte două 
laturi își mutau picioarele în stînga ori în dreapta lor. 
Era o cetate vie, mișcătoare, un mecanism înfricoșător, 
care cu greu ar fi putut fi oprit din drumul lui. 

După ce merse așa vreo sută de pași, se opri și făcu 
fără greș calea întoarsă. Apoi, în cîteva clipe, Drigiza des- 
făcu careul, despărți centuriile şi le alinie în faţa co- 
mandantului. 

Urmărind manevra cu sufletul la gură, Ariort răsuflă 
ușurat. Se întoarse către instructor și-l întrebă : 

— E bine, centurioane Fabius ? 

— Bine, tribune, răspunse acela, străduindu-se să 
nu-și trădeze ciuda ce-l cuprinsese. 

— După cum vezi, ostașii mei nu sînt nici asini nici 
adunătură de sperietori. Vor fi ei cîndva sperietori pen- 
tru dușmani pe cîmpul de luptă. După terminarea instruc- 
tiei să te prezinţi la comandament ! 

La amiază, cînd Fabius intră în micul pretoriu, Ariort 
îi zise : 

— Ieşirea ta de ieri ar fi putut să te coste viața. No- 
rocul tău că barbarii mei sint mai disciplinați decît îţi 
închipui. Insulta adusă unui centurion fie el și dac se 
pedepsește cu degradarea. Firea ta este dușmanul tău și 
aici ești în pericol. Îţi dau două ore pentru pregătiri. Vei 
pleca la Roma şi vei preda scrisoarea aceasta la cancela- 
ria prefectului Licinius Sura. Nu cer să fii pedepsit, ci 
numai înlocuit. Poţi pleca, Quintus Fabius ! 


1 in simpatie pentru Ariort, ori convins de cele rapor- 
tate sincer şi clar, severul prefect al Urbei i-a tri- 
mis un alt instructor în locul lui Fabius, iar delegatului 


271 


Lempidus, care tocmai se afla la Roma, îi dădu sfatul să 
nu aplice dacilor rutina rigidă a instrucției militare. Tot- 
odată porunci să fie înștiințat la sfîrşitul perioadei de in- 
strucţie, să vină el însuși să vadă rezultatele. 

Lempidus, om deștept şi prudent, pricepu îndată că 
față de Ariort trebuie să adopte o altă tactică. Îi dădu 
de atunci o mai mare independenţă şi nu-l mai trată ca 
pe un subaltern. Văzînd cum Ariort al lor ia treptat-trep- 
tat friiele conducerii în mînă, dacilor le creștea inima de 
bucurie și mulțumire. 

Veni și luna aprilie, revărsîndu-și binecuvintarea pes-- 
te valea Fucenţiei. Tăpşanele înverziră, riurile își domo- 
liră furtunoasa lor rostogolire după topirea zăpezilor, la- 
cul Fucinus se acoperi cu sute de pînze pescărești, nume- 
voase turme urcară către plaiurile înalte. năpădite de 
flori. 

Ziua hotărită pentru inspecţie se apropia. 

Toată suflarea din lagăr se pregătea cu înfrigurare. 
Se săpau șanțuri mai adinci, se înălțau valuri de pămînt 
mai înalte, se plantau palisade, se construiau turnuri de 
veghe. Toate acestea, lucrate temeinic, după regulile ar- 
tei militare, dădură lagărului de odinioară înfăţişarea unei 
cetăți adevărate. 

Mulţi daci îşi făcură ucenicia pe lingă instructorii teh- 
nicieni, însușindu-și cunoştinţele şi deprinzîndu-se cu 
toate meseriile de care aveau nevoie ostașii din armata 
romană. 

Cei zece centurioni ai lui Ariort au trebuit să învețe 
cu sîrg ca să știe în viitor cum se conduc lucrările de 
măsurare, nivelare, întărire, de construcţie din lemn, zi- 
dărie și amenajări de drumuri. Departe de a-l dezamăgi 
pe conducătorul lor, ei îl asigurară că în orice parte a 
lumii îi va arunca soarta, ei vor şti să înalțe asemenea 
întărituri, dacă nu chiar mai bune. 

Înăuntru, castrul strălucea de ordine și curăţenie. 
Corturile aliniate la sfoară, de o parte și de alta a dru- 
mului bătătorit dintre cele două porţi principale, erau 
proaspăt spălate, bine întinse, cu șănţuleţe în jur pentru 
scurgerea apei în șanțurile mari. 

În pretoriul mic şi curat cîţiva daci se îndeletniceau 
cu cititul și scrisul ca să poată ţine la zi tabulele cu evi- 
denia oamenilor, hranei, echipamentului și toate acele 
socoteli legate de o gospodărie atît de mare. 

Nu o dată se minunaseră instructorii, cît de bine se 
descurcă barbarii în complicatul aparat militar. Consta- 
tau, citeodată, și nu fără necaz, că dacii sînt gospodari 
înnăscuţi, că nu sînt nici risipitori, nici nepăsători cum 
sînt unele neamuri meridionale. Ceea ce li se părea de-a 
dreptul uimitor, era faptul că aceşti barbari nu păreau 
să-și facă datoria în silă, nici de teama pedepsei. Cazuri 
de abatere de la disciplină erau rare şi chiar atunci cei 
vinovaţi își primeau pedeapsa fără a cricni. În schimb, 
înjurăturile și ocările aruncate pe nedrept îi posomorau 
si-i făceau să se încrunte. 

Instruciorii s-au convins cu timpul că procedînd cu 
prudenţă, dar mai ales cu dreptate, vor reuși să scoată 
mult mai mult din daci decît prin constrîngere. Şi deoa- 
rece romanii doreau să se achite cît mai bine de datorie 
şi să placă severului prefect, ei nu-şi mai făcură de cap 
de atunci încolo. 


Sosirea prefectului Urbei atrase din Alba Fucentia și 
din așezările învecinate o mulţime de curioși. Și pină 
atunci pe colnicele din jurul lagărului se puteau vedea 
țărani, păstori și pescari, privind ore în şir exerciţiile. 
Astfel de spectacole erau din totdeauna gustate cu plă- 
cere. Cu armele scînteind în soare, îmbrăcaţi la fel, uni- 
tăţile militare păreau nişte balauri din poveste, ţepoși și 
solzoși, ce se încolăcesc şi se descolăcesc, se întind și se 
tiriie pe cîmpie ca împinși de vrajă. Priveliştea era mă- 
iastră și merita să pierzi cîteva ceasuri de muncă pentru 
ea. 

În ziua sosirii prefectului, toate locurile mai înalte în 
jurul castrului şi al cîmpului de exerciţii erau înţesate 
de omenire. Veniseră cu mic cu mare, pe cai şi catîri, ur- 
maţi de cîini zburdalnici. Ocazia de a vedea un mare 
demnitar, mîna dreaptă a cezarului, atrăsese o mulţime 

18 -- Fiul adoptiv 


de nobili de la ţară, nu prea umblaţi și rustici. Își pu- 
seră hainele cele mai bune, după rang și stare și-și adu- 
seră în căruţe și lectici femeile şi copiii. Pentru nimic 
în lume n-ar fi lăsat să le scape acest prilej. Sosirea unui 
astfel de personaj suspus nu se întîmpla în fiece zi. nici 
măcar la zece ani o dată. Ceea ce vor fi văzut aici. va da 
hrană spiritelor și va alimenta discuţiile la ospeţele lor 
simple, vreme îndelungată, pentru unii pînă la moarte, 
lăsîndu-le celor nevîrstnici, care poate nici nu se născu- 
seră atunci, amintirile pe care nepoţii lor le vor repovesti 
ca pe nişte legende, ca acelea despre trecerea oștilor paș- 
nice ori prădalnice, despre răscoale, încăierări ori lupte 
întîmplate cîndva, în negura vremurilor pe meleagul lor. 
Amintirile vor circula în diferite variante, trecute din 
gură în gură de un lanţ nesfirşit de generații, începînd 
ca orice basm cu: „Era odată, pe vremea bunului cezar 
Nerva Traian, cînd prefectul Urbei Licinius Sura venise 
la Fucenţia ca să...“ sau: „Era în vremea aceea, cînd 
străbunicul meu era tînăr şi cînd prefectul Romei tre- 
cuse prin Fucenţia ca să...%. 

Nici vorbă, va fi pomenit doar prefectul Sura. perso- 
naj de prim rang şi se va spune că acesta a venit anume 
ca să-i vadă pe ei fucenţienii, sarea pămîntului, stilpii de 
nădejde ai imperiului roman, nicidecum pentru a-i ve- 
dea pe dacii prefăcuţi în ostaşi romani de către un oare- 
care Aelius Ariortus. 

În ziua aceea însă, adevăratul erou al evenimentului 
era tocmai acest Ariortus despre care localnicii auziseră 
că ar fi fost un dac uriaș şi „homo fieri non potest for- 
mosior“ (un om mai frumos nici că se poate). Cu toții 
voiau să-l vadă. Mai ales femeile căutau să-l ghicească 
printre șefii călări şi din depărtare, căci nimeni nu putea 
să se apropie de castru din pricina gropilor cu ţepușe, 
abatizelor, şanţurilor şi altor întărituri. 

Cînd pe drumul Fucenţiei a apărut în depărtare cor- 
tegiul prefectului, trimbiţa pîndarului din turn răsună 
prelung. Garda se repezi afară și se alinie, iar Ariort ur- 
mat de instructori ieşi călare pe poartă și porni la pas în 
întimpinare. De astă dată, tînărul dac era comandant de 

„ căci depusese jurămîntul şi semnase în tabulă de 
primirea cohortei. 

Apropiindu-se de prefect, pe care-l cunoştea și-i vor- 
bise ia Roma de cîteva ori, Ariort îl salută cu brațul în- 
tins și-i raportă curgător, cu glasu-i puternic : 

— Salut prefectului Lucius Lucinius Sura! Eu. Aelius 
Ariortus, tribun militar, îți aduc la cunoștință că lagărul 
este in bună stare, iar cohorta auxiliară de o mie de oş- 
teni aci și zece centurioni așteaptă ordinele tale. 

Admirîndu-i ţinuta, bărbăţia, frumuseţea, Sura îi șopti 
şefului escortei sale : 

„Aquila non capit muscas“ (Vulturul nu prinde muşte) 
și acela dădu admirativ din cap. 

— Bine, tribune Aelius Ariortus ! răspunse apoi tare. 
Condu-mă în castru și arată-mi ce ai reușit să faci ! Sal- 
ve Lempidus! adăugă, răspunzind la salutul instructo- 
rului. 

Centurionul de serviciu, Denzi, îi dădu onorul gărzii 
şi după aceea, descălecînd, prefectul urmat de suita sa 
se duse să vadă castrul. Tot ce văzu acolo îi plăcu. În mi- 
cul pretoriu, oștenii-scribi îi prezentară tabulele cohortei. 
Apoi, prefectul scrise cîteva cuvinte și semnă în actul de 
instruire al unităţii. 

Încălecînd din nou, cortegiul ieși din castru şi se în- 
dreptă către terenul de exerciţii, unde-i aștepta cohorta 
aliniată. Desprinzîndu-se de grup și venind în faţa tru- 
pei. Ariort scoase paloșul și ridicîndu-l, strigă : 

— Cohorta milliaria de daci, prefectului Lucius Li- 
cinius Sura, salut ! 

— Salut! răspunseră o mie de glasuri şi prefectul 
ciulindu-şi urechile căută să surprindă în acest strigăt 
asurzitor note aparte, nefireşti sau nesincere, dar afară 
de faptul că strigarea izbucnită din piepturile barbare 
avea o anumită nuanţă de pronunțare, altceva ce l-ar fi 
dezamăgit, auzul său nu desluși. Nu știa că Ariort repe- 
tase de nenumărate ori salutul cu oamenii săi, rugîndu-i 
să strige mai voios şi mai cu inimă, spunîndu-le că aceasta 
va fi o ultimă încercare înainte de a porni liberi peste 

mări şi ţări. Nu-i înșelară aşteptările și pentru asta le 
era tare recunoscător. 

După aceea, subprivirile prefectului şi ale celor din 
escorta sa, precum și în faţa mulţimii adunate în jur, se 
desfășurară exerciţiile militare : marșul, lupta în rînduri 
strînse și corp la corp, formaţiile în careu şi testudo, 
aruncarea la ţintă a suliţelor și tragerea cu arcul. 

Chiar dacă toate acestea nu erau la înălțimea exerciți- 
ilor unor trupe vechi de legionari, prefeciul nici nu se 
aşteptase la mai mult. Privind cu interes, la un moment 
dat uitase chiar că are în faţa sa nişte auxiliari recrutaţi 
printre barbari. Pe drept cuvînt, Ariort depășise toate aş- 
teptările. Arăta, şi era de fapt un militar desăvirşit şi 
înnăscut. Prefectul îi era recunoscător și abia aştepta să 
se reîntoarcă la Roma, să raporteze augustului Traian ce 
văzuse la Alba Fucentia. 

După aceea, Sura ţinu o cuviîntare din care dacii nu 
au înțeles mare lucru, dar pe care au ascultat-o nemiş- 
cați ca niște stane de piatră. 

Urmară felicitările aduse comandantului și instruc- 
torilor, după care inspecția luă sfîrșit și trupa plecă la 
masă, de astă dată copioasă și stropită cu vin. 

Plecarea dacilor în Orient a fost hotărită pentru idele 
lui mai, adică peste o lună; răgaz necesar pregătirii ex- 
pediţiei. 

Prefectul îi invită pe Ariort și Lempidus la ospățul 
organizat în onoarea sa de către duumvirii Fucenţiei. La 
acest ospăț, Licinius Sura îl aşeză pe Ariort alături pe 
același triclintu, îl prezentă convivilor ca pe un nobil de 
viță veche ; el însuși îi așeză coroana de flori pe cap, iar 
în cupă îi puse un inel de preţ în a cărui montumă de 
aur era prinsă o gemă de onyx cu reprezentarea Civinu- 
lui cuplu — Hercule-Hebe, simbol al forței şi al sănă- 
tăţii. Darul cel mai de preţ, însă, era scrisoarea Violei, 
pe care, înainte de a pleca la Fucenţia, prefectul îi pro- 
puse să o scrie şi pe care avu amabilitatea s-o înmineze 
la ospăț logodnicului ei. 

Aceste copleșitoare favoruri din partea lui Licinius 
Sura nu încetară decît odată cu moartea acestuia. Prin 

ele marele demnitar voia să-și arate toată gratitudinea 
tinerei perechi. 


PN 
| n casa sculptorului Salubrius era liniște ca intr-o zi 
de sărbătoare. Maestrul dădu drumul meșterilor săi 
şi se plimba singur printre statui, în atelier. 

Cufundat într-o stare pe care n-o încercase pînă acum, 
asista neputincios la lupta ce se dădea înlăuntrul său. 
Gînduri rebele, răsărite de nu se știe unde, îl frămîntau. 
Asista mut la prăbuşirea viselor sale şi la înlocuirea lor 
cu visele altora. Nu putea să jure că ceea ce i se oferea 
în schimb era urit, prost ori nedemn de el, dimpotrivă, 
dar... 

„Nu şi nu! îşi zicea. Nici un „dar“. Așa a fost dat să 
fie și nici un muritor nu poate să pună mîna în foc pen- 
tru reuşita sau nereușita celor ce vor urma. Fiică-mea 
este fericită, dar nu eu i-am oferit această fericire, și 
asta mă doare. Mai mult, era să stric fericirea ei ca să-i 
strecor pe aceea pe care i-o pregăteam, adică ambiția mea. 
La urma urmei, ce este fericirea dacă nu ambiţie? O 
dată satisfăcute, amîndouă dispar ca un fum. Acum, acest 
ginere barbar, pe care, vai mie, tot eu l-am descoperit, 
acest barbar o să mi-o ia, o s-o înstrăineze. Ușor de zis, 
s-o ducă tocmai în Orient, la capătul lumii ; floarea asta 
gingașă pe care cine ştie cînd o vom revedea. Ah! po- 
toleşte-te inimă păcătoasă ...!%. 

Se opri. Privi pe fereastră. În grădină, soţia sa Lu- 
creţia culegea flori cu Viola, iar Pantia umbla cu panerul 
după ele. Privind-o pe sclavă, zise cu ciudă : 

„Viperă bătriînă !“ 

Nu putea să uite că Pantia tăinuia cu nerușinure în- 
tilnirile fiicei lui cu Ariort, cînd datoria ei era să-i aducă 
la cunoștință acest fapt. 

»Viperă bătrînă !“ repetă şuierind printre dinţi. 

De fapt, Pantia nu era atît de bătrînă. Avea virsta so- 
ției sale şi era poate mai atrăgătoare decît ea. Dacă n-ar 
fi fost doica copilului său, poate... Dar Salubrius nu 
voia să crească în casa sa copii nelegitimi alături de le- 
gitimi. Asta nu duce la bine. 

„Ohi me!*, zise lovindu-se cu pumnul în piept. Ce 
gînduri îmi vin tocmai acum cînd mă sfişiie îndoielile. 
Sint vesele toate trei, căci îl așteaptă pe „salvator“, iar 
salvatorul pentru mine nu este decît un răpitor de fe- 
cioare, cu nimica mai bun decît Rufus Junior. Ohi me! 
Ce gînduri mă pasc ? Trebuie să mă duc în lararium, să 
mă reculeg, să mă rog zeilor să-mi ia gîndurile astea ne- 
bune”. 


— Mamă, exclamă Viola, de ce nu vine? Mi-a scris 
doar... ia să mai văd odată! 

Scoase din sîn un sul mic de papyrus. Îl desfăcu și-i 
sărută. 

— Ce să-l mai citesc, doar l-am citit de zeci de ori. 
Scrie să-l aştept după amiază, în ajunul nonelor lui Ma- 
ius. Azi este ajunul nonelor, nu-i așa Pantia ? 

— Pa, comoara mea, azi. 

— Atunci, de ce nu vine? 

— Pentru că eşti nerăbdătoare, răspunse mama în lo- 
cul doicii. 

— Și dacă nu vine? 

— S-ar putea întîmpla, căci e militar, iar aceștia nu 
fac nimic de capul lor. 

— Vine el, vine, se amestecă Pantia. De ce o necă- 
jeşti, stăpină ? Nu vezi cum fierbe ? 

— Vine neapărat, întări matrona Lucreția. El nu poate 
să nu vină. 

— Mulţumesc, mamă, mulțumesc Pantia! și Viola 
le sărută pe rînd. 

— Cred că avem destule flori pentru cină, zise ma- 
trona. Să mergem, să mai vedem prin casă, dacă toate 
sînt la locul lor. 

Nu apucară să intre. cînd se auzi ciocanul de la poartă 


* Ohi me! = Vai mie! (at.). 

— A venit! strigă fata şi se repezi. 

— Viola, stai aici! îi porunci mama. Ştii bine că nu 
se cade. Are cine să-i deschidă. Ai să-l întimpini la in- 
trare în atriu. 

Fata se stăpîni, îşi pipăi pieptănătura şi roza prinsă 
în ea. 

— Nu sînt urită ? o întrebă pe Pantia. 

— Tu, rîse sclava ? Tu și uriîtă ? O, Venus Verticurdia, 
redă-i mintea pierdută ! 

Răsunară pași și sclavul anunţă : 

— Prea cinstitul tabularius Marcus Ulpius Hermadio! 

— O-o-o ! făcură toate odată, dezamăgite. 

Apoi matrona Lucreția adăugă : 

— Poftește-l ! 

Hermadio apăru în prag. Era de nerecunoscut. Nu mai 
purta tunica de sclav imperial. Îmbrăcat sobru în haine 
de cetățean, se înclină adînc și respectuos. 

— Onorată domina, casa să vă fie prosperă și fami- 
lia sănătoasă ! Am primit o scrisoare de la Ariori... 

— Ah! făcu Viola îngrijorată. 

— ...el îmi scrie că astăzi are de gind să vă viziteze 
și mă roagă să trec să vă anunţ în cazul că scrisoarea 
trimisă vouă nu ar fi ajuns la timp. 

— Am primit-o şi-l așteptăm, cinstite Hermadio, răs- 
punse matrona. Îți mulţumesc pentru bunăvoință. Fii bi- 
nevenit și te rog să ne ţii de urit. Fata mea şi-a pierdut 
răbdarea și îi va place, cred, să te întrebe despre logod- 
nicul ei, dacă ştii mai multe decît noi. 

— Prea multe nu. Ştiu doar că o duce bine, că pre- 
tectul Sura este mulţumit de tot ce a văzut la Fucenţia. 
că tot el a semnat ordinul de permisie pentru zece zile, 
iar plecarea în Orient va avea loc în ziua a douăspre- 
zecea înaintea calendelor lui Iunius. 

— Cam același lucru îmi scrie și mie, zise Viola, dar 
nu ştiu de ce nu vine? 

— Vine el, bona virgine, chiar dacă va fi nevoit să-l 
fure pe înaripatul Pegas, ca să ajungă la timp. 

— Eşti foarte amabil, dar de ce stăm în picioare, în- 
demnă matrona Lucreția. Să mergem în portic, să ședem 

la aer. După cum văd, cinstite Hermadio, nu mai faci 
parte din familia cezarului ? 

— Ba, fac parte, dar în calitate de client. Cezarul mi-a 
oferit libertatea şi mă trimite ca secretar al lui Marcus 
Hermias în Dacia. 

— În Dacia, exclamă Viola ? În patria lui Ariort ? 

— Da, bona virgine, și asta mă încîntă. De mult vi- 
sam să văd țara unde s-a născut părintele meu. Desigur, 
faptul de a părăsi Roma natală mă cam sperie, îmi dă 
fiori. Poate îmi va fi greu să mă obişnuiesc cu noua mea 
situaţie, poate nu voi rezista iernilor grele de acolo, dar 
curiozitatea și dorința de a fi de folos dacilor mă mînă 
înainte. Plecarea noastră este hotărîtă peste șase zile. 
Dacă nu venea Ariort aici, mă repezeam eu la Fucenţia 
ca să-mi iau rămas bun de la el. 

— Îi ești prieten devotat, bunule Hermadio. 

— Îi sînt şi nu ştiu de ce n-aș fi, căci un om ca Ari- 
ort mai rar şi... 

Nu termină căci se auzi o nouă bătaie în poartă. Viola 
sări în picioare. 

— Ele! 

— Stai cuminte, Viola ! zise mamă-sa. Să nu fie şi de 
astă dată o surpriză. 

Dar n-a fost. Sclavul intră, anunțînd sosirea tribunu- 
lui Aelius Ariortus. 

Viola n-o mai luă în seamă pe mamă-sa şi se repezi 
către intrare. 

— Tinerețe zvăpăiată și nebună, zise doamna cu în- 
găduinţă și o urmă fără grabă. 

Cînd îl văzu, inima fetei zvicni ca o pasăre prinsă în 
pumn. El îi întinse mîinile și ea i se aruncă la piept. Lo- 
rica sa era rece şi țepoasă, dar fata nu băgă de seamă. 
Ariort al ei era lingă ea. 

— Nu fii cupidă, Viola, zise matrona Lucreția. La- 
să-mă și pe mine să-mi îmbrăţișez fiul! Dar, pe unde 
o îi soţul meu ? Caius, unde ești, Caius ? 

După ce se lăsă îmbrățișat de viitoarea sa soacră, răs- 
colit de duioşie, Ariort îl văzu stînd de o parte pe Her- 
madio. 

— Prietene scump ! exclamă el şi îl strînse în braţe. 

— Încetişor, voinice, rise Hermadio, ai să-mi starmi 
oasele ! 

În clipa aceea intră Caius Salubrius, potolit de rugă, 
împăcat cu gîndurile sale. Cînd îi văzu pe cei doi prie- 
teni îmbrăţişindu-se, păcătui din nou. 

„la te uită ! îşi zise. Casa mi-e plină de foşti sclavi“. 

Își ascunse ironia amară sub un zîmbet dulceag și 
apropiindu-se de Ariort îi întinse braţele. Ca să spună 
totuşi ceva care să-l răcorească, glumi : 

— Vezi, Viola, ce logodnic falnic ţi-am găsit ? 

Ariort simţi mai mult cu inima decît cu mintea că 
viitorul său socru nu poate fi convertit, de aceea se grăbi 
în întîmpinarea sa, îi strînse coatele miîinilor întinse și-l 
sărută pe umăr. Era sărutarea dată de obicei stăpinilor 
sau patronilor. 'Ținea cu tot dinadinsul să sublinieze că, 
cu toată noblețea sa și funcţia ce o deţine, nu a uitat ce 
a fost și că nici o umbră de înfumurare nu-i întunecă 
mintea și sufletul. 

Om, deloc prost, Salubrius simţi la rîndul său ce lec- 
ţie de bun. simţ îi dă viitorul ginere şi căută să imprime 
vorbelor sale o nuanţă cît mai firească. Sincer vorbind, 
Ariort îi plăcu mult. Ştia că nu e un parvenit. Era tri- 
bun militar și arăta ca atare — falnic și impunător. 

„Ce e al lui, e al lui“, conchise în gînd şi luînd pe 
Viola de mînă o duse la Ariort, zicînd: 

— Duceţi-vă în grădină! Nu v-aţi văzut de mult și 
cred că aveţi ce să vă spuneţi unul altuia. 

— Mulţumesc, tată! exclamă Viola, cuprinsă de o 
nețărmurită bucurie. 

Şi se duseră ţinîndu-se de mînă. 

— Îţi mulţumesc şi eu Caius, șopti matrona Lucreția, 
ai fost generos ca niciodată. Mă duc să îngrijesc de cină. 

— Ei, cinstite Hermadio, eruditule, oftă Salubrius, lu- 
îndu-l de braţ, nouă bătriînilor ce ne rămîne? Pînă se 

așază bucatele, să mergem la mine în atelier să-ţi arăt ce 
am mai făcut, să-mi povestești ce se mai aude la palat. 


area răsufla larg. Din zare în zare valuri lungi, do- 

moale se risipeau în horbote de spumă. Sub 
soarele voalat ușor de boarea umedă, întinderi mișcătoare 
de peruzea topită se luau la întrecere cu turmele de 
oițe albe ce se fugăreau neîncetat. Însoţite de tipetele pes- 
cărușilor. trei cîte trei, navele zburau către zarea încinsă 
cu briul violet de sacerdot. 

Luind pieptiș valul, cele douăsprezece bireme îi piep- 
tănau pletele verzi. Ca boturile unor monştri marini, ros- 
trele provelor apăreau și dispăreau. Vîntul tenace, captat 
pieziș de vele, dînd mult de furcă cîrmacilor, îi ajuta pe 
vislași. Înălțindu-se toate odată, ca penele unor aripi 
uriașe. ramele lungi își muiau capetele şi opintindu-se o 
clipă, scăpau cu zvicnet, împroșcînd puntea cu picături. 
Loviturile ciocanelor de lemn în scîndurile sonore marcau 
ritmul mișcării neostenite. Vîntul șuiera în corzi, pocnea 
în vele. Vislaşii cîntau cîntece adînci ca apele, înalte ca 
cerul. largi ca zarea. 

Pe punți, tăcuți și uluiţi, ședeau în rînduri dese dacii. 
Nu erau oameni ai mării, nu-i cunoșteau tainele. Nu-i 
cunoșteau cîntecele, nici legendele. Nu ştiau nimic despre 
naiade. nereide, tritoni și cai marini. Nu ştiau că stă- 
pînii mărilor — Neptun şi Amphitrita cer navigatorilor 
jertfe si daruri, că monștrii marini Scylla şi Charybda iau 
în strimtoarea lor vamă de suflete, că dincolo de Coloa- 
nele lui Hercule se întinde Oceanul cu Sorbul Mării care 
înghite tot ce se încumetă să se apropie. Totuși, imagina- 
ţia lor de locuitori ai uscatului și teama superstiţioasă, 
plăzmuiau chipuri şi năluci în viltoarea verde. Şedeau în- 
cordaţi, ţinînd în față-le scutul, strîngînd în pumn sulița, 

simțind un gust leșios cînd puntea se lăsa, fugind de sub 
ei, lipindu-se cu toată greutatea de ea cînd se sâlta. 

Hula era mică; marinarilor nici că le păsa. Priveau 
cu milă și dispreţ către „tereștri“. Rîdeau în barbă, gîn- 
dindu-se ce ar fi fost dacă s-ar fi stirnit o furtună. 

Oricît de ciudată și de neobişnuită ar fi fost starea 
asta nouă, dacii simțeau că abia acum trăiesc adevărate 
clipe de libertate. Înghesuiţi pe corăbii atît de neînsem- 
nate faţă de stihia pe care o străbăteau, n-o aveau lecit 
pe ea de stăpîn, stăpîn fără chip de om sau de zeu, neîn- 
chipuit de mare, infiorător de puternică şi cu totul ne- 
părtinitoare. Dacă ar fi să se mînie pe acei ce se încu- 
metă s-o străbată, nu ar sta să-i aleagă după nobleje. rang 
şi putere ci i-ar înghiți deopotrivă. 

Soarele se apropia de amiază. 

Se îmbarcaseră în zori de zi. Nu fără teamă se urca- 
seră pe corăbii. Doar cîţiva mai văzuseră marea, nici unul 
„însă n-o străbătuse. În ajunul plecării veniră cu toții pe 
țărm să vadă. Se apropiară nerăbdători de apa cea mare, 
uimiţi de priveliștea fără hotar. Ştiau că apa e sărată și 
o gustară neîncrezători, să vadă dacă nu e păcăleală. Cu- 
leseră scoici mari, nemaivăzute. Unele, puse la ureche, 
vuiau întocmai ca marea. Din acestea nu erau multe şi 
norocoşii găsitori le păstrară, ducînd cu ei aiurea minu- 
nea : colivia în care era închis vîntul. 

Ariort era printre ei, se bucura împreună cu ei, po- 
vestindu-le tot ce ştia despre isprăvile şi toanele mării. 

Ah, Ariort ! Îl iubeau din toată inima, deși citeodată 
supărat, îi înspăimînta cu privirea ochiului său de oțel. 
De cînd se ivise în viața lor au avut timp să-l cunoască 
și cu cît îl cunoșteau mai bine cu atît se minunau. Și la 
el în ţară era vestit și cîntat. Pe cei mici și neînsemnaţi 
nu-i slăveşte nimeni în cîntece. Dar Ariort nu era ca 
ceilalți ; pînă şi ochiul i-a fost luat ca să nu semene cu 
-cei mulţi. Unii spuneau că nu-i om ca toţi oamenii, că e 
născut din sămînță de zmeu, căci care om poate cît poate 
el? Cind mai veni și cu zîna aceea, frumoasă ca-n po- 
veşti şi le-o arătă spunîndu-le că-i este nevastă, cine ar 
îi putut să creadă că un om poate fi copleșit cu atîtea 
daruri de preț. Unii au oftat din rărunchi, alții s-au în- 

tristat. zicîndu-și că acum Ariort nu e numai al lor şi că 
femeia îl va înstrăina. 

„Ah, Ariort, Ariort !% 

Din cînd în cind aruncau priviri înainte, să vadă dacă 
mai bate în vint îîşia roşie de pe catargul navei condu- 
cătoare. Acolo era Ariort al lor, mereu în frunte, cu ei 
toți după el. Treptat-treptat, cu sfiiciune, cei meșteri în 
viers dulce și potrivit, încropiră cîntece despre condu- 
cătorul lor, așa cum o făcuseră şi ceilalţi, acolo, în iadul 
Sarmizegetusei, cînd el îi ducea la luptă. 

Şi Ariort, simţindu-le parcă chemarea, privea din cînd 
în cînd înapoi, la rîndurile de bireme înţesate cu daci. Stă- 
tea la provă trăgînd adînc aerul reavăn în piept, scru- 
tind zarea nesfîrșită. Pieptul i se sălta cu mîndrie. Biru- 
ise soarta. Iată-l scăpat ca o săgeată din cercul avataru- 
rilor vieţii. Străbătuse un drum anevoios, cu suișuri is- 
tovitoare şi coboriîşuri ameţitoare. Părea că de acum îna- 
inte acesta se aşterne neted și drept în faţa sa. Așa e 
oare ? Nu cumva este prea fălos? Oare soarta a fost 
vreodată înfrîntă de vreun om? Pină și zeii sînt supuși 
marelui Fatum. În clipa următoare se întricoșă de cute- 
zanţa sa. 

Nu degeaba îl cuprinsese mîndria căci simţea o ne- 
ţărmurită bucurie de a trăi. Iubea și era iubit, iar starea 
de împlinire desăvîrșită îl îmbăta. O ființă curajoasă se 
avînta alături de el în necunoscut. 

Aruncă o privire către încăperea de la pupă, unde în 
dosul perdelei se odihnea soţia sa. Soţia! Vorbă de sacru 
legămint în faţa oamenilor şi zeilor, mîndria bărbatului 
căruia i-a fost încredinţată perechea. Cînd după ospățul 
de nuntă. cortegiul miresei, cîntînd și jucînd, se apropie 
cu torţe de casa sa, el o întrebă în prag, așa cum cerea 
datina latină : 

„Cine eşti tu, fecioară ?“ 

Ea îi răspunse cu sfială, tot după datină : 

„Ubi tu Gaius, ego Gaia“ *. 


* „Unde eşti tu Gaius, acolo sînt și eu — Gaia“. 

În jur rîsete, cîntece, urări. Pumni de monedă mărun- 
tă zăngănind, grindină de nuci rostogolindu-se pe lespezi. 

Un val mai năltuţ, despicat de provă, îl împroșcă. 
Simti pe buzele sale picături sărate. Viola obosită dor- 
mea legânată de valuri. Marea îi plăcea mult şi nu-i pri- 
cinuia nici un rău. 

Atunci, în seara nunţii, cînd se opriseră în fața por- 
ţii mirelui, pronuba (nuna) cea isteață;: mătuşa Violei. 
privi cerul să vadă dacă steaua Vesper apăruse pe poala 
lui și o îndemnă pe mireasă să purceadă la îndeplinirea 
datinei. 

Cu miîini tremurătoare, Viola legă panglici colorate de 
clanţă. luă din mîna pronubei vasul cu ulei aromat cu 
tămiie și unse balamalele ușii. Tinerii însoțitori stinseră 
torțele aruncîndu-le cît mai departe. Mulțimea voioasă 
se repezi să le culeagă, să le rupă și să le împartă, căci 
aduceau noroc. Oaspeţii de onoare — Plinius și Apollo- 
dor, care ţinuseră mult să fie martori tinerei perechi şi 
petrecuseră ziua toată la ospăț, deschiseră ușa, o ridicară 
pe mireasă în braţe şi o trecură peste prag. Atunci şi Ari- 
ont păși înăuntru. Din clipa aceea, Viola îi era soţie în 
lege. 

„Hsmeneo ! Hymeneo !* * strigau cei din jur. 


Vela mare pocni cu putere, cît p-aci să se întoarcă 
pe dos. Cîrmaciul culcîndu-se cu toată greutatea pe cîr- 
mă, se răsti cu asprime la marinarii care manevrau cor- 
zile. Birema zvicni, se redresă și porni să despice valul, 
ca înainte. 

Despărțirea de prieteni era grea. Cînd pleci atit de 
departe, nu știi niciodată dacă vei reveni. Ziua din aju- 
nul plecării lui Hermadio şi-o petrecu cu acesta. Mai în- 
tii în casa sa, împreună cu Viola, apoi ieșiră doar ei doi. 
Hoinăriră prin oraş pe la locurile dragi. Trecură prin fo- 
rul lui Traian, să vadă cum merg lucrările, coboriră la 
templul zeiței Spes și se abătură la podul lui Fabricius 
să-și ia rămas bun de la bătrinul ghicitor. 

„O, feţii mei ! zise Lupulus fixînd cerul cu găvanele 
ochilor săi scurși. — Plecaţi fără teamă, căci nu vă paşte 


* Hymen = zeul căsătoriei. 

nici un rău. V-am citit ursita la amindoi. Este lină și 
limpede ca.un lac de munte. Veţi avea greutăţi ca toţi 
oamenii inimoşi care se zbat pentru alţii, dar vo: sinteţi 
suflete tari şi le veţi birui“. 

În ziua acea, glasul său sonor și melodios avea un iz 
de melancolie. Îl trase pe micul Myro lîngă el și conti- 
nuă: ` 
„Nenumăraţi oameni au venit aici, în lumea mea strîm- 
tă ca podul acesta, dar şi fără hotar ca Întunericul ce mă 
învăluie, să le ghicesc, să le spun ursita. Puteam eu oare 
să le-o spun la toți? Unii o au atît de neîndurăioare că 
numai grozăvia nenorocirilor ce-i păştea era destulă ca 
să mă amuţească. Orice om face pe grozavul și susține 
că e pregătit să afle totul despre el, de fapt nu așteaptă 
decît să i se spună despre miracole și daruri zeiești, căci 
tot omul se crede alesul sorții. Mulţi au venit să-și ia 
rămas bun de la mine, asemenea vouă și le-am pierdut 
urma pentru totdeauna. Au fost și dintr-acei care au re- 
apărut şi au venit să-mi reamintească de ei. Multora 
le-am uitat vocile și deoarece nu le-am cunoscut niciodată 
chipurile, ei s-au topit în întunericul memoriei meie. Dar 
nici unul n-a venit să-mi spună că l-am minţit. Ştiu că şi 
voi veţi reveni și mă veţi căuta. S-ar putea să mă mai 
găsi, s-ar putea să nu... Dacă știu să ghicesc ursita 
altora, nu pot să mi-o ghicesc pe a mea. Dar voi veţi re- 
veni curînd. Cine a trăit la Roma, nu poate să nu revină“. 

Pe urmă se duseră în Subura și intrară în popina co- 
pei Upupa. Băură cu bătrina cîte o cupă de vin și-și lu- 
ară rămas bun de la ea. Fetele Upupei și cele citeva he- 
taire au amuţit, privindu-l pe Ariort ca pe un zeu pogo- 
rît de pe Olymp. Trecură apoi Tibrul peste podul Aelius, 
coborîră pe malul celălalt pînă la podul lui Nero și se re- 
întoarseră prin grădinile Agrippinei. Acest drum le amin- 
ti de inimosul Andena și de păcăleala pe care acesta i-o 
trăsese stăpinirii. 

„Cînd vei sosi în Dacia, Hermadio, caută-l neapărat 
pe Andena. Oare îl vei mai recunoaște în alte straie și 
fără barbă ? L-ai văzut astfel doar cîteva ore“. 

„Il voi recunoaște, fii pe pace !“ 

„Să nu te trădezi și să nu-i spui pe numele lui ade- 
vărat ! Acum îl cheamă Fabius Fortunatus !“ 


286 


„Voi fi foarte prudent, Ariont“. 

„Îmbrăţişează-l din partea mea, povesteşte-i tot ce 
știi despre mine și spune-i că și-a făcut culcuş trainic în 
inima mea“. A doua zi îl conduse împreună cu Viola pe 
Hermadio pînă la Via Salaria, drumul ce ducea către 
portul Ancona. 


Din dreapta se apropia un cîrd de nave greoaie de 
marfă. Pluteau în linie frîntă, captînd cu greu vîntul 
potrivnic. Cînd se apropiară, marinarii celor două flotile 
își strigară unii altora presupunerile în legătură cu vre- 
mea și urări de drum bun. Vîntul creştea în intensitate. 


Cînd se duse la Apollodor să-și ia rămas bun, Ariort 
își puse straiele vechi de libert, acelea cu care Îl însoţise 
în atitea peregrinări. Şi le puse în semn de modestie și 
recunoştinţă. Maestrul era trist deși dorea să pară vesel. 
Își dădea seama că un altul ca el nu va găsi, dar nu voia 
să-i pună piedici în calea fericirii. Ah ! fericirea! Ce o 
mai fi şi asta ? Aşa ori altfel fiecare o are pe a lui, fie- 
care și-o urmărește în felul său, chiar dacă nu e de găsit 
nicăieri. 

„Soarta ne mînă pe toţi către Orient, zise Apollodor 
cu privirea pierdută în gol. În curînd Plinius va fi numit 
guvernator al provinciei Bithynia şi dacă nu va apuca 
să plece pînă la stricarea vremii, se va duce la anul, în- 
dată ce va începe să sufle Favonius cel prielnic naviga- 
ţiei, să-și ia postul în primire în Nicomedia. Pe el soarta 
îl mînă spre miazănoapte, către țărmurile binecuvîntate 
ale Propontidei, pe voi doi în inima Orientului acolo 
unde Euphratus străpunge munţii, iar pe mine către Da- 
mascul meu arzător și plin de miresme. Dorinţa mea de 
a-l revedea este atit de copleșitoare, că îndată ce voi 
vedea Columna înălțată și nu mai e mult pînă atunci, 
voi lăsa treburile în seama ajutoarelor mele și mă voi 
îmbarca“. 

„Maestre, întrebă Ariort, am văzut şi eu deunăzi Co- 
lumna. Cu ce va fi decorată ?“ 

Surprins de întrebare, Apollodor răspunse descumpă- 
nit : 

„În proiect ea apare nudă, șlefuită doar. M-ai pus pe 
gînduri cu întrebarea ta. Într-adevăr, cu ce aș putea-o 
decora ?“*. 

„lartă-mă, binefăcătorul meu! N-am vrut să-ți pri- 
cinuiese necazuri. Ştiu că ai destule. Dacă ar fi fost 
vorba de un stîlp oarecare, dar este vorba de coloana 
amintirilor“. 

„Coloana amintirilor ? De ce îi zici așa ?“. 

„Cum aș fi putut s-o denumesc altfel ? Ce ar fi puiut 
să simbolizeze aşa goală cum e? Inscripţia de pe soclu 
arată că menirea ei este de a servi ca jalon, martor al 
sforțării uriașe depuse la nivelarea locului unde se con- 
struiește forul cel nou. Decoraţiunile de pe soclu și capi- 
tel, dimpotrivă, dovedesc că menirea coloanei este de 
trofeu, cîtă vreme statuia din vîrf atribuie ei rolul de 
monument pentru glorificarea împăratului“. 

„fi se pare încurcat, nu-i aşa ?“. 

„N-am nici un drept să critic o operă atît de perfec- 
tă ca proporţii, mă refer doar la simbol. Dacă n-ar fi a- 
vut loc războiul, n-ar fi existat nici forul, nici Columna 
Centenaria. Toate au fost înălțate din prăzile luate în 
Dacia, de aceea socot că numai războiul poate fi eroul 
principal, numai lui, acestei epopei fără seamăn se cade 
închinat monumentul“. 

„Eşti un dac incurabil, Ariort, dar socot că ai drep- 
tate. Și mie mi-a străfulgerat prin minte o idee asemă- 
nătoare, doar că nu m-am gîndit la coloană ci la o serie 
de frize. Asta mi-a venit la carierele din Luna. atunci 
cînd tu cu alţi robi încărcai blocul de marmură pe cora- 
bie. Îţi aduci aminte ? Între timp, copleșit de treburi am 
uitat. Mi-ai amintit acum un mare adevăr, că o operă 
de artă care nu a fost gîndită profund nu valorează ni- 
mic. Sînt hotărît să cer învoirea împăratului de a ilustra 
coloana cu scene din războaiele daco-romane și sper că 
augustul nu se va opune după cum nu s-a opus niciodată 
proiectelor generoase. Voi strînge un mănunchi de meş- 
teri talentaţi şi-i voi pune să-mi facă proiectul. O coloa- 
nă ca asta, acoperită cu reliefuri iscusite va fi unică în 
lume. Îți mulţumesc Ariort, chiar dacă din pricina ta voi 
trebui să-mi amîn plecarea în Orient. Columna nu va 
rămîne goală de conținut“. 

„Îţi mulţumesc şi eu, iubite maestre, în numele daci- 
lor care nu vor fi înghiţiţi de uitare. De acolo de sus ei 
vor aminti generațiilor viitoare că au fost viteji și aprigi 
și au îndrăznit să se împotrivească sublimei Rome“. 

„Inimă înfocată, tu știi să înilăcărezi pe cei din jurul 
tău. Dar ne-am luat cu vorba iar tu ai venit să mă în- 
trebi de Melitene, orașul în care te trimite stăpînirea. 
În tinereţe am colindat Orientul în căutare de monu- 
mente şi opere de artă, fireşte am trecut şi prin acest 
centru important al Capadociei. Pe vremea aceea Meli- 
tene era reședința legiunii XII Fulminata, adusă acolo de 
către cezarul Titus. De cîtva timp cohortele acestei legi- 
uni au fost împrăștiate și mutate către miazăzi la Edessa, 
Carrhae, Circesium, dincolo de Euphrat, în cîmpia Meso- 
potamiei, sau retrase dincoace de fluviu la Apamaea și 
Epiphania, ca să liniștească spiritele alarmate de zvonul 
unui nou război cu Parţii. Sirienii mei sînt oameni paş- 
nici și sperioși. Războiul poate să izbucnească ori ba, ei 
însă se gindesc la mai rău. Luptele pentru tron în Par- 
ţia, solii romani care pleacă și vin, dar mai ales cîteva 
revolte înăbușite de ai noştri în Mesopotamia, i-au spe- 
riat de tot. Îți spun toate acestea nu ca să te îngrijorez, 
ci ca să te previn şi să te fac să pricepi de ce te trimit 
tocmai acolo. La Melitene nu au rămas decît vreo două- 
trei centurii. Muntenii de dincolo de Euphrat, nomazi şi 
prădalnici, o știu şi s-au obrăznicit peste măsură. Ei nu 
ascultă nici de Roma nici de Parţia pe teritoriul căreia 
sălășluiesc. Romanii, puţini la număr, se mulțumesc să 
se închidă în cetate și împreună cu populaţia satelor din 
jur refugiată între ziduri privesc neputincioşi cum nä- 
vălitorii fac prăpăd în jur. O mie de oşteni ai tăi sînt o 
forţă, iar tu, din cîte te cunosc, nu ești omul care să 
rabde asemenea nelegiuri. Dacii sînt obișnuiți să lupte în 
munţi și codri şi, cine ştie, poate că ţi-e dat să devii adevă- 
ratul stăpîn al acelor meleaguri : poate că numele tău va 
răsuna prin munţii aceia şi dus departe de ecou, le va 
tăia pofta vrăjmașilor de a mai trece hotarul“. 

„O, exclamă Ariort, dacă e vorba de munţi şi codri, 
nu am să mă mulţumesc să-i gonesc pe duşmani, îi voi 

19 — Fiul sdppriv 


scoate pînă şi din birlogul lor. Credeam că acolo e un fel 
de deşert ...&. 

„Nu, Ariort, să nu-ţi fie teamă de asta. Ştiu prea 
bine că soțioara ta, cu tot curajul ei, n-ar fi suportat 
viața în pustietăţi. Dimpotrivă, la Melitene ea va găsi 
aproape tot ce-şi poate dori o romană : casă îmbelşugată, 
terme, distracţii, societate amabilă. De altfel, Melitene 
este un oraş prosper şi o cetate inexpugnabilă, așezată 
pe o înălțime care domină o vale mănoasă şi înfloritoare. 
Hotarul, însă, pe care vei fi nevoit să-l aperi se află pe 
Euphrat, nu prea larg acolo dar vijelios, care-și croiește 
drumul prin munți și codri, șerpuind ca un balaur și 
prăbuşindu-se de pe praguri în nenumărate cascade. Sînt 
locuri de o neasemuită frumusețe care o să te 
vrăjească, după cum sînt sigur că o să te vrăjească tot 
ce în drumul tău pînă acolo vei întilni. Din păcate ni- 
meni nu-și poate închipui Orientul în toată splendoarea 
lui. Cine nu s-a plimbat pe țărmurile Propontidei și ale 
Mării Egee, cine n-a văzut Pergamul, Ephesul, Rhodosul, 
Miletul, de bună seamă și Damascul meu, cine n-a stat 
plin de uluire în fața zidurilor cu trei sute șaizeci de tur- 
nuri ale Antiohiei, cine n-a brăzdat cu barca luciul la- 
cului Denisos şi nu s-a odihnit în umbra dumbrăvii sa- 
cre a Daphnei, cine n-a tras pe nări mireasma îmbătă- 
toare a desişurilor de mirți, oleandri, lauri, măslini. dar 
mai ales cine nu a rătăcit prin codrii seculari de cedri din 
munții Libanului, acela nu cunoaște Orientul și nu poate 
să se laude că a văzuti ceva asemănător în viaţa lui. 
Odată ajuns în inima Orientului nu-ţi va fi greu și nu-ţi 
vor lipsi ocazii să vezi multe din aceste splendori, chiar 
dacă distanţele între ele se măsoară cu sute de mile. Poţi 
să te consideri fericit că vei pleca în curînd în aceste 
Cîmpii Elisee coborite în mod miraculos pe pămînt. A 
nu le apăra de hrăpăreţii năvălitori e păcat. Instaurînd 
pacea, ordinea și bunăstarea, Roma se străduieșţe din răs- 
puteri să le mențină. A fi nepăsător este o crimă, de aceea 
lupta se dă pe viaţă și pe moarte“. 

Ascultîndu-l cu cea mai mare luare aminte, Ariort 
își limpezea încetul cu încetul toate întrebările chinu- 
itoare cu care venise la acest mare artist şi binefăcător 

al său, în prietenia și bunăvoința căruia avea cea mai 
mare încredere. El însuși își schimbase demult părerea 
despre romani, despre lumea asta pestriță unită prin ce- 
va mult mai tare decît neam, sînge, credinţă. Își dăduse 
limpede seama că pînă și ultimele sale argumente împo- 
triva Romei se clatină din lipsă de temelii și că din două 
rele înţelept este să-l alegi pe cel mai mic, iar răul ce 
izvora din dominaţia romană pînă la urmă se întoarce în 
bine. Pericolele, ce-l pîndeau acolo departe, nu-l speri- 
au. Meleagurile tainice îl atrăgeau cu vraja necunoscu- 
tului lor. Totuşi mai dăinuia o îndoială : oare va rezista 
Viola, în ciuda celor spuse lui de Apollodor, avatarurilor 
vieţii noi ce o așteaptă ? 

Luat cu gîndurile, Ariort nu băgă de seamă cînd dis- 
păruseră pescăruşii. Pesemne se întoarseră la țărm. Asta 
nu-i trecu prin minte decît atunci cînd zări un eîrd de 
delfini însoţindu-l cu alai. 

Privind tumbele, săriturile, răsucirile corpurilor ne- 
gre, lucioase, Ariort se gîndi că Viola nu văzuse încă aşa 
ceva. Trecu puntea şi ridicînd perdeaua îi privi chipul 
îmbujorat de somn și gura ca o rodie. Nu se îndură s-o 
trezească. O rază îi gîdilă fetei obrajii, pleoapele bătură 
o clipă și se deschiseră. 

— Iubitule, zise întinzîndu-i braţele, am avut un vis 
frumos și straniu. Spune-mi, m-am trezit ori visez mai 
departe ? 

— Nu știu, iubito. Poate nici eu nu sînt treaz. 

O luă în brațe, o ridică și punîndu-i stolla pe umeri, 
zise : 

— Vino să vezi delfini adevăraţi, nu ca acei sculptați 
pe frizele frontoanelor ! 

Vîntul îi răcori Violei obrajii, privirea înceţoşată de 
somn i se limpezi. Sprijinit de parapet, el o ţinea strîns, 
să nu-și piardă echilibrul. Vîntul cînta în coarde și vele. 
Vislele lungi se înălţau și se lăsau în cerc lin, zăbovind 
o clipă în apa verde, misterioasă. 

În stihia ce le era atît de prielnică, delfinii îşi revăr- 
sau din plin bucuria de a trăi și această bucurie îi în- 
cînta şi-i molipsea pe oameni. Rîsete, zîmbete, braţe în- 
tinse, strigăte de uimire. 

Străpungînd valul, răsărind în horbote de spumă, tiş- 
nind afară ca împinși de arcuri, delfinii jucăuși, încreză- 
tori, plini de voie bună, păreau a fi călăuzele oamenilor 
în drumul lor către ţărmuri cu himere, către grota de 
mărgean a Amphitritei. 

Vîntul întețit spulbera spuma de pe coamele valuri- 
lor: 


EPILOG 


Finis coronat opus 


(Sfîrşitul încununează opera) 


G hicitorul Lupulus se sculă ajutat de băiat, își po- 
trivi cîrja sub braț, adulmecă răcoarea adusă de adi- 
eri de la rîu, îşi întoarse găvanele ochilor către apus și 
după felul în care razele îi cădeau pe obraji își dădu 
seama de timp. 

— Mai avem vreo două ore pînă se înserează, Myro 
puer. Vreau să știu ce s-a făcut acolo, la forul cel nou 
al lui Traian. Tu ești lumina mea, condu-mă ! ` 

Lăsară podul în urmă, ocoliră templele celor trei zei- 
tăți şi ajunseră la poarta Carmentalis. 

— Nu mă trage în stînga, răutăciosule, zise deodată 
Lupulus. Vrei să ocoleşti Capitoliul şi să colinzi strădu- 
tele acelea ticsite de lume? Ştii doar că asta mă obo- 
sește și că drumul întortocheat este mai lung. Ia-o la 
dreapta pe Vicus Iugarius ! 

— Am vrut să trecem pe lingă dughenele cu dul- 
ciuri; stăpîne. 

— Vai Myro, ai uitat că nu mai ești copil mic? La 
zece âni ai tăi n-ar fi trebuit să te gîndeşti la nimicuri. 
Te înțeleg, n-ai avut parte de copilărie cu jocurile şi de- 
liciile ei, dar ai puţină răbdare și te vei răzbuna pe anii 
irosiţi de pomană lîngă un ciot neputincios ca mine. Giîn- 
dul mi-e mereu la viitorul tău. 

Bătind cadenţa paşilor cu vîrful cîrjei în pietrele dru- 
mului, bătrînul bombănea mereu : 

— Bunul Hermadio a plecat departe, dar mi l-a lăsat 
în schimb pe Eutyches. Acesta va fi de acum mentorul 
viu iar. 

— Nu voi mai fi cu tine, stăpiîne ? 

— Şi ce, îţi pare rău? Cu umilinţă și rugăminţi am 
obţinut cuvîntul ilustrului Apollodor să te ia în casa sa, 
să trăieşti și tu printre oameni, să te mişti, să rizi, să nu 
mai îngrijeşti o ruină bătrină ca mine. Mie nu-mi mai 
trebuie nimic ; sînt ca şi mort. 

— Nu vorbi, așa, stăpîne, scînci băiatul, lipindu-se de 
moşneag, știi doar că și eu te iubesc. 

— Ştiu, puer, ştiu. Tu mă iubeşti în felul tău, ca un 
copil zvăpăiat priponit cu un picior de pod şi cu altul de 
mine. Lasă, lasă ! Va veni vremea ta. Are grijă bătrînul 
tău călău să-ţi facă o soartă mai bună. 

Băiatul se învioră, Lupulus o știa după pasul lui de- 
venit săltăreţ şi mai grăbit. 

„lată, îşi zise bătrînul, se şi grăbeşte către noul său 
destin“. 

Trecură pe sub malul stîncos al cetăţii Capitoliului, 
cu resturi de ziduri străvechi lipite de povîrnişurile lui. 

Băiatul privea cu plăcere şi jind scara săpată în pia- 
tră care ducea sus. 

— Într-o zi am să le urc, gise cu hotărire. 

— Ce vrei să urci, puer, întrebă Lupulus ? 

=— Cele o sută de trepte, pînă sus. Să văd Roma în- 
treagă. 

=— Ah, sîntem sub Stînta Tarpeană ? Ai să le urci, de 
bună seamă. Deocamdată n-o să te las eu şi nici vigilii, 
prea ești zdrenţăros. Oare mai sînt vigili acolo sus, ca pe 
vremea mea, Myro? 

— Sînt, stăpîne, dar eu voi urca frumos îmbrăcat şi 
le voi da dulciuri ca să mă lase. 

— Va trebui să iau şi eu niscaiva turte dulci cu mine 
să-l îmbunez pe fiorosul Cerber, să mă lase să cobor în. 
Țara Umbrelor. 

— Ce-ai spus, stăpine ? 

— Am spus-o pentru mine. Acolo am să văd din nou, 
căci spiritele nu au nevoie de ochi şi-mi voi încălzi la 
focul veșnic ciolanele mucegăite pe malul Tibrului. 

— Unde ? 

— Nu ştiu nici eu. O fi aproape, o fi departe, cine 
ştie ? Cînd ajungi să ştii nu te mai poţi întoarce ca s-o 
spui și altora. 

Băiatul nu-l întreba de două ori. Era obișnuit cu vor- 
birea asta în dodii, aşa cum vorbea celor care veneau 
să le ghicească soarta. „Sunt verba et voces...“ și aşa 
mai departe. Privea cu nesaţ în jurul său. leșea atît de 
rar cu stăpînul. De obicei, mu făceau decit drumul pînă 
la pod şi de la pod la cocioaba lor de dincolo de Tibru. 

În dreptul basilicii Iulia, unde se ţin adunări publice 
și se judecă procesele, nu știa la ce să se mai uite. Peste 
tot case şi temple, cu frontoane sprijinite pe coloane 
înalte cît brazii din munţii unde se născuse. Acolo, între 
edificiile măreţe ale dealului capitolin şi forul roman era 
Umbilicus, buricul Romei. Se zice că de acolo, de la un 
stilp aurit, se socotește lungimea tuturor drumurilor 
care pornesc din Urbe. Privea cu încîntare la statui, 
obeliscuri, porți uriaşe, străzile pline de forfotă. Trecă- 
torii se dădeau în lături cu teamă din drumul ghicito- 
rului. Acei care îl cunoșteau îl salutau cu respect. 

-— E mare mutilat, îi lămureau pe cei care nu-l cu- 
noşteau. 

— Metoposcopus cu mintea luminată de zei. 

— Să te duci o dată la Pons Fabricius, să-ţi ghi- 
cească ! 

Zăpăcit de impresii şi de îmbulzeală, băiatul nu mai 
știu pe unde s-o ia. 

— Arătaţi-i drumul, cetăţeni, zise Lupulus, oprindu-se 
şi rotindu-şi capul în toate părţile. — Trebuie să mă duc 
la forul cel nou. 

— la-o la stînga, băiaiule, zise unul, pe lingă forul lui 
Caesar, ocolește Mamertina și mergi la vale pe povîrnișul 
Argintarilor. Ai să vezi tu ! Acolo se lucrează. 

— Acum ştiu, zise Myro şi-l trase pe bătrîn. 

Merseră cîteva sute de pași şi băiatul, recunoscînd 
locul, îl ajută pe bătrîn să urce cîteva trepte ale unei clă- 
diri lipite de coasta Capitoliului. 

— De aici se vede ca în palmă, zise. 

— Spune-mi şi mie ce vezi! 

— Drept în faţa ta, stăpîne, o casă mare cu o sume- 
denie de coloane de jur împrejur. Se mai lucrează la aco- 
periş. În dreapta ei o piaţă întinsă cu un călăreț tot numai 
din aur. l 

— De aur zici ? Fii pe pace e doar aurit; nu se fac 
statui din aur curat. Cum arată călăreţul ? 

— E cu capul gol, doar cu o coroană de lauri și ţine 
mîna întinsă înainte. 

— Trebuie să fie statuia împăratului. Ce mai vezi ? 

— Meşterii mai aşază lespezile în preajma ei. În jurul 
pieţei e un gard de coloane. 

— Portic, prostuțule. 

— Da, portic, stăpîne, iar în stînga casei celei mari — 
un fel de stîlp înalt pînă la cer. 

— Ei! Chiar așa, pînă la cer? 

— Tare înalt și stă pe un fel de căsuţă cu o ușă. 

— Asta-i columna despre care mi-a vorbit Eutyches. 
E ceva sus în viriul ei? 

— Da, un om, tot din.aur. 

— Du-mă mai aproape de coloană, Myro ! 

Şantierul era împrejmuit cu un gard scund și de acolo 
de jos Columna i se păru lui Myro ameţitor de înaltă. 

Se lucra de zor. Mai erau multe lucruri de pus la 
locul lor. Rotocoale de coloane zăceau împrăștiate pe jos. 
Meşterii le ridicau cu scripeţi şi le lipeau una de alta. 
Era ca un joc de copii şi Myro se topea de plăcere. I 
se părea tare uşor să faci o astfel de treabă. Nu știa că 
un capitel, soclu sau un fragment de coloană este mai greu 
decît un chiup plin cu grîu la care se opintesc zece 
sclavi. Nu băga de seamă cum se întind și vibrează fu- 
niile macaralelor sub greutatea lor. Stive de lespezi, pre- 
gătite pentru pavaj i se păreau grămăjoare de pietricele 
pentru joaca copiilor. 

Dar, cel mai uimitor lucru era Columna. După ce-și 
desfătă privirea cu toate celelalte, își săltă căpşorul și 
nu-și mai dezlipi privirea de ea. Era înconjurată de 
schele şi aproape pe fiecare platformă stăteau doi-trei 
meşteri, albi ca brutarii din pricina prafului de marmoră 
şi care ciocăneau coloana după nişte linii desenate cu 
roșu. Pînă la ei se suiau alţi meşteri, cu suluri în mîin: 
şi le arătau cum să facă. Cîteodată, unul scotea din tașcă 
o sculă și măsura cu ea, lămurind ori certînd pe cel care 
ciocănea. Partea de jos a coloanei era deja acoperită cu 
scene şi tablouri, atît de vii că păreau să iasă afară. din 

piatră. Se vedeau rînduri de ostași înarmaţi, ieşind pe 
poarta unei cetăţi, cu steaguri, ca la paradă. Un moș cu 
barbă încilcită, mai mare decît toţi, ieşea pînă la brîu 
din apă şi ţinea într-o mînă o corabie, una dintr- 
acelea care trec adesea pe Tibru. Să tot stai, să pri- 
veşti aceste minunăţii. Ce joacă frumoasă! Mult mai 
îrumoasă decit să rostogoleşti nucile pe jsheab, ori să 
mii cercul cu un beţișor, cum fac copiii din suburbia lor. 

Şi pe căsuţa care sprijinea coloana erau cioplite 
tablouri dar acestea erau atît de încîlcite că Myro nu în- 
țelegea mai nimic. Se vedeau acolo, amestecate de-a 
valma — coifuri, scuturi, săbii, lănci, iar deasupra ușii, 
pe o tăblie, între două muieri zburătoare, un meşter 
termina de ciocănit niște litere. 

„Ce frumos, își zise băiatul! Am să-l rog pe stăpîn 
să venim mai des pe aici“. 

Sprijinit de scîndurile gardului scund, Lupulus asculta. 
Ochii săi se mutaseră în urechi şi de acolo, cu ajutorul 
auzului, clădeau imagini în minte, imagini aparte, nu ca 
la cei văzători, dar cu atît mai atrăgătoare cu cît ele se 
deosebeau de imaginile adevărate. Bine ascuţit la întune- 
ricul anilor mulţi și lungi, auzul său nu dădea greş nici- 
odată. Ştia de unde vine sunetul, de sus sau de jos, de la 
ce depărtare, ce sculă, obiect ori viețuitoare îl produce. Și 
ceea ce unui om întreg îi scăpa ca neînsemnat, pierdut în 
noianul celorlalte impresii, lui îi era de folos și de mare 
însemnătate. Din ce-i povestise Eutyches, din ce-i îndru- 
gase Myro, dar mai ales din ce prinsese cu urechile sale, 
Lupulus își dădu seama cît de grandioasă este lucrarea în 
faţa căreia se află. În viața sa de oştean apucase să vadă 
multe minunăţii și nu se mira auzind de încă una deşi nu 
văzuse şi nu auzise să fi fost una asemănătoare, o coloană 
uriașă acoperită de jos pînă sus cu istoria unuia dintre cele 
mai crunte războaie. Împăratul Traian, despre care se spun 
numai lucruri bune, va lăsa ceva în urma lui. Războiul 
este o mare pacoste, dovadă ce a făcut chiar el, Lupulus, 
cu alţii cînd era militar și ce au făcut alţii din el cînd le-a 
fost la îndemînă. Din păcate, fără război nu se poate pen- 
tru că fiecare din părți în felul ei are dreptate și deoarece 

două dreptăți la un loc nu se poate, una din ele taie capu! 
celeilalte. . 

„Oh, oh ! amintirile nu mai au nici un preţ, ceea ce are 
valoare sînt îr.vățămintele. Mie nici astea nu-mi sînt de 
trebuinţă. Cel puţin dacă Myro ar fi învăţat ceva din ele. 
dar e slab de minte şi cam zvăpăiat. Nu are încredere în 
mine. Crede că-l duc cu zăhărelul. Dacă ar şti cît bănet 
am strîns în cursul anilor ca să-i servească lui mai tirziu 
cînd va îmbrăca toga bărbătească ? Vreau să fie liber; 
vreau să fie înstărit. Poate mă va cinsti și el după moarte 
cu o piatră de mormînt, la care să se reculeagă trecătorii 
şi să mă pomenească cu un cuvînt bun. În genezpsul Apol- 
lodor mi-e speranța. Bunule Hercule şi tu zeul& Esculap, 
daţi-i vigoare și zile multe. Stata Mater, păzeşte-i casa 
de foc, iar voi muzelor divine nu încetaţi o clipă să-i in- 
spiraţi opere nemuritoare !%. 

Trecîndu-și degetele prin părul băiatului, zise cu du- 
ioşie : 

— Simt răcoarea înserării, Myro puer, să mergem ! 

